
Kevin J. Anderson 


Kevin James Anderson este un prolific autor de science-fiction şi autorul 
trilogiei Academia Jedi, care spune povestea încercărilor lui Luke Skywalker de 
a începe să antreneze Jedi pe Yavin 4 şi introduce personaje precum Kyp 
Durron şi Amiralul Daala. De asemenea, a scris împreună cu soția sa, Rebecca 
Moesta, seria Tinerii Cavaleri Jedi. În timpul scrierii primelor sale romane Star 
Wars, a comunicat cu fanii în calitate de membru al FidoNet Star Wars Echo. 

În plus, Anderson a contribuit la seria de benzi desenate Star Wars: 
Poveşti despre Jedi şi a scris numeroase povestiri scurte. 


„cu mult timp în urmă, într-o galaxie foarte, foarte îndepărtată 


Capitolul 1 


Roiul de găuri negre din apropierea planetei Kessel se întinseră spre Şoimul 
Mileniului cu fălcile lor gravitaționale, trăgându-l aproape. Chiar şi în ceața pestriță a 
hiperspaţiului, Han Solo putea vedea distorsiunea uriaşă ca pe un vârtej 
contorsionat, încercând să-i soarbă în imensitatea infinită. 

— Hei, Chewie! Nu crezi că suntem prea aproape? Se uită fix la navicomputerul 
Șoimului, dorindu-şi să fi ales un curs care să-i ducă la o distanță mai sigură de 
Foale!. Ce crezi că e asta, o veche misiune de contrabandă? Nu avem nimic de 
ascuns de data asta. 

Alături de el, Chewbacca păru dezamăgit şi mormăi o scuză, fluturându-şi 
labele păroase în aerul sufocant din cabina de pilotaj. 

— Da, ei bine, de data asta suntem într-o misiune oficială. Ajunge cu furişatul. 
Încearcă să te porți demn, bine? 

Chewbacca mârâi un răspuns sceptic, apoi se întoarse spre ecranele de 
navigație. 

Han simți un junghi la întoarcerea în locurile pe care le vizitase atât de des în 
trecut, amintindu-şi de vremurile când fusese de cealaltă parte a legii, când făcea 
contrabandă cu mirodenii şi era urmărit de navele de recunoaştere Imperiale. Când 
viața lui fusese liberă şi uşoară. Într-una dintre acele misiuni frenetice, el şi 
Chewbacca raşchetaseră practic blindajul inferior al Şoimului, folosind o scurtătură 
şi apropiindu-se mai mult de grupul de găuri negre din zona Foalelor decât făcuse 
vreodată cineva până atunci. Piloții inteligenți evitau zona, folosind traiectorii mai 
lungi care îi țineau departe de găurile negre, dar viteza Șoimului îi adusese în 
siguranță de partea cealaltă, parcurgând cursa Kessel în mai puţin de 12 parseci. 

Însă misiunea aceea sigură şi garantată se terminase oricum cu un dezastru; 
Han îşi aruncase încărcătura de mirodenii chiar înainte să fie abordat de Imperiali. 

De data asta, însă, Han se întorcea pe Kessel în circumstanţe diferite. Soţia sa, 
Leia, îl numise reprezentant oficial al Noii Republici, un fel de Ambasador, deşi titlul 
părea oarecum onorific. Dar chiar şi un titlu onorific avea avantajele sale. Han şi 
Chewbacca nu mai erau nevoiți să se ferească de navele de recunoaştere, să se 


1 Foalele — unul dintre cele mai mari şi cele mai periculoase roiuri de găuri negre situate în interiorul 
Vortexului Akkadese. Strălucind asemenea unui chihlimbar de culoare palidă, acestea se roteau şi 
aspirau resturile din zonă în puţurile lor gravitaționale de mărimea unei planete, provocând zdrobirea 
obiectelor în interior. 


ferească de plasele senzorilor planetari sau să folosească compartimentele secrete de 
sub plăcile de pe punte. Han Solo se trezi în poziția neaşteptată şi incomodă de a fi 
respectabil. 

Nu exista un alt cuvânt pentru asta. 

Dar noile responsabilități ale lui Han nu erau doar nişte neplăceri 
neînsemnate. Era căsătorit cu Leia — cine şi-ar fi putut imagina asta? — şi aveau trei 
copii. 

Han se lăsă pe spate în scaunul său de zbor şi îşi încleştă mâinile la ceafă, 
lăsând un zâmbet melancolic să îi traverseze fața. Îi vizitase pe copii cât de des 
putuse, în izolarea lor protectoare de pe planeta secretă, iar gemenii urmau să se 
întoarcă acasă, pe Coruscant, peste o săptămână. Anakin, cel de-al treilea bebeluş, îl 
umpluse de uimire în timp ce îi gâdila micuţele coaste, urmărind cum o expresie de 
amuzament traversa fața copilului. 

Han Solo, o figură paternă? Leia spusese cu mult timp în urmă că îi plăceau 
bărbaţii cumsecade — şi exact în asta se transformase Han! 

Îl surprinse pe Chewbacca privindu-l cu coada ochiului. Jenat, Han se 
îndreptă şi se încruntă la comenzi. 

— Unde ne aflăm? Oare nu ar trebui să fie timpul să încheiem saltul? 

Chewie mârâi un răspuns afirmativ, apoi întinse o labă blănoasă ca să apuce 
comenzile pentru hiperspaţiu. Wookieeul privi cum se scurgeau cifrele pe panoul de 
control; la momentul potrivit, trase înapoi de maneta care îi readucea în spațiul 
normal. Culoarea pestriță a hiperspaţiului se transformă în linii stelare cu un vuiet 
pe care Han îl simțea mai mult decât îl auzea; apoi se treziră înconjurați de tapiseria 
aşteptată de stele. 

În spatele lor, spectacolul din Foale părea o pictură stridentă făcută cu 
degetele, în timp ce gazul ionizat se scufunda în multiplele găuri negre. Fix în fața 
Șoimului, Han zări strălucirea alb-albastră a soarelui planetei Kessel. Pe măsură ce 
nava se rotea pentru a se alinia cu ecliptica, Kessel însuşi apăru la orizont, în formă 
de cartof acoperit de vâltorile atmosferei emanate, fiind orbitată de o lună mare care 
adăpostise odinioară o garnizoană de soldați Imperiali. 

— Exact la ţintă, Chewie, spuse Han. Acum dă-mi mie comenzile. 

Kessel arăta ca un spectru care se deplasa pe orbita sa, prea mic pentru a se 
menține în propria atmosferă. Imense fabrici generatoare prelucrau în mod constant 
rocile brute pentru a elibera oxigenul şi dioxidul de carbon, făcând astfel posibilă 
supraviețuirea ființelor afară cu simple măşti respiratorii în loc de costume complete 
de mediu. O bună parte din atmosfera nou prelucrată se scurgea în spațiu, plutind 
în spatele micii planete ca o coadă de cometă gigantică. 

Chewbacca lătră un comentariu scurt şi nazal. Han încuviinţă din cap. 

— Da, arată grozav de aici de sus. Păcat că e atât de diferit când te uiţi mai de 
aproape. Nu mi-a plăcut niciodată locul ăsta. 

Kessel era o planetă importantă pentru producţia de mirodenii şi sediul unor 
dure închisori din galaxie. Imperiul controlase producția de mirodenii, cu excepţia a 
ceea ce reuşeau contrabandiştii să fure de sub nasul Imperialilor. 

Dar odată cu căderea Împăratului, contrabandiştii şi prizonierii din Centrul de 
Corecţie Imperial preluaseră controlul planetei. Kessel rămăsese în umbră în timpul 
acțiunilor de distrugere ale Marelui Amiral Thrawn şi a recentei învieri a Împăratului, 

păstrând în continuare starea de discreţie şi încercând din răsputeri să nu fie 
remarcată, nerăspunzând la cererile de ajutor ale nimănui. 

Un mârâit scăzut răsună în gâtlejul lui Chewie. Han oftă şi clătină din cap. 

— Uite, nici mie nu-mi place să mă întorc acolo, amice. Dar lucrurile sunt 
diferite acum, iar noi suntem cei mai potriviți pentru asta. 

Odată ce războiul civil se încheiase, iar Noua Republică era din nou ferm 
instalată pe Coruscant - lăsând grupurile împrăştiate de nave de război Imperiale să 
se lupte între ele — era timpul să se redeschidă negocierile. Mai bine să-i aducem de 
partea noastră decât să-i lăsăm să vândă pe oriunde pot, gândi Han, ceea ce probabil 
că vor face oricum. 

Ca reprezentantă a noilor contrabandişti unificați, Mara Jade, vechea 
adversară a lui Luke, încercase să ia legătura cu cei de pe Kessel şi fusese refuzată 
categoric. 

Șoimul Mileniului se apropie de Kessel, pornind propulsoarele din pupa pentru 
a recupera mişcarea planetei, pregătindu-se pentru intrarea pe orbită. Pe ecranele 
scanerului cârmei, Han verifică apropierea lor. 

— Intrăm pe vector, spuse el. 

Chewie făcu un comentariu rapid şi arătă spre ecrane. Han privi în jos pentru 
a vedea nişte puncte deja pe orbita planetei, ieşind din norii care acopereau 
atmosfera. 

— Îi văd. Se pare că sunt cam o jumătate de duzină de nave. Prea departe 
pentru a determina tipurile. 

Han ignoră mârâitul neliniştit al lui Chewie. 

— Ei bine, atunci le vom spune cine suntem. Nu îţi face griji. De ce crezi că a 
făcut Leia atâta tam-tam ca să avem semnalele corespunzătoare de identificare 
diplomatică şi toate cele? 

Porni baliza Noii Republici, care emitea automat semnalele lor de identificare în 
Bazică şi în alte câteva limbi. Spre surprinderea lui, navele de pe orbită îşi schimbară 
vectorul la unison şi îşi măriră viteza pentru a intercepta Șoimul. 

— Hei! strigă Han, apoi îşi dădu seama că nu pornise receptorul audio. Chewie 
răcni, iar Han activă comutatorul. Sunt Han Solo de pe nava Noii Republici Şoimul 
Mileniului. Suntem într-o misiune diplomatică. Mintea îi zbârnâia, întrebându-se ce 
cuvinte ar fi folosit un diplomat adevărat. Vă rog să vă declarați intențiile. 

Cele două nave cele mai apropiate intrară în cursă, mai întâi devenind puncte 
de lumină indistincte, apoi căpătând forme. 

— Chewie, cred că ar fi bine să ridici scuturile deflectoare frontale. Am o 
presimţire proastă în legătură cu asta. 

Întinse mâna spre comutatorul de comunicaţii în timp ce Chewbacca ridica 
scuturile, dar apoi se uită prin fereastra din față. Cele două nave care se apropiau de 
ei veneau cu o viteză incredibilă, despărțindu-se de o parte şi de alta. Vederea 
panourilor lor solare pătrate şi a compartimentelor centrale ale piloților făcu sângele 
lui Han să se transforme în apă înghețată. Erau nave de luptă TIE. 

— Chewie, vino aici. Eu preiau tunul laser. 

Înainte ca Wookieeul să poată răspunde, Han urcă prin tubul de acces în 
compartimentul tunului. Se aruncă în scaunul artileristului, încercând să se 
orienteze în noul câmp gravitațional. Navele de luptă TIE veneau la atac din două 
direcții, desfăşurându-se deasupra şi dedesubtul Șoimului şi trăgând din plin cu 

laserele. În timp ce nava se clătina din cauza impactului, Han reuşi să se răsucească 
în scaunul de artilerist, apucând catarama hamului şi asigurându-se. Una dintre 
navele atacatoare survolă pe deasupra, iar panourile senzorilor Şoimului urlară de la 
sunetul motoarelor ionice gemene, care dădeau chiar numele navei de luptă TIE2. 
Nava inamică trase din nou, dar razele trecură inofensive prin spațiu. 

— Chewie, ia măsuri de evitare! Nu mai zbura drept! Wookieeul urlă ceva de 
jos, iar Han îi răspunse. Nu ştiu... tu pilotezi, descurcă-te cumva! 

Evident, Kessel nu le întinsese un covor de bun venit. Oare vreo rămăşiţă a 
Imperiului pusese stăpânire pe planetă? Dacă da, Han trebuia să ducă informaţia 
înapoi pe Coruscant. 

Acum se apropiau alte nave şi, cumva, Han înţelese că nu veneau să ajute. În 
față, cele două TIE-uri înaintau într-un arc de cerc strâns, executând un viraj 
complet de 180 de grade şi revenind în forță pentru un al doilea atac asupra 
Șoimului. Dar de data asta Han reuşise să se asigure cu centura şi să alimenteze 
bateriile laser. Pe ecranul său, TIE-ul forma o ţintă digitizată, care se mărea. Nava 
inamică se apropie din ce în ce mai mult. Han spori strânsoarea în jurul manetelor 
de tragere, ştiind că şi pilotul TIE făcea la fel. Aşteptă, simțind cum i se acumulează 
transpiraţia pe gât. Îşi dădu seama că îşi ţinea respiraţia. Încă o secundă. Încă o 
secundă. Crucea de ţintire se afişă fix în centrul navei de vânătoare, pe aripa 
dreaptă. 

În clipa în care Han apăsă butonul de tragere, Chewbacca lansă Şoimul într-o 
rostogolire evazivă. Rafalele laser ieşiră larg, împrăştiindu-se spre stelele îndepărtate. 
De asemenea, şi tirul navei de luptă TIE ratase, alunecând în direcția opusă şi 
ajungând periculos de aproape de a lovi al doilea TIE. 

Cea de-a doua navă de luptă reuşi să îşi ajusteze ţinta suficient de repede 
pentru ca cele două focuri de armă să nimerească scuturile Şoimului. Han auzi cum 
ieşeau scântei din panourile de control. Chewie urlă un raport preliminar de avarii. 
Scuturile din partea posterioară dispăruseră. Scuturile din faţă încă rezistau bine. 
Asta însemna că trebuiau să atace frontal navele de luptă. În timp ce prima navă 
revenea pentru o a treia tentativă, Han îşi roti turela de tragere cât mai mult posibil 
şi se uită din nou la ecranul de ţintire. De data asta avea să uite de fineţe şi de 
precizie perfectă. Vroia doar să-l spulbere pe fraier. Laserele sale erau încărcate 
complet şi îşi putea permite să irosească câteva focuri, atâta timp cât nu avea să fie o 
bătălie prelungită. De îndată ce crucea de ţintire atinse imaginea navei, Han apăsă 
butoanele de tragere cu toată puterea, direcționându-şi laserul mortal pe traiectoria 
navei care se apropia. Nava Imperială se năpusti, dar nu-şi putu schimba cursul 
suficient de repede, trecând prin ploaia de proiectile laser. TIE-ul izbucni într-o floare 
de flăcări de explozii de rezervoare de combustibil şi de atmosferă dilatată. 

Han şi Chewbacca îşi strigară la unison triumful. Chiar şi euforic, Han nu 
zăbovi prea mult să se felicite singur. 

— Hai să mergem după celălalt, Chewie. 

A doua navă de luptă viră spre exterior pe o traiectorie lungă, apoi se îndreptă 
înapoi spre Kessel. 

— Grăbeşte-te, înainte să ajungă întăririle aici. 

Se întrebă dacă nu cumva el şi Chewbacca nu ar trebui să se întoarcă şi să 


2 TIE — Twin Ion Engines — motoare ionice gemene. 

fugă imediat. Dar o parte din el refuza să lase pe cineva să tragă în Şoim şi să scape 
pur şi simplu. 

Chewbacca mări viteza, micşorând distanța dintre Şoim şi TIE. 

— Dă-mi doar o lovitură bună, Chewie. O singură lovitură bună. 

Ei aveau un cargobot uşor, modificat şi nemarcat... De ce veniseră TIE-urile să 
tragă asupra lor? Era de vină baliza de identificare a Noii Republici? Ce se întâmpla 
pe Kessel? Leia stătea şi se gândea pe îndelete la astfel de detalii, analizând 
posibilitățile şi elaborând scenarii. Cu încărcătura ei enormă de îndatoriri 
diplomatice, devenea pe zi ce trecea tot mai mult un spirit gânditor, încercând să 
rezolve lucrurile prin intermediul comitetelor şi a negocierilor. Dar o soluție politică 
nu ar fi funcționat dacă ar fi venit şi ar fi tras asupra ta un TIE Imperial. 

O altă navă se ridică din urmă, în timp ce urmăreau TIE-ul spre Kessel. Han 
trase câteva rafale de laser, dar ratară toate; apoi îşi îndreptă atenția spre nava care 
îi urmărea. Şoimul nu mai avea scuturi operaţionale în spate. Chewbacca strigă din 
nou de jos; apoi Han avu parte de cea de-a doua surpriză a zilei. 

— Îl văd, îl văd! 

Un X-interceptor se apropia din spate, ajungând încet din urmă Şoimul pe 
măsură ce se apropiau de Kessel. Han mai trase un proiectil spre nava de luptă TIE. 
Chiar şi de la acea distanţă, X-interceptorul părea vechi şi deteriorat, ca şi cum ar fi 
fost reparat de multe ori. 

— Chewie, contactează X-interceptorul şi spune-i că am aprecia orice ajutor pe 
care ni-l poate oferi. 

Han îşi lipi spatele de scaunul de tragere şi îşi concentră atenția asupra țintei 
sale. În fuga sa, TIE-ul zbură spre coada de atmosferă din spatele planetei. Han 
putea vedea o traiectorie luminoasă în timp ce viteza navei ioniza gazul. Apoi, X- 
interceptorul trase asupra Șoimului din spate. Laserele reuşiseră o lovitură directă, 
incinerând antena de senzori proeminentă montată pe partea superioară a navei. 

Han şi Chewie strigară unul la altul, încercând să se gândească ce să facă. 
Chewbacca duse Șoimul într-un picaj strâns mai aproape de atmosfera Kesselului. 

— Întoarce-ne! Întoarce-ne! 

Trebuiau să scoată partea din spate neprotejată din linia de tragere a X- 
interceptorului. Acesta trase din nou, arzând metalul de pe fuzelajul Şoimului. Toate 
luminile din interiorul navei se stinseră. În urma şocului din cabină, Han ştiu că 
lovitura fusese una gravă. Simțea deja mirosul a ceva care ardea sub punte. 

Se aprinseră luminile de urgență. 

— Trebuie să plecăm de aici! 

Chewbacca lătră echivalentul Wookiee al unui pe bune. 

Se scufundară în coada atmosferei, loviți brusc de particulele de gaz dense care 
bombardau nava. În jurul lor, serpentinele de gaz încălzit străluceau în portocaliu şi 
albastru. X-interceptorul veni din spate, trăgând în continuare. 

Mintea lui Han funcționa în viteză. Puteau să ocolească Kesselul pe o orbită 
strânsă, apoi să iasă din sistem. Cu grupul de găuri negre atât de aproape, nimeni 
nu ar fi riscat să sară în hiperspaţiu fără calcule prealabile temeinice şi nici el, nici 
Chewie nu aveau timp să le facă. Cu antena senzorilor distrusă, Han nu putea nici 
măcar să trimită un apel de ajutor sau să încerce să-l convingă pe pilotul trădător al 
X-interceptorului. Nici măcar nu se putea preda! Iată ce înseamnă să fii blocat. 

— Chewie, dacă ai vreo sugestie... 


Se opri din vorbit şi rămase cu gura căscată. 

În timp ce înconjurau Kessel, Han detectă val după val de nave de luptă 
lansate dinspre garnizoana lunară, ridicând o cortină defensivă de care Şoimul 
Mileniului nu ar fi putut să treacă niciodată. Văzu sute de nave de toate mărimile şi 
de toate modelele imaginabile, nave de război recuperate şi vase de agrement furate. 
Reuşind să ajungă în siguranță, cel de-al doilea TIE efectuă o altă buclă strânsă 
pentru a se alătura restului grupului. Şi cu toţii veneau trăgând cu o ceață de salve 
turbolaser care semănau cu un foc de artificii. În ciuda aspectului pestriț al flotei, 
senzorii lui Han arătau că armele lor funcționau foarte bine. 

X-interceptorul care îi atacase reuşi o lovitură directă. Cabina se cutremură. 

Şoimul făcu un viraj în sus, în timp ce Chewbacca încerca să scape de valul de 
nave care se apropiau. Han trimise un baraj de focuri laser în grup şi constată cu 
satisfacție că motorul unei nave mici de vânătoare Z-95 Headhunter luase foc. Nava 
de luptă părăsi flota de atac şi se înclină spre atmosfera Kesselului. 

Han speră să se prăbuşească. 

Văzând că nu ar fi servit la nimic să continue să lupte împotriva şanselor 
copleşitoare, Han cobori înapoi pe calea de acces a turelei spre cabina de pilotaj 
pentru a vedea ce putea face pentru a-l ajuta pe Chewbacca. 

Apoi, flota de nave începu să-i bombardeze. X-interceptorul trase din nou, 
reuşind o altă lovitură directă. O furtună de rafale laser le lovi scuturile deflectoare 
din față. Chewie roti Şoimul dintr-o parte în alta într-o manevră zadarnică de evitare. 
Han se instală în scaunul copilotului exact la timp pentru a vedea cum se sting 
luminile indicatoare ale scuturilor frontale. Acum erau neprotejaţi din față şi din 
spate. O altă lovitură îi zgudui, iar pieptul lui Han se izbi de panoul de control. 

— S-a dus unitatea de propulsie principală. Vom fi carne de tun la următorul 
baraj. Du-ne jos, Chewie. Du-ne în atmosferă. E singurul lucru pe care-l putem face. 
Chewbacca începu să îşi manifeste neîncrederea, dar Han înşfăcă comenzile şi porni 
în jos spre Kessel. O să fie o călătorie cu hopuri. Ţine-te bine de blana ta. 

Roiul de nave atacatoare se învârti în spaţiu în timp ce Şoimul pătrundea în 
atmosfera albă a Kesselului. Han se prinse de scaun în timp ce nava se apropia de 
nori. Deodată, simți vânturile puternice provocate de rafalele de aer care scăpau în 
spaţiu. După panourile de control şi mirosul care se scurgea din compartimentele 
din spate, Han ştiu că vor avea capacități minime de manevră. Din gemetele 
copilotului său, ştiu că Wookieecul îşi dăduse seama de acelaşi lucru. 

— Gândeşte-te la asta în felul următor, Chewie. Dacă reuşim să aterizăm cu 
chestia asta întreagă, abilitățile noastre de piloți vor fi legendare de la un capăt la 
altul al galaxiei! spuse Han cu un umor pe care nu-l simțea. Ştiam că nu ar fi trebuit 
să mă întorc pe Kessel. 

Șoimul se prăbuşea. Atât Han, cât şi Chewbacca se luptau să menţină un curs 
constant de coborâre care să nu-i ardă în atmosfera lipsită de gravitație. Principala 
flotă defensivă a Kesselului intră pe orbită şi se pregăti pentru o coborâre ordonată. 

O navă elegantă, cu aspect de insectă, pe care Han o recunoscu ca fiind un 
Interceptor Hornet fabricat pe piaţa neagră, se desprinse, coborând în jos în urma 
curentului de aer din spate al Şoimului. 

Chewbacca o văzu primul. Nava, perfectă din punct de vedere aerodinamic, 
alunecă prin atmosferă ca o vibrolamă, ignorând căldura generată pe corpul său. 
Trase câteva lovituri chirurgicale de turbolaser asupra reactoarelor de manevră ale 

Șoimului, afectându-le şi mai mult. 

— Deja ne prăbuşim! urlă Han. Ce mai vor? 

Dar ştia deja: voiau ca Şoimul să fie distrus la impact, cu toți ocupanții morți. 

Han se gândi că nu avea nevoie de niciun ajutor din partea Interceptorului 
Hornet. În timp ce plonjau în jos, Șoimul se apropie de una dintre fabricile gigantice 
de atmosferă, un imens coş de fum amplasat pe suprafața Kesselului, unde 
motoarele imense catalizau roca şi ardeau gazele într-un ciclon de aer respirabil. 

Interceptorul Hornet trase din nou. Şoimul făcu o manevră de evitare. Chipul 
lui Chewbacca deveni sumbru. Îşi arătă colții în timp ce se concentra să rămână în 
viață. 

— Chewie, vino cât mai aproape de coloana de fum. Am o idee. Chewbacca 
urlă, dar Han i-o tăie. Fă-o, amice! 

Când Interceptorul Hornet încercă să îi flancheze, Han îl mătură într-o parte, 
în timp ce coloana imensă de atmosferă clocotea pe cer. Interceptorul Hornet încercă 
să se răzgândească asupra mişcării sale, dar Han se aruncă din nou în lateral, 
împingând Interceptorul Hornet în fluxul de vânt ascendent şi răbufnitor. 

Un lonjeron al aripii delicate a navei insectiforme se rupse, iar nava se învârti 
în ciclon. Alte părți ale fuselajului său se rupseră în bucăţi în timp ce nava încerca să 
scape, dar se avânta şi mai mult în zona de pericol. Han scoase un strigăt de triumf 
când nava explodă în flăcări, resturile fiind atrase de vârtejul fabricii de atmosferă. 

Apoi, suprafața Kesselului se năpusti asupra lor ca un ciocan gigantic, iar Han 
se luptă cu comenzile. 

— Cel puţin vom avea o aterizare uşoară cu noile repulsoare pe care le-am 
montat, spuse el. 

Apucă panoul, amorsând comenzile. Chewbacca lătra la el să se grăbească. 
Han activă motoarele repulsoare şi, în acelaşi timp, scoase un oftat de uşurare. 

Nu se întâmplă nimic. 

— Ce? Trânti degetele pe comutator iar şi iar, dar motoarele repulsoare refuzau 
să funcționeze. Tocmai le-am reparat! strigă Han pe deasupra zgomotului de vânt, în 
timp ce se lupta să aducă Şoimul sub o aparenţă de control. Bine, Chewie, acum 
sunt cu siguranţă deschis la sugestii! 

Dar Chewbacca nu avu timp să răspundă înainte ca nava să se izbească de 
suprafața accidentată a Kesselului. 

Capitolul 2 


Turnurile Oraşului Imperial se înălțau spre cer, mult deasupra suprafeţei 
umbrite a Coruscantului. Pietrele de temelie ale turnurilor se aflau acolo de mai bine 
de o mie de generaţii, datând din zilele formării Vechii Republici. De-a lungul 
mileniilor, structuri din ce în ce mai înalte fuseseră construite deasupra fundațiilor 
ruinate. 

Luke Skywalker păşi pe platforma de aterizare a navetelor care se înălța de pe 
suprafața cicatrizată şi monolitică a fostului Palat Imperial. Rafalele de vânt biciuiau 
în jurul lui, iar el îşi trase pe cap gluga mantiei sale de Jedi. Se uită spre cer, 
meditând la stratul subţire de atmosferă care proteja Coruscantul de spaţiul de 
dincolo. Nave naufragiate încă se plimbau pe orbite haotice — rămăşiţe ale luptelor 
crâncene în care Alianţa recucerise recent planeta de sub controlul Imperial, în 
timpul războiului civil purtat împotriva rămăşițelor Imperiului. 

Mai sus decât vârful turnurilor, liliecii-şoim asemănători unor zmeie planau în 
curenţii termici care se ridicau din canioanele oraşului. În timp ce privea, un liliac- 
şoim cobori în picaj, în crăpăturile întunecate dintre clădirile vechi, reapărând în cele 
din urmă câteva clipe mai târziu cu ceva asemănător unui cilindru şi picurând - un 
melc de granit, poate — în gheare. 

Luke aşteptă puţin, folosind o tehnică de meditaţie Jedi pentru a potoli 
anxietatea din el. În tinereţe, fusese agitat şi nerăbdător, plin de nesiguranţă. Dar 
Yoda îl învățase răbdarea, alături de atâtea alte lucruri. Un adevărat Cavaler Jedi 
putea aştepta atât timp cât era necesar. 

Senatul Noii Republici era în şedinţă de doar o oră, şi încă mai lucrau la 
probleme banale. Luke voia să îi alarmeze abia după ce vor fi discutat pentru o 
vreme. 

Imensa metropolă a Oraşului Imperial fremăta în jurul lui, puţin schimbată, 
acum că era capitala Noii Republici şi nu a Imperiului; înainte de asta fusese capitala 
Vechii Republici. Clădirea Capitoliului, fostul palat al Împăratului Palpatine, era 
făcută din rocă lucioasă de culoare verde-cenuşie cu cristale precum oglinzile, 
sclipind în lumina încețoşată a soarelui Coruscantului, în timp ce se înălța deasupra 
tuturor celorlalte structuri, chiar şi a clădirii adiacente a Senatului. 

Mare parte din Oraşul Imperial fusese devastată în timpul lunilor de război 
civil care urmară căderii Marelui Amiral Thrawn. Diferitele facțiuni ale vechiului 
Imperiu se luptaseră pentru lumea natală a Împăratului, transformând districte 
vaste în cimitire de nave prăbugşite şi clădiri explodate. Cu toate astea, soarta bătăliei 
se schimbase, iar Noua Republică respinsese rămăşiţele Imperiului. Mulţi soldaţi ai 
Alianței îşi îndreptau acum eforturile către repararea pagubelor, printre care şi 
prietenul său Wedge Antilles. Prioritatea absolută era reconstruirea fostului Palat 
Imperial şi a camerelor Senatului. Droizii de construcţie ai Împăratului străbăteau 
pustietățile distruse de bătălie, adunând în mod automat materiile prime dintre 
resturi pentru a le transforma în clădiri noi. 

În depărtare, Luke putea vedea unul din uriaşii droizi, înalt de patruzeci de 

etaje, distrugând o clădire pe jumătate prăbuşită şi croindu-şi drum pe unde 
estimase programarea sa că ar trebui să fie trasată o nouă cale de transport 
suprainălțată. Braţele sale articulate sfărâmară fațada de piatră a clădirii, smulgând 
structurile metalice de susținere şi introducând resturile într-o gură de procesare 
unde materialele urmau să fie separate şi noile componente extrudate. 

În cursul anului precedent de lupte violente, Luke fusese capturat şi dus în 
Fortăreaţa Împăratului înviat din centrul galactic, iar acolo fusese antrenat să înveţe 
despre partea întunecată. Devenise locotenentul şef al Împăratului, la fel ca tatăl 
său, Darth Vader. Lupta din interiorul său fusese mare şi numai cu ajutorul, 
prietenia şi dragostea Leiei şi a lui Han reuşise să se elibereze... 

Luke văzu o navetă diplomatică coborând de pe orbită, cu luminile de localizare 
care se unduiau într-o secvență complexă. Reactoarele sale se opriră cu un scâncet 
în timp ce se îndrepta spre o platformă de aterizare în partea îndepărtată a palatului. 

Luke Skywalker trecuse prin foc acum. 

Înăuntrul său, inima lui părea o bucată de diamant. Nu era doar un alt Cavaler 
Jedi, ci singurul Maestru Jedi rămas. Supravieţuise unor teste şi rigori mai puternice 
decât îl pregătise antrenamentul Jedi de rutină. Luke înțelegea acum mai multe 
despre Forţă decât ar fi crezut vreodată că este posibil. Uneori, asta îl îngrozea. 

Se gândi la zilele în care fusese idealist şi aventurier, călătorind cu Șoimul 
Mileniului şi duelându-se orbeşte cu o telecomandă de antrenament sub privirile lui 
Ben Kenobi. Îşi aminti, de asemenea, scepticismul pe care îl simțise în timp ce se 
avânta asupra primei Stele a Morţii în timpul bătăliei de la Yavin, încercând să 
localizeze un mic orificiu de evacuare termică; dar vocea lui Ben îi vorbise atunci, 
spunându-i să aibă încredere în Forță. Luke înțelegea mult mai multe acum, mai 
ales de ce ochii bătrânului aveau o privire atât de posomorâtă. 

Un alt liliac-şoim cobori în labirintul întunecat al nivelurilor inferioare ale 
clădirilor, bătând din aripi în timp ce urca înapoi, ținând în gheare o pradă care se 
zbătea. În timp ce Luke privea, un al doilea liliac-şoim plonjă pe o traiectorie de 
interceptare, înşfăcând prada din ghearele primului. De departe, le putu auzi 
sunetele ca nişte croncănituri în timp ce se tăiau şi se sfâşiau unul pe celălalt. Prada 
care se zvârcolea, fără să mai fie luată în seamă, căzu prin aer, zdruncinată de 
curenții ascendenți, până când se lovi de pământ undeva în întunericul aleii. Cei doi 
şoimi-lilieci, prinşi într-o luptă mortală, căzură şi ei în timp ce se luptau unul cu 
celălalt, până când se izbiră şi ei de un panou de la nivelurile inferioare abandonate. 

O expresie de îngrijorare străbătu faţa lui Luke. Era un semn de rău augur? O 
prevestire? Era pe cale să se adreseze Senatului Noii Republici. Venise momentul. Se 
întoarse şi merse înapoi către coridoarele răcoroase, trăgându-şi strâns mantia în 
jurul lui. 


Luke stătea la intrarea din fața sălii de şedinţe a Senatului. Încăperea se 
întindea în jos formând un amfiteatru uriaş în care se înşiruiau cercul interior de 
Senatori numiţi şi rândurile exterioare ale reprezentanţilor de pe diferite planete, de 
diferite rase extraterestre. Hologramele în timp real ale dezbaterilor urmau să fie 
difuzate prin Oraşului Imperial şi înregistrate pentru a fi transmise şi pe alte planete. 

Lumina soarelui se filtra prin segmentele fragmentate de cristal din tavanul de 

deasupra lor, împrăştiind spectrul de lumină într-un efect de curcubeu peste cele 
mai importante persoane din centrul încăperii, sclipind în jurul lor în timp ce se 
mişcau - proiectat, ştia Luke, de Împăratul însuşi pentru a stârni uimirea celor care 
îl priveau. 

În timp ce-şi rostea acum discursul pe podiumul central, Mon Mothma, Şeful 
de Stat al Noii Republici, părea să nu se simtă confortabil în grandoarea camerei de 
adunare. Luke lăsă un zâmbet să-i traverseze fața când îşi aminti de prima dată 
când o văzuse pe Mon Mothma descriind planurile celei de-a doua Stele ale Morţii în 
timp ce Rebelii se apropiau de Endor. Cu părul ei scurt şi roşcat şi cu vocea blândă, 
Mon Mothma nu părea un comandant militar foarte dur. Fiind o fostă membră a 
Senatului Imperial, părea să fie mai mult în elementul ei acum, încercând să adune 
rămăşiţele Noii Republici într-un guvern puternic şi unificat. 

Alături de Mon Mothma stătea sora lui Luke, Leia Organa Solo, cu spatele 
drept şi ascultând fiecare moment al dezbaterilor. Leia îndeplinea activități 
diplomatice din ce în ce mai importante cu fiecare lună care trecea. 

În jurul estradei se aflau membrii Înaltului Comandament al Alianţei, figuri 
importante din Rebeliune cărora li se atribuiseră roluri în noul guvern: Generalul 
Jan Dodonna, care condusese Bătălia de la Yavin împotriva primei Stele ale Morţii, 
Generalul Carlist Rieekan, fost comandant al Bazei Echo de pe planeta de gheaţă 
Hoth, Generalul Crix Madine - un dezertor Imperial - care fusese de neprețuit în 
planificarea distrugerii celei de-a doua Stele ale Morţii, Amiralul Ackbar, care 
condusese flota Rebelă în Bătălia de la Endor, Senatorul Garm Bel Iblis, care îşi 
adusese cuirasatele împotriva Marelui Amiral Thrawn. Meritele de pe câmpul de 
luptă nu implicau neapărat că aceşti lideri curajoşi ar fi fost şi politicieni talentați, 
dar, din moment ce stăpânirea Noii Republici era încă şubredă, aşa cum 
demonstrase recentul război civil devastator, era logic să păstrezi comandanții 
militari în poziții de putere. 

Terminându-şi discursul, Mon Mothma îşi ridică mâinile. Pentru o clipă, părea 
că se pregăteşte să dea o binecuvântare. 

— Solicit semnalarea oricăror probleme noi. Doreşte cineva să ia cuvântul? 

Sincronizarea lui Luke fusese perfectă. Păşi în lumina de la arcada de la intrare 
şi îşi trase gluga înapoi. Vorbi încet, dar îşi folosi puterile de Jedi pentru a transmite 
un mesaj cu suficientă putere încât să-l audă toată lumea din întregul amfiteatru. 

— Aş dori să mă adresez adunării, Mon Mothma. Dacă îmi permiteți? 

Cobori treptele cu un pas lin, suficient de repede pentru ca ceilalți să nu-şi 
piardă răbdarea, dar cu suficientă graţie pentru a implica propria tărie de caracter. 
Aparenţele puteau înşela, spusese Yoda, dar uneori puteau fi foarte importante. În 
timp ce cobora lunga rampă, Luke simţea cum toate privirile se îndreptau spre el. O 
linişte se aşternu peste adunare. Luke Skywalker, singurul Maestru Jedi rămas în 
viață, nu lua aproape niciodată parte la procedurile guvernamentale. 

— Am o problemă importantă de discutat, spuse el. 

Pentru o clipă, îşi aduse aminte de momentul în care intrase singur pe 
coridoarele umede ale Palatului Huttului Jabba - dar de data aceasta nu existau 
gărzi Gamorreene porcine pe care să le poată manipula cu o răsucire de degete şi o 
atingere a Forţei. 

Mon Mothma îi adresă un zâmbet blând şi misterios şi îi făcu semn să ia 
poziţie în centrul sălii. 

— Cuvintele unui Cavaler Jedi sunt întotdeauna binevenite în Noua Republică, 
spuse ea. 

Luke încercă să nu pară încântat. Ea îi oferise deschiderea perfectă. 

— În Vechea Republică, spuse el, Cavalerii Jedi au fost protectorii şi gardienii 
tuturor. Timp de o mie de generații, au folosit puterile Forţei pentru a îndruma, 
apăra şi sprijini guvernarea legitimă a lumilor - înainte să vină zilele întunecate ale 
Imperiului, iar Cavalerii Jedi să fie ucişi. 

Lăsă cuvintele sale să fie absorbite, apoi mai inspiră o dată. 

— Acum avem o Nouă Republică. Imperiul pare a fi învins. Am fondat un nou 
guvern bazat pe cel vechi, dar să sperăm că vom învăţa din greşelile noastre. Înainte, 
un întreg Ordin de Jedi veghea asupra Republicii, oferind putere. Acum, eu sunt 
singurul Maestru Jedi care a mai rămas. Fără acest Ordin de protectori care să 
asigure o coloană vertebrală de forță pentru Noua Republică, vom putea oare 
supraviețui? Vom fi capabili să trecem peste furtunile şi dificultățile pe care le 
presupune crearea unei noi uniuni? Până acum am îndurat lupte grele... dar în viitor 
acestea vor fi considerate doar nişte dureri ale naşterii. 

Înainte ca ceilalți Senatori să dezaprobe această afirmaţie, Luke continuă. 

— Lumile noastre au avut un duşman comun în Imperiu şi nu trebuie să 
permitem ca apărarea noastră să cedeze doar pentru că avem probleme interne. Mai 
exact, ce se va întâmpla când vom începe să ne certăm între noi pentru chestiuni 
mărunte? Vechii Jedi au ajutat la medierea multor astfel de dispute. Ce se va 
întâmpla dacă nu vor exista Cavaleri Jedi care să ne protejeze în vremurile dificile 
care vor urma? 

Luke se mişcă sub lumina de cristal de deasupra care difracta culorile 
curcubeului. Îşi luă timpul necesar pentru a-şi fixa privirea asupra tuturor 
Senatorilor prezenți, abia la urmă îndreptându-şi atenţia spre Leia. Ochii ei erau 
mari, dar de susținere. Nu discutase în prealabil cu ea despre ideea sa. 

— Sora mea urmează un curs de pregătire Jedi. Are o mare abilitate de 
stăpânire a Forţei. Cei trei copii ai ei sunt, de asemenea, posibili candidați pentru a fi 
antrenați ca tineri Jedi. În ultimii ani, am ajuns să cunosc o femeie pe nume Mara 
Jade, care acum unifică contrabandiştii - foştii contrabandişti, rectifică el — într-o 
organizație care poate susține nevoile Noii Republici. Ea are, de asemenea, talent 
pentru Forţță. Am mai întâlnit şi pe alții în călătoriile mele. Urmă o altă pauză. 
Publicul îl ascultase până acum. Dar sunt ei singurii? Ştim deja că abilitatea de a 
folosi Forța se transmite din generație în generație. Cei mai mulți dintre Jedi au fost 
ucişi în epurarea Împăratului... dar ar fi fost posibil ca el să-i fi eradicat pe toți 
descendenții acelor Cavaleri? Eu însumi nu am fost conştient de puterea potențială 
din mine până când m-a învățat Obi-Wan Kenobi cum să o folosesc. Sora mea Leia a 
fost la fel de neştiutoare. Câte ființe se află în această galaxie care au o putere 
comparabilă în Forțţă, care sunt potențiali membri ai unui nou Ordin de Cavaleri 
Jedi, dar care nu conştientizează cine sunt de fapt? 

Luke se uită din nou la ei toți. 

— În scurta mea căutare am descoperit deja că există într-adevăr câțiva 
descendenţi ai unor foşti Jedi. Am venit aici să vă cer — se întoarse să facă un gest 
spre Mon Mothma, apoi flutură mâna peste cei adunaţi în cameră - două lucruri. În 
primul rând, ca Noua Republică să aprobe în mod oficial căutarea celor cu un talent 
ascuns pentru Forţă, să îi găsesc şi să încerc să îi aduc în serviciul nostru. Pentru 

asta voi avea nevoie de ajutor. 

Amiralul Ackbar îl întrerupse, clipind din ochii săi uriaşi de peşte şi întorcând 
capul. 

— Dar dacă tu însuţi nu ţi-ai conştientizat puterea când erai tânăr, cum o vor 
şti celelalte ființe? Cum îi vei găsi, Jedi Skywalker? 

Luke îşi încrucişă mâinile în fața lui. 

— În mai multe feluri. În primul rând, cu ajutorul a doi droizi dedicați care îşi 
vor petrece zilele căutând prin bazele de date din Oraşul Imperial, putem găsi 
candidați probabili, fiinţe care au avut parte de întâmplări miraculoase, ale căror 
vieți par pline de coincidențe incredibile. Am putea căuta ființe care par neobişnuit 
de carismatice sau pe cei pe care legendele îi creditează ca fiind făcători de miracole. 
Toate acestea ar putea fi manifestări inconştiente ale unor abilități în Forţă. 

Luke mai ridică un deget. 

— De asemenea, droizii ar putea căuta în baza de date descendenți uitaţi ai 
Cavalerilor Jedi cunoscuți din vremea Vechii Republici. Ar trebui să găsim câteva 
piste. 

— Şi tu însuţi ce vei face? întrebă Mon Mothma. 

— Am găsit deja câţiva candidaţi pe care doresc să îi investighez. Tot ceea ce vă 
cer acum este să fiți de acord cu faptul că este ceva ce ar trebui să facem, ca această 
căutare de Jedi să fie condusă şi de alții şi nu doar de mine. 

Mon Mothma se îndreptă de spate în scaunul ei central. 

— Cred că putem fi de acord cu asta fără alte discuţii. Se uită în jur la ceilalți 
Senatori, văzându-i că dau din cap că sunt de acord. Spuneţi-ne cea de-a doua 
cerere a dumneavoastră. 

Luke se înălță la lungimea sa maximă. Acest lucru era cel mai important 
pentru el. O văzu pe Leia încordându-se. 

— Dacă se găsesc suficienţi candidaţi care au potenţial pentru folosirea Forţei, 
doresc să mi se permită - cu acordul Noii Republici — să înființez într-un loc adecvat 
un centru de pregătire intensivă, o Academie Jedi, dacă se poate. Sub conducerea 
mea, îi putem ajuta pe aceşti elevi să îşi descopere abilitățile, să îşi concentreze şi să 
îşi întărească puterea. În cele din urmă, această academie ar oferi un grup de bază 
care ne-ar putea permite să restabilim Cavalerii Jedi ca protectori ai Noii Republici. 

Inspiră adânc şi aşteptă. Senatorul Bel Iblis se ridică încet în picioare. 

— Un comentariu, dacă îmi permiteţi? Îmi pare rău, Luke, dar trebuie să ridic 
problema - am văzut deja pagubele teribile pe care le poate provoca un Jedi dacă se 
lasă influențat de partea întunecată. Tocmai am luptat recent împotriva lui Joruus 
C'baoth şi, bineînţeles, Darth Vader aproape că ne-a cauzat moartea tuturor. Dacă 
un Maestru de talia lui Obi-Wan Kenobi a putut eşua şi şi-a lăsat discipolul să cadă 
pradă răului, cum putem noi să ne asumăm riscul de a antrena un întreg Ordin de 
Cavaleri Jedi? Câţi dintre ei vor trece de partea întunecată? Câţi duşmani noi ne vom 
face? 

Luke încuviință sumbru din cap. Întrebarea îi răscolise mintea şi se gândise 
profund la ea. 

— Pot spune doar că am văzut aceste exemple teribile şi trebuie să învăţăm din 
ele. Eu însumi am fost atins de partea întunecată şi am ieşit mai puternic şi mai 
precaut decât oricând față de puterile ei. Sunt de acord că există un risc, dar nu pot 
să cred că Noua Republică va fi mai sigură fără o nouă forță Jedi. 

Un murmur răsună în cameră. Bel Iblis mai rămase o clipă în picioare, ca şi 
cum ar fi vrut să mai spună ceva, dar în schimb se aşeză, părând mulțumit. 

Amiralul Ackbar se ridică şi aplaudă cu mâinile sale în formă de înotătoare. 

— Sunt de acord că cererea este în interesul Noii Republici, spuse el. 

Jan Dodonna se ridică şi el în picioare. După ce supraviețuise cu greu bătăliei 
de pe Yavin, Dodonna îl tratase pe Luke cu o încredere totală. 

— Şi eu sunt de acord! 

În curând, toţi Senatorii se ridicară în picioare. Luke observă un zâmbet larg pe 
fața Leiei, care se ridică şi ea în picioare. Simţea curcubeele proiectate în jurul lui din 
tavanul de cristal, parcă pline de putere, şi simţi o senzaţie de căldură interioară. 

Mon Mothma se ridică, dând grav din cap. Ea fusese ultima care se ridicase în 
picioare şi ridică mâna pentru tăcere. 

— Vă ofer speranţele mele pentru renaşterea Cavalerilor Jedi. Vă vom oferi tot 
ajutorul pe care îl putem oferi. Forţa să fie cu voi! 

Înainte ca Luke să se întoarcă, aplauzele din public răsunară ca o furtună în 
toată sala. 

Capitolul 3 


Camera Leiei era printre cele mai spațioase şi mai primitoare din palatul 
abandonat al Împăratului... şi încăperea răsuna ca un ecou al vidului. Leia Organa 
Solo, fostă Prinţesă, în prezent Ministru de Stat al Noii Republici — se simțea obosită 
şi extenuată când se întoarse în camerele ei la sfârşitul acelei zile lungi. Punctul 
culminant fusese discursul triumfător al lui Luke în fața adunării, dar acesta fusese 
doar un detaliu într-o zi plină de probleme. Contradicţiile confuze din tratatele 
multilingve pe care nici măcar C-3PO nu le putea înţelege, restricţiile culturale 
extraterestre care făceau diplomația aproape imposibilă... Toate acestea făceau să i 
se învârtă capul. 

În timp ce Leia se uita prin apartament, o încruntare i se întipărise pe chip. 

— Iluminare până la două puncte, spuse ea, iar camera deveni mai luminoasă, 
îndepărtând unele dintre umbrele discrete. 

Han şi Chewbacca erau plecaţi, aparent pentru a restabili legătura cu planeta 
Kessel, deşi ea credea că pentru el era mai mult o vacanţă, o modalitate de a retrăi 
vremurile bune în care hoinărea prin galaxie. Uneori se întreba dacă Han regreta 
vreodată că se căsătorise cu cineva atât de diferit de el, mulțumindu-se cu implicarea 
în încurcături diplomatice pe Coruscant. Tolerase recepții interminabile în timpul 
cărora trebuise să se îmbrace frumos în haine care, evident, îl făceau să se simtă 
inconfortabil. În conversații trebuia să vorbească cu un tact măsurat care îi era 
complet străin. Dar acum era plecat să se distreze, lăsând-o astfel blocată în Oraşul 
Imperial. Şeful de Stat al Noii Republici, Mon Mothma, îi încredințase Leiei din ce în 
ce mai multe misiuni, lăsând soarta planetelor să atârne de cât de bine îşi îndeplinea 
ea sarcinile. Până acum, Leia se descurcase bine, dar în cei şapte ani de la Bătălia de 
la Endor apăruseră mai multe piedici: războiul împotriva Imperiului Extraterestru 
Ssi-ruuk3, reapariția Marelui Amiral Thrawn şi încercarea lui de a reface Imperiul, ca 
să nu mai vorbim de Împăratul înviat şi de uriaşele sale maşini Devastatoare de 
Lumi. Deşi păreau să se bucure în sfârşit de o perioadă de pace relativă, războiul 
constant lăsase Noua Republică pe un teren şubred. 

Într-un fel, le fusese mai uşor să unifice toate facțiunile Alianţei atunci când 
aveau Imperiul împotriva căruia să lupte. Dar acum inamicul nu mai era atât de clar 
definit. Acum, Leia şi ceilalți trebuiau să refacă legăturile dintre toate planetele care 
fuseseră cândva strivite sub cizma Imperială. Unele dintre aceste lumi, însă, 
suferiseră atât de mult încât acum doreau să fie lăsate în pace, să aibă timp să-şi 
lingă rănile şi să se vindece. Multe dintre ele nu doreau să facă parte dintr-o federaţie 
de planete la nivelul întregii galaxii. Îşi doreau independența. Dar lumile 
independente puteau fi eliminate una câte una dacă alte forțe puternice se aliau 


3Ssi-Ruuk - umanoizi reptilieni cu sânge cald care comandau un imperiu în Regiunile Necunoscute, 
mult dincolo de limitele spaţiului explorat. Înainte de Era Rebeliunii, existenţa lor era necunoscută 
populaţiei galactice. Un război din ce în ce mai aprig cu Imperiul competitor al Chissilor îi forțase pe 
Ssi-Ruuk să caute în nucleul galactic "recruți" pentru flota lor spaţială. Forțele Ssi-Ruuk erau formate 
în principal din droizi de luptă autopropulsațţi, alimentați de energiile vii şi de conştiinţa înrobită a 
umanoizilor capturați, supuşi unui proces de "îmbunatățire". 

vreodată împotriva lor. 

Leia intră în dormitorul ei şi se dezbrăcă de hainele diplomatice pe care le 
purtase toată ziua. În această dimineaţă fusese o vreme rece şi luminoasă, însă 
țesătura îşi pierduse vigoarea după prea mult timp petrecut sub luminile 
curcubeului din marea sală de audienţă. 

În următoarea săptămână sau pe parcursul a aproximativ o săptămână, Leia 
urma să organizeze întâlniri cu Ambasadorii din şase lumi diferite, în încercarea de 
a-i convinge să se alăture Noii Republici. Patru păreau favorabile, dar două dintre ele 
insistau pentru o neutralitate totală până când ar fi fost abordate problemele 
specifice ale planetelor lor. Cea mai dificilă sarcină urma să fie peste două 
săptămâni, când va sosi Ambasadorul de pe planeta Carida. Carida se afla în 
adâncul unei zone încă deținute de rămăşiţele Imperiului, unde se afla una dintre 
principalele baze de antrenament militar Imperial. Chiar dacă Împăratul Palpatine 
era mort şi Marele Amiral Thrawn răsturnat, Carida refuza să se confrunte cu 
realitatea. Fusese o victorie majoră faptul că Ambasadorul acceptase să vină totuşi 
pe Coruscant - iar Leia avea să se ocupe de el, fără îndoială zâmbind plăcut tot 
timpul. 

Leia porni comenzile căzii sonice şi o setă pentru un masaj uşor. Se strecură în 
cadă, lăsând să-i scape un oftat lung, dorind doar să îşi alunge problemele din cap. 

În jurul ei, florile proaspăt culese din Grădina Botanică Skydome însufleţeau 
camera cu parfumul lor slab. Pe un perete erau montate scene nostalgice de pe 
planeta Alderaan, imagini ale planetei pe care crescuse, planeta pe care Marele Moff 
Tarkin o distrusese pentru a demonstra puterea Stelei Morţii: pajiştile liniştite şi 
întinse care şopteau în bătaia vântului, creaturile zburătoare de tip zmeu care 
transportau oamenii de la un turn de oraş la altul, industria şi aşezările din adâncuri 
construite în pereții crăpăturilor largi care plonjau în scoarța Alderaanului... oraşul 
ei natal care se ridica din centrul unui lac. 

Han îi procurase acele imagini chiar anul trecut; nu a vrut să spună unde le 
găsise. Timp de luni de zile, imaginile îi sfâşiaseră inima de fiecare dată când le 
vedea. Se gândea la tatăl ei adoptiv, Senatorul Bail Organa, şi la copilăria ei ca 
Prinţesă, fără să bănuiască vreodată adevărata ei moştenire. Acum, Leia privea acele 
imagini cu o afecțiune dulce-amară, ca pe un indiciu al iubirii lui Han pentru ea. La 
urma urmei, el câştigase odată o planetă întreagă la un joc de cărți şi i-o dăruise 
pentru supraviețuitorii de pe Alderaan. O iubea cu adevărat. Chiar dacă acum nu era 
aici. 

După numai câteva minute, cada sonică îi dezmorţise muşchii, revitalizând-o şi 
împrospătând-o. Leia se îmbrăcă din nou, de data asta în ceva mai confortabil. Se 
privi în oglindă. Leia nu mai petrecea timpul cu pieptănătura ei meticuloasă, aşa 
cum o făcuse pe vremea când era Prințesă pe Alderaan. De atunci născuse trei copii, 
gemenii, care acum aveau doi ani, şi de curând un al treilea copil. Nu reuşea să-i 
vadă decât de câteva ori pe an şi îi lipseau enorm de mult. Din cauza puterii 
potenţiale pe care o purtau nepoţii lui Anakin Skywalker, gemenii şi băieţelul 
fuseseră duşi pe o planetă atent supravegheată, Anoth. Toate celelalte informaţii 
despre planetă fuseseră blocate din mintea ei, pentru a împiedica pe oricine să i le 
sustragă din gânduri. În timpul primilor doi ani, spunea Luke, copiii Jedi erau cei 
mai vulnerabili. Orice contact cu partea întunecată le putea influența minţile şi 
abilitățile pe viaţă. 

Activă micile holograme care proiectau imagini recente ale copiilor ei. Gemenii 
în vârstă de doi ani, Jacen şi Jaina, se jucau în interiorul unui loc de joacă sculptat, 
colorat. Într-o altă imagine, Winter, servitoarea personală a Leiei, îl ţinea în braţe pe 
noul bebeluş, Anakin, care zâmbea la ceva ce nu se vedea. Leia îi răspunse zâmbind, 
deşi imaginile statice nu o puteau vedea. 

O parte din acea lungă singurătate avea să se sfârşească în curând. 

Jacen şi Jaina puteau folosi acum unele dintre puterile Jedi pentru a se 
proteja, iar Leia putea şi ea să-i protejeze pe gemeni. În puţin mai mult de o 
săptămână - nu, erau exact opt zile — băiatul şi fetița ei se vor întoarce acasă. Vestea 
că gemenii urmau să vină să rămână acasă îi aduse un plus de bună dispoziție. Leia 
se aşeză uşor în fotoliul care se adaptă la forma corpului ei în timp ce porni 
sintetizatoarele de divertisment, redând o melodie pastorală scrisă de un faimos 
compozitor de pe Alderaan. 

Sunetul uşii răsună, trezind-o din reverie. Aruncă o privire în jos pentru a se 
asigura că nu uitase să se îmbrace, apoi se duse la intrare. Fratele ei, Luke, stătea în 
umbră, în mantia lui maro şi cu gluga pe cap. 

— Bună, Luke! spuse ea, apoi oftă. Oh, am uitat complet! 

— Dezvoltarea puterilor tale Jedi nu este ceva ce trebuie luat prea lejer, Leia. 

El se încruntă, ca şi cum ar fi certat-o, iar ea îi făcu semn să intre. 

— Sunt sigură că mă vei face să recuperez cu sesiuni suplimentare de 
antrenament. 


Văzut de la distanţă, uriaşul droid de construcţie se mişca într-un ritm greoi, 
ridicându-şi imensele module de susținere doar o dată la fiecare jumătate de oră 
pentru a face un pas înainte. Dar, stând chiar sub el, Generalul Wedge Antilles şi 
echipele sale de demolare vedeau droidul de construcţie ca pe o mişcare încețoşată, 
miile sale de braţe articulate lucrând la structurile care trebuiau dezasamblate. 
Fabrica ambulantă înainta mai adânc în mormanul de clădiri prăbuşite şi pe 
jumătate distruse dintr-un sector vechi al Oraşului Imperial. Unele dintre membrele 
droidului se terminau cu bile de distrugere prin implozie sau cu tăietoare cu plasmă 
care trimiteau şocuri explozive prin pereţi. Braţele colectoare triau resturile, 
smulgând grinzi, împingând bolovani şi oțelbetonul în recipientele de depozitare. Alte 
epave brute erau adunate direct în mandibule şi benzi transportoare care duceau 
materialele la separatoarele de elemente, care, la rândul lor, extrăgeau substanțele 
utile şi le transformau în noi componente de construcţie. Căldura care se ridica din 
fabricile sale interne se unduia în valuri asemănătoare unui miraj, făcând ca imensa 
maşinărie să strălucească în noaptea plină de stele a Coruscantului. 

Droidul de construcții continua să îşi croiască drum printre clădirile avariate în 
urma bombardamentelor devastatoare din timpul recentului război civil. Cu atât de 
multe de reparat sau de distrus, uneori braţele colectoare şi plasele de moloz ale 
droidului nu erau suficiente. 

Wedge Antilles îşi ridică privirea exact la timp pentru a vedea cum un recipient 
ambalat se desprindea din ancorele sale. 

— Hei, daţi-vă înapoi, toată lumea! La adăpost! 

Echipa de demolare se strecură sub protecţia unui panou ieşit din zid, în timp 

ce resturile cădeau de la o înălțime de douăzeci de etaje. O ploaie de bolovani, oţel 
transparent şi bare de armătură răsucite se prăbuşiră cu o forță explozivă pe strada 
de jos. Cineva ţipă în comunicator, apoi amuțţi imediat. 

— Se pare că această clădire principală va ceda din clipă în clipă, spuse Wedge. 
Echipa Portocalie, vreau să vă ţineţi la cel puţin o jumătate de bloc distanţă de 
chestia aia. Nu se ştie ce va face droidul ăla şi nu vreau să îl dezactivez. Este nevoie 
de trei zile pentru a-l reinițializa şi a-l face să funcționeze din nou. 

Wedge nu era încântat să folosească tehnologia învechită şi imprevizibilă a 
droizilor de construcţie, dar păreau a fi cea mai rapidă cale de a curăța dărâmăturile. 

— Recepţionat, Wedge, spuse liderul Echipei Portocalii, dar dacă mai vedem alți 
refugiați sălbatici, va trebui să încercăm să-i salvăm... chiar dacă sunt mai rapizi şi 
se ascund mai bine. 

Apoi canalul de comunicaţii se întrerupse brusc, în timp ce le ordona celorlalți 
membri ai echipei să se mişte. Wedge zâmbi. Chiar dacă, la fel ca Lando Calrissian şi 
Han Solo, fusese promovat la rangul de general, Wedge încă se simțea ca unul dintre 
băieți. Era pilot de nave de luptă în sufletul său şi îi plăcea să fie aşa. Îşi petrecuse 
ultimele patru luni în spaţiu cu echipele de salvare de acolo, transportând navele de 
luptă distruse pe orbite mai înalte, unde nu ar fi reprezentat un risc pentru navele 
care se apropiau. Salvase navele care nu fuseseră prea grav avariate şi le 
autodistrusese pe cele care reprezentau un pericol prea mare pentru culoarele de 
trafic orbital. Luna trecută, Wedge solicitase o misiune la sol pentru a schimba ceva, 
deşi îi plăcea să zboare în spaţiu. Acum era responsabil de aproape două sute de 
persoane, supervizând cei patru droizi de construcție care se agitau prin acea 
secțiune a oraşului, restaurându-l şi ştergând cicatricele de luptă din războiul 
împotriva Imperiului. Fiecare dintre droizii de construcție avea un plan general adânc 
instalat în miezul computerului. În timp ce reparau Oraşul Imperial pe fâşii, droizii 
verificau clădirile din fața lor, reparându-le pe cele care aveau nevoie de reparații 
minore şi demolându-le pe cele care nu se încadrau în noul plan. 

Cele mai multe forme de viață inteligentă fuseseră evacuate din adâncurile 
metropolei antice, deşi unele creaturi care trăiau pe cele mai întunecate alei nu mai 
puteau fi clasificate ca fiind pe deplin umane. Zdrenţăroase şi goale, cu pielea palidă 
şi ochii înfundați, erau urmaşii celor care fugiseră cu mult timp în urmă pe cele mai 
întunecate alei ale Coruscantului pentru a scăpa de represaliile politice; unele arătau 
de parcă nu ar fi văzut soarele toată viața lor. Când Noua Republică se întoarse pe 
Coruscant, fusese făcut un efort, condus de bătrânul veteran de pe Yavin 4, 
Generalul Jan Dodonna, de a le veni în ajutor acestor biete suflete, dar erau sălbatice 
şi deştepte, şi scăpau de fiecare dată înainte să fie capturate. 

Străzile — sau ceea ce fuseseră străzi cu secole în urmă - erau acoperite de un 
muşchi mocirlos umed şi de ciuperci crescute luxuriant. Mirosul de gunoaie în 
descompunere şi de apă stătută se învârtea în jurul lor de fiecare dată când echipa 
era în mişcare. Microclimatele de aer care se ridicau şi umiditatea condensată creau 
mici furtuni de ploaie pe alei, dar apa care picura nu mirosea mai proaspăt decât 
bălțile sau jgheaburile cu apă stătută. Echipele desfăşuraseră reflectoare-repulsor 
plutitoare, dar norii de praf sedimentat de la lucrările de demolare umpleau aerul cu 
un văl dens. Droidul de construcție se opri pentru o clipă din munca sa, iar liniştea 
relativă răsună ca un zgomot surd în urechile lui Wedge. Îşi ridică privirea şi văzu 
droidul întinzând două dintre braţele sale mari de demolare. Acestea balansară bilele 

cu o forță monstruoasă, dărâmând peretele din fața lor. Apoi, droidul îşi ridică în față 
piciorul de sprijin pentru a face un pas în clădirea care se prăbuşise. 

Dar partea laterală a zidului nu se prăbuşise înăuntru aşa cum se aşteptase 
Wedge; ceva din interior fusese întărit mai mult decât restul clădirii. Droidul de 
construcții încercă să păşească, dar zidul nu ceda. Droidul titanic începu să scoată 
sunete puternice, hidraulice, în timp ce încerca să-şi recapete echilibrul. Fabrica 
mecanică înaltă de patruzeci de etaje se înclinase în lateral şi atârna în echilibru, pe 
punctul de a se prăbuşi. Wedge îşi scoase brusc comunicatorul. Dacă droidul de 
construcție cădea, ar fi doborât cu el jumătate din clădiri, inclusiv zona în care 
tocmai trimisese Echipa Portocalie să se refugieze. Dar apoi, o duzină de braţe ale 
acestuia se încleştară împreună şi se întinseră până la zidurile adiacente ale 
clădirilor, întinzându-se — şi străpungând pe alocuri - pentru a stabiliza greutatea 
droidului doar atât cât să-i permită să-şi recapete echilibrul. Un zgomot se auzi prin 
comunicator, în timp ce echipele scoaseră un oftat colectiv de uşurare. 

Wedge încercă să vadă la lumina aurorei strălucitoare de deasupra capului şi a 
proiectoarelor luminoase plutitoare pe care le înşiraseră. Ascunse în spatele unui 
edificiu imposibil de distins de restul clădirilor se aflau ziduri metalice solide, 
puternic întărite, dar îndoite şi rupte de piciorul uriaş al droidului constructor. 
Wedge se încruntă. Echipele de demolare întâlniseră o mulțime de artefacte antice în 
clădirile ruinate, dar nimic care să fi fost atât de puternic protejat şi ascuns. Ceva îi 
spunea că era important. Îşi ridică privirea cu o tresărire pentru a vedea că droidul 
de construcţie se reorientase şi se întorsese la clădirea consolidată care îi stătea în 
cale. Aplecându-şi capul-scaner ca un dom, droidul inspectă pereţii rezistenți ai 
încăperii ecranate, ca şi cum ar fi analizat cum ar fi cel mai bine să o spintece în 
bucăţi. Două dintre ghearele electrice explozive se întinseră în jos. Droidul 
constructor nu ştia nimic despre ce secrete ar putea conţine aceste clădiri. El nu 
făcea decât să urmeze planul din creierul său computerizat şi să efectueze 
modificările programate. 

Wedge simţi un moment agonizant de indecizie. Dacă oprea droidul pentru a 
inspecta clădirea misterioasă, ar fi fost nevoie de trei zile pentru a reseta toate 
sistemele şi a-l porni din nou. Dar dacă droidul descoperise într-adevăr ceva 
important, ceva despre care Consiliul de Miniştri ar trebui să ştie, ce ar mai conta 
câteva zile? 

Un fulger alb-albastru pâlpâi la capetele ghearelor explozive ale droidului de 
construcție, în timp ce acesta se îndrepta spre pereţii ecranați. Wedge îşi ridică 
comunicatorul şi se pregăti să oprească droidul... însă mintea i se blocă. 

Care era codul? 

Lângă el, Locotenentul Deegan îi observă momentul de confuzie panicată şi îi 
dădu răspunsul. 

— SGW zero-zero-zero-doi-sapte! 

Wedge tastă instantaneu codul în comunicator. Droidul încremeni chiar în 
momentul în care era pe punctul de a-şi activa ghearele electrice. Wedge auzi 
zgomotul şuierător în timp ce fabricile din interior intrau în modul de aşteptare, 
oprindu-se şi răcindu-se. Wedge speră că luase decizia corectă. 

— Echipele Purpuriu şi Argintiu, veniți cu mine. Vom efectua o mică explorare. 

Chemând un grup de proiectoare luminoase plutitoare să îi urmeze, echipele se 
apropiară de piciorul droidului de construcție şi apoi se deplasară în interiorul 

dărâmăturilor. Praful liber aluneca în jos. Muncitorii se cățărară pe dărâmături, 
având grijă să nu se taie în oţelul transparent sfărâmat şi în metalul care ieşea la 
suprafață. Wedge auzi sunetele scârțâitoare ale unor mici forme de viață care se 
ascundeau în noile crăpături. Se auzea în continuare sunetul de pietre care 
continuau să cadă, în timp ce pereţii care se prăbuşeau se deplasau iar şi iar. 

— Păziți-vă spatele... locul ăsta încă se prăbuşeşte, spuse Wedge. 

În față se deschisese o spărtură largă, ca o peşteră, în încăperea puternic 
ecranată, arătând doar un interior lipsit de lumină. 

— Să intrăm înăuntru. Uşor şi cu grijă. Wedge îşi îngustă ochii privind umbrele 
din jurul lor. Fiți gata să vă retrageți în orice moment. Nu ştim ce se află acolo. 

Un sunet asurzitor răsună mult deasupra, reverberând în noapte. Echipele de 
demolare tresăriră, apoi se forțară să se relaxeze când descoperiră că era doar 
droidul de construcţie care evacua căldura reziduală. Wedge păşi spre marginea 
găurii întunecate. Crăpătura deformată din perete era complet întunecată, nelăsând 
să se vadă nimic. În clipa în care îşi vâri capul în întuneric, monstrul se aruncă 
înainte, numai colți şi scuipând salivă. 

Wedge ţipă şi se împletici înapoi, împiedicându-se de marginea zimțată a 
deschizăturii în timp ce acea locomotivă cu gheare, blană şi platoşă blindată se 
năpustea asupra lui. Înainte să-şi poată limpezi gândurile - înainte să-şi poată 
imagina măcar să strige un ordin către trupele sale - o pânză de focuri de blastere 
încrucişate erupse în noapte. Cele mai multe dintre raze loviră cu un şuierat 
fumegând în corpul creaturii. Apoi izbucni o a doua rundă de focuri de armă. 

Monstrul răcni într-o surpriză explozivă de durere înainte să se prăbuşească 
cu destulă forță pentru a declanşa o mică avalanşă în dărâmături. Suspinul său de 
moarte răsună ca aburul care ieşea dintr-un cuptor. 

Wedge căzu la pământ şi, brusc, simți cum inima începe să îi bată din nou. 

— Mulţumesc, băieţi! 

Ceilalți rămăseseră în picioare, încremeniți de surpriză şi teroare, privind cu 
uimire la propriile blastere scoase din reflex şi la carcasa uriaşă şi muribundă a 
monstrului care viețuise în clădirea blindată. Creatura semăna cu un şobolan uriaş 
şi blindat, cu spini de-a lungul spatelui şi colți care-i ieşeau din gură. Coada ca a 
unui dragon krayt zvâcni în ultimele sale convulsii, în timp ce sângele negru-violet se 
prelinse în jurul craterelor arse ale rănilor provocate de blastere în pielea sa. 

— Cred că i s-a făcut foame aşteptând acolo, zise Wedge. Liderul vostru 
neînfricat ar trebui să fie puțin mai atent de acum încolo. 

Trimise proiectoarele plutitoare prin deschidere pentru a ilumina camera din 
interior. Nimic altceva nu părea să se mişte înăuntru. În spatele lor, uriaşul şobolan 
blindat tresări cu un ultim oftat gemut, apoi încremeni. Rând pe rând, pătrunseră 
prin deschidere în camera izolată. Podeaua placată cu metal era presărată cu oase şi 
cranii crăpate de la fiinţele care trăiau la nivelurile inferioare ale oraşului. 

— Cred că până la urmă bestia a găsit ceva de mâncare, spuse Wedge. 

În partea cealaltă a camerei întunecate, unde fusese desprins un grilaj, 
descoperiră un alt tunel în adâncurile subterane. Grilajul era ruginit, dar urmele 
strălucitoare de zgârieturi mari arătau locul prin care îşi făcuse loc bestia-şobolan. 

— Nu este un el... ci o ea, spuse Locotenentul Deegan. Acum puteţi vedea de ce 
era atât de supărată. 

Arătă cu degetul spre colțul în care se produsese cea mai mare stricăciune. 

Blocurile sparte de materiale de construcție zăceau grămadă peste cuibul creaturii. 

Pete strălucitoare de sânge arătau locul unde trei dintre puii creaturii — fiecare 
de mărimea unui ponei Endorian - fuseseră striviți de bolovani. Wedge se holbă o 
clipă la ei înainte să privească prin camera sumbră. Reglându-şi luminile de pe 
vizieră, putu vedea nişte obiecte tenebroase, console, platforme de pat cu cătuşe şi 
lanţuri. Staționați şi inactivi pe două piedestaluri se aflau droizii Imperiali de 
interogare negri şi lucioşi; accesoriile secrete ale computerelor arătau gri şi fără viață 
ca nişte ochi amfibieni. 

— Un fel de centru de tortură? întrebă Locotenentul Deegan. 

— Aşa se pare, răspunse Wedge. Interogatoriu. Asta ar putea să ne furnizeze o 
mulțime de informaţii pe care Împăratul nu voia să le obţinem. 

— Bine că ai oprit droidul de construcţie, Wedge, zise Deegan. Merită 
întârzierea. 

Wedge îşi strânse buzele. 

— Da, aşa e, merită. 

Se uită la cruzii droizi de interogare şi la echipamentele de tortură. O parte din 
el îşi dorea să nu fi găsit niciodată acest loc. 


Sculptura de pe masa de cristal a Leiei se clătină spre înainte, se opri, apoi se 
ridică în aer. Figurina era un bărbat gras cu palmele întinse şi un zâmbet suficient 
de larg pentru a înghiți un X-interceptor de luptă. 

Comerciantul o asigurase pe Leia că era o sculptură Corelliană autentică, că îl 
va face pe Han să se gândească cu plăcere la propria lui lume, aşa cum făcuseră 
imaginile lui Han despre Alderaan pentru ea. La primirea cadoului aniversar, Han îi 
mulțumise din suflet, dar abia îşi putuse controla râsul. În cele din urmă, îi explicase 
că statuia era o figurină marcă înregistrată, sustrasă dintr-un lanț de localuri de 
alimentaţie publică Corelliană cu produse ieftine. 

— Continuă să te concentrezi, Leia, şopti Luke încet, aplecându-se mai 
aproape. 

O privea cu atenție. Ochii ei erau concentrați în depărtare, fără să vadă deloc 
sculptura. Statueta continua să leviteze, ridicându-se mai sus de pe masă; apoi, 
brusc, căzu în față şi se prăbuşi pe podea. Leia oftă şi se prăbuşi pe spate în scaunul 
care luă forma corpului ei. Luke încercă să-şi acopere dezamăgirea în timp ce-şi 
amintea de propriul antrenament. Yoda îl pusese să stea cu capul în jos în timp ce 
ținea în echilibru pietre şi alte obiecte grele. Luke primise şi alte antrenamente de la 
ciudatul Joruus C'baoth şi învățase profunzimile părţii întunecate chiar de la 
Împăratul înviat. 

Pregătirea surorii sale fusese mult mai puțin riguroasă şi mai mult aleatorie, 
deoarece ea reprograma lecțiile pentru a se acomoda cu îndatoririle ei diplomatice 
din ce în ce mai numeroase. Dar Leia îl îngrijora: lucra cu ea de mai bine de şapte 
ani, iar ea părea să se fi blocat, atingând limita puterilor pe care le putea stăpâni. 
Având în vedere moştenirea ei ca fiică a lui Anakin Skywalker, Leia ar fi trebuit să fie 
uşor de antrenat. Luke se întrebă cum ar fi reuşit să instruiască un grup mare de 
studenți la Academia Jedi pe care o propunea, dacă nu reuşea cu propria sa soră. 

Leia se ridică în picioare şi culese statuia căzută de pe podea, aşezând-o înapoi 

pe masă. Luke o privi, păstrându-şi fața lipsită de orice expresie abătută. 

— Leia, ce este? întrebă el. 

Ea îl privi cu ochii ei întunecați şi ezită înainte să răspundă. 

— Pur şi simplu îmi pare rău pentru mine, cred. Han ar fi trebuit să ajungă pe 
Kessel acum două zile, dar nu s-a deranjat să trimită vreun mesaj. Nu e o mare 
surpriză, având în vedere cine este el! 

Dar Luke văzu în ochii ei mai mult melancolie decât sarcasm. 

— Uneori mă oboseşte faptul că nu am proprii copii alături de mine. Am stat 
cu gemenii doar o mică parte din viața lor. Pot număra pe degetele de la o mână de 
câte ori l-am vizitat pe cel mic. Nu am avut timp să mă simt ca o mamă. Treburile 
diplomatice nu-mi vor da pace. Apoi se uită direct la el. lar tu eşti pe cale să pleci în 
marea ta vânătoare de Jedi. Mă simt ca şi cum mi-aş rata viața. 

Luke se întinse să-i atingă brațul. 

— Ai putea deveni un Jedi foarte puternic, dacă te-ai concentra puţin asupra 
antrenamentului tău. Pentru a da curs Forţei, trebuie să laşi ca antrenamentul să fie 
centrul vieţii tale şi să nu te laşi distrasă de alte lucruri. 

Leia reacționă mai vehement decât anticipase el, îndepărtându-se. 

— Poate că de asta mi-e teamă, Luke. Când mă uit la tine, văd o expresie 
bântuită în ochii tăi, ca şi cum o parte vitală din tine a fost arsă de iadurile personale 
prin care ai trecut. Încercarea de a-ţi ucide propriul tată, duelul cu o clonă de-a ta, 
slujirea părții întunecate pentru Împărat. Dacă de asta e nevoie pentru a fi un Jedi 
puternic, poate că nu-mi doresc slujba asta! 

Ridică mâna pentru a-l împiedica să mai spună ceva până când nu termina ea. 

— Eu fac o muncă importantă pentru Consiliu. Ajut la reconstrucția unei 
întregi Republici cu o mie de sisteme stelare. Poate că asta este munca vieții mele, nu 
să fiu Jedi. Şi poate, doar poate, că aş vrea să includ şi a fi mamă, undeva acolo. 

Luke se uită la ea, impasibil. Nimeni nu-i mai putea citi expresiile; nu mai era 
un inocent. 

— Dacă acesta este destinul tău, Leia, e bine că voi începe să antrenez alți Jedi 
în curând. Se priviră reciproc într-o tăcere incomodă timp de câteva clipe. Luke se 
uită primul în altă parte, renunțând la acea discuţie. Dar tot trebuie să te protejezi 
de partea întunecată. Hai să mai lucrăm puțin cu scutul şi cu apărarea ta interioară 
şi apoi vom încheia seara. 

Leia aprobă din cap, dar el putea simți că moralul ei se prăbuşise şi mai mult. 
Întinse degetele pentru a-i atinge părul negru, plimbându-se pe conturul feţei ei. 

— Voi încerca să-ți sondez mintea. Voi folosi tehnici diferite, atingeri diferite. 
Încearcă să-mi rezişti, sau măcar să identifici unde mă aflu. 

Luke îşi lăsă ochii să cadă pe jumătate închişi, apoi îi trimise firişoare slabe de 
gânduri în minte, atingând cu abilitate topografia memoriei ei. La început, ea nu 
reacționă, dar apoi o simți concentrându-se, construind un zid invizibil în jurul 
sondării lui. Deşi lent, reuşi să îl blocheze. 

— Bine, acum voi încerca în mai multe locuri. Îşi mută atingerea către un alt 
punct de contact. Rezistă-mi dacă poți. 

Pe măsură ce el continua să sondeze mai adânc, Leia devenea tot mai bună în 
a-l respinge. Contracară încercările lui cu o rapiditate şi o forță mai mare, în timp ce 
el o ghida să ridice bariere. El devenea tot mai încântat pe măsură ce lucra cu ea, 
atingând puncte aleatorii din mintea ei, încercând să o ia prin surprindere. Putea să 

simtă propria ei încântare în legătură cu îmbunătăţirea abilităţilor ei. 

Luke ajunse în străfundul minţii ei, o zonă cu amintiri primare profunde, dar 
cu puține gânduri conştiente. Se îndoia că ar putea obţine vreo reacție de apărare 
acolo, dar niciun atacator nu ar fi fost în stare să lovească în astfel de locuri. 
Gândurile ei erau ca o hartă expusă în fața lui, iar Luke atinse un punct izolat din 
mintea ei. Presă... 

Şi deodată simți ca şi cum o palmă uriaşă şi invizibilă i s-ar fi aşezat pe piept şi 
l-ar fi împins înapoi. Luke se clătină pentru a-şi păstra echilibrul, îndepărtându-se 
doi paşi de ea. Ochii Liei se măriră, iar gura i se întredeschise de surpriză. 

— Ce-ai făcut? întrebă Luke în aceeaşi clipă în care Leia spuse: 

— Ce-am făcut? 

Apoi amândoi răspunseră simultan: 

— Nu ştiu! 

Luke încercă să refacă ceea ce făcuse. 

— Lasă-mă să încerc din nou. Relaxează-te. 

Ea părea orice numai relaxată nu, în timp ce el o cerceta din nou, ajungând 
până în străfundul minţii ei, găsind nodul izolat printre centrele ei instinctive. 
Atingându-l, se trezi izbit din nou cu o forță fizică. 

— Dar eu nu am făcut nimic! insistă Leia. 

Luke îşi permise un zâmbet. 

— Reflexele tale au făcut-o, Leia. Când un droid medical îţi atinge genunchiul, 
piciorul tău tresare, fie că vrei sau nu. S-ar putea să fi dat peste ceva pe care îl are 
un potenţial Jedi şi pe care alții nu. Vreau să încerci pe mine. Închide ochii şi o să-ţi 
transmit o imagine a ceea ce ţi-am făcut. 

— Crezi că voi fi în stare? întrebă Leia. 

— Dacă într-adevăr este instinctiv, tot ce trebuie să faci este să găseşti locul 
potrivit. 

— O să încerc. 

Faţa ei afişa o expresie sceptică. 

— Faci sau nu faci. Încercare, nu există. Asta spunea întotdeauna Yoda. 

— Oh, nu-l mai cita. Nu trebuie să mă impresionezi! 

Leia atinse tâmplele fratelui ei, iar el respiră adânc, folosind tehnici de relaxare 
Jedi pentru a lăsa garda jos. Îşi ridicase atât de multă armură mentală în ultimii 
şapte ani, încât spera că totuşi o mai putea lăsa să intre. Simțea atingerea gândurilor 
ei, delicatele degete mentale care îi urmăreau contururile creierului. Îi îndreptă 
căutarea spre străfundul minţii lui, acolo unde se odihneau gândurile sale primare. 

— Poţi să... 

Înainte ca el să-şi termine întrebarea, Leia se prăbuşi cu spatele în scaun. 

— Uau! Am găsit acel miez, dar când l-am atins, m-ai făcut să cad din picioare. 

Luke simțea cum îl furnică un fior de uimire. 

— Şi a fost complet inconştient din partea mea. Nu am fost conştient să fi făcut 
ceva. Luke îşi atinse buzele în timp ce noi gânduri îi treceau prin minte. Trebuie să 
încerc asta şi pe alte ființe. Dacă este complet o reacție din reflex, ar putea fi un test 
foarte util pentru a-i găsi pe cei care au puteri Jedi latente. 

A doua zi dimineața, naveta metropolitană survola pe deasupra acoperişurilor 
din Oraşul Imperial, ca un autobuz care se ridica din abisurile clădirilor înalte. Fâşia 
de clădiri nou ridicate de droizii constructori arăta ca o dungă strălucitoare prin 
oraşul antic. Amiralul Ackbar pilota el însuşi naveta, ținând comenzile în mâinile 
sale articulate cu aripioare, în timp ce privea cerul cu ochii săi de peşte dispuşi larg. 
În spatele lui, prinşi cu centuri în scaunele lor, se aflau Luke Skywalker şi Leia 
Organa Solo. Răsăritul luminos răspândea umbre lungi asupra nivelurilor inferioare 
ale oraşului. Ackbar se aplecă în față către comunicator. 

— Generale Antilles, suntem în apropiere. Văd droidul de construcție în față. E 
totul pregătit pentru aterizare? 

— Da, domnule, răsună clar vocea lui Wedge din difuzor. Există un loc bun 
chiar în dreapta droidului care ar trebui să fie perfect pentru aterizare. 

Ackbar îşi înclină capul pentru a privi prin hubloul curbat, apoi aduse naveta 
metropolitană spre destinaţie, aliniind-o cu golurile dintre clădiri şi coborând la 
nivelurile neexplorate ale străzilor. 

Wedge le veni în întâmpinare după ce Ackbar aşezase naveta lângă droidul de 
construcție oprit. Ackbar ieşi primul în luminişul plin de dărâmături, înclinându-şi 
capul bombat în sus pentru a se uita la fâşia de lumină solară care venea de sus. 
Luke şi Leia ieşiră unul lângă altul, în timp ce vehiculul intră în modul de aşteptare 
şi răcire. 

— Bună, Wedge! strigă Luke. Sau ar trebui să spun, Generale Antilles? 

Wedge rânji. 

— Aşteaptă să vezi ce a găsit echipa de demolare. S-ar putea să fiu promovat 
din nou. 

— Nu sunt sigură că ai vrea să faci asta, spuse Leia. Atunci ai ajunge să ai 
îndatoriri diplomatice. 

Wedge le făcu semn să îl urmeze. Droidul de construcție bloca lumina soarelui. 
Luke putea auzi echipele care se agitau pe scările de acces şi pe lifturile automate de 
pe carcasa exterioară a droidului. Echipele de întreţinere profitau de timpul de oprire 
pentru a verifica fabricile interne şi procesatoarele de resurse, şi pentru a modifica o 
parte din programarea din interiorul proiectului computerizat al droidului. 

Carcasa despuiată a unei bestii mari zăcea printre dărâmături chiar în afara 
deschiderii camerei ecranate. Wedge făcu un gest spre ea. 

— Asta este creatura care ne-a atacat noaptea trecută, iar echipa mea a ucis-o. 
La un moment dat, când eram în camera de pilotaj a droidului de construcție, 
dormind şi făcând curăţenie, au ieşit alți necrofagi şi au îndepărtat carnea de pe 
oase. Păcat. Poate că xenobiologii ar fi vrut să o clasifice, dar acum nu a mai rămas 
mare lucru. 

Wedge se strecură în interiorul pereților metalici sparți ai camerei ecranate. 
Luke putea auzi lumea care se plimba şi se agita înăuntru. O văzu pe Leia 
strâmbând din nas la mirosurile ciudate care se revărsau de acolo. 

Ochii lui Luke avură nevoie de o clipă ca să se adapteze la iluminarea galbenă 
strălucitoare a proiectoarelor plutitoare postate prin cameră. Ceva puternic o luase 
razna aici. La început văzu echipamente sparte împrăştiate pe podea, cabluri smulse, 
terminale de calculator distruse. Urme lungi de gheare sfredeliseră pereții. Un droid 
Imperial de interogare, negru şi sferic, zăcea spintecat într-un colț. O văzu pe Leia 
cum îşi fixează ochii pe el şi simți un val de repulsie străbătând-o. 

Mai multe persoane din echipa lui Wedge puseseră la loc un grilaj metalic greu 
pe un perete şi acum îl sudau cu laser pe cadrul său. Grilajul fusese îndoit 
îngrozitor. 

— A fost mai multă agitație noaptea trecută, spuse Wedge. 

Sudorii îşi ridicară privirea de la munca lor, îi făcură cu mâna lui Wedge, apoi 
se aplecară din nou asupra grinzilor lor. 

— Partenerul acelei creaturi-şobolan s-a întors prin tuneluri, şi-a găsit 
tovarăşa ucisă şi a sfărămat tot ce a găsit. Se încruntă. A distrus majoritatea 
echipamentelor vechi de aici, dar s-ar putea să mai putem salva ceva. Împăratul a 
ținut locul acesta sub pază strictă. Se pare că este un fel de centru de interogare 
subteran. 

— Da, într-adevăr, spuse Ackbar, păşind printre resturi. Plăcile de circuite 
rupte se zdrobiră sub picioarele lui largi. Nu am vrea ca toate astea să cadă pe mâini 
greşite. 

Atenţia lui Luke se îndreptă spre o încâlceală de fire şi cititoare de foi de cristal 
plate care se aflau pe podea. Fruntea i se încreți de concentrare când se duse să se 
uite mai atent. 

— Este ceea ce cred eu că este? mormăi el. 

— Ce ai spus, Luke? întrebă Leia, urmându-l. 

El nu îi răspunse, în timp ce se aplecă asupra echipamentului, trăgând firele şi 
cablurile şi încercând să facă ordine în acel haos. 

— Se pare că erau trei unități separate aici. Probabil că sunt toate distruse. 

Cu toate astea, simțea o emoție crescând în el. Poate că ar fi putut să pună 
laolaltă componentele. 

— Ce este? întrebă din nou Leia. 

Luke desfăcu unul dintre cabluri şi găsi la capăt un cititor de foi de cristal 
intact. Arăta ca o paletă argintie sticloasă mai lungă decât mâna lui. 

— Am citit despre asta în cercetările mele cu privire la vechii Cavaleri Jedi. 
Echipele de vânători ale Împăratului le foloseau pentru a-i căuta pe Jedii care se 
ascundeau în timpul marii sale epurări. 

Găsi o a doua paletă intactă din foiţă de cristal, apoi luă pachetul de control 
care părea cel mai puţin deteriorat. Cu mâna sa robotică, Luke îndepărtă o parte din 
praf, apoi conectă cablurile pe fiecare parte a pachetului, ţinând paletele, câte una în 
fiecare mână. Apăsă întrerupătorul de alimentare de pe consola de control şi fu 
mulțumit să vadă o explozie caldă de lumini în timp ce unitatea trecea prin 
diagnosticul de inițializare. 

— Echipele Împăratului foloseau echipamente ca acesta ca un fel de detector 
de Forță, pentru ca aghiotanțţii săi să poată citi aurele celor pe care îi suspectau că 
aveau talent Jedi. Conform înregistrărilor, supraviețuitorii Cavalerilor Jedi se temeau 
foarte mult de acest dispozitiv, dar poate că îl putem folosi pentru restaurarea 
Cavalerilor Jedi. 

Zâmbi şi, pentru o clipă, se simţi ca băiatul fermier plin de vervă şi entuziasm 
care fusese pe Tatooine. 

— Stai nemişcată, Leia. Lasă-mă să testez asta pe tine. 

Ea se dădu la o parte, alarmată. 

— Dar ce face? 

Atât Wedge cât şi Ackbar se apropiaseră să privească. 

— Ai încredere în mine, spuse Luke. 

Ținu paletele din foi de cristal la distanță de un brat, prinzând-o la mijloc pe 
Leia. Când acţionă întrerupătorul de scanare, o porţiune subțire de lumină arămie 
străbătu corpul Leiei din cap până în picioare. Suspendat în aer deasupra consolei 
de control, un ecou redus al liniei de scanare roşietice îşi făcu simțită prezența în 
mişcare inversă, preluând datele şi construind o hologramă minusculă a Leiei. 

Arăta diferit de micuța hologramă a lui Leia pe care o proiectase R2-D2 pentru 
Ben Kenobi. În schimb, era o siluetă a trupului ei în formă de schelet cu linii de 
culoare, etichetate la citiri care proiectau o coloană de numere în aer. În jurul siluetei 
sale apărea o aură de culoare albastru pâlpâitor, slabă, dar clară. 

— Poţi să înţelegi ceva din toate asta, Luke? întrebă Amiralul Ackbar, uitându- 
se mai atent. 

— Hai să mai încercăm pe altcineva pentru comparaţie. 

De data asta, Luke îndreptă paletele spre Wedge, care tresări când linia de 
scanare de culoare arămie îi străbătu uniforma în sus şi în jos. Când holograma sa 
apăru alături de cea a Leiei, majoritatea detaliilor cu coduri de culoare erau similare 
- dar imaginea lui nu afişa nicio aura albastră. 

— Acum să vă testăm pe dumneavoastră, Amirale. 

Întinse paletele spre Mon Calamari, ajustând pachetul de control pentru a ţine 
cont de fiziologia extraterestră a lui Ackbar. Când apăru imaginea sa scanată, nici ea 
nu avea aura albastră. 

— Leia, vrei să mi-o faci şi mie, ca să fim mai siguri? 

Leia manevră echipamentul cu reticenţă, ca şi cum nu se simțea confortabil să 
atingă un dispozitiv care fusese folosit de cei care proiectaseră droidul de interogare. 
Dar operă cu uşurinţă scanerul, ținând paletele din foi de cristal de o parte şi de alta 
a lui Luke. Imaginea lui purta aura luminoasă. 

— Este foarte valoros, spuse Luke. Nu ai nevoie de o îndemânare deosebită a 
Forţei pentru a folosi acest dispozitiv. Putem găsi persoane cu potenţial Jedi doar 
scanându-le. Va fi de mare ajutor în găsirea de candidați pentru academia mea. 
Poate că va ieşi ceva bun din acest dispozitiv după atâţia ani. 

— Foarte bine, Luke, spuse Ackbar. 

Luke îşi strânse buzele. 

— Wedge, vreau să încerc ceva. Vrei să te relaxezi pentru un minut şi să mă 
laşi să te ating cu mintea? 

— Uh, spuse Wedge, apoi îi văzu pe membrii echipei sale uitându-se la el. Se 
îndreptă. Cum spui tu, Luke. 

Luke nu pierdu timpul, întinzându-se să atingă tâmplele lui Wedge, dirijând o 
scanare mentală pe suprafața minţii sale, înapoi în zona primordială, pe nodul 
surprinzător din conturul gândurilor... Dar când Luke îl atinse, nu se întâmplă 
nimic. Wedge probabil că nici măcar nu ştia că fusese supus unei sondări. Luke forță 
mai tare, dar nu declanşă nicio contraacțiune din reflex, nicio împingere 
necontrolată, aşa cum îi fusese transmisă de Leia. 

— Despre ce a fost vorba? întrebă Wedge. Ai făcut ceva? 

Luke zâmbi. 

— Am întărit doar o teorie de-a mea. Ne-am apropiat mult mai mult de 
aducerea înapoi a Cavalerilor Jedi. 


28 


Capitolul 4 


Cel puțin nava nu a explodat la impact. Acesta fu primul lucru la care se gândi 
Han Solo în momentul în care îi reveni cunoştinţa dureroasă. Clipi, ascultând 
şuieratul atmosferei care se scurgea prin breşele din corpul Șoimului. Cumva 
supraviețuiseră unei aterizări forțate. Se întrebă pe ce planetă se afla. 

Kessel! 

Ochii i se măriră când văzu stropi roşii pe panourile de control. Propriul său 
sânge. Îşi simțea piciorul ca şi cum ar fi luat foc, iar în gură simţea un gust metalic. 
În timp ce tuşea, se revărsă mai mult sânge. Han nu reuşise să se lege cu centura 
înainte de prăbuşire. Era un lucru bun că nu rămăsese sus, în compartimentul 
tunului. Din poziția sa înclinată, putea vedea că nava se rotise în momentul 
impactului, cu compartimentul tunului superior strivit sub ea. 

Speră ca Chewbacca se descurcase mai bine. Întorcându-şi capul, Han simţi ca 
şi cum cioburi de sticlă măcinată i-ar fi frecat coloana vertebrală. În scaunul 
copilotului, Wookieeul zăcea nemişcat, cu blana pătată de sângele decolorat care se 
prelingea din rănile ascunse de blana lui ciufulită. 

— Chewie! reuşi el să mormăie. Spune ceva. 

Han auzi zgomotul surd al unei mici încărcături explozive la trapa de acces 
principală; apoi, cineva de afară reuşi să deschidă rampa. Restul de aer din Şoim 
țâşni în atmosfera subțire a Kesselului. 

— Grozav, mormăi el. 

Cu durerea zdrobitoare din coaste, îi fusese deja destul de greu să respire. 

Paşi grei urcară pe rampă. Han vroia să-şi scoată blasterul sau măcar să 
doboare câțiva inamici într-o bătaie cu pumnii. Dar abia îşi putea deschide ochii, 
aşteptându-se să vadă o coloană ordonată de trupe de şoc în armură albă. Acesta ar 
fi fost un final potrivit pentru o zi ca asta. În schimb, intruşii purtau un amalgam de 
armuri, unele fiind modificate din uniformele gardienilor de închisoare, alte fiind 
adaptate din echipamentul trupelor de şoc. Nimic din toate astea nu avea sens 
pentru Han, dar mintea lui era deja plină de lucruri care nu ar fi trebuit să se 
întâmple niciodată. 

O navă de luptă TIE şi un X-interceptor luptaseră cot la cot? Împotriva lui? 

Echipa de abordaj purta măşti de oxigen pe față pentru a putea respira în 
atmosfera rarefiată de pe Kessel. Vocile le erau înăbugşite în timp ce îşi strigau ordine 
unul altuia. Un bărbat, care arăta ca o sperietoare de ciori, cu brațe şi gât imposibil 
de lungi, păşi în cabina de pilotaj a Şoimului. Han simțea că îl recunoaste, dar nu 
putea să precizeze un nume. Sperietoarea purta brățări de închisoare Imperială, dar 
avea la el un pistol dublu modificat, care era evident ilegal pe majoritatea planetelor. 
Sperietoarea de ciori îşi întoarse ochii mari şi pătrunzători spre Han. 

— Han Solo, spuse el. Deşi masca respiratorie îi acoperea partea de jos a feţei, 
Han îşi dădu seama că bărbatul rânjea larg. O să-ţi doreşti să nu fi supraviețuit 
aterizării pe Kessel. 

Cu o străfulgerare a memoriei, numele sperietoarei apăru în mintea lui Han. 

Skynxnex. Ăsta era! Dar Skynxnex fusese închis în Centrul de Corecţie Imperial, 
reuşind cu greu să scape de o condamnare la moarte. Întrebările abia începuseră să i 
se formeze în gură când Skynxnex cobori un pumn blindat asupra capului lui Han, 
trimițându-l înapoi în inconştienţă... 


Kessel. Mirodenii. Gândurile i se amestecau în coşmaruri, în timp ce se lupta 
să-şi revină în simțiri. Han fusese întotdeauna mândru să se laude că Şoimul reuşise 
să parcurgă ruta Kessel în timp record, dar rareori povestise întreaga ispravă, că de 
fapt fugise de pe Kessel cu o încărcătură completă de mirodenii în compartimentele 
secrete de sub punte, atunci când îl depistaseră navele vamale Imperiale. 

Han primise încărcătura, ca de obicei, de la Moruth Doole, tipul cu chip de 
broască însărcinat cu sustragerea mirodeniilor pentru piața neagră din cotele de 
producție Imperiale. Doole era un fel de funcționar în uriaşul complex de închisori 
Imperiale, de unde proveneau majoritatea muncitorilor din minele de mirodenii. 
Imperiul menținea un control strict asupra producției de mirodenii, dar Doole reuşea 
să păstreze o mică piață secundară pentru sine. Han Solo şi Chewbacca se 
ocupaseră de vânzarea mirodeniilor pentru el, trecând pe lângă patrulele Imperiale şi 
plasându-le în reţelele de distribuție conduse de gangsteri precum Huttul Jabba. 

Dar Moruth Doole avea obiceiul de a-şi înşela colaboratorii când se hotăra că 
ar putea câştiga o favoare mai mare dacă îi preda autorităţilor. Han nu reuşise 
niciodată să dovedească acest lucru, dar bănuia că Doole însuşi dăduse pontul 
navelor vamale în timpul plecării Șoimului de pe Kessel, furnizând coordonatele 
exacte la care plănuia Han să intre în hiperspațţiu. 

Han fusese nevoit să arunce întreaga încărcătură de mirodenii glitterstim, care 
valora o adevărată avere, chiar înainte să fie abordat. Când încercase să se întoarcă 
mai târziu şi să recupereze încărcătura, Imperialii renunțaseră la urmărire. În timpul 
urmăririi, trecuse cu disperare la o distanţă foarte mică de influența gravitațională a 
imensului roi de găuri negre, mai aproape decât susțineau hărțile de navigație că ar 
fi fost posibil. Una dintre navele vamale se pierduse în vârtejul de gaze fierbinți care 
se prăbuşeau într-o singularitate fără sfârşit. Dar Șoimul supravieţuise, intrând în 
hiperspaţiu şi fugind spre siguranţă. 

Siguranță temporară. Numai încărcătura pierdută de mirodenii valora 12.400 
de credite, iar Jabba o plătise deja în întregime. Huttul nu fusese mulțumit... 

Gândul la toate acele câteva luni de zile în care fusese înghețat în carbonită, 
nemişcat, atârnat pe peretele lui Jabba, îl făcu să tremure. Frigul era negru în jurul 
lui, iar el nu putea să vadă. Dinţii îi clănțăneau încleştați... 

— Încetaţi cu convulsiile termice! răsună o voce metalică şi răguşită. Suna ca 
un taietor cu plasmă care taie piatra. Temperatura din centrul medical a fost scăzută 
pentru a minimiza şocul chirurgical asupra metabolismului vostru. 

Deschizând ochii, Han se uită fix în fața unui droid medical cu chip 
asemănător unui glonț. Cea mai mare parte a metalului era colorată în verdele 
original, însă peste senzorii săi optici avea un capişon negru. Braţele mecanice 
segmentate se întindeau spre el, afişând o mare varietate de instrumente medicale 
învechite, toate ascuțite. 

— Eu sunt droidul medical al închisorii. Nu am fost programat pentru 

administrarea de anestezice sau pentru a vă face să vă simţiţi confortabil. Dacă nu 
cooperezi, tratamentul tău va fi cu atât mai neplăcut. 

Han îşi dădu ochii peste cap. Acesta era complet diferit de droizii medicali 
tradiționali, care erau programaţi în mod special pentru confortul pacientului. Han 
încercă să se mişte. În jurul lui, centrul medical al închisorii era alb şi rece, cu 
aparate medicale strălucitoare şi rezervoare de bacta goale montate pe perete. Han 
percepu vag mai mulți gardieni care stăteau în picioare în dreptul uşilor. Când 
întoarse capul, droidul medical întinse mâinile reci de metal pentru a i le încleşta în 
dreptul tâmplelor. 

— Trebuie să rămâi nemişcat. Te va durea. Foarte mult. Acum relaxează-te... 
imediat! 

Departe de ochii săi, în cealaltă parte a camerei, Chewbacca scoase un răget 
strident de durere. Han se simțea uşurat să ştie că Wookieeul era încă în viață. 
Înainte de tratament, cel puţin. Tresări când droidul medical începu să lucreze 
asupra lui. 


Chewbacca îl scutură, trezindu-l cu o îmbrăţişare păroasă, recunoscătoare şi 
entuziastă. Han mormăi şi clipi din ochi, dar încăperea era atât de întunecată încât 
trebui să se zgâiască câteva minute până să poată vedea ceva. Întregul său corp se 
simțea de parcă fusese bătut în loc să fie vindecat. 

Chewbacca gemu şi îl îmbrățişă din nou. 

— la-o uşor, Chewie! O să mă trimiți înapoi la droidul ăla medical! spuse Han. 

Instantaneu, Wookiecul îşi eliberă strânsoarea. Han evaluă mental cum se 
simțea. Se ridică în şezut, îşi flexă brațele, apoi se ridică în picioare. Două, nu trei 
dintre coaste, precum şi piciorul stâng, îl furnicau cu senzația de înțepături 
supărătoare ca de albine, care indicau locul unde suturile osoase refăcuseră 
fracturile. Han rămăsese slăbit, dar substanţele nutritive de regenerare îl 
readuseseră, probabil, la o stare de sănătate normală. 

Chewbacca părea şi el neîngrijit şi slăbit. Petice de blană îi fuseseră rase pe 
corp, iar Han putea distinge cicatricele noduroase acolo unde interveniseră droizii 
medicali, rapid şi fără finețe. După tratament, cei doi fuseseră aruncați în acest loc 
umed. În cele din urmă, Han adulmecă adânc aerul din interiorul camerei. 

— Ce a murit aici? 

Brusc, realiză că nu era o remarcă amuzantă. Chewbacca îi răspunse indicând 
spre forma masivă care ocupa o treime din spaţiul celulei. Han clipi din nou pentru a 
se asigura că vederea i se adaptase cum trebuie. Chestia era uriaşă şi hidoasă — 
parte crustaceu, parte arahnidă şi, judecând după rândurile de dinți ca nişte 
pumnale, în întregime carnivoră. Mâinile sale cu cleşti erau la fel de mari cât 
înălțimea unui om, iar carcasa sa articulată era acoperită cu protuberanţe 
asemănătoare unor cruste. Singurul lucru bun la el era că era mort. Leşul puţea. 

Prima dată când Han se apropiase de un rancor, fusese orb din cauza stării de 
hibernare, după ce fusese dezgheţțat în Palatul lui Jabba. Jabba hrănea monstrul de 
sub sala tronului său cu duşmanii săi — sau cu oricine altcineva, la întâmplare. Han 
văzuse mult mai mulți rancori pe planeta Dathomir în perioada în care o curtase pe 
Prinţesa Leia. Una dintre bestii murise cumva aici, în Centrul de Corecţie Imperial. 

Rancorul se descompuse în întregime până în momentul de față, iar apoi se 
mumificase în continuare. Închisoarea în sine, din ceea ce ştia Han despre ea, era un 
amestec între o grădină zoologică şi un centru de corecție, pentru că diferitele forme 
de viață aveau grade diferite de sensibilitate. Singurul lucru în comun era faptul că 
toate erau violente. 

Celula lor era gigantică, atât cât se putea spune despre celule, fiind suficient 
de mare pentru a adăposti rancorul şi a-i oferi spaţiu de manevră. Oase fragile şi 
mucegăite zăceau împrăştiate pe podea, multe dintre ele fiind roase şi sfărâmate, ca 
într-o încercare disperată a rancorului înfometat de a găsi mai multă hrană. Pe pereţi 
se prelingeau pete verzi şi albastre de mucus. Sunetele mărunte de picurare erau 
singurele zgomote pe care le putea auzi Han. 

— De cât timp suntem aici, Chewie? Ai idee? 

Chewbacca nu ştia. 

Han reluă întrebarea în minte. Veniseră pe Kessel, se identificaseră atât prin 
nume, cât şi cu un indicativ de apel al Noii Republici. O flotă de nave ieşise să îi 
atace... nave de vânătoare TIE şi X-interceptoare şi o grămadă pestriță de alte nave. 
Evident, persoanele aflate la conducerea planetei Kessel puneau ceva la cale şi nu 
voiau ca Noua Republică să afle despre asta. Apoi îşi aduse aminte de acel Skynxnex 
cu aspect de sperietoare de ciori, care urcase la bordul Şoimului prăbuşit. 

Skynxnex fusese un hoț şi un asasin, principala legătură între Moruth Doole şi 
contrabandiştii de mirodenii. Skynxnex obținuse un post de gardian în închisoare, 
dar acum părea să-şi fi schimbat meseria... 

Han auzi clicul şi zumzetul câmpului dezactivat din jurul uşilor celulei, apoi un 
vâjâit răzleț în timp ce dispozitive hidraulice urneau uşa uriaşă. Când uşa se ridică, 
o lumină albă stridentă inundă camera. 

Han îşi puse o mână la ochi. Nu realizase că celula era atât de întunecată. 

— Pregăteşte-te, Chewie! şopti Han. 

Dacă nu erau prea mulți gardieni, puteau să se năpustească asupra lor, să-şi 
croiască drum şi să scape. Dar apoi simţi un junghi de durere provocat de coastele 
recent rupte, iar amețeala îl cuprinse. Chewbacca se sprijini fără putere de unul 
dintre pereţii umezi ai celulei rancorului şi gemu. Fi bine, poate că dacă va fi doar un 
singur gardian, cu o vedere slabă şi care se recupera după săptămâni întregi de 
dizenterie... 

— Nu contează, Chewie. Hai să vedem ce au de spus. 

Silueta scheletică care stătea în pragul uşii era evident Skynxnex. Pe măsură 
ce ochii lui Han se adaptau la lumină, putea vedea alți patru gardieni în spatele lui, 
purtând uniforme nu tocmai de închisoare, cu petice de armură pentru a proteja 
zonele sensibile, dar fără a avea grade sau însemne. 

— Deci, Han Solo, sper că apreciezi... ospitalitatea noastră? întrebă Skynxnex. 

Han rânji şi se uită în spatele lui la celula umedă şi la rancorul mort. 

— Da, voi chiar transformați Kessel într-o destinație turistică. La fel ca planeta 
Ithor. 

Skynxnex îi urmări privirea spre monstrul mumificat. 

— Ah, da, în timpul revoltei când am preluat închisoarea, cineva a uitat să 
hrănească rancorul. A fost păcat. Au trecut luni de zile până când ne-am amintit de 
el. Şi un dublu păcat, de asemenea, pentru că, până când ne-am amintit de el, 
aveam deja o mulțime de prizonieri Imperiali de care trebuia să scăpăm. Ar fi fost 

amuzant de văzut. În schimb, a trebuit să-i trimitem pe toţi în minele de mirodenii. 

Skynxnex zâmbi pentru o clipă; apoi faţa lui îşi reluă calmul plat şi mecanic. 

— Sper că droizii medicali te-au ajutat să te recuperezi după rănile suferite în 
urma prăbuşirii. Este important ca amândoi să fiți suficient de sănătoşi pentru a 
rezista la interogatoriu. Vrem să aflăm exact de ce aţi venit să spionaţi Kesselul. 

Lui Han îi trecu prin minte că, pentru prima dată, ar putea să spună adevărul 
şi să fie complet deschis în legătură cu misiunea sa. 

— Eu sunt gata când eşti şi tu, Skynxnex. 

Cumva se temea că adevărul nu va fi suficient de bun în acest caz. 

Gangsterul îşi permise încă o frântură de zâmbet. 

— Deci îți aminteşti de mine, Solo? Bine. Moruth Doole va dori să vorbească de 
îndată cu tine. 

Han îşi ridică sprâncenele. Asta însemna că Doole era încă în viață, că încă 
conducea afacerile... dar Han habar nu avea cum se potriveau piesele. 

— Mi-ar plăcea să vorbesc cu bătrânul Moruth. A trecut multă vreme. A fost un 
bun amic de-al meu! 

Skynxnex chicoti la asta, apoi se opri. Ceilalţi gardieni din spatele lui chicotiră 
şi ei. 

— Da, spuse Skynxnex, cred că l-am auzit pomenindu-ţi numele. De mai multe 
ori. 


Ascensorul îi duse în afara zonei principale a blocurilor de celule, de-a lungul 
unui tub până în zonele îndepărtate ale penitenciarului. Se ridicară spre cer de-a 
lungul şinelor metalice înclinate. Privind prin pereții transparenți şi zgâriați ai 
liftului, Han putu să observe că închisoarea în sine era un edificiu masiv de culoare 
cafenie cu gri, construit din oţel şi rocă sintetică. Faţa frontală plată era înclinată 
spre spate la un unghi de aproximativ patruzeci şi cinci de grade; tunelurile lifturilor 
se prelingeau de-a lungul fiecăruia dintre aceste colțuri. 

O construcție de sticlă şi oglinzi ieşea la iveală deasupra suprafeței înclinate, 
adăpostind birourile administrative şi personalul închisorii. 

În cabina liftului de viteză, Skynxnex îi urmărea pe amândoi cu pâlpâiri de 
amuzament, ținându-şi arma modificată îndreptată spre ei. Cei doi gardieni, înarmați 
cu arme mai convenționale, stăteau şi ei încordațţi şi pregătiți. Văzând asta, Han se 
simți ironic impresionat. Nu ştia ce făcuse ca să le insufle atâta teamă. 

Atât Han, cât şi Chewbacca fuseseră legaţi cu cătuşe paralizante, un dispozitiv 
de imobilizare pe încheieturile mâinilor care trimitea şocuri paralizante de 
electricitate direct în sistemul nervos, cu o putere proporțională cu gradul de 
rezistență pe care îl exercita prizonierul. Han se controlase destul de bine şi primise 
doar o furnicătură neplăcută de-a lungul antebraţelor. Ca de obicei, Chewbacca nu 
reuşi să-şi țină în frâu temperamentul şi reuşi să se electrocuteze până ameţise. 

Când se deschiseră uşile liftului, Skynxnex îi împinse pe cei doi prizonieri 
înainte. Han se conformă şi merse lejer înainte, încercând să-şi insufle un plus de 
încredere în sine. Avusese probleme cu Moruth Doole şi nu avea niciun pic de 
încredere în el — dar, din câte ştia, nu existau resentimente puternice între ei. 

Skynxnex îi escortă prin birourile administrative, dintre care multe fuseseră 

devastate sau incendiate. Trecură pe lângă o anticameră largă şi ajunseră într-un 
birou imens, cu ferestre uriaşe care dădeau spre pustietăţile de pe Kessel. În 
depărtare, Han putu vedea câmpiile de sare sfărâmată. Jeturi mari de la fabricile 
care produceau atmosferă emanau rafale de oxigen, azot şi dioxid de carbon pe cerul 
roz, menținând planeta abia locuibilă. Scuturile puternice de radiaţii de pe orbită 
filtrau o mare parte din razele X şi gamma mortale care se revărsau din Foalele care 
se aflau în vecinătate. Dacă nu ar fi fost vorba de preţioasele mirodenii, nimeni nu s- 
ar fi obosit să încerce să trăiască pe Kessel. 

Semnul original de deasupra biroului anunţa că este al directorului, dar cineva 
şterse plăcuţa de identificare anterioară şi montase o inscripţie scrisă de mână în 
Bazică: Camera lui Doole. Pe peretele din dreapta biroului era suspendat un bărbat 
capturat în ultimele chinuri ale agoniei, îngheţat în carbonită. Doole învățase o lecție 
de la Jabba, afişând la vedere un vechi duşman. Han se cutremură doar la vederea 
trofeului. Lângă fereastră, o formă asemănătoare unui butoi se distingea în lumina 
stridentă. Han îl recunoscu imediat pe Moruth Doole. 

Doole era un Rybet, butucănos şi cu pielea moale. Culoarea sa verde aprins şi 
reflexele de bronz semănau cu nişte dungi de vierme pe obraji, braţe şi umeri. Pielea 
îi era uscată, dar atât de netedă încât părea vâscoasă. Ca întotdeauna, Doole se 
îmbrăca în piei de reptile mai puţin norocoase. Vesta sa părea desprinsă dintr-un 
film de istorie antică. Doole purta o cravată de un galben aprins, ceea ce însemna că 
era pregătit pentru împerechere, deşi Han nu-şi putea imagina cum ar putea Doole 
să îşi găsească vreodată pe planetă o femelă doritoare din specia sa. 

Doole se întoarse, afişând o față mult schimbată, brăzdată de ticuri nervoase şi 
paranoia. Ochii Rybetului erau supradimensionațţi, ca nişte felinare, cu fante 
verticale — dar unul dintre ochi era acum de un alb lăptos, ca un ou pe jumătate fiert. 
Purta un dispozitiv mecanic de focalizare deasupra celuilalt ochi, fixat pe capul său 
neted cu curele de piele maro. 
de filmare. Degetele Rybetului erau lungi şi late la capăt, arătând ca nişte ventuze 
rudimentare, în timp ce regla focalizarea şi îşi aducea fața aproape de cea a lui Han. 

Ochiul orb privea lăptos în altă direcție. După o inspecție îndelungată, şuieră 
în cele din urmă în semn de recunoaştere. 

— Tu eşti, Han Solo! 

Han se încruntă. 

— Văd că ai consumat prea multe mirodenii, Moruth. Vederea este întotdeauna 
afectată prima. 

— Nu mirodenia a făcut asta, izbucni Doole, lovindu-şi aparatul de pe ochi. 
Mai trase o altă răsuflare lungă şi gâlgâită, care suna ca o băutură carbogazoasă 
vărsată pe cărbuni încinşi. De ce eşti aici, Solo? Vreau să-mi spui, dar poate că vreau 
să te opui doar puţin, ca să pot face să te doară. 

Chewbacca răcni de furie. Han încercă să-şi întindă mâinile, dar cătuşele 
paralizante îl electrocutară. 

— Stai puţin, Moruth! Ar fi bine să-mi explici câteva lucruri. Nu prea ştiu... 

Doole nu îl auzise, frecîndu-şi mîinile împreunate şi zâmbind cu buzele lui 
cleioase. 

— Cel mai greu o să fie să mă abțin să nu te dezmembrez chiar aici, unde pot 
să privesc. 

Han îşi simți inima bătând cu putere. 

— Putem să fim rezonabili măcar pentru un minut? Am fost parteneri de 
afaceri, Moruth, şi nu te-am înşelat niciodată. Han nu menţionă suspiciunile sale că 
Doole îl înşelase în acea ultimă cursă cu mirodenii. Îmi cer scuze dacă am făcut ceva 
care te-a supărat. Putem să rezolvăm asta? 

Îşi aminti de conversaţia sa cu asasinul Greedo în cantina Mos Eisley. Odată 
jignit, Jabba Huttul nu fusese niciodată interesat să rezolve lucrurile. Spera ca Doole 
să fie mai rezonabil. 

Moruth Doole făcu un pas înapoi, fluturându-şi mâinile cu degete lungi. 

— Să rezolvăm? Ce ai de gând să faci, să-mi cumperi un droid care să-mi 
înlocuiască ochiul? Urăsc droizii! Din cauza ta, Jabba a încercat să mă omoare. A 
trebuit să-i implor să-mi ia doar ochiul. A trebuit să-i implor să-mi ia ochiul! 

Îşi înțepă partea oarbă a ochiului său ca un ou fiert. 

Skynxnex se apropie de Doole, coborându-şi vocea. 

— Cred că îl zăpăceşti, mai degrabă decât să-l sperii, Moruth. Poate că el chiar 
nu ştie ce s-a întâmplat. 

Doole se aşeză la biroul său şi îşi îndreptă vesta din piele de şopârlă, 
recăpătându-şi calmul. 

— Când ţi-ai aruncat încărcătura de mirodenii, Jabba a dat vina pe mine! A 
pus o recompensă pe capul meu. Totul din cauza laşitățţii tale. 

Chewbacca răcni revoltat. Han abia îşi stăpâni furia. 

— Jabba a pus o recompensă şi pentru mine, Doole. Greedo a încercat să mă 
omoare pe Tatooine. Boba Fett m-a capturat pe Bespin şi am fost prins în carbonită, 
la fel ca prietenul tău de acolo — arătă spre trofeul macabru de pe perete — şi oricum 
am fost trimis la Jabba. 

Doole flutură o mână în semn de respingere. 

— Agenţii lui Jabba se infiltraseră deja în operaţiunile de extragere a 
mirodeniei şi au vrut să mă expună, pentru ei să poată procura direct glitterstimul. 
Unul dintre asasinii lui mi-a prăjit un ochi şi l-a orbit pe jumătate pe celălalt. Era pe 
punctul de a face mai mult, dar l-a ucis Skynxnex. 

În pragul uşii, sperietoarea de ciori surâse cu mândrie. 

— Jabba mi-a forțat mâna şi a trebuit să acționez. Am pus în scenă revolta din 
închisoare. Însuşi directorul era omul lui Jabba, dar jumătate dintre gardieni erau de 
partea mea. Îi plăteam bine, vezi tu. Din fericire, Imperiul a fost aruncat în haos cam 
în acelaşi timp. Am luat Kesselul pentru noi. Au fost câțiva lorzi de sclavi în cealaltă 
parte a planetei, dar nu au rezistat prea mult. Am stocat provizii de mirodenii şi am 
construit o flotă de apărare masivă cu tot ce am putut aduna. Nimeni -— şi vreau să 
spun nimeni! — nu va veni aici ca să-mi ia tot ceea ce am realizat. 

Doole îşi apucă capul cu degetele sale lungi într-un gest de oboseală. 

— Totul mergea foarte bine înainte să fie nevoie să-l porneşti pe Jabba 
împotriva mea! Totul era în siguranță. Ştiam exact cum să fac jocurile. Acum mă tem 
şi de umbre, fiindu-mi frică în fiecare clipă. 

Doole se holbă la Han cu ochiul său mecanic. 

— Dar să-mi ruinezi viața o dată nu e destul de bine pentru tine, nu-i aşa? Te- 
ai întors aici transmițând un mesaj din partea Noii Republici. Cumva am crezut că 
rămăşiţele Imperiului vor încerca primii să pună mâna pe minele de mirodenii, dar 
marile guverne sunt toate la fel. Eşti un spion, unul deosebit de nepriceput. Credeai 


35 


că poți să zbori prin spațiul nostru, să te uiţi pe aici şi să te întorci la Republica ta cu 
toate informaţiile de care au nevoie pentru a veni să ne cucerească? Plesni cu palma 
pe birou, cu un pocnet înfundat. Vom da prima lovitură ucigându-le spionul şi vom fi 
gata să-i spulberăm în momentul în care navele voastre vor ieşi din hiperspațiu! 

— N-aveţi nicio şansă! rânji Skynxnex. 

Han îşi permise să zâmbească, apoi chiar râse. 

— Voi, băieţi, aţi înţeles totul greşit. Absolut greşit. 

Chewbacca îşi mormăi acordul. 

Skynxnex se încruntă. Doole îl privi pe Han în tăcere pentru o clipă. 

— Mai vedem noi asta. 

Doole vâri mâna în buzunarul vestei sale şi scoase o mică cheie cu aspect 
antic, pe care o introduse într-unul dintre sertarele biroului fostului director. Se 
chinui cu încuietoarea, apoi deschise sertarul. Băgând mâna înăuntru, scoase o 
cutie de valori blindată. Ridică cutia de valori pe masă, apoi scormoni într-un alt 
buzunar al vestei sale pentru a extrage o a doua cheie. 

Han urmări, curios, cum Doole deschise cutia blindată şi apoi scoase un 
recipient mai mic, sigilat. Doole îşi strecură meticulos ambele chei înapoi în 
buzunare înainte să se uite la Han. 

— Mi-ar plăcea să-mi petrec timpul interogându-te amănunțit, dar vreau să 
ştiu exact când plănuieşte Noua Republică să vină şi să preia controlul, câte nave vor 
trimite, ce tip de forţe vor folosi. Voi obţine informațiile acum, dar s-ar putea să am 
timp să mă bucur să te interoghez mai târziu, doar din principiu. 

Doole îşi aşeză palma cu nervuri pe partea superioară a recipientului sigilat. 
Cu un zumzet uşor, un fascicul de lumină se încolăci în jurul degetelor sale într-o 
scanare de identificare; micul recipient scoase un gâlgâit în timp ce sigiliul ermetic se 
rupse. Capacul alunecă pentru a dezvălui un compartiment interior căptușit. 

Cutia era plină cu cilindri subțiri, înveliți în negru, lungi cam cât jumătate din 
lungimea unui deget. Han îi recunoscu imediat. 

— Glitterstim, spuse el. 

Doole se uită la el. 

— Cea mai puternică formă de mirodenie. Cu ajutorul ei voi putea să desluşesc 
adevărul din ceea ce spui. Gândurile tale rătăcite te vor trăda. 

Han avu un sentiment brusc de uşurare. 

— Dar dacă nu am niciun gând ascuns care să mă trădeze? 

Skynxnex îl lovi pe Han în cap cu dosul mâinii, făcându-l să se clatine. 
Chewbacca încercă să vină în față, dar cătuşele paralizante îi reduseră la tăcere 
răgetul şi îl făcură să se balanseze amețţit, abia reuşind să-şi păstreze echilibrul. 

Doole selectă unul dintre cilindrii negri şi subțiri şi îl ţinu între degete. Cu o 
mişcare abilă desprinse învelişul exterior opac şi scoase un mănunchi subţire de 
fibre sticloase transparente. În timp ce Doole ţinea glitterstimul inert în faţa luminii 
care se revărsa prin fereastra largă de observare, mirodenia sensibilă la lumină 
începu să sclipească şi să strălucească din interior, căpătând consistenţă. 

Han privi până când acesta fu pregătită pentru ca Doole să o consume. 

Îşi înghiţi pe nerăsuflate nodul uscat din gât. 

Doole deschise gura când segmentul de glitterstim străluci şi deveni de un 
albastru perlat. Îşi întinse limba ascuţită de culoare purpurie pentru ca aceasta să 
cuprindă fibrele cristaline, pe care le trase apoi înapoi în gură. Glitterstimul pocni şi 

sfârâi; în timp ce Doole îşi încleştă buzele, scântei mici i se prelinseră pe la colţuri. 

Han privi fix în timp ce Doole îşi închidea ochiul orb şi inspira adânc şi 
înăbuşit. Mirodenia avea să acționeze asupra minţii lui Doole, să-i amplifice puterile 
latente. Mecanismele de focalizare automată ale ochiului mecanic al lui Doole 
pocneau şi vâjâiau, învârtindu-se în jurul ochiului în timp ce acesta încerca să dea 
sens viziunilor care se revărsau prin mintea lui. Apoi Doole se întoarse spre Han şi 
Chewbacca. 

Han tresări când simţi nişte degete minuscule care-i pipăiau creierul, scotocind 
prin lobii memoriei, prin imaginile pe care le avea stocate în gânduri... căutând, 
căutând. Încercă să se retragă, dar ştia că nu putea păstra niciun secret față de 
cineva drogat cu glitterstim. Skynxnex chicoti, apoi tăcu brusc, ca şi cum s-ar fi 
temut să nu îndrepte atenţia lui Doole spre el însuşi, căci i-ar fi putut ciuguli 
creierul. 

Han simți cum creşte furia în el, indignat că Moruth Doole putea diseca 
momentele private pe care le avusese cu Leia, putea observa naşterile celor trei copii 
ai lui Han. Dar efectele mirodeniei nu durară decât câteva clipe, iar Doole avea să fie 
preocupat în principal să afle de ce Han şi Chewbacca veniseră pe Kessel. 

— Chiar îţi spuneam adevărul, Doole, zise Han liniştit. Suntem într-o misiune 
de pace pentru a restabili contactul diplomatic cu Kessel. Noua Republică încearcă 
să deschidă comerțul şi să vă ureze bun venit. Noi am venit cu gânduri de pace, dar 
voi tocmai ați declarat război doborând primii lor ambasadori. 

Chewbacca mârâi. Skynxnex se încordă, apoi făcu câțiva paşi stângaci înainte. 

— Despre ce vorbeşte? 

Han îşi ridică vocea. 

— Citeşte adevărul în mintea mea, Moruth. 

Gura Rybetului atârna moale, iar Han putu vedea scântei de glitterstim în jurul 
obrajilor lui. Simţea cum micile degete iscoditoare se târau din ce în ce mai adânc în 
mintea lui, scormonind în toate părțile. Doole încerca cu frenezie să găsească o 
dovadă a suspiciunilor sale, în timp ce potenţialul mirodeniei se estompa. 

Dar Doole nu găsi nimic; nu era nimic de găsit. Singurul lucru pe care îl aflase 
era puterea forțelor Alianţei care urmau să fie îndreptate împotriva lui. O flotă care 
reuşise să răstoarne întregul Imperiu ar fi fost cu siguranță suficientă pentru a 
distruge o operaţiune haotică a unor nelegiuiţi de pe Kessel. 

— Nu! se lamentă Doole. Se răsuci pentru a se uita fix la Skynxnex. Ce ne 
facem? Spune adevărul! 

— Nu se poate! spuse Skynxnex. Este un... este... 

— Mirodenia nu minte. Este aici exact din motivele pe care le spune. Şi noi l- 
am doborât. L-am luat prizonier. Noua Republică va veni după noi şi ne va nimici. 

— Omoară-i acum, zise Skynxnex. Dacă acționăm repede, putem acoperi totul. 

Han simţi cum îi revine brusc frica. 

— Hei, stai puţin! Sunt sigur că putem rezolva asta cu câteva mesaje precaute. 
Eu sunt Ambasadorul, la urma urmei! Am acreditări diplomatice şi tot tacâmul. Nu 
aş dori ca o simplă neînțelegere... 

— Nu! spuse Skynxnex, păstrându-şi atenţia fixată pe Doole. Nu putem risca 
aşa ceva. Ştii ce a făcut Solo înainte. Ştie că ai dat pontul navelor vamale Imperiale 
pentru a se duce după el. 

De fapt, Han nu fusese sigur până în acel moment. 

— Acum, nu e nevoie să ne panicăm, spuse el din nou. Pot să vorbesc cu 
Senatul Noii Republici. O cunosc personal pe Mon Mothma, iar soţia mea, Leia, este 
membră a Consiliului şi... 

Mintea lui se învârtea, încercând să se gândească la modul în care ar fi 
gestionat Leia situaţia. De multe ori o văzuse cum rezolva problemele diplomatice. 
Avea o fineţe a cuvintelor, un mod de a aborda problemele altora şi de a le rezolva, 
manevrând cu delicateţe părțile adverse pentru a ajunge la un compromis. Dar acum 
Leia nu era cu el. 

— Da, cred că sunt de acord, spuse Doole, atingându-şi cu un deget buzele 
umflate. Han lăsă să-i iasă un oftat de uşurare. Sunt de acord cu Skynxnex. Voi 
revedea înregistrările din timpul luptei, dar nu cred că ați transmis vreun mesaj 
după ce ați ieşit din hiperspaţiu. Una dintre navele noastre de luptă v-a distrus 
antena subspațială. Noua Republică nu are de unde să ştie că aţi ajuns în siguranţă. 
Fără dovezi, vor concluziona că ați fost înghiţiţi de Foale. 

Doole începu să se plimbe prin fața marii ferestre de observație. 

— Vom şterge orice mențiune despre tine din înregistrările noastre. Dă-le 
instrucțiuni tuturor mercenarilor să uite de atac. Da, asta va fi cea mai sigură 
alternativă! 

— Faceţi o mare greşeală! spuse Han. 

Abia îşi putu stăpâni dorința de a trage de cătuşele paralizante. 

— Nu, răspunse Doole, bătându-şi degetele cu vârful moale între ele. Nu prea 
cred. 

Chewbacca răcni un şir de vorbe guturale puternice. 

— Cel mai bine ar fi să te omor imediat, răspunse Doole; apoi îşi frecă degetele 
de ochiul orb. Dar tot îmi eşti dator pentru ăsta, Solo. Chiar dacă ai munci în fiecare 
zi timp de o sută de ani, asta nu mi-ar restitui niciodată pierderea ochiului. Amândoi 
veţi cobori în minele de mirodenii, în cele mai adânci şi mai îndepărtate tuneluri. În 
ultima vreme au avut nevoie de câţiva înlocuitori. 

Doole rânji cu gura lui largă de broască. O ultimă licărire de scântei albastre îi 
undui în colțul buzelor. 

— Nimeni nu te va găsi vreodată acolo jos. 

Capitolul 5 


Fostul Centru Imperial de Informaţii se afla îngropat adânc sub vechiul palat, 
acoperit de straturi de ziduri de protecţie şi păzit de o securitate strictă la fiecare 
intrare. Pentru a menţine temperatura în limite tolerabile pentru marile echipamente 
de arhivare a datelor, vastele sisteme de climatizare şi unităţile de răcire puternice 
umpleau încăperea cu un zgomot de fond. 

Aplecați deasupra a paisprezece console erau droizii spărgători de coduri de un 
gri-murdar, conectaţi la terminale în timp ce spargeau cu meticulozitate codurile de 
criptare de securitate şi viruşii instalați în unitățile de procesare de bază ale 
Împăratului. Droizii spărgători de coduri lucrau de un an întreg, scoțând informații 
vitale din bazele de date labirintice. Deja demascaseră 23 de spioni Imperiali sub 
acoperire care încercau să saboteze Noua Republică în plină dezvoltare. 

Zumzetul unităţilor de răcire şi încremenirea droizilor acoperea Centrul cu un 
zgomot de ecou şi de vid. Singur şi agitat, droidul de protocol C-3PO se plimba de 
colo-colo, în timp ce servomotoarele sale zbârnâiau, examinând încăperea cu senzorii 
săi optici pentru a suta oară. 

— Tot n-ai găsit nimic, R2? spuse el. 

Conectat la unul dintre porturile de informații, R2-D2 emise un bip negativ 
nerăbdător şi continuă să zbârnâie în timp ce se conecta la numărul copleşitor de 
informații. 

— Nu uita să verifici totul de două ori, spuse C-3PO şi începu din nou să se 
plimbe. Şi să nu îţi fie teamă să urmezi piste nesemnificative. Stăpânul Luke le-ar 
numi bănuieli. Este foarte important, R2. 

R2 ciripi indignat. 

— Şi nu uita să verifici fiecare planetă din Vechea Republică. Imperiul nu a 
apucat să îşi actualizeze în mod firesc informaţiile despre toate. 

De data asta, R2 nu se obosi să răspundă, ci continuă să lucreze. O clipă mai 
târziu, C-3PO auzi uşile exterioare deschizându-se, iar o siluetă veni spre ei din 
umbră cu o grație tăcută. Ca de obicei, Luke purta mantia sa Jedi, dar de data asta 
gluga îi era dată cu dezinvoltură pe umeri. Luke mergea cu o nerăbdare în pas. 

C-3PO se bucură să vadă revenirea entuziasmului copilăresc care îl 
caracterizase atât de mult pe tânărul Luke atunci când îl întâlniseră droizii pentru 
prima dată, după ce fuseseră cumpăraţi de la Jawa pe Tatooine. În ultima vreme, 
ochii lui Luke nu mai reuşiseră să ascundă privirea bântuită şi puterea de Maestru 
Jedi pe care cu greu o mai stăpânea. 

— Stăpâne Luke! Ce bine că ai venit să ne vizitezi! 

— Ce mai faci, C-3PO? Aţi găsit ceva până acum? 

R2 dădu un semnal sonor de răspuns, pe care C-3PO îl traduse. 

— R2 spune că avansează cât de repede poate, dar doreşte să vă reamintesc de 
cantitatea enormă de date pe care trebuie să le inspecteze. 

— Ei bine, voi pleca în câteva ore pentru a urmări nişte piste anterioare pe care 
le-am descoperit singur. Am vrut doar să mă asigur că aveţi tot ce vă trebuie înainte 

să plec. 

C-3PO se îndreptă într-un gest de surprindere. 

— Pot să te întreb unde te duci, Stăpâne Luke? 

R2 ciripi şi Luke se întoarse spre el. 

— Nu şi de data asta, R2. E mai important să rămâi aici şi să continui 
căutările. Pot să zbor şi singur. 

Luke se întoarse apoi să răspundă la întrebarea lui C-3PO. 

— Mă duc pe Bespin să verific pe cineva de acolo, dar mai întâi vreau să merg 
la un vechi avanpost numit Eol Sha. Am motive să cred că cel puţin un descendent 
Jedi dispărut ar putea fi acolo. Cu o mişcare a mantiei, Luke se întoarse pentru a 
pleca din Centrul de Informaţii. O să revin la voi când mă întorc. 

Uşa alunecă în urma lui. C-3PO vorbi imediat cu R2. 

— Verifică datele despre Eol Sha... să vedem unde se duce Stăpânul Luke. 

R2 îi urmă sfatul, ca şi cum ideea ar fi venit din circuitele sale. Când 
statisticile planetare apărură pe ecran însoţite de imagini bidimensionale vechi, C- 
3PO îşi ridică îngrozit braţele mecanice aurii. 

— Cutremure de pământ! Gheizere! Vulcani şi lavă! Vai de mine! 


Când Luke ieşi din hiperspaţiu, liniile stelare se transformară în puncte. Dintr- 
o dată, culori pastelate strălucitoare brăzdară universul - mov, portocalii şi albastre 
ca gheața de gaz ionizat într-un vast ocean galactic cunoscut sub numele de 
Nebuloasa Cauldron. Dispozitivele automate de reducere a intensității luminoase din 
cockpit atenuară strălucirea. Luke privi spectacolul şi zâmbi. 

Părăsind nodul hiperspaţial, introduse coordonatele pentru Eol Sha. Naveta sa 
de pasageri modificată făcu un arc de cerc prin gazul degajat, părăsind nebuloasa de 
deasupra în timp ce îşi activa motoarele. Nava dublă cu formă conică cobori către 
planeta Eol Sha. Ar fi vrut să ia cu el vechiul său X-interceptor de încredere, dar era 
o navă pentru o singură persoană, cu loc doar pentru un droid astromec în spate. 
Dacă bănuielile lui Luke cu privire la descendenţii Jedi se dovedeau a fi corecte, avea 
să aducă cu el pe Coruscant doi candidați... Conform unor înregistrări vechi, 
aşezarea de pe Eol Sha fusese înființată cu un secol în urmă de către antreprenori 
care intenționau să folosească nave miniere cu reacţie pentru a străbate Nebuloasa 
Cauldron şi a extrage gaze valoroase. Piloții navelor miniere urmau să distileze 
recolta de gaze în elemente pure şi rare pentru a le vinde altor avanposturi. Eol Sha 
era singura lume locuibilă suficient de aproape pentru a susține acea inițiativă 
comercială, dar zilele sale erau numărate. O lună orbita foarte aproape de planetă, 
intrând în spirală către moarte în timp ce gravitația o trăgea în jos. Peste încă o sută 
de ani, luna urma să se prăbuşească pe planetă, transformându-le pe amândouă în 
resturi. 

Strategia de exploatare a nebuloasei nu dăduse niciodată roade. Antreprenorii 
incompetenți nu ţinuseră cont de costurile reale ale navelor cu reacție şi de 
compoziția nesemnificativă a gazelor din Nebuloasa Cauldron. Avanpostul de pe Eol 
Sha fusese abandonat în voia sorții. Cam în aceeaşi perioadă începuse Noua Ordine a 
Împăratului, iar Vechea Republică se prăbuşise din temelii. Cei câțiva supraviețuitori 
de pe Eol Sha fuseseră uitaţi în haos. Avanpostul fusese redescoperit cu doi ani în 

urmă de un sociolog al Noii Republici, care îi vizitase pentru scurt timp, consemnând 
concluziile sale şi întocmind un raport în care recomanda evacuarea imediată a 
coloniei condamnate - toate acestea fiind imediat uitate în birocraţia deja înfloritoare 
a Noii Republici şi după atacurile Marelui Amiral Thrawn. 

Totuşi, elementul care îi atrăsese atenţia lui Luke era că o femeie pe nume 
Ta'ania, descendentă nelegitimă a unui Jedi, fusese unul dintre primii colonişti de pe 
Eol Sha. Luke bănuise că linia de sânge Jedi se terminase acolo, cu excepţia unui 
mic detaliu. Conform raportului întocmit de sociolog, se presupunea că liderul 
coloniştilor, un bărbat pe nume Gantoris, era capabil să simtă cutremurele iminente 
şi supraviețuise în mod miraculos în copilărie, când colegii săi de joacă fuseseră ucişi 
de o avalanşă. Cumva, Gantoris scăpase fără răni, în timp ce ceilalți, aflați la o 
distanță de doar un braț de fiecare parte a lui, fuseseră striviți. 

Luke considera că multe dintre aceste relatări erau exagerate, deoarece chiar şi 
cineva cu un mare potenţial Jedi nu putea controla astfel de lucruri fără pregătire — 
aşa cum o ştia el însuşi. Dar totuşi, indiciile şi dovezile circumstanţiale îl conduseră 
pe Eol Sha. Trebuia să urmeze fiecare pistă dacă voia să găsească destui candidați 
pentru centrul său de pregătire Jedi. 

Luke îndreptă naveta modificată pe o traiectorie în formă de opt în jurul lunii 
care se profila şi se îndreptă spre ruinele avanpostului de pe Eol Sha. După ce 
traversă zona de pe planetă unde noaptea se transforma în zi, Luke se uită pe 
fereastră la suprafața scorojită şi neprimitoare a planetei. 

Mâinile sale acţionară automat comenzile. În timp ce zbura la joasă înălțime, 
putu să zărească modulele de locuit rudimentare şi şubrezite, care fuseseră afectate 
de dezastre naturale timp de zeci de ani. În depărtare, munții solidificați de lavă se 
întindeau în jurul unui con vulcanic rezultat în urma unor vechi erupții. Fumul 
învolburat se ridica din inima vulcanului, iar pete portocalii strălucitoare arătau 
locurile unde lava proaspătă se infiltrase prin crăpăturile din pantele sale. 

Luke duse naveta dincolo de colonia distrusă şi dincolo de o întindere de teren 
plin de cratere şi instabilă. Naveta ateriză pe platoul stâncos, iar Luke ieşi prin uşile 
rabatabile din spatele scaunelor pasagerilor. Aerul de pe Eol Sha se simţea în nările 
lui, plin de emanaţii de fum sulfuros acru şi vapori chimici. Luna gigantică se profila 
la orizont ca un disc de alamă bătută, aruncându-şi propriile umbre chiar şi la 
lumina zilei. Norii tulburi şi cenuşa vulcanică pluteau în aer ca o pătură cețoasă. 

Când Luke se îndepărtă de naveta de pasageri, simți murmurul pământului 
sub bocancii lui. Cu simţurile intensificate de Forță, putu simți tensiunea incredibilă 
pe care o exercita luna apropiată asupra lui Eol Sha, comprimând-o şi răvăşind-o cu 
forțe mareice care se accentuau cu fiecare an care trecea, pe măsură ce luna se 
apropia în spirală. Un zgomot strident şi şuierător străbătu aerul, ca şi cum 
nenumăratele guri de aerisire şi erupții de vapori şi fenomene vulcanice ar fi eliberat 
lumea de durere. 

Trăgându-şi mantia întunecată în jurul lui şi fixându-şi sabia la centură, Luke 
străbătu terenul accidentat spre aşezare. În jurul lui, mici cratere şi cavități adânci 
presărau solul, fiind înconjurate de straturi minerale albe şi cafenii. Din adâncurile 
de sub ele se auzeau sunete de aburi bolborosind. La jumătatea drumului spre 
colonie, Luke căzu în genunchi când o zguduială străbătu pământul. Pietrele 
tresăriră şi pământul vui. Îşi întinse brațele pentru a-şi păstra echilibrul. 
Cutremurele crescură, apoi scăzură, apoi se intensificară din nou înainte să se 

oprească brusc. 

Dintr-o dată, craterele aleatorii din jurul lui pocniră, apoi scuipară coloane de 
aburi şi picături de apă fierbinte. Erau gheizere. Pătrunse într-un câmp de gheizere, 
făcute să erupă simultan de cutremur. Aburul se prelinse pe pământ ca o ceață 
densă. Luke îşi trase gluga pe cap pentru protecție şi respiră superficial în timp ce 
înainta cu greu. Aşezarea nu era departe. În toate părțile, câmpul de gheizere 
continua să şuiere şi să huruie în fața lui, scăzând treptat, pe măsură ce aburii 
pierdeau din intensitate. Când Luke ieşi în cele din urmă din mijlocul aburilor, văzu 
doi bărbaţi care se uitau la el din uşa unui adăpost din prefabricate vechi şi ruginite. 
Avanpostul de pe Eol Sha fusese construit din containere de marfă modificate şi din 
adăposturi modulare care se montau automat. După cum arătau barăcile, însă, 
sistemele de întreținere cedaseră cu zeci de ani în urmă, lăsându-i pe oameni să se 
descurce în condiţii de existență rudimentare. Restul aşezării părea pustiu şi liniştit. 

Cei doi bărbați îşi opriră munca de consolidare a unei intrări prăbuşite, dar nu 
părură să ştie cum să reacționeze la prezența străinului. Luke era probabil prima 
persoană străină pe care o vedeau de când îi vizitase sociologul cu doi ani în urmă. 

— Am venit să vorbesc cu Gantoris, spuse Luke. 

Ei îl priviră cu expresii sumbre. Hainele lor păreau vechi şi cârpite, cusute din 
bucăţi de la alte haine. Privirea lui Luke îl fixă pe unul dintre cei doi bărbaţi. Celălalt 
se retrase în umbră. 

— Tu eşti Gantoris? întrebă Luke cu blândețe. 

— Nu. Numele meu este Warton. Omul zăbovi în căutarea cuvintelor; apoi vorbi 
în grabă. Toată lumea e plecată. A avut loc o alunecare de pietre într-una din 
crevase. l-a îngropat pe doi dintre cei mai tineri dintre noi, care ieşiseră să vâneze 
bugdillos. Gantoris şi ceilalți sunt acolo, încercând să-i scoată. 

Luke fără să vrea simţi un fior de emoție şi îl apucă de brațul lui Warton. 

— Du-mă acolo. Poate că pot să ajut. 

Warton se lăsă înduplecat să se pună în mişcare şi îl conduse pe Luke pe o 
cărare sinuoasă printre stâncile zimțate. Cel de-al doilea bărbat rămase în urmă, 
printre adăposturile ponosite. Luke şi Warton coborâră prin serpentine pe lângă 
peretele abrupt al unei crăpături în pământ, o fisură despicată de forțele mareelor. 
Aici jos, aerul părea mai dens, mai urât mirositor şi mai claustrofob. 

Warton ştia exact unde să îi găsească pe ceilalți supraviețuitori în labirintul de 
canale laterale şi alunecări parţiale de teren. Luke îi văzu umăr la umăr într-un cot 
al crevasei, târându-se pe stâncile proaspăt căzute, străduindu-se să îndepărteze 
bolovani. Fiecare dintre cei treizeci de oameni de acolo avea aceeaşi expresie 
implacabilă, ca şi cum optimismul lor s-ar fi terminat, dar nu-şi puteau permite să 
renunțe la îndatoririle lor. Două dintre femei se aplecau peste mormanele de piatră, 
strigând prin crăpături. 

Un bărbat lucra cu un efort de două ori mai mare decât ceilalți. Părul său lung 
şi negru îi atârna într-o împletitură pe partea stângă a feței. Sprâncenele şi genele îi 
fuseseră smulse, lăsându-i fața lată, netedă şi aspră, roşie de efort. Împingea la o 
parte pietrele pe care ceilalți oameni le ridicau. Reuşiseră deja să îndepărteze o parte 
din resturile de pe jos, dar nu descoperiseră încă cele două victime. Bărbatul brunet 
se opri să se uite la Luke, nu reuşi să-l recunoască sau să-i înțeleagă prezența, apoi 
se întoarse la eforturile sale. După felul în care Warton şi ceilalți îl priveau, Luke 
presupuse că bărbatul era probabil Gantoris însuşi. 

Înainte ca Warton să-l ducă la baza prăbuşirii stâncilor, Luke se opri şi, cu o 
privire rapidă, observă poziționarea bolovanilor. Îşi lăsă braţele să cadă pe lângă 
corp, îşi închise ochii de concentrare şi se întinse prin Forţă, folosindu-se de energia 
pe care o găsea acolo pentru a simţi bolovanii, pentru a-i muta şi pentru a împiedica 
alte pietre să facă mai multe pagube. Când îl învățase Yoda să ridice pietre mari, 
fusese doar un joc, un exercițiu de antrenament; acum, două vieți depindeau de el. 

Nu dădu atenție sunetelor de uimire când coloniştii se dădură înapoi, ferindu- 
se din calea lui, în timp ce Luke arunca mental bolovan după bolovan din vârful 
grămezii de stânci, azvârlindu-i în alte părți ale crevasei. 

Simţea viață în adâncurile umbrite, undeva acolo jos. 

Când pe stânci începură să apară stropi de sânge, şi expuse un braț palid, o 
parte dintr-un umăr prins în umbrele ascunse ale avalanşei, mai mulți oameni se 
năpustiră în față. Luke făcu un efort suplimentar pentru a menţine grămada 
mişcătoare de pietre suficient de stabilă pentru operaţiunile de salvare. Apoi 
continuă să îndepărteze bolovanii căzuți. 

— Este vie! strigă cineva, şi mai multe ajutoare se repeziră printre dărâmături, 
îndepărtând pietrele şi trăgând de acolo o tânără fată. 

Fața şi picioarele îi erau lovite şi însângerate, un braț era evident rupt; fata 
începu să plângă de durere şi de uşurare în timp ce salvatorii o scoteau afară. Luke 
ştia că va fi bine. Lângă fată, însă, tânărul băiat nu fusese la fel de norocos. Avalanşa 
îl zdrobise instantaneu. Băiatul murise cu mult înainte de sosirea lui Luke. Continuă 
să lucreze cu încrâncenare, până când ceilalți reuşiră să-i dezgroape cadavrul. 

Printre suspine de durere, Luke se eliberă din semi-transă şi deschise ochii. 

Gantoris stătea chiar în fața lui. Furia abia reprimată plutea sub expresia lui 
controlată. 

— De ce eşti aici? întrebă Gantoris. Cine eşti? 

Warton păşi alături de Luke. 

— L-am văzut ieşind din câmpul de gheizere. Toate gheizerele s-au declanşat 
deodată, iar el a ieşit pur şi simplu din aburi. 

Warton clipi uimit în timp ce se uita la Luke. 

— Spune că a venit după tine, Gantoris. 

— Da... ştiu, murmură Gantoris în sinea lui. 

Luke întâlni ochii celuilalt bărbat. 

— Eu sunt Luke Skywalker, un Cavaler Jedi. Imperiul a căzut, iar o Nouă 
Republică i-a luat locul. Respiră adânc. Dacă eşti Gantoris şi dacă ai abilitatea 
necesară, am venit să te învăţ cum să foloseşti Forța. 

Câţiva dintre ceilalți se apropiară, purtând trupul zdrențăros şi rupt al 
băiatului mort. Bărbatul care îl purta pe băiat lăsă ca expresia lui ca de piatră să 
tresară doar pentru o clipă. 

Privirea de pe fața lui Gantoris părea un amestec înfricoşător de groază şi 
nerăbdare. 

— Te-am visat. Un om întunecat care îmi oferă secrete incredibile, apoi mă 
distruge. Sunt pierdut dacă merg cu tine. Gantoris se îndreptă. Eşti un demon. 

Surprins, mai ales după eforturile sale de a-i salva pe cei doi copii, Luke 
încercă să-l liniştească. 

— Nu, nu este aşa. 

Alţi colonişti se strânseră în jurul înfruntării lor, găsind un prilej pentru a-şi 

exprima furia şi suspiciunea. Se uitară la Luke, la acest străin care sosise la timp 
pentru a marca moartea unuia dintre cei care erau deja pe cale de dispariţie. 

Luke aruncă o privire la cei din jurul său şi se hotări să facă un mic pariu. Se 
uită direct în ochii lui Gantoris. 

— Ce pot să fac pentru a-ţi dovedi intenţiile mele? Sunt oaspetele tău sau 
prizonierul tău. Ceea ce vreau este cooperarea ta. Te rog să asculți ce am de spus. 

Gantoris se întinse pentru a lua trupul băiatului în propriile brațe. Bărbatul 
care îl purta în braţe păru deznădăjduit şi pierdut în timp ce se uita la petele de 
sânge de pe mânecile sale. Gantoris dădu din cap înapoi către Luke. 

— Luaţi-l pe omul întunecat. 

Mai mulți oameni se apropiară pentru a-l apuca de mâini pe Luke. Acesta nu 
se împotrivi. Purtându-l pe băiatul mort, Gantoris conduse procesiunea lentă în 
afara zonei surpării. Se întoarse o dată pentru scurt timp pentru a-l privi pe Luke. 

— Vom afla de ce te afli aici. 

Capitolul 6 


Leia stătea în camera personală de comunicaţii, oftând în timp ce se uita din 
nou la cronometru. Ambasadorul Caridan întârzia. Probabil că o făcea doar ca să-i 
facă în ciudă. Din respect față de Ambasador, îşi resetase ceasul la ora locală a 
Caridanului. Deşi Ambasadorul Furgan sugerase el însuşi ora de transmisie, se 
părea că nu se deranja să o respecte. Oglinzile bidirecţionale afişau coridoarele goale 
din afara camerei de comunicații. 

La acea oră târzie, cele mai multe ființe raționale dormeau adânc în propriile 
apartamente - însă nimeni nu-i promisese vreodată Leiei Organa Solo că îndatoririle 
diplomatice aveau ore regulate. Când interveneau astfel de obligaţii în programul ei, 
Han se plângea adesea că era trezită în toiul nopții, spunând că până şi pirații şi 
contrabandiştii îşi desfăşurau activitățile în intervale orare mai civilizate. Dar în acea 
seară, alarma o trezise pe Leia în camerele goale şi tăcute. Han încă nu dăduse 
niciun semn. 

Un droid de curăţenie se plimba pe coridor, lustruind pereţii şi curățând 
oglinzile bidirecţionale; Leia îl urmărea cum îşi făcea treaba. 

Într-o explozie de statică generată de emițătoarele Holonet prost reglate, 
imaginea Ambasadorului Furgan de Carida apăru în centrul platformei de recepție. 
Poate că slaba calitate a transmisiei era deliberată - încă o reacție nepoliticoasă. 
Cronometrul îi spuse Leiei că Ambasadorul îşi făcuse transmisia cu şase minute 
peste ora asupra căreia insistase el însuşi. Furgan nu încercase să-şi ceară scuze 
pentru întârzierea sa, iar Leia evitase cu grijă să atragă atenţia asupra acestui lucru. 

Furgan era un umanoid cu pieptul în formă de butoi, cu brațe şi picioare 
zvelte. Sprâncenele de pe fața sa pătrățoasă se deschideau în sus ca nişte aripi de 
pasăre. În ciuda prejudecăţilor binecunoscute ale Împăratului la adresa speciilor 
non-umane, se părea că Caridanii fuseseră suficient de acceptați pentru a asigura 
afacerile Împăratului, din moment ce Palpatine îşi construise cel mai important 
centru Imperial de pregătire militară pe Carida. 

— Prințesă Leia, spuse Furgan, voiai să discuți cu mine anumite detalii legate 
de planificare? Te rog să fii succintă. 

Îşi încrucişă braţele peste pieptul larg, într-un limbaj corporal clar ostil. 

Leia încercă să nu-şi lase frustrarea să se vadă. 

— Ca o chestiune de protocol, aş prefera să mi te adresezi cu numele de 
Ministru şi nu de Prinţesă. Planeta pe care am fost Prinţesă nu mai există. 

Leia făcu eforturi să nu se încrunte. 

Furgan trecu peste comentariul ei ca şi cum nu ar fi avut nicio importanţă. 

— Foarte bine atunci, doamnă Ministru, ce aţi dorit să discutați? 

Leia inspiră adânc, potolindu-şi temperamentul înfierbântat care creştea în 
spatele expresiei ei reci. 

— Am vrut să vă informez că Mon Mothma şi ceilalți membri ai Cabinetului 
Noii Republici vor organiza o recepţie oficială în onoarea dumneavoastră când veți 
ajunge pe Coruscant. 

Furgan se încruntă. 

— O recepţie frivolă? Se presupune că ar trebui să ţin un discurs emoţionant şi 
entuziast? Să fie clar, vin pe Coruscant într-un pelerinaj pentru a vizita Casa 
răposatului Împărat Palpatine - nu pentru a fi răsfăţat de o bandă de teroriști 
parveniţi şi ilegitimi. Loialitatea noastră rămâne față de Imperiu. 

— Domnule Ambasador Furgan, nu mai există niciun Imperiu centralizat. Avu 
nevoie de tot efortul pentru a nu muşca momeala. Ochii ei întunecaţi ardeau cu 
focuri de obsidian, dar în schimb îi zâmbi Ambasadorului. Cu toate astea, vă vom 
acorda toată politețea cu încrederea că planeta dumneavoastră va găsi o modalitate 
de a se adapta la realitatea politică din galaxie. 

Imaginea holografică a Caridanului tremură. 

— Realităţile politice se schimbă, spuse el. Rămâne de văzut cât de mult va 
dura Rebeliunea voastră. 

Imaginea lui Furgan se transformă brusc în paraziți când acesta întrerupse 
transmisia. Leia suspină şi îşi frecă tâmplele, încercând să-şi maseze durerea de cap 
care se ascundea în spatele ochilor. Părăsi descurajată camera de comunicații. 

Ce mod de a încheia ziua. 


În adâncul Centrului Imperial de Informaţii, toate orele păreau la fel, dar 
cronometrul intern al lui C-3PO îi spunea că era miezul nopţii pe Coruscant. O 
pereche de droizi de reparații lucrau la demontarea unuia dintre cele mai mari 
sisteme generatoare de aer care se arsese. Droizii de reparaţii lăsau nepăsători să 
cadă unelte şi aruncau fragmente de protecții metalice, transformând camera cu 
ecou într-o zonă de război. C-3PO prefera mai degrabă singurătatea plină de zumzet 
din ziua precedentă. 

Afundațţi în propriul lor univers de rețele de date, droizii spărgători de coduri 
lucrau nestingheriți. R2-D2 îşi continua servil căutările de zile întregi, fără pauză. Cu 
un zgomot puternic, droizii de reparaţii scăpară un întreg ansamblu al unui 
ventilator cu trei palete. 

— O să le spun droizilor ăstora foarte clar ceea ce cred eu despre munca lor! 
spuse C-3PO. 

Înainte ca C-3PO să poată să plece în trombă, R2 ieşise din portul de date şi 
începu să ciripească şi să fluiere. În entuziasmul său, micul droid astromec se legăna 
înainte şi înapoi, bipăind. 

— Oh! spuse C-3PO. Ar fi bine să mă laşi pe mine să verific, R2. Probabil că 
este încă una dintre alarmele tale false. 

Când datele se derulară pe ecran, C-3PO nu putu constata nimic care să fi 
captat interesul lui R2 - până când celălalt droid recompila informaţiile pentru a 
accentua punctul său de vedere. În dreptul fiecărei intrări apăruse un nume - 
TYMMO. 

— Vai de mine! Chiar pare suspect când te uiţi în felul ăsta. Această persoană 
Tymmo pare într-adevăr un candidat probabil. C-3PO se îndreptă, brusc pierdut. Dar 
Stăpânul Luke nu este aici şi nu ne-a dat alte instrucțiuni. Cui îi putem spune? 

R2 bipăi, apoi fluieră o întrebare. C-3PO se întoarse spre el cu o demnitate 
jignită. 

— Nu o voi trezi pe Stăpâna Leia în miez de noapte! Sunt droid de protocol şi 
există un mod decent de a face aceste lucruri. Dădu din cap în semn de confirmare a 
deciziei sale. O vom informa la prima oră a dimineții. 


Tava de micul dejun care levita ajunse singură la masa Leiei de pe balconul 
apartamentului aflat sus în turnurile Imperiale. Soarele strălucea peste oraşul care 
se întindea pe toată suprafața Coruscantului. La înălțime, câteva creaturi zburătoare 
planau purtate de curenţii de aer cald ai dimineții. 

Leia se încruntă la mâncarea din tava cu micul dejun. Nimic nu părea 
apetisant, dar ştia că trebuia să mănânce. Alese o farfurie mică cu produse de 
patiserie asortate şi trimise tava cu micul dejun la plimbare. Înainte să plece, tava îi 
transmise să aibă o zi plăcută. Ea suspină şi îşi luă micul dejun. Se simțea epuizată 
atât mental, cât şi fizic. Nu-i plăcea să se simtă atât de dependentă, chiar şi de 
propriul soţ, însă nu dormea niciodată bine când el era plecat. Han ar fi trebuit să 
ajungă pe Kessel cu trei zile în urmă şi urma să se întoarcă peste alte două zile. 

Nu voia să fie agasantă, dar o dezamăgea faptul că el nu-i transmisese încă nici 
măcar un simplu mesaj de salut. Cu îndatoririle diplomatice care o ţineau ocupată la 
orice oră, se vedeau prea puţin, chiar şi atunci când se aflau amândoi pe aceeaşi 
planetă. Însă, gemenii urmau să se întoarcă acasă peste alte şase zile. Han şi 
Chewbacca urmau să se întoarcă până atunci, iar întregul lor stil de viață avea să se 
schimbe. Doi copii de doi ani care alergau prin palat îi vor determina pe Han şi Leia 
să privească altfel multe dintre lucrurile pe care le considerau de la sine înțelese. 

Dar de ce nu o contactase Han? Nu ar fi trebuit să fie atât de dificil să trimită 
un mesaj pe Holonet din cabina de pilotaj a Şoimului. Nu era încă pregătită să 
recunoască faptul că era îngrijorată pentru el. 

Cu un semnal de întâmpinare dinspre arcada balconului parcului, un droid de 
protocol de model mai vechi apăru la vedere. 

— Scuzaţi-mă, doamnă Ministru Organa Solo. Cineva doreşte să vă vadă. 
Acceptaţi vizitatori? 

Leia lăsă jos produsele de patiserie de la micul dejun. 

— De ce nu? 

Probabil că era vreun membru al unui grup de interese care dorea să i se 
plângă în particular, sau un funcționar minor panicat care avea nevoie ca ea să ia o 
decizie în legătură cu un detaliu neînsemnat, sau unul dintre ceilalți Senatori care 
încerca să îi paseze o parte din propriile îndatoriri. Dar în schimb, Lando Calrissian 
intră prin arcadă, fluturându-şi pelerina de culoare vernil. 

— Bună dimineața, doamnă Ministru. Sper că nu vă deranjez micul dejun? 

Îşi afişă un zâmbet larg şi dezarmant. Văzându-l, Leia simţi că starea ei de 
spirit se însenină instantaneu. Se ridică şi îl întâmpină lângă arcadă. El îi sărută 
galant mâna, dar ea nu fu mulțumită până nu-l îmbrăţişă prieteneşte. 

— Lando, eşti ultima persoană la care mă aşteptam în această dimineaţă! 

El o urmă până la masa cu privelişte spre panorama Oraşului Imperial şi îşi 
luă un scaun, întinzându-şi pelerina pe spătarul acestuia. Fără să întrebe, Lando luă 
unul dintre produsele ei de patiserie neatinse şi începu să ciugulească din el. 

— Deci, ce te aduce pe Coruscant? întrebă ea. 

Îşi dădu seama cât de nerăbdătoare era să aibă o conversaţie normală, fără 
intrigi diplomatice şi agende ascunse. 

Lando îşi îndepărtă firimiturile de pe mustață. 

— Am venit să văd cum vă descurcațţi cu toţii în marele oraş. Unde este Han? 

Ea răbufni. 

— Se pare că ăsta e un subiect dureros în această dimineaţă. El şi Chewie au 
plecat spre Kessel, dar cred că au folosit asta doar ca pe o scuză pentru a se plimba 
şi a-şi aminti de anii lor de glorie. 

— Kessel poate fi un loc destul de dur. 

Leia îi evită privirea. 

— Han nu s-a deranjat să sune de şase zile. 

— Nu-i stă în fire, spuse Lando. 

— Ba da, îi stă... şi tu ştii asta! Presupun că vom avea o discuţie când se va 
întoarce poimâine. Apoi îşi impunse un aer fals de seninătate şi strălucire. Dar hai să 
nu vorbim despre asta acum. Cum de îţi găseşti timp să hoinăreşti vizitând lumea? 
Un om respectabil ca tine are atât de multe responsabilități. 

Lando îşi feri de data asta privirea şi începu să se frământe. Se uită lung la 
întinderile de clădiri noi şi strălucitoare care se vedeau prin metropolă. Pentru prima 
dată, Leia remarcă o uşoară neglijenţă în înfăţişarea lui. Hainele lui păreau un pic 
zdrenţuite pe margini, culorile erau decolorate ca şi cum ar fi fost purtate prea mult. 

E] îşi întinse mâinile, apoi mai luă o prăjitură pentru micul dejun. 

— Ca să îți spun adevărul, acum sunt... um, între două angajamente. 

Îi oferi un zâmbet strâmb, însă ea se încruntă la el. 

— Ce s-a întâmplat cu marea ta operațiune minieră de pe Nkllon? Nu a înlocuit 
Noua Republică cea mai mare parte a utilajelor distruse? 

— Ei bine, era totuşi multă muncă şi nu dădea roade - publicitate proastă 
după atacul de la Sluis Van, ştii. lar Nkillon este un loc infernal... ai fost acolo. Aveam 
nevoie de o schimbare. 

Leia îşi încrucişă braţele şi se uită cu scepticism la el. 

— În regulă, Lando. Scuzele cuvenite sunt consemnate şi înregistrate. Acum, 
ce s-a întâmplat cu adevărat pe Nkllon? 

El se strâmbă. 

— Ei bine, l-am pierdut într-un joc de sabacc. 

Ea nu se putu abține să nu râdă. 

— Deci ai rămas fără serviciu? Expresia lui de mândrie rănită era evident 
prefăcută. Leia se gândi o clipă. Am putea oricând să-ți restabilim gradul de General 
în Noua Republică. Tu şi Wedge ați făcut o echipă grozavă pe Mon Calamari. 

Ochii lui se măriră. 

— Îmi oferi o slujbă? Nu-mi pot imagina ce ai vrea să fac. 

— Recepţii oficiale, dineuri de stat... o mulțime de finanțatori bogați îşi fac 
veacul pe aici, spuse Leia. Posibilităţile sunt infinite. 

Tocmai atunci, bătrânul droid de protocol trecu din nou prin arcadă, dar 
înainte să-şi facă anunţul, C-3PO şi R2-D2 îl ocoliră, făcându-şi drum direct spre 
Leia. 

— Prințesa Leia! C-3PO nu-şi putea stăpâni entuziasmul. Am găsit ceva. R2, 
spune-i Prințesei. Oh, domnule General Calrissian! Ce faceţi aici? 

R2 se lansă într-o serie de sunete electronice, pe care C-3PO le traduse cu 

conştiinciozitate. 

— R2 verifica înregistrările diferiților câştigători de la diverse saloane de jocuri 
de noroc din întreaga galaxie. Se pare că am întâlnit o persoană care are un noroc 
extraordinar la cursele de bloburi Umgulliene?. 

C-3PO îi înmână lui Leia o copie tipărită a statisticilor câştigătoare, dar ea i-o 
dădu lui Lando. 

— Eşti mai bine pregătit decât mine să înţelegi asta. 

Lando luă foaia de cifre şi se holbă la ele. Nu părea să ştie ce căuta. 

C-3PO adăugă propriul său comentariu. 

— Dacă este afişat doar ca victorii şi înfrângeri, palmaresul domnului Tymmo 
nu arată nimic ieşit din comun. Dar când i-am cerut lui R2 să traseze grafic valoarea 
câştigurilor, veți observa că, deşi domnul Tymmo pierde destul de des în cursele 
minore, în fiecare caz în care pariază mai mult de o sută de credite pe un anumit 
blob, acel blob câştigă cursa! 

Lando bătu în foaia cu numere. 

— Are dreptate. Este destul de neobişnuit. Nu am văzut niciodată cursele de 
bloburi Umgulliene şi nu sunt expert în materie de subtilități, dar înclin să spun că 
aceste şanse sunt aproape imposibile. 

— Acesta este exact genul de lucru pe care Stăpânul Luke ne-a cerut să-l 
căutăm. C-3PO îşi mişca braţele în sus şi în jos, făcând să vibreze servomotoarele 
până când acestea gemură în semn de protest. Credeţi că domnul Tymmo ar putea fi 
un potenţial Jedi pentru academia Stăpânului Luke? 

Lando se uită la Leia cu ochi plini de întrebări. Era evident că nu auzise de 
recentul discurs al lui Luke. Dar ochii lui Leia scânteiau. 

— Cineva trebuie să verifice asta. Dacă e doar o înşelătorie, avem nevoie de o 
persoană care se pricepe la casele de pariuri. Lando, nu e o treabă pe care ai putea 
să o faci tu? 

Îi ştia răspunsul înainte să-i fi pus întrebarea. 


+ Cursă de bloburi — concurs de viteză între globuri Umgulliene, protoplasmatice şi gelatinoase, care 
treceau printr-un traseu cu obstacole, de la plase fine până la paturi de cuie. Era un sport important 

Capitolul 7 


Pustietăţile crăpate şi găunoase de pe Kessel îi făceau întotdeauna foame lui 
Moruth Doole. Privi fix pe fereastra largă, cu ochiul mecanic concentrându-se în 
depărtare. Suprafața lui Kessel era albicioasă şi prăfuită, cu câteva buruieni 
rezistente care încercau să supraviețuiască în crăpături. Marile coloane de gaze 
provenind de la fabricile de atmosferă ţâşneau spre cerul roz, într-o luptă pierdută 
împotriva gravitației slabe. Radiațiile nevăzute dinspre Foale loveau în scuturile 
atmosferice. Luna garnizoană care adăpostea flota de apărare a planetei Kessel abia 
asfințea la orizont. 

Doole se întoarse de la fereastră şi se îndreptă spre o nişă din fostul birou al 
directorului. Era timpul pentru o gustare. Scoase o colivie cu insecte zburătoare 
grase şi suculente, apropiindu-şi fața de plasă pentru a putea distinge mai bine cu 
vederea sa slabă. Insectele aveau zece picioare, corpuri irizate şi abdomene 
suculente. Creaturile se panicaseră în momentul în care el mişcă cuşca. 

Doole ciocăni cu degetele spongioase pe plasă, agitându-le. Insectele zburară 
prin spaţiul restrâns într-o continuă frenezie. Cumva, teroarea elibera un hormon 
care le făcea carnea mai suculentă şi mai dulce. Rybetul îşi linse buzele umflate. 

Deschizând uşița, Doole îşi împinse tot capul în cuşcă. Insectele îi zburau în 
jurul ochilor, urechilor, obrajilor. Limba ascuţită a lui Doole țâşni iar şi iar, 
străpungând insectele şi bâgându-le în gură. Mai înfulecă încă trei, apoi se opri să 
înghită. Picioarele lor agitate îi gâdilau interiorul gurii. Lăsând să-i scape un suspin 
de plăcere, Doole mai sorbi o pereche. O insectă zbură direct în gura lui deschisă, iar 
Doole o înghiţi întreagă. 

Cineva îi bătu la uşă şi intră înainte ca el să poată răspunde. Purtând cuşca de 
insecte pe cap, Doole se întoarse şi îl văzu pe Skynxnex, cu brațele şi picioarele lui 
noduroase agitate. 

— Am un raport, Moruth. 

Doole îşi scoase capul din cuşca cu insecte, apoi sigilă deschiderea. Trei 
gângănii reuşiră să scape şi zburară până la fereastra largă, izbindu-se de geamul de 
oțel transparent. Doole decise să le prindă mai târziu. 

— Da? Ce este? 

— Am terminat de recondiționat Şoimul Mileniului. Au fost îndepărtate toate 
elementele de identificare şi au fost înlocuite cu numere de serie false. Am mai făcut 
câteva modificări pe lângă reparaţiile obişnuite de care avea nevoie. Cu permisiunea 
ta, o voi transporta pe luna garnizoană, unde va putea fi încorporată în flota noastre 
spaţială. Navele de transport de marfă uşoare nu sunt cele mai bune nave de război, 
dar cu un pilot bun pot provoca totuşi destule pagube -— iar Şoimul este mai aproape 
de o navă de luptă decât de o navă de transport de marfă. 

Doole încuviință din cap. 

— Bine, bine. Cum rămâne cu munca la generatoarele scutului energetic? Le 
vreau funcționale cât mai curând posibil, în cazul în care Noua Republică vine după 
noi. 


50 


— Inginerii noştri de pe baza lunară cred că pot redirecţiona circuitele astfel 
încât să nu mai avem nevoie de toate piesele care ne lipsesc. Kessel va fi 
inexpugnabil în cel mai scurt timp. 

Singurul ochi al lui Doole se lumină de entuziasm. 

— Han Solo şi Wookieeul lui sunt deja în mină? 

Skynxnex îşi bătu vârfurile degetelor împreună. 

— Am rezervat un transportor de personal blindat şi îi voi expedia chiar eu 
într-o oră. Îşi pipăi cu degetul pistolul dublu. Dacă vor încerca ceva, vreau să fiu eu 
cel care se va ocupa de ei. 

Doole zâmbi. 

— Abia aştept să putrezească în întuneric. Îşi flutură mâinile întinse. Ei bine, 
ce mai aştepţi? 

Plecând cu mersul său sacadat, Skynxnex părăsi încăperea directorului. 

Doole zâmbi la gândul răzbunării sale pe Solo, dar îl încercă şi o nelinişte. 
Noua Republică părea departe şi nesemnificativă, dar după scanarea minţii lui Han, 
era conştient de amploarea puterii de foc care putea fi îndreptată asupra lui. De când 
Doole preluase clădirile închisorii de la stăpânii de sclavi parveniţi de pe Kessel, nu 
mai simțise o asemenea fatalitate iminentă. 

În vechiul regim fusese mult mai simplu. Şantajând sau plătind gardienii 
închisorii, Doole reuşise să se impună ca un şef al contrabandei cu mirodenii chiar 
sub nasul Imperiului. Vânduse hărți şi coduri de acces pentru scutul energetic al 
Kesselului, încurajând operaţiunile cu mirodenii de mică anvergură din alte părți ale 
planetei. Antreprenori nefericiți îşi exploatau noile mine, apoi îi vindeau produsul în 
secret lui Doole. Odată ce filonul de mirodenii începea să producă, Doole — acționând 
ca un oficial loial al închisorii — descoperea exploatarea ilicită şi o raporta contactului 
său Imperial. Atunci când trupele Imperiale făceau raiduri asupra minelor ilegale, 
gărzile alese de Doole se asigurau că oricine putea să-l arate cu degetul pe el nu ar fi 
supraviețuit capturării. Ceilalţi lachei neajutoraţi erau puşi la muncă în minele 
principale. Era o situație din care Doole avea numai de câştigat. 

În timpul revoltei din închisoare, Doole îşi vizase rivalii principali şi îi puse pe 
cei mai duri gardieni să se ia de cei mai periculoşi contrabandişti până când aceştia 
se măcelăriră între ei. Acest lucru îl făcuse pe Moruth Doole să rămână la conducere, 
cu Skynxnex mâna sa dreaptă. Îl capturase pe director, trimițându-l să muncească 
în minele de mirodenii până când acesta devenise o legumă. Apoi, pentru a se distra, 
Doole îi introdusese în corp larve de mirodenii. În timp ce larvele îl devorau din 
interior, directorul trecuse prin convulsii uimitor de teatrale, în mijlocul cărora Doole 
îl încapsulase în carbonită, folosind aceleaşi echipamente de congelare care fuseseră 
folosite cândva pentru a pregăti prizonierii violenți şi periculoşi pentru transport. 

Amintirile îl stârneau întotdeauna. Băgând mâna într-un sertar al biroului său, 
Doole scoase cravata de un galben aprins care însemna că era pregătit să se 
împerecheze. O prinse la locul ei, apoi inspiră o dată adânc şi şuierător în timp ce îşi 
reorienta ochiul mecanic şi îşi privea reflexia. Irezistibil! Doole îşi frecă palmele de 
coaste pentru a-şi îndrepta vesta din piele de şopârlă, apoi ieşi pe coridor. Intră în 
aripa securizată, introducând codul de acces pe care numai el îl ştia; apoi inspiră 
adânc. Fluturând limba înăuntru şi în afară, putu să capteze feromonii din aer. 

În interiorul cubiculelor-celule, femelele Rybet captive se înghesuiră în colțuri, 
încercând să se ascundă în umbră. Cravata galbenă a lui Doole părea foarte 

strălucitoare în întuneric. Singur pe Kessel, Moruth Doole se simțise frustrat timp de 
mulți ani. Dar acum, când conducea planeta, îşi permise să aibă zeci de femele 
sclave expediate de pe planeta sa natală. Uneori, femelele nu cooperau, dar după anii 
de muncă în penitenciare, Doole avea multă experienţă în a se descurca cu 
prizonierii indisciplinați. 

În ultima vreme, singura lui dificultate fusese să aleagă dintre femele. În timp 
ce se plimba pe coridorul îngust, setându-şi ochiul mecanic la focalizare mare şi 
scrutând celulele, buzele contorsionate ale lui Moruth Doole formară un zâmbet 
uriaş şi pofticios. 


Peisajul de pe Kessel trecea în viteză pe sub transportorul blindat de prizonieri. 
Han Solo nu putea vedea decât o fâşie îngustă prin fantele ferestrelor din 
compartimentul prizonierilor. El şi Chewie fuseseră legați de scaunele lor şi conectaţi 
la electromagneţii cu detecție a reacției de rezistență, care i-ar fi lăsat inconştienți 
dacă s-ar fi zbătut prea mult. Chewbacca avea şi mai multe probleme cu imobilizarea 
întregului său corp decât avea cu cătuşele paralizante. 

Skynxnex stătea aplecat asupra comenzilor de pilotaj, ducând transportorul 
departe de crenelurile Centrului de Corecţie Imperial. Un gardian blindat stătea pe 
scaunul copilotului, cu puşca blaster îndreptată spre Han şi Chewie. 

— Hei, ce-ar fi să ne arăţi câteva dintre punctele de atracţie, Skynxnex? spuse 
Han. Ce fel de tur este ăsta? 

— Taci din gură, Solo! spuse Skynxnex. 

— De ce aş face-o? Am cumpărat un bilet la preț întreg. 

Skynxnex trimise un şoc dureros prin electrozii de constrângere. Chewbacca 
răcni. 

— Te-ai lins pe bot de bacşiş, Skynxnex, mormăi Han. 

Sperietoarea de ciori duse transportorul în jurul unui imens puț deschis care se 
afunda adânc în pământ. Grinzi şi structuri de susţinere ruginite se ridicau ca nişte 
degete scheletice sprijinite pe pustietăţile albicioase. Lui Han îi trebui o clipă ca să 
realizeze că era un puț forat în scoarță de fabricile gigantice de atmosferă, care 
zdrobeau rocile şi dizolvau oxigenul şi dioxidul de carbon pentru a reface aerul care 
se scurgea constant. După ce fabrica uriaşă aspira gazele respirabile viabile, lăsa 
acces la o întreagă rețea de tuneluri subterane pentru extragerea mirodeniilor. 

Skynxnex cobori transportorul de prizonieri pe solul stâncos şi îşi potrivi o 
mască respiratorie pe nas şi pe gură, dându-i o altă mască gardianului. 

— Dar noi? întrebă Han. 

— Nu veți fi afară prea mult timp, spuse Skynxnex. Un pic de amețeală vă va 
prinde bine. 

Apăsând un buton de pe panoul de control, Skynxnex le eliberă legăturile. Han 
îşi întinse brațele dureroase. Instantaneu, gardianul îşi ridică puşca, iar Skynxnex îşi 
scoase pistolul dublu modificat, amândoi îndreptând ţevile letale direct spre Han. 

Han încremeni. 

— Doar... mă întindeam. Nu-i nimic. Calmaţi-vă! 

Când Skynxnex deschise uşa laterală a vehiculului de transport, Han simţi 
cum îi trosnesc urechile. Aerul umed se transformă fulgerător în vapori albi, plutind 

în atmosfera rarefiată de lângă cariera deschisă. Han simți cum oxigenul îi era furat 
din plămâni. Instinctiv, inspiră adânc, dar asta nu îl ajută prea mult. El şi 
Chewbacca ieşiră din navă în timp ce Skynxnex şi gardianulul îi înghionteau. 

Deschizând poarta liftului, avură acces către una dintre uşile metalice etanşe. 
Skynxnex deschise trapa cu manivela şi toți patru pătrunseră clătinându-se într-o 
mică încăpere placată cu gresie. Han abia mai putea vedea. Urechile îi bâzâiau. 
Vederea îi era un amestec de pete negre, urme de sânge clocotitor şi umbre slabe ale 
obiectelor din jurul lui. Dar imediat ce Skynxnex sigilă uşa, oxigenul inundă glorios 
camera. Înainte ca prizonierii să-şi revină, gardianul înfipse ţeava puştii blaster sub 
bărbia lui Chewbacca, iar Skynxnex îşi ținu propria armă îndreptată spre capul lui 
Han. 

— Aproape am ajuns, spuse Skynxnex. Fără chestii amuzante acum. 

Han, fericit că putea din nou să respire, nici nu putea visa să facă altceva. Cel 
puțin nu încă. 

De cealaltă parte a sasului se afla o sală largă de întruniri, plină cu muncitori 
cu aspect letargic, gata să-şi înceapă tura în minele de mirodenii. Camera de 
adunare fusese săpată în stânca masivă, iar o coloană înaltă de paturi se întindea 
de-a lungul unei laturi a camerei. Sectorul de servit masa era gol, cu mese lungi, 
ocupând zona centrală. Camerele de luat vederi supravegheau activitatea de pe 
pereţi. Gărzile cu uniforme ponosite de soldați din trupele de şoc aşteptau în spatele 
ecranelor din camerele de control. Alţi gardieni îi supravegheau pe cei care se 
deplasau prin zona de adunare. Toţi muncitorii arătau palizi şi obosiţi, de parcă ar fi 
stat ani de zile sub pământ şi nemâncați. 

Un bărbat voinic veni în întâmpinarea lor, ţinându-şi ochii fixaţi pe Skynxnex. 
Bărbatul avea o față plină de gâlme, bărbie masivă acoperită cu barbă neagră şi 
țepoasă şi brațe masive, de parcă toți muşchii lui masivi ar fi fost ataşaţi în locuri 
greşite. 

— Mi-ai mai adus doi? spuse bărbatul. Doar doi? Nu e de ajuns. Întinse mâna 
să apuce brațul păros al lui Chewbacca, care răcni şi se îndepărtă, dar bărbatul greoi 
nici nu-l băgă în seamă. Ei bine, Wookieeul valorează cât trei oameni, dar nu ştiu 
cum e cu celălalt. Asta nu acoperă nici măcar jumătate din cei pe care i-am pierdut. 

Skynxnex îl privi încruntat. 

— Atunci nu-i mai pierde, spuse el cu o voce de gheață, apoi îl împunse pe 
Han. Acesta este Şeful Roke. El este responsabil cu frângerea ta. Primeşte puncte în 
plus de la Moruth Doole pentru a-ţi face viața mizerabilă. 

— Nu pare să facă o treabă prea bună în ceea ce priveşte supravegherea 
lucrătorilor săi, spuse Han. 

Roke îi aruncă o privire răutăcioasă. 

— Ceva îmi răpeşte lucrătorii în tunelurile adânci. De ieri au mai dispărut încă 
doi. Au dispărut fără urmă... nici măcar un dispozitiv de localizare, nimic. 

Han ridică din umeri. 

— E greu să obţii un ajutor bun în zilele astea. 

Skynxnex îşi scoase pistolul dublu şi îl îndesă din nou în fața lui Han, însă îi 
vorbi Şefului Roke. 

— Adu costume termice pentru ăştia doi. Îi vom supraveghea în timp ce se 
îmbracă în uniformă. 

Roke pocni din degete, iar doi gardieni se duseră să scotocească prin nişte 

compartimente. 

— Nu va fi dificil pentru om, dar pentru Wookiee... Nu avem prea multe de 
mărimea lui. 

În cele din urmă, gardianul găsi un costum mare şi diform care fusese purtat 
cândva de o creatură extraterestră care avea trei braţe, dar care i se potrivea destul 
de bine şi lui Chewbacca după ce îi prinseră al treilea braț; mâneca goală şi mănuşa 
atârnau pe piept. Un dispozitiv de încălzire amplasat între omoplaţi alimenta întreg 
echipamentul pentru a-i menţine la căldură în galeriile friguroase din mină. Han fu 
uşurat să vadă o mică mască respiratorie ataşată de costum. 

Skynxnex se întoarse cu spatele spre lift. Gardianul intrase deja în camera 
sasului. Pentru ultima oară, ca şi cum ar fi simțit că nu folosise destule ameninţări 
plictisitoare pentru o singură după-amiază, Skynxnex îndreptă pistolul spre Han. 

— Data viitoare poate că Moruth mă va lăsa să folosesc ăsta. 

— Dacă îţi faci curat în cameră fără să ți se spună şi dacă îți mănânci toate 
legumele, îl tachină Han, atunci s-ar putea să te lase să ai un tratament special. 

— Schimbul alfa, pregătiţi-vă pentru lucru! strigă Şeful Roke în sala de 
adunare, iar zeci de ființe obosite se îndreaptă spre pătratele pictate pe podea. Roke 
arătă spre două pătrate goale. Voi doi, luaţi poziţiile optsprezece şi nouăsprezece. 
Acum! 

— Ce, fără instruire pentru noii angajaţi? întrebă Han. 

Cu un rânjet sadic pe față, Şeful Roke îl împinse spre pătrate. 

— Urmează o instruire la locul de muncă. 

La un semnal nerostit, muncitorii îşi montară măşti respiratorii pe față. 
Văzând asta, Han şi Chewbacca le urmară exemplul. O uşă mare de metal de pe 
partea îndepărtată a peretelui glisă pentru a dezvălui o cameră luminată, lungă de o 
sută de metri, în care plutea un transportor minier asemănător unui miriapod format 
din vagonete legate între ele prin intermediul unor dispozitive de atracție magnetică. 

Un ton ascuţit răsună prin difuzoare ascunse, iar lucrătorii îşi ocupară locurile 
în unul dintre vagoanele plutitoare de mină. Pe măsură ce lumea urca la bord, 
compartimentele separate ale vagoanelor se legănau înainte şi înapoi. 

Chewbacca mormăi o întrebare, iar Han se uită în jur, clipind. 

— Nu ştiu mai multe despre asta decât ştii tu, amice. 

Acum că Skynxnex plecase, nu mai avea nevoie să-şi continue fanfaronada. 
Frica începuse să i se strecoare în membre. 

Şeful Roke luă loc în vagonul pilot; ceilalți gardieni erau repartizați uniform de- 
a lungul vagoanelor deschise. Toţi gardienii purtau ochelari cu infraroşu. Fiecare 
prizonier stătea nemișcat. În spatele lor, uşa metalică se închise brusc. Toată lumea 
păru să aştepte ceva. 

— Şi acum, ce? mormăi Han în sinea lui. 

Toate luminile se stinseră, iar Han şi Chewbacca plonjară într-o beznă absolut 
sufocantă, ca o pătură de smoală. 

— Ce naiba... 

Han trase brusc aer în piept. Întunericul era palpabil. Nu putea vedea nimic. 
Lângă el, Chewbacca gemu alarmat. Îi auzea pe ceilalți muncitori mişcându-se, 
foindu-se. Urechile lui Han se încordau in timp ce imaginaţia lui încerca să înțeleagă 
ce se întampla. Apoi auzi un zgomot de alunecare. 

— Ţine-te bine, Chewie, spuse el. 

O uşă metalică din partea opusă a camerei se deschise. Sunetul mişcării de-a 
lungul şinelor metalice rudimentare răsună în spațiul închis. Vântul le vuia în 
urechi, în timp ce aerul se revărsa în tunelurile de mină de pe Kessel. 

Într-o panică bruscă, Han îşi apăsă mai tare masca respiratorie pe față, chiar 
în momentul în care simți că atmosfera se rarefia. Aerul care ieşea luă cu el orice 
căldură care mai rămăsese, făcând ca pielea expusă să-l furnice de frig. 

Vagoanele de mină se deplasau datorită sistemelor de propulsie cu repulsor, 
prinzând viteză. Acceleraţia îl împinse pe Han în scaunul său dur şi incomod. Putea 
auzi aerul vâjâind pe lângă capul lui şi simțea pereţii tunelului în jurul lui. 
Transportorul făcu o curbă, iar Han se agăţă de balustrada de metal rece pentru a se 
opri să zboare de pe scaun. Vagoanele de mină goneau rapid, înclinându-se în jos, 
apoi înclinându-se în lateral. Habar nu avea cum ar fi putut Şeful Roke să vadă 
încotro se îndrepta, dacă nu cumva întregul sistem era controlat de un computer. 

În spatele lor, imediat după ce trecuseră cu ecou pe sub o boltă, o uşă metalică 
grea se trânti cu un zgomot asemănător unei avalanşe de resturi metalice. 

Han nu înțelegea de ce minerii de mirodenii nu înşiraseră măcar câteva 
luminatoare ieftine ca stâlpi de ghidare de-a lungul tunelurilor. Însă apoi îi veni subit 
o idee, asemenea unei palme peste față: constatarea că, din moment ce mirodenia 
glitterstim era fotoactivă — devenea activă în prezența luminii — era evident că trebuia 
să fie extrasă într-un întuneric total, altfel se deteriora. 


Întuneric total. 

Han şi Chewbacca îşi vor petrece zilele muncind din greu în mină, fără să se 
poată vedea unul pe celălalt, fără să ştie unde se află sau ce fac. Han fu nevoit să 
clipească din ochi doar pentru a se asigura că aceştia erau deschişi în loc să fie 
închişi - nu că ar fi contat. Un fior îi străbătu spatele. Şeful Roke spusese că ceva 
necunoscut din adâncurile minei îi vâna pe lucrătorii neajutoraţi, răpindu-i pe 
nepregătite. Cum ar putea cineva să fugă de un atacator carnivor în timp ce era 
înconjurat de un întuneric total? 

Calitatea sunetului se schimba din când în când. Pe măsură ce mintea lui Han 
se obişnuia să proceseze informaţiile din urechi, devenea evident ori de câte ori 
vagoanele de mină treceau prin tunelurile laterale, din cauza penetrării bruşte a 
curentului de aer. Respirând prin mască, nu putea mirosi nimic altceva decât aerul 
reciclat. Vagoanele se clătinau dintr-o parte în alta, legănându-se atunci când cineva 
se deplasă pe scaune, străbătând fiecare vagon în parte. Persoana se cățăra încet pe 
spătarul unui scaun, apoi pe altul, apropiindu-se de locul unde se aflau ei. Lui Han i 
se păru că aude pe cineva respirând, încordându-se, apropiindu-se tot mai mult. 

— Tu de acolo! Numărul paisprezece! Stai jos! strigă un gardian. 

Numărul 14? gândi Han. Cum ar fi putut gardianul să vadă care dintre ei se 
mişcase? Apoi îşi aminti de ochelarii cu infraroşu. Gărzile puteau probabil să-i vadă 
pe toţi ca pe nişte siluete luminoase pe fundalul întunericului. 

Vagonul încetă să se mai clatine pentru câteva clipe, dar apoi balansul 
reiîncepu. Persoana misterioasă continua să se îndrepte spre ei. Cineva se ridică 
peste scaun până la locul gol din spatele lui Han şi Chewbacca. 

— Hei, am spus să stai jos! strigă gardianul. 

— Acesta este noul meu loc, spuse o voce. 

— Acela e noul tău loc! spuse gardianul, repetând ciudat cuvintele înainte să 
tacă. 

Han se forță să nu vorbească. Din moment ce el însuşi nu putea vedea nimic, 
intrusul trebuie să se fi deplasat aiurea, neputând să-şi dea seama încotro se 
îndrepta. Sau poate că avea propriul set de ochelari cu infraroşu? Oare Skynxnex 
sau Moruth Doole angajaseră vreun asasin ca să scape de Han şi Chewbacca când 
nu vedea nimeni? O lovitură rapidă cu un cuţit vibrator? O împingere care să-l 
arunce din transportor, abandonându-l jos, în labirintul de tuneluri goale? În 
întuneric, Han nu va fi în stare să găsească niciodată drumul înapoi. Se întrebă dacă 
va muri de foame, va îngheţa sau se va sufoca mai întâi. Nu voia să afle. 

Auzi respiraţia slabă, răsunând ca un ecou, a cuiva care vorbea în spatele unei 
măşti respiratorii, aplecându-se mai aproape. Alături de el, Chewbacca se încordă în 
aşteptare. 

— Chiar eşti de afară? spuse vocea. Nu am mai fost la suprafață de ani de zile. 

Persoana părea plină de speranță, blândă şi plină de vigoare, dar vocea îi era 
înăbuşită de masca respiratorie şi de vântul care se întețea. Han nu-şi putea da 
seama dacă era vocea unui bărbat în vârstă, a unei femei sau a unui funcționar 
tăcut şi blând din fosta închisoare Imperială. Mintea lui Han îşi închipui un bătrân 
scheletic, cu părul lung şi zburlit, cu barba neîngrijită şi haine zdrențuite. 

— Da, suntem de afară. Multe lucruri s-au schimbat. 

— Eu sunt Kyp. Kyp Durron. 

După o clipă de ezitare, Han se prezentă pe sine şi pe Chewbacca. Bănuind că 
ar fi un fel de capcană, decise să nu dea prea multe informaţii. Kyp Durron păru să 
simtă asta şi vorbi despre el fără să pună prea multe întrebări indiscrete. 

— Vei ajunge să-i cunoşti pe toți cei de aici. Aşa stau lucrurile. Am trăit cea 
mai mare parte a vieții mele pe Kessel. Părinţii mei au fost prizonieri politici, exilați 
pe această planetă atunci când a început Împăratul să ia măsuri de represiune 
împotriva tulburărilor civile. Fratele meu, Zeth, a fost dus la Centrul Imperial de 
Pregătire Militară de pe Carida şi nu am mai auzit nimic de el. Eu am rămas blocat 
aici, în minele de mirodenii. Mereu am crezut că se vor întoarce şi mă vor lua şi pe 
mine pe Carida, dar cred că au uitat. 

Han încercă să-şi imagineze viața lui Kyp mergând din rău în mai rău. 

— Cum se face că încă eşti în mină? 

— În timpul revoltei prizonierilor nu prea le-a păsat cine ajunsese aici. Acum, 
majoritatea lucrătorilor sunt vechii gardieni ai închisorii Imperiale. Nimeni nu s-a 
gândit să mă lase să ies când au schimbat totul sus. Nu am fost niciodată suficient 
de important. Kyp scoase un sunet care trebuie să fi fost un râset amar. Lumea 
spune că am noroc în tot felul de situaţii, dar norocul nu a fost niciodată suficient de 
bun cu mine pentru a-mi permite să am o viață normală. 

Făcu o pauză, ca şi cum ar acumula speranţă. În acel moment, Han îşi dori să 
poată vedea chipul străinului. 

— Chiar este adevărat că Imperiul a căzut? 

— Acum şapte ani, Kyp, spuse Han. Împăratul a fost distrus odată cu Steaua 
Morţii. De atunci purtăm bătălii, dar Noua Republică încearcă să păstreze totul 
laolaltă. Chewie şi cu mine am venit aici ca Ambasadori pentru a restabili contactul 
cu Kesselul. Făcu o pauză. Evident, cei de pe Kessel nu au fost interesați. 

Han îşi îndreptă atenția spre înainte când auzi ceva ce se întâmpla cu 
vagoanele din față. Unul dintre vagoane se desprinse; putea să-l audă răsunând cu 
un zgomot din ce în ce mai slab pe unul dintre tunelurile laterale. Câteva clipe mai 
târziu, alte două vagoane se separară şi coborâră într-un alt tunel lateral, în timp ce 
sunetele lor se diminuau în golul din depărtare. Restul vagoanelor de mină 
continuară să coboare prin tunelul principal. 

— Separă echipele miniere, spuse Kyp. Am vrut să rămân cu tine. Spune-mi 
totul. 

— Kyp, spuse Han cu un oftat, se pare că vom avea destul timp pentru a-ţi da 
detalii. 

Zumzetul sonor al repulsoarelor vagoanelor se intensificase. Han simțea cum 
briza de pe chipul său se diminua pe măsură ce încetineau. Mâinile şi fața îi erau 
amorțite; urechile îl furnicau din cauza frigului, dar restului corpului părea să îi fie 
confortabil de cald în costumul termic încălzit. 

Gardianul care strigase la Kyp vorbi când se opriră vagoanele. 

— Toată lumea afară. Aliniaţi-vă. Mergeţi spre zona de lucru. 

Vagoanele rămase se legănară în timp ce prizonierii coborau şi se adunau în 
tăcere pe solul sfărâmicios. Echipamentele li se loveau între ele în întuneric, iar 
cizmele li se frecau de sol. Un amestec de sunete mărunte răsună în tunelul 
claustrofob, făcând ca întunericul să-i apese şi mai tare. 

— Unde mergem? spuse Han 

Kyp prinse o cataramă de la centura lui Han. 

— Ţine-te de persoana din fața ta. Crede-mă, nu vrei să te rătăceşti aici jos. 

— Te cred, spuse Han. 

Chewbacca scoase şi el un mormăit de acord. Când echipa de lucru se aliniase, 
gardianul din față îi puse să mărşăluiască. Han făcea paşi mici şi târşâiți ca să nu se 
împiedice de pietrişul de pe podea, dar oricum se împiedică de câteva ori de 
Chewbacca. Se întoarseră pentru a trece printr-o altă intrare de tunel. Han auzi o 
izbitură slabă şi un țipăt de durere din partea Wookieeului. 

— Ai grijă la cap, amice, spuse el. 

Auzi foşnetul blănii în interiorul costumului termic în timp ce Chewbacca se 
apleca pentru a trece prin arcadă. 

— Aici este şina, spuse gardianul. Opriți-vă aici, nu vă grăbiţi şi coborâți. 

— Ce înseamnă aia şină? întrebă Han. 

— După ce o atingi, îți vei da seama, răspunse Kyp. 

Zgomotele pe care le auzea nu aveau niciun sens pentru Han. Nu putea 
determina ce se întâmpla de fapt. Distingea zgomote de materiale alunecoase, 
strigăte înfundate de surpriză sau de teamă. Când Chewbacca se târi spre el, scoase 
o lamentaţie guturală, scuturându-şi tot corpul în semn de refuz. 

Gardianul aruncă ceva dur care îl lovi pe Chewbacca. Wookieeul răcni de 
durere şi îşi roti brațul încercând să-l lovească pe gardian, dar se pare că în schimb 
lovi doar peretele de piatră. Chewbacca se înfurie şi mai tare, agitându-se în dreapta 
şi în stânga. Han fu nevoit să se ferească pentru a nu fi lovit. 

— Chewie! Calmează-te! Opreşte-te! 

Wookieecul îşi recăpătă încet controlul de sine la auzul vocii lui Han. 

— Fă ce-ţi spun! strigă gardianul. 

— E în regulă, adăugă Kyp propria încurajare. Facem asta în fiecare zi. 

— Mă duc eu primul, Chewie, spuse Han, orice ar fi. 

— Acolo jos, se răsti gardianul. 

Han se aplecă, bâjbâi cu mâinile şi pipăi o gaură mare în podea, ca o trapă 
spre tunelurile inferioare, cu pietriş adunat în jurul ei. Degetele lui găsiră o şină 
metalică rece, cam de mărimea unei grinzi de oţel obişnuite, lustruită bine şi care 
cobora în jos, ca un tobogan sau o balustradă metalică. 

— Vrei să mă urc pe ea? întrebă Han. Unde duce? 

— Nu-ţi face griji, spuse din nou Kyp. Este cea mai bună cale de coborâre. 

— Cred că glumeşti! 

Apoi îl auzi pe Chewbacca râzând, un sunet nazal, ca o chicoteală. Asta îl făcu 
pe Han să se hotărască. Se apucă pe balustrada metalică şi îşi înfăşură picioarele în 
jurul ei, punându-şi mâinile în spatele şoldurilor şi prinzându-se cât mai bine de 
balustradă. Țesătura alunecoasă a costumului termic îl făcu să coboare imediat. 
Întunericul îl cuprindea în timp ce prindea viteză. Han îşi imagina stalactitele 
ascuțite la doar câțiva centimetri deasupra capului său, aşteptând să-i smulgă calota 
craniană dacă se ridica la momentul nepotrivit. Continuă să accelereze. 

— Nu-mi place asta! spuse el. 

Dintr-o dată, şina dispăru de sub el, iar Han se prăbuşi pe o movilă de nisip 
prăfos. Alţi doi lucrători se grăbiră înainte pentru a-l trage de lângă capătul şinei. Îşi 
şterse praful de pe costumul termic, deşi oricum nu putea vedea murdăria. 

Câteva clipe mai târziu, Chewbacca cobori şi el, scoțând un urlet prelung, cu 
ecou, iar la scurt timp după aceea veniră Kyp Durron şi gardianul. 

— Aliniaţi-vă din nou! spuse gardianul. 

Chewbacca mârâi şi gânguri câteva cuvinte. Han pufni pe nas. 

— Să nu-mi spui că a fost distractiv! 

Gardianul îi conduse înainte. Când pământul dispăru de sub ei, plonjară într- 
un lac de mică adâncime. Presiunea apei apăsă picioarele lui Han prin costum. 
Minerii prizonieri se împleticiră înainte, ținându-se unii de alții în orbecăiala lor. Apa 
avea un miros acru, de saramură, iar stomacul lui Han se strânse, anticipând o 
prăbuşire care l-ar fi scufundat până deasupra capului. Chewbacca scânci, dar îşi 
tinu comentariile pentru sine. Sub apă, ceva moale şi asemănător unui deget se lipi 
de piciorul lui Han. Alte viețuitoare îi loveau picioarele, împungându-l şi încolăcindu- 
se în jurul gambelor sale. 

— Hei! 

Îşi scutură picioarele. Chestiile fantomatice care îl atingeau, se învârtiră în 
jurul lui. Han îşi închipui larve moi şi oarbe, înfometate în întuneric, gurile lor fiind 
pline de colți, abia aşteptând ceva de mâncare, ceva neajutorat în întuneric - aşa 
cum era el. Apoi îşi scutură din nou picioarele pentru a-i alunga. 

— Nu atrage atenţia asupra ta, spuse Kyp Durron cu voce joasă. Asta nu va 
face decât să atragă tot mai mulţi dintre ei. 

Han se forță să nu exagereze, să meargă cu paşi alunecoşi şi uniformi. 
Niciunul dintre ceilalți prizonieri nu ţipa; se pare că nimeni nu fusese încă mâncat de 
viu, deşi acele mici degete pipăitoare sau ventuze — sau guri — continuau să se agite 
în jurul picioarelor sale. Îşi simțea gâtul foarte uscat. Îi venea să cadă în genunchi 
când ajunseră, în sfârşit, la tunelul de pe cealaltă parte a lacului subteran. În spatele 
lor, în grotă răsunau picuri de apă şi sunete slabe de stropi. După o perioadă nu se 
ştie cât de mare de timp, ajunseră în zona propriu-zisă de exploatare a mirodeniei. 

Gardianul scoase un aparat din rucsacul său, care producea în acelaşi timp sunete 
de zăngănit şi de clinchet. Pe nevăzute, îl aşeză de-a lungul pereților tunelului. 

— Trebuie să mergem în adâncime pentru a găsi depozitele bune de mirodenii, 
spuse Kyp. Aici jos, glitterstimul este proaspăt şi fibros, în loc de vechi şi sub formă 
de pulbere, ca în minele mai înalte. Filoanele de mirodenii sunt dispuse în modele 
încrucişate de-a lungul pereţilor tunelului, fără să coboare vreodată mult sub 
suprafața rocii. 

Înainte ca Han să mai poată spune ceva, un zumzet ascuţit, care îi zgâlțâia 
dinţii, răsună în tunel. Chewbacca gemu îndurerat. Apoi, o bucată de stâncă de-a 
lungul tunelului interior se desprinse. Gardianul folosise un disruptor acustic care 
pătrunsese doar câțiva centimetri în stâncă, sfărâmând-o. 

— Daţi-i bătaie! spuse el. 

Îngenuncheat pe podeaua plină de pietriș, Kyp le arătă lui Han şi Chewbacca 
cum să sorteze roca zdrobită, pipăind cu degetele amorţite de frig printre pietricelele 
şi resturile sparte pentru a culege fire de glitterstim, ca nişte fire de păr sau fibre de 
azbest. 

Mâinile lui Han erau înghețate din cauza muncii şi a frigului pătrunzător, dar 
niciunul dintre ceilalți prizonieri nu se plângea. Cu toţii păreau înfrânți. Îi auzea cum 
respirau şi gâfâiau în timp ce îşi continuau eforturile. Han îndesă fragmentele de 
glitterstim în punga de colectare de la şoldul său. Resimţea o senzație apăsătoare, ca 
un cuțit care se răsucea în interiorul lui. S-ar putea să facă meseria asta pentru 
mult, mult timp. 

După ce echipa termină de cernut pietrişul, gardianul îi duse mai departe în 
tunel, apoi îşi activă disruptorul acustic pentru a mai demola o secţiune a peretelui. 

În timp ce se îngrămădeau în tunel, scormonind în stâncile sparte, Han nu se 
gândea decât la genunchii lui dureroşi şi la degetele care-i ardeau. La cât de bine ar 
fi fost să se întoarcă din nou la Leia. Nimeni nu-i spusese cât de lung era un schimb 
de tură - nu că ar fi avut vreo idee cum să stabilească timpul în întuneric. I se făcu 
foame. Setea îi crescu. Dar continuă să lucreze. 

În timpul unei pauze, Han simţi o furnicătură pe şira spinării. Se uită, deşi ştia 
că nu putea distinge nimic în întuneric. Cu toate astea, urechile sale, care acum erau 
simțul său principal, percepură un foşnet îndepărtat, ca o mie de voci şoptite care 
deveneau din ce în ce mai puternice, prinzând viteză ca o hidrolocomotivă care se 
avânta pe un tub. O strălucire perlată părea să se scurgă din aer. 

— Ce... 

— Ssst! răspunse Kyp. 

Prizonierii nu mai lucrau. O strălucire slabă, ca un nor dens de licurici slabi, 
străbătea tunelul, bâzâind şi ciripind. Han se feri. În jurul lui îi auzea pe ceilalți cum 
cad şi ei pe podeaua acoperită de bucăţi de pietriş. 

Chestia strălucitoare străbătu tunelul golaş, rostogolindu-se şi rotindu-se. 
Odată ce trecu pe lângă ei şi depăşi punctul în care extrăgeau mirodenii de pe pereți, 
chestia luminoasă făcu brusc o curbă la dreapta şi plonjă direct în roca solidă, 
dispărând ca un peşte care cade înapoi într-un bazin întunecat. 

În spatele lor, pe toată lungimii curbei tunelului, mici scântei albastre pâlpâiau 
de la mirodeniile expuse care fuseseră activate de sursa de lumină care trecuse în 
viteză. Scânteile albastre pâlpâiau şi scânteiau, apoi se stingeau rapid. 

Pe Han îl dureau ochii din cauza şuvoiului brusc de lumină - o lumină care era 

probabil prea slabă pentru ca el să o fi văzut în condiții normale, iar ochii lui se 
chinuiau în întuneric de câteva ore. 

— Ce-a fost asta? strigă el. 

Îl auzi pe Kyp gâfâind lângă el. 

— Nimeni nu ştie. Este cam al cincisprezecelea pe care l-am văzut de-a lungul 
anilor. Noi le spunem spectre. Nu au rănit niciodată pe nimeni, sau cel puţin aşa 
credem noi, dar nimeni nu ştie ce-i înhaţă pe cei care dispar în minele adânci. 

Gardianul însuşi părea tulburat, iar Han putea auzi un fior în vocea lui. 

— Ajunge. Sfârşitul turei. Să ne întoarcem la vagoane. 

Lui Han i se părea o idee bună. 

Când şirul de vagoane de mină se întoarse în galeriile mari de aşteptare şi uşa 
metalică se închise în urma lor, Han auzi sunetul armelor scoase. Tuturor 
lucrătorilor li se ordonă să se dezbrace de costumele termice. Han putea înțelege 
precauțiile - cu o scurtă amplificare mentală de la un filament de glitterstim furat, un 
prizonier ar fi putut fi capabil să organizeze o evadare... deşi Han fusese pe suprafața 
aridă de pe Kessel şi se întreba unde ar fi putut să ajungă evadatul. 

Când luminile de serviciu se aprinseră în sfârşit din nou, strălucirea orbitoare 
fu suficientă pentru a-l face pe Han să se ghemuiască, ca şi cum cineva i-ar fi dat un 
pumn în burtă. Îşi acoperi ochii. 

Simţi apoi cum o mână îl apucă şi îl conduce în sala de adunare. 

— E în regulă, Han. Urmează-mă doar. Lasă-ţi ochii să se obişnuiască. Nu e 
nicio grabă. 

Dar Han se grăbi să vadă cum arăta Kyp Durron. Continuă să clipească pentru 
a-şi alunga lacrimile şi a-şi forța pupilele să se contracte suficient de mult pentru a 
putea da sens imaginilor strălucitoare care se revărsau în jurul lui. Dar când, în 
sfârşit, distinsese silueta lui Kyp, clipi din nou - de data asta cu surprindere. 

— Eşti doar un copil! 

Han văzu un adolescent brunet, cu părul ciufulit, care arăta de parcă şi l-ar fi 
tuns singur cu un obiect contondent. Avea ochii mari, înconjurați de margini 
întunecate, iar pielea îi era palidă de la anii în care trăise în întunericul minelor de 
mirodenii. Era zvelt şi părea puternic. Se uita la Han cu speranţă şi puţin intimidat. 

— Nu-ţi face griji, spuse Kyp. O duc cât de bine pot. 

Kyp îi amintea de Luke Skywalker, tânărul curajos şi cu ochii mari, pe care 
Han îl întâlnise pentru prima dată în cantina din Mos Eisley. Dar Kyp părea mai dur 
decât fusese Luke - nu la fel de naiv. Având în vedere viața dură pe care o avusese, 
crescând pe Kessel şi închis în minele de mirodenii fără să aibă cineva grijă de el, nu 
era de mirare că puştiul avea o fire dură. 

Pentru moment, Han nu se putu hotărî pe cine ura mai mult - Imperiul, 
pentru că îi făcuse astfel de greutăți lui Kyp şi familiei sale, sau pe Moruth Doole 
pentru că le perpetuase... sau pe el însuşi, pentru că reuşise să intre, împreună cu 
Chewie în această încurcătură. 

Capitolul 8 


Noaptea pe Eol Sha nu oferea prea multă odihnă. Întunericul care se diminua 
se opunea strălucirii portocalii fierbinți a vulcanului din apropiere, strălucirii 
pastelate a Nebuloasei Cauldron şi strălucirii luminoase a lunii prea apropiate. 
Zgomotele puternice ale gheizerelor spărgeau liniştea la intervale neregulate. 

Luke stătea singur în modulul de depozitare îngust pe care i-l oferise Gantoris 
ca spaţiu de dormit. Nefiind conceput ca zonă de locuit, modulul avea puţine 
facilități: un vas cu apă murdară şi o movilă de pământ acoperită cu pânză, drept 
pat. Gantoris simţțise o plăcere perversă spunându-i lui Luke că acesta fusese unul 
dintre locurile preferate de joacă ale băiatului mort. Fie că refugiații îl învinovățeau 
pe Luke pentru că nu reuşise să-i salveze pe ambii copii, fie că Gantoris voia doar să- 
l facă să se simtă prost. 

Luke îşi avea sabia şi tot ce învățase în timpul antrenamentului Jedi, în cazul 
în care ar fi decis să scape. Dar nu acesta fusese motivul pentru care venise pe Eol 
Sha. Cuprinzându-şi bărbia în mâini, se uita la noaptea ostilă. Trebuia să-l convingă 
pe Gantoris să-l asculte, să conştientizeze nevoia de a reconstrui Ordinul Jedi. Dar 
de ce s-ar deranja cineva dintr-o colonie izolată, fără nicio concepție despre politica 
galactică, să se sinchisească de asta? Dacă Gantoris era cu adevărat un descendent 
al lui Ta'ania cea de demult, Luke trebuia să îl facă să îi pese. 

Când ceilalți oameni se retraseră în modulele lor pentru seară, Warton îi aduse 
un bugdillo aburit pe care să îl mănânce. Luke scormoni în carapacea neagră şi 
lucioasă a crustaceului, despicând crăpăturile din corpul său cu segmente multiple 
pentru a ajunge la carnea rozalie. În după-amiaza aceea, un băiat fusese ucis 
încercând să spintece cu sulița aceste creaturi mici. 

În orice moment, Luke putea să părăsească modulul ponosit, să meargă până 
la naveta de pasageri aflată de partea cealaltă a câmpului de gheizere şi să-şi 
recupereze propriile rații; dar nu voia să plece, nu până când Gantoris nu era de 
acord să vină cu el. Luke mâncă carnea cu gust acru, mestecând în tăcere. 


— Vino cu mine. 

Gantoris se profila în cadrul uşii pătrate a modulului. Luke clipi şi ieşi din 
transă, revigorat şi surprins să vadă lumina cenuşie a dimineţii strălucind prin 
crăpăturile modulului. Fără să scoată un cuvânt, se ridică şi ieşi afară. 

Gantoris purta uniforma decolorată a unui căpitan comerciant. Nu îi venea 
bine, dar o purta cu mândrie. Uniforma trebuia să fi fost transmisă din generație în 
generație, în timp ce coloniştii plini de speranță aşteptau ca minerii care exploatau 
gazele să se întoarcă şi să facă din aşezarea lor un oraş în plină expansiune. 

— Unde mergem? întrebă Luke. 

Gantoris îi întinse un săculeț împletit, apoi îşi strecură unul similar pe propriul 
umăr. 

— Să căutăm mâncare. 

Aruncându-şi împletitura de păr neagră şi groasă pe spate, se îndreptă spre 
câmpul de gheizere. Luke îl urmă pe terenul accidentat, ocolind rețeaua de gheizere 
şi guri de aburi cu crustă de var. Planeta Eol Sha vibra din cauza tensiunii mareelor, 
ca nişte pulsaţii care se estompau de la un gong bătut. 

Gantoris se deplasa cu o încredere ieşită din comun, dar Luke simţi în el o 
nelinişte, o anumită îngrijorare. Se hotări că acela ar fi un moment bun pentru a 
vorbi despre Forţă şi puterile ei. 

— Trebuie să fi studiat câte ceva despre Ordinul Cavalerilor Jedi, începu el. 
Timp de o mie de generaţii au servit Vechea Republică ca şi gardieni şi păstrători ai 
ordinii. Cred că unul dintre strămoşii tăi, Ta'ania, a fost fiica unui Jedi. Acesta este 
motivul pentru care am venit la tine. Ea a fost printre cei care au înființat această 
colonie pe Eol Sha. Împăratul a vânat şi a ucis toţi Cavalerii Jedi pe care i-au găsit 
asasinii săi, dar nu cred că ar fi putut să urmărească fiecare descendent, fiecare linie 
de sânge. Acum, Imperiul a căzut şi Noua Republică vrea să restabilească Ordinul 
Cavalerilor Jedi. Făcu o pauză. Vreau ca tu să fii unul dintre ei. 

Îl apucă de umăr pe Gantoris, care tresări şi îndepărtă mâna lui Luke. Vocea 
lui Luke căpătă un ton rugător. 

— Vreau să-ți dezvălui puterile Forţei, uşile infinite pe care le poate deschide. 
Cu această nouă putere vei putea să ajuţi la menţinerea unității întregii galaxii. Îţi 
promit că îți vom lua poporul şi îl vom muta pe o planetă sigură, una care va părea 
un paradis pe lângă Eol Sha. 

Luke realiză că începea să facă prozelitism. 

Gantoris îl privi cu ochi întunecațţi şi neînțelegători. 

— Imperiile şi Republicile nu înseamnă nimic pentru mine. Până acum, oare 
cât le-a păsat de noi? Universul meu este aici, pe această lume. 

Se opri în dreptul unei deschideri largi a unui gheizer şi privi în adâncurile lui. 
Mirosul înțepător de ouă stricate plutea în aerul dimineţii. Din buzunarul de la şold, 
Gantoris scoase un datapad vechi şi deteriorat şi consultă o coloană de numere care 
părea a fi un fel de orar. 

— Aici. Vom intra în interiorul gheizerului şi vom recolta. 

Luke clipi din ochi. 

— Ce să recoltăm? 

Fără să răspundă, Gantoris cobori peste buza găurii gheizerului. Luke îşi dădu 
jos mantia Jedi şi o lăsă lângă marginea gheizerului, apoi îl urmă în subteran. 
Încerca oare Gantoris să vadă dacă Luke îl va urma în burta gheizerului? 

Puţul era de fapt un horn îngust şi şerpuitor prin roca poroasă, o conductă 
care făcea să țâşnească apă supraincălzită. Depozitele minerale colorate străluceau 
albe, cafenii şi albastre, sub formă de pulbere sub mâna lui. Luke găsi o mulțime de 
puncte de sprijin în timp ce îl urma pe Gantoris prin pasajele alveolate. Stânca era 
caldă şi vâscoasă. Vaporii aurii care se ridicau de jos îi usturau ochii. 

Gantoris îşi croi drum într-o crăpătură laterală. 

— Ce vrei să fac? întrebă Luke. 

Ca răspuns, Gantoris se împinse şi mai adânc într-o crăpătură şi îşi dădu jos 
sacul de pe umăr. 

— Uită-te în pungile întunecate, cele protejate de apa fierbinte. Gantoris îşi 
înfipse degetele într-o crăpătură, pipăi în jur şi scoase o mână de mlădițe cauciucate. 

Cu căldura şi depozitele minerale, lichenii au un teren de dezvoltare bogat. Este 
nevoie de multă prelucrare, dar putem transforma asta în ceva comestibil. Pe lumea 
noastră nu avem prea multe opţiuni. Poporul meu trebuie să ia tot ce poate găsi. 

Luke îşi scoase la fel de repede sacul şi începu să caute în crăpături, sondând 
cu mâna sa protetică. Dacă se ascundea ceva otrăvitor în crăpături pentru a-l 
înțepa? Putea desluşi intenții amenințătoare din partea lui Gantoris, dar nu le putea 
identifica cu exactitate. Oare Gantoris căuta o modalitate simplă de a-l ucide pe omul 
întunecat din visele sale? La a treia încercare, Luke găsi o excrescență spongioasă şi 
o smulse. 

Gantoris se uită peste umăr la Luke. 

— Ar fi mai bine să ne despărțim. Dacă rămâi lângă mine, vei găsi doar 
resturile mele. Nu voi putea niciodată să-mi hrănesc poporul în felul ăsta. Vocea lui 
Gantoris se schimbă într-un ton batjocoritor, iar fruntea i se încreți, ridicându-şi 
sprâncenele rase. Dacă nu cumva Forţa ta poate crea în mod miraculos un banchet? 

Ținându-se în continuare de punctele de prindere, Luke se îndreptă spre o altă 
crăpătură, în timp ce Gantoris se adâncea mai mult în propria fisură, cotind după un 
colț neregulat. 

O tresărire de nelinişte îl străbătu, însă Luke începu să caute printre crăpături. 

Lichenii nu erau greu de găsit, iar Luke reuşi să-şi umple rapid sacul, târându- 
se prin cele mai înguste goluri. Poate că Gantoris se aşteptase ca el să se piardă 
printre fisuri. Dar chiar şi dezorientat sub pământ, Luke putea oricând să-şi 
regăsească calea. Nu mai ştiu nimic cu privire la celălalt bărbat şi, hotărând că îşi 
respectase obligaţia, Luke începu să se întoarcă spre locul în care se despărțiseră. 
Când ajunse la pasajul de legătură, Luke observă că Gantoris nu mai era acolo. Se 
târi şi mai adânc în fisură, căutându-l, aşteptându-se în tot acest timp la o capcană, 
dar încrezător că îi putea face față. Trebuia să-l impresioneze pe Gantoris cu 
abilitățile sale de Jedi. 

Pasajul se sfârşi într-un perete blocat de piatră erodată. Mirosul de abur 
sulfuros deveni din ce în ce mai puternic, generând în el un sentiment profund de 
claustrofobie. Luke îşi aminti de cei doi copii îngropaţi sub avalanşă, cu sângele 
strălucitor împroşcat pe fundul stâncilor căzute. Pământul din jurul lui vibră cu o 
energie ucigaşă abia stăpânită - ce-ar fi fost dacă s-ar fi produs un alt cutremur în 
timp ce el era prins în crăpăturile înguste de sub pământ? 

Gantoris nu se vedea nicăieri. 

— Gantoris! strigă el, dar nu auzi niciun răspuns. 

Privind în sus, spre puţul de lumină naturală care se întrezărea la suprafață, 
Luke zări în sfârşit silueta bărbatului aproape de vârf. Gantoris se cățăra pe pereţii 
zimțaţi, urcând cât de repede putea, lăsându-l pe Luke în urmă. Fugea de ceva. 

Luke sesiză, mai degrabă decât să audă, amplificarea presiunii în adâncul 
planetei, cum masa de apă încălzită de magmei cuibărită în apropierea zonei de 
suprafață, ajungea la fierbere, ridicându-se, găsind cea mai directă cale de scăpare. 

Gantoris îşi avea propriul său orar. Gheizerele urmau să erupă la intervale 
regulate. Intenţiona să-l prindă pe Luke în subteran, unde ar fi fost copt până la oase 
de perdelele de abur supraîncălzit. 

Luke se prinse de un punct de sprijin şi se ridică, căutând cu cizma un loc 
unde să-şi sprijine piciorul. Se cățăra pe denivelările şi colțurile hornului care ducea 
în sus. Căldura creştea în jurul lui, făcând să-i fie greu să respire. Gâfâi şi clipi cu 

lacrimile arzătoare ieşindu-i din ochi. Aburul se încolăcea în sus, ca şi cum s-ar fi 
scurs chiar din stânci. Piciorul îi alunecă şi fu cât pe ce să cadă în gol, dar mâna lui 
protetică zvâcni, agățându-se de un punct de sprijin şi refuzând să îl lase să cadă. 
Când în sfârşit îşi recăpătă echilibrul, sprijinul se sfărâmă în bucăți. 

Luke irosise secunde preţioase. Lumina de deasupra strălucea mai tare, 
îndemnându-l să continue. Se agăţă de un alt colț, se mai târî câţiva metri şi întinse 
din nou mâna. Preţ de câteva clipe, văzu un cap întunecat care se uita în jos, în 
hornul gheizerului, urmărindu-l. Gantoris. Dar nu îi oferi niciun ajutor. 

Luke reuşi să se caţere în sus, ignorându-şi costumul de zbor rupt, urcând cât 
de repede îl puteau duce membrele. Apoi rămase în criză de timp. Auzi explozia 
adânc sub el, zgomotul răsunător al unei coloane de apă clocotită care se grăbea să 
iasă la suprafață. Luke îşi adună forțele şi ştiu că avea o singură şansă. 

Făcuse asta în Oraşul Norilor de pe Bespin, şi în timpul antrenamentului cu 
Yoda, şi în alte ocazii. În timp ce jetul de aburi şi apă ucigătoare se îndrepta spre el, 
Luke îşi adună puterile, se concentră şi sări drept în sus, aruncându-şi corpul în 
afara puţului gheizerului. Folosi Forţa ca pe o trambulină pentru a se arunca sus şi 
a se elibera. Ţâşni afară din hornul gheizerului, agitându-şi braţele în timp ce cădea 
pe pământul accidentat. Îşi încordă umărul şi se rostogoli, izbindu-se cu suficientă 
forță pentru a-i tăia răsuflarea. La o secundă după ce atinsese pământul, o coloană 
de abur şi apă supraiîncălzită erupse din gheizer. Luke îşi protejă carnea expusă de 
picăturile fierbinți şi aştepta ca explozia să se domolească. 

Erupția gheizerului dură câteva minute. Când, în cele din urmă, Luke reuşi să 
se târască şi să se ridice în genunchi, îi văzu pe Gantoris şi pe ceilalți oameni de pe 
Eol Sha venind spre el, cu fețele sumbre, ca de obicei. Îi întinseseră o cursă; îl 
prinseseră în capcană, încercând să-l ucidă. Cu toate astea, furia i se stinse repede. 
Nu îl provocase pe Gantoris să-l testeze, pentru a-l lăsa să-şi dovedească intenţiile? 
Luke îşi culese mantia Jedi udă de pe marginea gheizerului şi aşteptă. 

Gantoris îşi încrucişă brațele peste piept şi aprobă din cap. Chipul lui părea 
întins şi sumbru, fără sprâncene sau gene. 

— Ai trecut primul meu test, Om Întunecat. Luke simţi din partea bărbatului 
atât nerăbdare, cât şi teroare. Acum vino şi înfruntă-ți ultima încercare. 

În timp ce oamenii avansau pentru a-l lua din nou, Luke nu se împotrivi. Se 
hotărâse să îşi asume orice risc care urma să fie considerat necesar pentru a 
reconstrui Ordinul Cavalerilor Jedi. 

Spera ca riscurile să merite. 


Totul părea asemănător unei procesiuni religioase. Cu Gantoris în frunte, 
oamenii de pe Eol Sha începură un lung marş pe pantă spre crăpăturile de lavă. 
Luke mergea drept şi mândru, hotărât să nu-şi arate teama, deşi oamenii îşi 
dovediseră deja intenţiile criminale. În ciuda antrenamentului său Jedi, era într-un 
pericol real. Luna opresivă atârna deasupra capului ca un pumn gigantic. 

Vârfurile de rocă de lavă ieşeau din coasta versantului ca nişte dinți putreziți. 
Gantoris nu îşi încetini ritmul când panta luă o curbă abruptă, dar se opri când 
ajunseră la o deschizătură adăpostită din peretele vulcanului. Deasupra capului, un 
nor de fum şi cenuşă plutea în aer. 

— Urmează-mă înăuntru, îi spuse Gantoris lui Luke. 

Ceilalți trecură pe lângă el, continuând să meargă pe cărarea accidentată. Luke 
păşi în urma lui. Trebuia să câştige măcar respectul lui Gantoris, dacă nu şi 
încrederea. În această împrejurare, Gantoris stabilea toate regulile. Acesta păşea 
încrezător în josul pasajului îngust, în umbra densă, printr-un tunel de lavă surpat 
în partea laterală a conului pentru a atenua presiunea produsă de o erupție 
străveche. În față, o strălucire portocalie aprinsă le lumina calea. Luke fu cuprins de 
o anticipare crescândă amestecată cu teamă, odată cu fiecare pas pe care îl făceau. 

Coloana de lavă ieşi la iveală, dezvăluind un lac de foc clocotitor. Deşi fisura se 
deschidea spre cer, iar alte deschideri lăsau să intre curenți de aer transversali în 
rafale, spaţiul respectiv părea să se simtă precum explozia unui cuptor. Luke îşi 
aplecă capul, încercând să-şi protejeze fața cu gluga umedă de Jedi, dar Gantoris nu 
părea afectat. 

Mijind ochii printre gazele nocive care erupeau din lavă, Luke îi urmări pe 
ceilalți oameni care soseau în partea cealaltă a spaţiului, aliniindu-se şi aşteptând. 
Toate fețele se întoarseră spre el. Gantoris fu nevoit să-şi ridice vocea peste sunetele 
răsunătoare ale magmei care fremăta. 

— Treci peste foc, Om Întunecat. Dacă ajungi în siguranţă de partea cealaltă, îţi 
voi permite să mă înveți tot ce doreşti. 

Fără să aştepte un răspuns, Gantoris dispăru înapoi în întunericul tunelului 
cu lavă. Luke se uită după el pentru o clipă, întrebându-se dacă Gantoris vorbea 
serios, dar apoi observă obiectele întunecate din lava strălucitoare. Trepte dure de 
piatră mai densă care nu se topeau, dar care constituiau o cale precară peste lacul 
de foc. Oare Gantoris îi testa curajul? Ce voia omul acela şi ce prevestea visul său cu 
privire la Omul Întunecat demonic? 

Luke înghiți, dar avea gâtul uscat ca pergamentul. Se apropie de marginea 
lavei fierbinţi. Pietrele îl chemau, dar rațiunea îl avertiza să se întoarcă, să se urce în 
naveta sa şi să zboare departe. Ar putea găsi alți candidați pentru academia sa Jedi. 
C-3PO şi R2 trebuie să fi descoperit deja câteva piste, iar el însuşi avea o altă 
posibilitate pe Bespin. Luke nici măcar nu-l testase încă pe Gantoris; de ce şi-ar 
risca viața pentru cineva care s-ar putea să nici nu aibă potenţial Jedi? 

Pentru că trebuia să o facă. Formarea unui nou Ordin al Cavalerilor Jedi ar fi 
fost dificilă, iar dacă dădea înapoi de la primul test al propriilor puteri, cum putea să 
se considere demn de a îndeplini o astfel de sarcină? 

O căldură imposibilă se stârni în jurul lui. Păşind spre marginea focului, Luke 
privi cerul frânt de deasupra lui. Apoi călcă pe prima piatră de sprijin. Aceasta îi 
susținu greutatea. Luke se uită înainte, fixându-şi privirea pe partea opusă. Oamenii 
adunați continuau să privească. Lava bolborosea în jurul lui, aruncând în aer gaze 
nocive. Încercă să respire în gâfâieli superficiale. Mai făcu un pas. Cealaltă margine 
părea foarte departe. Clipind cu lacrimi în ochii iritați, numără pietrele din faţa lui. 
Încă paisprezece. Luke păşi spre următoarea. 

Gantoris apăru pe partea cealaltă, alăturându-se celorlalți refugiaţi de pe Eol 
Sha. Luke nu se aştepta ca ei să îl încurajeze, dar rămaseră prea sinistru de tăcuți. 

Făcu încă un pas. În jurul lui, lava gâlgâi ca burta unui animal uriaş, o fiară 
înfometată. Luke mai făcu un pas, apoi încă unul. Un firicel de euforie începu să se 
ridice în el. Nu era atât de dificil pe cât se temuse. Era capabil să treacă această 
probă. Cu un curaj şi o viteză nesăbuită, ajunse până la jumătatea drumului. 

Apoi lava începu să bolborosească şi să şuiere mai puternic, izbucnind în timp 
ce ceva se agita dedesubt. Camera vulcanică pulsă cu un sunet care bubui pe un ton 
aflat imediat sub capacitatea auzului său, dar suficient de puternic pentru a face să-i 
vibreze dinții. Simţi că i se strânge stomacul de teamă. Se încordă, aşteptând să vadă 
ce grozăvie îl aştepta. Ceva trăia în interiorul lacului de lavă. Ceva se mişca. 

Dintr-o dată, o creatură asemănătoare unui şarpe apăru la suprafaţă, şuierând 
ca un combustibil de rachetă cuprins de foc. Viermele de foc avea un cap 
triunghiular şi urechi ascuţite. Solzi cristalini îi blindau fiecare centimetru al 
corpului. Ochii săi largi erau nişte bijuterii care străluceau cu un foc propriu. Nişte 
guri de aer izolate aspirară atmosfera fierbinte, umplând veziculele aflate în interiorul 
creaturii şi făcând-o să se ridice la suprafața lacului de lavă, uriaşă şi fioroasă. 
Plăcile armurii străluceau ca nişte oglinzi în lumina focului. 

Luke îşi păstră echilibrul precar pe piatră, evitând astfel moartea subită şi 
bruscă în roca topită, apoi sări pe următoarea piatră. În timp ce viermele de foc se 
ridica şi se încolăcea deasupra lui, ştiu că nu va putea niciodată să fugă de monstru. 
Se opri şi îşi găsi o poziție sigură. Instinctiv, îşi scoase sabia de lumină, aprinzând-o 
cu un şuierat. Strălucirea verde a sabiei sale se opuse portocaliului aprins al camerei 
de lavă. De cealaltă parte a lacului de lavă, oamenii adunaţi priveau în tăcere, 
nemişcaţi. Viermele de foc îl privi pe Luke cu capul său de viperă. Deschise o gură 
imensă şi scuipă lavă închegată spre perete. Gurile de aspirație blindate continuară 
să aspire aer, ridicând la suprafață spirale din corpul mastodontului. Luke îşi ridică 
sabia, dar aceasta păru jalnic de mică pentru a lupta cu un dragon de lavă. 

Cu un urlet ultrasonic, viermele de foc se scufundă din nou sub magmă, 
împrăştiind în aer rocă topită. Luke dansă din treaptă în treaptă, încercând să evite 
căderea fatală în foc. Bulele de lavă îi aprinseră mantia de Jedi, dar Luke reuşi să o 
smulgă de pe umeri şi să o arunce în lacul de lavă, unde răbufni în flăcări 
strălucitoare. Îşi ţinu sabia în faţa lui, iar ochii i se măriră. Îşi întinse simţurile de 
Jedi, încercând să depisteze creatura. Fiecare nerv îi era perfect adaptat, gata să 
răspundă, dar nu văzu decât suprafața agitată a lavei. 

— Unde eşti? şopti el. 

Capul viermelui de foc izbucni din lavă pe partea cealaltă, ridicându-se pentru 
a ataca. Plonjă în jos, deschizându-şi gura uriaşă pentru a dezvălui colți ca nişte 
stalactite. Luke se răsuci, ridicându-şi sabia şi dansând înapoi spre piatra de sprijin 
anterioară. În timp ce viermele de foc lovi, Luke tăie cu lama sa verde şi zumzăitoare. 
Dar când sabia se izbi de plăcile de armură, lama verde strălucitoare se refractă într- 
o mie de bucăţi, care se împrăştiară şi ricoşară în jurul camerei. Scânteile se 
revarsară peste tot în jurul lui. Lama de energie care se presupunea că putea tăia 
orice, străpunsese doar o mică placă de armură creaturii. 

De cealaltă parte a camerei, oamenii de pe Eol Sha se ghemuiseră pentru a se 
feri de fragmentele de energie verde. Stâncile sparte căzură în lacul de magmă. Luke 
era conştient că nu mai putea folosi sabia împotriva monstrului. 

Dragonul de foc ţipă mai mult de surpriză decât de durere, apoi se scufundă 
pentru a se refugia sub lavă. Luke se ghemui, încercând cu disperare să-şi dea 
seama ce ar trebui să facă în continuare. Se întoarse, gata să fugă în partea cealaltă, 
unde îl aşteptau oamenii. Creatura avea să se întoarcă în orice clipă. Nu ştia cât timp 
mai avea la dispoziție. Dintr-o dată, aceasta ieşi din lavă, țipând şi şuierând şi 
scoțând sunete prea oribile pentru ca Luke să le poată descrie. Se întoarse, cu sabia 

în mână şi gata să moară în luptăl, dar acum monstrul nu mai părea interesat de el. 

Scurgeri de fum acru se prelingeau din rana apărută în armura creaturii, acolo 
unde lava îşi croia drum în adâncul corpului său. Monstrul se răsuci şi se zvârcoli, 
scuipând lavă în aer. Piatra topită mistui organele interne ale viermelui de foc ca un 
acid, omorându-l din interior. Arzând pe dinăuntru, viermele se zbătu în agonie, 
împrăştiind lavă în timp ce flăcări şi fum pestilențial ieseau din mica breşă din 
armura sa. Când focul pătrunse până la vezicile de aer umflate ale viermelui de foc, 
creatura explodă. Stropii de lavă solidificată căzură ca o ploaie. Luke reuşi să devieze 
majoritatea lor cu ajutorul Forţei, dar unele îi arseră spatele şi umărul. În chinurile 
de moarte ale viermelui de foc, acesta stârnise valuri în roca topită, care apoi se 
liniştiră treptat. 

Luke îşi ridică ochii, clipind neîncrezător. Oamenii de pe Eol Sha încă îl 
aşteptau. Cele mai multe dintre pietrele de sprijin dispăruseră în tumult. Între el şi 
Gantoris nu mai rămăsese decât lava de netrecut. Nu-şi putea termina călătoria. 
Cuprins de fiori de groază şi de un şuvoi de posibilități din partea Forţei, Luke se uită 
la râul de flăcări imposibil de trecut dintre el şi țelul său. Se gândi la perspectivele 
academiei pe care o propusese şi la întoarcerea Cavalerilor Jedi. Noua Republică 
avea nevoie de el. Trebuia să-şi ducă la bun sfârşit promisiunea. Va aduna candidați 
pentru a-i învăța căile Forţei. O va face. Fără nicio îndoială în mintea lui, încă 
pulsând de Forţă după lupta sa cu viermele, închise ochii, apoi traversă lacul de foc. 

Nu se gândi la ceea ce făcea. Lava refuza să-i atingă picioarele. Doar Forța 
ardea strălucitoare în jurul lui. Pas după pas, trecu peste rocile în flăcări, fără să se 
gândească la nimic altceva decât la scopul său, până când reuşi să ajungă din nou 
pe pământ solid, de cealaltă parte a lacului de foc, alături de Gantoris şi de oamenii 
săi. Când ajunse în siguranță, aproape că se prăbuşi de uşurare, dar nu-şi putu 
permite să schițeze o astfel de expresie. Încercă să nu se mai gândească la ceea ce 
tocmai făcuse. 

Gantoris stătea în fața lui, cu o expresie de admirație pe fața sa lată. Ceilalţi se 
dădură înapoi, dar Gantoris rămase nemişcat. Înghiţi în sec în timp ce îşi încrucişă 
privirea cu cea a lui Luke. 

— Îmi voi respecta promisiunea. Trase adânc aer în piept. Învaţă-mă cum să 
folosesc această putere misterioasă din mine. 

Fără să stea pe gânduri, Luke întinse mâinile tremurânde în față şi atinse 
capul lui Gantoris. Degetele sale mentale se îndreptară spre adâncul minţii celuilalt 
bărbat, căutând până când descoperi locaşul cel misterios din subconştientul lui 
Gantoris, şi apoi făcu o apăsare. Forța de reacție din reflex îl împinse pe Luke în 
spate, astfel încât fu nevoit să-şi recupereze echilibrul înainte să cadă în lavă. 

Gantoris avea într-adevăr potenţialul Jedi, suficient pentru a-l face un 
candidat formidabil pentru Academie. 

Luke îşi permise un oftat de uşurare. Teroarea şi testele meritaseră. Îi luă 
mâna lui Gantoris, apoi se uită la supraviețuitorii adunați din colonia abandonată. 

— Vom găsi un nou cămin pentru oamenii tăi. Dar mai întâi vei veni cu mine 
pe Coruscant. 

Capitolul 9 


Nava lui Lando Calrissian, Lady Luck, primi de la un controlor de trafic plictisit 
autorizația să aterizeze în portul spaţial din Umgul. În timp ce nava străbătea 
atmosfera cețoasă, Lando fu uimit de numărul de nave private, iahturi spațiale şi 
nave terestre luxoase care mişunau în jurul centrului de aterizare. 

Se deplasă împreună cu restul traficului peste câmpiile care înconjurau un râu 
lat, spre oraşul Umgul. Flote de barje cu pânze pluteau în derivă pe râul leneş. 
Privind în jos, putea să vadă lumini intermitente şi trupuri zburdalnice care vorbeau 
despre petreceri nebuneşti pe punţile barjelor. 

Fiind o planetă umedă, dar cu climat răcoros, Umgul era frecvent acoperită de 
o ceață densă şi de nori joşi; chiar şi acum, în mijlocul zilei, şuvițele de ceață se 
ridicau dinspre râu şi se răspândeau peste câmpiile joase. Deşi nu se remarca în 
privința resurselor şi a importanței strategice, Umgul îşi câştigase faima galactică ca 
centru sportiv, fiind patria renumitelor Curse de Bloburi Umguliene. 

Lady Luck îşi urmă vectorul desemnat către un port spațial sculptat în stâncile 
de calcar care se ridicau deasupra râului. Însoţit de o parte şi de alta de mici nave de 
agrement cu două persoane, Lando îşi aduse nava prin gura de acces a unei caverne. 
Abia reuşi să evite să lovească un zeppelin albastru plin de turişti. Înăuntru, 
însoțitori păroşi, purtând veste portocalii strălucitoare, dirijară Lady Luck spre locul 
de staționare agitând balizele laser portabile. 

Lando se întoarse spre cei doi droizi de lângă el, din compartimentul pilotului. 

— Sunteţi gata să vă distraţi, băieți? 

R2 emise un semnal sonor pe care Lando nu îl putu înțelege, dar C-3PO se 
îndreptă indignat. 

— Nu suntem aici ca să ne distrăm, Generale Calrissian. Suntem aici pentru a- 
l ajuta pe Stăpânul Luke! 

— Eu sunt aici în calitate de persoană privată şi urmează să particip la cursele 
de bloburi, spuse Lando îndreptând un deget spre droid. 

Faptul că se afla în preajma lui C-3PO de numai o zi fusese deja suficient 
pentru ca droidul îngâmfat să îl enerveze. 

— Tu eşti droidul meu de protocol şi ar fi bine să-ți joci rolul, altfel te voi pune 
să faci o diagnoză completă a tuturor sistemelor de control al canalizării din oraşul 
Umegul. 

— Eu... înțeleg clar, domnule. 

În timp ce rampa navei se desfăşura în trombă, Lando păşi în haosul centrului 
de recepţie Umgulian. Voci neclare din cauza zgomotului de fond făceau anunţuri 
perpetue prin sistemele de comunicaţii. Vuietele vehiculelor care plecau răsunau în 
grotă. Mirosul acid al gazelor de eşapament şi al instalaţiilor de alimentare a 
motoarelor îi usturau nările lui Lando. Cu toate astea, îşi ţinu capul sus şi cobori pe 
rampă, învârtindu-şi pelerina şi făcându-le semn celor doi droizi să îl urmeze. 

— C-3PO, înţelegi vreunul dintre aceste anunțuri? Află unde trebuie să 
mergem. 

C-3PO scană panourile de date care afişau serviciile oferite de oraşul Umgul. 
Textul defila în mai multe limbi. Patru vânzători butucănoşi se repeziră spre noul 
vizitator, împingând bibelouri şi suveniruri către Lando. Vânzătorii cu aspect 
neîngrijit erau Ugnaughti, micile creaturi urâte de întreţinere care umpluseră 
nivelurile inferioare ale Oraşului Norilor. 

— De ce nu duceţi un pui de blob acasă pentru copii, domnule? 

Ugnaughtul scoase afară o masă verzuie şi lipicioasă, care semăna cu o 
grămadă de flegmă de mărimea unui pumn. 

— Ce ziceţi de nişte bomboane blob, domnule? Cele mai bune din oraş! 
Partenerul meu secundar le face acasă. 

Bomboana gelatinoasă blob arăta identic cu puiul de blob pe care îl oferise 
primul Ugnaught. 

— Un talisman de noroc? spuse un al treilea Ugnaught. Funcţionează pentru 
toate religiile! 

Lando le făcu semn să plece. 

— C-3PO, unde mergem? 

— Ajustând la ora locală, domnule, cred că există o cursă importantă de 
bloburi care începe în mai puţin de o oră standard. Sistemele de transport public 
comun Umguliene ne vor duce direct la arena de bloburi. Cred că accesul la 
mijloacele de transport public în comun este... 

Cei patru vânzători de suveniruri Ugnaughti începură să sară unul peste altul, 
oferindu-se să-l conducă pe chipeşul domn până la arenă. 

— ...imediat în stânga noastră. 

C-3PO indică cu un gest spre intrarea într-un tunel vopsit în culori 
strălucitoare. 

— Haideţi, spuse Lando şi, fără să se uite înapoi, se îndreptă spre intrarea 
pentru mijloacele de transport în comun. 

Ugnaughtii dezamăgiți se grăbiră să vâneze alți clienți. 

Călătoria cu mijloacele de transport în comun semăna cu o plimbare cu un 
roller coaster fără roți. Un vehicul subțire, asemănător unui tub, gonea prin tunel 
spre vârful falezei, plonjând prin ceața înaltă şi trecând cu viteză peste pădurile în 
care copacii creşteau în crestăturile din calcarul erodat. Solul era o plapumă nebună 
de panouri luminoase care descriau atracții turistice, unități de alimentație publică, 
case de amanet şi împrumuturi cu dobândă mare, acordate fără nicio problemă. 

La marile chioşcuri de la intrarea în arena de bloburi, valuri de oameni şi alte 
creaturi se împingeau înăuntru, plătindu-şi creditele şi obținând alocarea locurilor. 
Lando plăti pentru el însuşi, dar se certă cu computerul de vânzare a biletelor pentru 
a stabili dacă cei doi droizi ai săi erau însoțitori — şi, prin urmare, trebuiau să 
cumpere bilete — sau asistenți servili de procesare a informațiilor. Lando câştigă 
discuţia, deşi C-3PO părea insultat de faptul că fusese considerat puţin mai mult 
decât un aparat. 

Stadionul de curse de bloburi era ca o imensă dolină care apăruse în vârful 
falezei, o groapă circulară în solul stâncos. Conducerea stadionului Umgulian 
sculptase mii de locuri, cabine, boxe şi socluri în pereţii stâncoşi înclinați pentru a 
găzdui tot felul de forme corporale. Ventilatoare gigantice care vâjâiau fuseseră 
montate împrejurul marginii gropii, generând o briză puternică pentru a împinge 
înapoi ceața care pătrundea din toate părțile, împingând-o în aer liber, unde se 

risipea. 

După ce îşi croi drum prin sălile aglomerate, Lando îşi găsi locul, bucuros să 
vadă că avea o perspectivă bună asupra întregii Curse de Blobstacole de dedesubt. 
Panoul de pariuri din fața scaunului său enumera informaţii despre cei paisprezece 
concurenţi blob pentru prima manşă a zilei şi, de asemenea, număra cele douăzeci 
de minute rămase până la începerea următoarei curse. 

Un zâmbet se aşternu pe chipul lui Lando în timp ce simțea mirosurile de 
bunătăți şi mirodenii, auzind vâjâitul dozatoarelor robotizate de băuturi care pluteau 
prin tribune. Se bucura deja de ceea ce vedea. Îi trezea o mulțime de amintiri vechi. 

În calitate de Baron-Administrator al Oraşului Norilor de pe Bespin, Lando îşi 
petrecuse o mare parte din timp în cazinourile de înaltă clasă, urmărind turiştii şi 
jucătorii de lux. Nu mai văzuse niciodată curse de bloburi, dar entuziasmul din aer îi 
făcu inima să bată mai repede. 

C-3PO se agită, uitându-se prin mulțime. O creatură ursuză albă aproape că îl 
doborâse, în timp ce-şi făcea drum spre un loc aflat la mezanin. Totuşi, Lando nu 
putea uita motivul principal pentru care se afla aici. Ataşată la trunchiul lui R2 se 
afla unitatea de alimentare a dispozitivului Imperial de detectare a Cavalerilor Jedi, 
iar Lando ţinea paletele de detectare din cristal fixate de propriul corp. 

— Bine, R2. Să vedem dacă îl putem găsi pe prietenul nostru Tymmo. Intră în 
computerul stadionului şi vezi dacă a cumpărat vreun bilet sau a făcut vreun pariu. 
Dacă da, să aflăm unde este aşezat. 

Vocea crainicului răsună în toată arena. 

— Fiinţe inteligente de toate genurile... bine ați venit la cursele de bloburi de 
renume galactic de pe Umgul! Înainte de a începe prima cursă din această după- 
amiază, am dori să vă atragem atenţia asupra cursei speciale de gală de bloburi care 
va avea loc săptămâna viitoare în onoarea unui demnitar aflat în vizită, Ducesa 
Mistal de pe planeta noastră înfrățită Dargul. Sperăm că veți participa cu toții. 

Reacţia apatică a mulțimii îi spuse lui Lando cât de mulţi demnitari în vizită 
trebuise să găzduiască Umgul de-a lungul anului. 

— Pentru evenimentul din această după-amiază vom avea paisprezece curse de 
bloburi pur-sânge pe un traseu de blobstacole compus din douăsprezece puncte, 
care a fost inspectat şi certificat cu atenţie de către Comisia Galactică de Curse. 
Toate datele privind vârsta, masa şi vâscozitatea blobilor noştri de curse sunt 
disponibile la terminalul din faţa scaunului dumneavoastră. 

Lando zâmbi sumbru la asta. Oraşul Umgul pretindea că organizează curse de 
bloburi curate, iar trişatul era o infracțiune capitală. 

— Ce vrea să spună prin bloburi de curse pur-sânge? întrebă el. 

C-3PO îl auzi. 

— Această specie de blob are mai multe tipuri care sunt folosite în scopuri 
diferite în tot sistemul. Unii oameni din clasa superioară îi țin chiar ca animale de 
companie. Alţii au văzut o anumită valoare medicinală în tratamentul cu bloburi, 
cum ar fi să laşi un blob să se scurgă pe spatele cuiva pentru terapie de masaj sau 
să îți înmoi picioarele dureroase în masa gelatinoasă caldă. 

— Dar aceştia sunt alergători? 

— Da, domnule, crescuți pentru viteză şi fluiditate. 

Crainicul termină de citit câteva atenționări standard. 

— În acest moment, declarăm oficial că toate substaţiile de pariuri sunt 

închise. Calculatorul de cote va afişa tabelele finale de probabilitate, care vor apărea 
acum pe terminalele dumneavoastră. Vom începe cursa în câteva momente. Vă 
rugăm să vă bucuraţi de o băutură răcoritoare compatibilă cu biochimia 
dumneavoastră în timp ce aşteptaţi! 

Auzind un sunet ca un clinchet, Lando îşi îndreptă atenţia spre partea din 
spate a terenului de joc. Mecanismele transportoare ridicau platformele cu bloburi 
până la o rampă înaltă, oprindu-le în fața unei trape care ţinea bloburile suculente 
separate de toboganul de lansare. Cele paisprezece tobogane separate din rampa 
abruptă şi lubrifiată erau concepute pentru a stimula impulsul unui blob la 
semnalul de start. 

— Pe poziţii! spuse crainicul. 

Lando simți o linişte în tot stadionul, în timp ce spectatorii se aplecau în față, 
uitându-se la tobogane şi aşteptând să apară bloburile. 

Un sunet electronic puternic reverberă în aer, ca un glonţ care loveşte un 
clopot de alamă, şi porțile se deschiseră brusc. Rampele se înclinară în faţă, 
revărsând bloburile multicolore pe toboganele lubrifiate. Paisprezece mase siropoase 
se rostogoliră şi se prelinseră pe tobogane, lovindu-se de pereţii joşi şi alunecând cât 
de repede puteau spre partea de jos a rampei. Bloburile afişau o gamă variată de 
culori, în principal verde-cenuşiu, dar presărate cu nuanțe strălucitoare. Pe unul 
dintre ele se remarcau fire pestrițe de vernil, pe altul de turcoaz, sau verde-calcar pe 
o a treia. Fiecare blob avea un număr holografic imprimat în protoplasma sa; 
numărul rămânea cumva în poziție verticală, indiferent de direcția în care se orienta 
blobul. Cu toboganele lubrifiate în mod egal, toate cele paisprezece bloburi loviră 
partea de jos a rampei cam în acelaşi timp. Când pereţii joşi nu mai separau pistele, 
bloburile frenetice începură să-şi croiască drum, țâşnind înainte prin cursa de 
obstacole. 

Unul dintre concurenţi, Blobul 11 — de un verde-închis, cu un model ametist 
izbitor — pătrunse pe partea plană a pistei cu pseudopicioarele deja extinse, ca şi cum 
ar fi încercat să scape în momentul în care atinsese partea de jos a rampei. Țâşni 
înainte, adunându-se şi scurgându-şi miezul corporal pe pistă. 

Blobul cu aspect de ametist luase un mic avans în momentul în care lovi 
primul obstacol, un paravan metalic înalt cu o plasă largă. Blobul se aruncă în 
grilajul cu plasă cu tot corpul şi începu să se împingă cu totul prin el, scurgându-se 
în sute de segmente minuscule pe partea cealaltă, unde îşi adună la loc masa 
gelatinoasă. Reuşi să ajungă până la jumătatea drumului prin plasă înainte ca 
următorul blob să lovească o altă parte a plasei. 

Lando decise să încurajeze blobul ametist, deşi nu pariase niciun credit pe 
acea cursă. Îi plăcea totuşi să încurajeze câştigătorii. 

Cel de-al doilea blob adoptă o tactică diferită, concentrându-şi corpul într-un 
şuvoi îngust care țâşni prin una dintre găurile rețelei, revărsându-şi masa pe partea 
cealaltă. Blobul ametist tocmai terminase să se reasambleze în partea de jos a grilei, 
însă nu avu timp să se odihnească şi continuă să avanseze. În acel moment, toate 
celelalte formațiuni se străduiau să treacă de primul obstacol. Blobul ametist înainta 
frenetic, mărindu-şi avansul ca şi cum ar fi fugit îngrozit. 

— Du-te! strigă Lando. 

Al doilea obstacol major se dovedi mai formidabil. O scară înaltă, făcută din 
zale de lanţ, ducea spre un alt tobogan abrupt, lubrifiat, care cobora într-o curbă 

ascuţită şi înclinată. 

Blobul 11 ajunse la baza scării şi întinse un pseudopicior până la primul inel 
din lanț, înfăşurându-şi tendonul gelatinos pe treapta flexibilă şi întinzând un alt 
pseudopicior iar şi iar până când se scurse ca o amibă tentaculară, trăgându-şi cu 
disperare forma amorfă în sus mai repede decât o putea sorbi gravitația înapoi în jos. 
Blobul ametist alunecă, iar un segment mare din masa sa corporală se prelinse în 
jos, abia legat de corpul principal printr-un fir subţire de mucus. Conform regulilor 
oficiale afişate în fața scaunului lui Lando, întreaga masă corporală a unui blob 
trebuia să ajungă la cercul de sosire; nu putea lăsa în urmă porţiuni din el însuşi. 

Al doilea şi al treilea blob ajunseră în partea de jos a scării, începând să urce. 

Blobul ametist se deplasa pe scară, contractându-se în timp ce se străduia să- 
şi aducă apendicele în echilibru precar înapoi în miezul principal. Verigile lanţului 
începură să treacă prin materialul organic moale, dar blobul se mişcă mai repede, 
trăgându-se în cele din urmă în sus şi agățându-se de o altă buclă de lanţ. În spatele 
lui, următoarele două bloburi reuşiră să urce la al doilea nivel de verigi din lanţ. 

La primul blobstacol, ultimul dintre bloburi se strecură prin plasă şi începu să 
se scurgă cu viteză maximă spre scară. 

Blobul 11 ajunse în vârful scării şi, adunându-şi masa, țâşni pe toboganul 
abrupt şi lubrifiat, rotindu-se şi rostogolindu-se. Numărul său holografic rămăsese în 
continuare sus. Blobul ajunse la curba înaltă şi înclinată de la baza toboganului, 
ricoşă şi ţâşni spre următorul obstacol. 

Mulțimea urla şi striga acum. Lando simţi cum îl cuprinde o stare de euforie. 
Decise că va trebui să se întoarcă la Umgul când va avea mai mult timp pentru de 
relaxare, pentru a face câteva pariuri adevărate. 

— Scuzaţi-mă, domnule, dar ne exprimăm entuziasmul cu privire la Blobul 11? 

— Da, C-3PO! 

— Mulţumesc, domnule. Am vrut doar să fiu sigur. Droidul făcu o pauză, apoi 
îşi intensifică vocea. Hai, numărul 11! 

Al doilea şi al treilea blob ajunseră simultan în vârful scării şi săriră amândoi 
pe toboganul lubrifiat, scurgându-se în jos cu o viteză alarmantă. Mulţi dintre 
spectatori săriră de pe scaune şi țipară de emoție. 

Cele două bloburi se rostogoliră unul lângă celălalt, răsucindu-se şi prinzându- 
se cu pseudopicioarele. Curba abruptă, înclinată, se ridica în fața lor ca un zid. 

— Oh, nu mă pot uita! spuse C-3PO. O să se lovească! 

Cele două bloburi loviră curba în aceeaşi clipă şi se împrăştiară unul în 
celălalt, formând o minge uriaşă. Mulțimea urlă de o încântare absolută. 

— Fuziune totală! strigă crainicul. 

Spectatorii continuau să aplaude. Cele două bloburi se combinaseră într-o 
singură masă mult mai mare şi păreau să lucreze în contradictoriu, încercând să se 
dea la o parte pe marginea pistei şi să se ferească din calea altor bloburi care se 
apropiau. Între timp, blobul ametist îşi mărea avansul. 

— Cei doi au ieşit din cursă, murmură Lando. 

R2 se întoarse, bipăind de entuziasm. 

— Scuzaţi-mă, domnule, spuse C-3PO, dar R2 l-a localizat pe Tymmo. Într- 
adevăr, a venit la curse şi a făcut un pariu foarte mare. Avem locatia lui. Putem 
merge să-l vedem acum, dacă doriți. 

Lando fu surprins să fie întrerupt în timpul cursei, apoi sări în picioare. 

— L-am găsit deja? 

— Da, domnule. Şi, după cum am spus, a făcut un pariu foarte mare, dacă mă 
înțelegeți, domnule. 

— Lasă-mă să ghicesc, spuse Lando. Pe Blobul 11, nu-i aşa? 

— Corect, domnule. 

— Se pare că a făcut-o din nou, spuse Lando. Să mergem. 

Trecură pe lângă alți spectatori care nu se deranjaseră să se aşeze, apoi ieşiră 
în sălile cu dale. Lando îl lăsă pe R2 să îi conducă, mergând pe coridoarele interioare 
aproape goale. Era totuşi reticent, dorind să vadă rezultatul competiţiei. 

— Grăbeşte-te, R2. 

Micuţul droid se deplasa fredonând, spre nivelurile inferioare ale stadionului 
din dolină. Trecură printr-o boltă acoperită cu graffiti şi intrară în secțiunea cu 
scaunele cele mai puţin costisitoare, plină de ființe cu înfăţişare disperată, care 
mizaseră totul pe ghicirea câştigătorului unei singure curse. Cumva, Lando nu se 
aşteptase ca un câştigător atât de norocos ca Tymmo să se afle în secțiunea cu bani 
puţini. Poate că încerca să nu iasă în evidenţă. 

Deşi stâlpii de susţinere şi ecranele pline de praf obturau priveliştea de la acea 
înălțime, Lando putu vedea că Blobul 11 îşi mărise substanțial avansul, cu un 
obstacol întreg în fața celorlalte nouă bloburi. Mai în spate, pe pistă, două bloburi 
zăceau nemişcate şi spongioase într-un masă deshidratată, prea lente pentru a 
traversa obstacolul mortal înainte să sufere o deshidratare totală. 

Bloburile supraviețuitoare se străduiau să se înşire printr-o secvență de inele 
metalice atârnate de frânghii, fiecare dintre ele legănându-se şi încercând să extindă 
un pseudopicior până la inelul următor înainte ca mişcarea de pendulare să îl întindă 
până la punctul de rupere. 

Blobul ametist trecuse deja de capcana de deshidratare şi de inele şi acum se 
prelingea nesigur pe un pat lung de ţepi ascuțiți care îi străpungeau încontinuu 
membrana exterioară. Neobosit, Blobul 11 se aruncă în față cu un abandon sălbatic, 
fără să ţină cont de sulițele care îi străpungeau corpul. 

R2 fluieră, iar C-3PO arătă spre un om aflat la trei bănci mai jos. 

— Generale Calrissian, R2 spune că acesta este omul nostru. 

Lando privi încruntat spre Tymmo. Tânăr şi atrăgător, dar cu o privire 
neliniştită şi plină de reţinere, omul avea un aer de plictiseală. Deşi blobul său 
câştiga cu o diferență mare, nu părea entuziasmat. Ceilalţi din jurul lui aplaudau 
sau se jeleau, în funcţie de blobul pe care pariaseră, însă Tymmo doar stătea şi 
aştepta, ca şi cum ar fi ştiut deja rezultatul. 

Blobul 11 se trase de pe patul de cuie, smucindu-se pentru a recupera câteva 
fire agățate de vârfurile ţepuşelor. Cuiele îl încetiniseră până la târâre chiar în fața 
următorului obstacol — o lamă de elice cu margini ascuţite care se rotea încet. 

Blobul ametist se mobiliză, dar păru prea panicat pentru a plănui cea mai 
bună cale de a trece printre lamele care se învârteau. Țâşni înainte, alungindu-se 
pentru a căpăta viteză, apoi îşi împinse corpul în spațiul dintre paletele ventilatorului 
care se roteau. Aproximativ un sfert din blob reuşi să treacă înainte ca marginile 
ascuţite să-l taie, secționându-l. Mucusul ţâşni dar se agăță într-un fir lung şi lichid 
de pala elicei. Un segment din blob aştepta în siguranță de cealaltă parte a 
blobstacolului. Celelalte trei sferturi rămase se strânseră, apoi se avântară prin 
următoarea deschizătură a palelor. De data asta, jumătate din masa sa trecu cu 

succes, iar al doilea segment se scurse înainte pentru a se alătura primei mase mai 
mici. Celelalte părţi ale Blobului 11 reuşiră să treacă doar cu o crestătură în 
porțiunea posterioară, dar, în timp ce palele ventilatorului se roteau din nou, 
picăturile de mucus de pe margini se contopiseră într-o mică bucată şi căzură, 
rostogolindu-se spre partea sigură, unde toate porțiunile se uniră din nou. 

Mulțimea aplaudă. Unii dintre pierzătorii de la nivelurile inferioare începură să 
arunce recipiente de băutură în plasele de protecţie din fața lor. Scântei albastre 
pâlpâiră din firele electrificate. Tymmo se aplecă în față pe scaun, ținându-şi o mână 
în buzunar. Lando se întrebă dacă purta un fel de armă. 

Tymmo se uită în jur, clipind alarmat, ca şi cum ar fi bănuit că era urmărit. 
Lando tresări, ştiind că hainele sale fine şi pelerina bogată îl făceau să pară dureros 
de nelalocul lui în nivelurile inferioare. Tymmo îl observă pe Lando şi pe cei doi 
droizi, se încordă, apoi se forță să privească sfârşitul cursei. 

Blobul 11 se apropiase de blobstacolul final, trăgând pseudopicioarele peste 
treptele unei scări în timp ce se scurgea în jos. Părea total epuizat, dar totuşi înainta 
de parcă îl urmăreau demonii. Urmele sale strălucitoare de ametist se stinseseră 
până la simple pete. Ajungând în capătul scării, blobul cobori într-o serie de pâlnii 
largi care aveau găuri de ieşire de diferite mărimi, multe dintre ele închise ermetic. 
Blobul ametist împinse prelungiri ale lui în diferite pâlnii, scormonind până când 
găsi una cu o gaură suficient de mare în partea de jos. 

În spate, cel mai apropiat dintre celelalte bloburi începuse să se descurce cu 
patul de cuie din fața elicei care se învârtea. Alegând o pâlnie acceptabilă, Blobul 11 
se aruncă în con şi începu să se împingă. Un şuvoi vâscos ieşi pe la capătul îngust, 
rostogolindu-se şi îngrămădindu-se pe circuit în timp ce blobul se reclădea. Şuvoiul 
subțire de blob continuă să curgă, ieşind în jeturi, până când, în cele din urmă, 
coada sa ieşi din pâlnie. Întregul corp al Blobului 11 scânteie în timp ce tremura de 
epuizare. Se îndreaptă spre cercul de sosire şi părea că intenționează să continue. 

Mulțimea continua să aclame, dar cursa era clar încheiată. Lando îl privea pe 
Tymmo. Omul ajusta ceva în buzunar. 

Blobul 11 se opri brusc în cercul de sosire. Echipele de îngrijitori de blob în 
salopete de protecţie se grăbiră să intre pe pistă cu lopeţi largi şi o roabă care levita, 
pentru a strânge ființa extenuată şi a o readuce în boxe pentru rehidratare şi o 
odihnă lungă. 

Publicul continua apoi să susțină care va fi blobul care se va poziționa pe 
locurile următoare. 

Tymmo alunecă din scaunul său şi aruncă o privire rapidă dintr-o parte în 
alta, dar Lando se plasase deja în spatele unui stâlp de susținere. Tymmo îi îmbrânci 
pe spectatorii care încă priveau restul cursei, îndreptându-se spre una dintre stațiile 
de casierie unde alți câştigători făcuseră deja coadă. Cei mai mulți dintre câştigători 
săreau în sus de bucurie, pălăvrăgind cu emoție împărtăşită; chiar şi cei mai 
rezervaţi purtau zâmbete largi. Tymmo, însă, afişa doar o expresie mecanică, 
indescifrabilă. Părea foarte nervos. 

Lando şi cei doi droizi se strecurară la rând, trecând prin mulțime. Tymmo se 
tot uita înapoi, dar nu îi mai văzu. În difuzoare, crainicul enumera ordinea 
învingătorilor în cursa de bloburi. Lando scoase din mâneci cablurile de la detectorii 
Jedi din cristal şi le conectă la sursa de energie de pe corpul lui R2. Apoi îşi strecură 
paletele plate în palme, pregătit pentru momentul în care ar fi putut să-l scaneze pe 

Tymmo pentru a confirma dacă avea sau nu aura albăstruie a unui posibil candidat 
pentru academia lui Luke. 

C-3PO părea foarte încântat. 

— De ce nu mergem la el să-i dăm vestea cea bună, Generale Calrissian? 

— Pentru că e ceva ciudat aici, spuse el, şi vreau să mă asigur înainte să ne 
implicăm prea mult. 

— Ciudat? întrebă C-3PO, apoi se uită în jur ca şi cum ar fi vrut să localizeze 
vreun spectator inadecvat la cursele de bloburi. 

— E rândul lui la casierie. Când îşi va introduce bonul de pariuri, va dura un 
minut pentru procesarea şi încasarea câştigurilor. Este efectiv prins în capcană până 
la încheierea tranzacţiei, dacă nu vrea să piardă o mulțime de credite. 

Bineînţeles, îşi aminti Lando, trişatul e pedepsit cu moartea pe Umgul, iar 
Tymmo ar putea fi destul de fericit doar să scape cu viaţă. Oare ce ascunsese în 
buzunar? 

În timp ce Tymmo se apropia de terminal şi introducea bonul, crainicul izbucni 
peste zgomotul de fond pentru a le reaminti tuturor de cursele din săptămâna 
următoare, în onoarea Ducesei venită în vizită de pe Dargul. Tymmo tresări vizibil, 
dar tastă codul de identificare şi introduse cardul de cont pentru a încasa câştigurile. 

— Haide, spuse Lando, ieşind din rând şi îndreptându-se spre staţia de 
casierie. 

Apăsă pe comutatorul de pornire al pachetului de scanare; zumzetul de pornire 
al acestuia dispăru în zgomotul de fond. 

Tymmo privea cu atenţie afişajul de pe stația de casierie, introducând codul de 
acces şi transferându-şi câştigurile cât de repede putu. Lando păşi alături de el şi 
mătura de o parte şi de alta a omului cu paletele de detectare înainte ca Tymmo să 
realizeze ce se întâmpla. Omul îşi ridică privirea, îl văzu pe Lando ţinând în mână 
ceva ce ar fi putut fi o armă, văzu cei doi droizi care ar fi putut fi gărzi de corp 
mecanice înarmate şi intră în panică exact în momentul în care terminalul îi ejecta 
cardul de cont şi îl chema pe următorul client. Tymmo îşi smulse cardul şi o luă la 
fugă, spulberând un grup de Ugnaughti în timp ce alerga spre tribunele aglomerate. 

— Hei, Tymmo, opreşte-te! strigă Lando. 

Bărbatul fu înghiţit de valul de spectatori care ieşeau din tribune după cursă. 

— Domnule, nu-l urmărim? întrebă C-3PO. 

Ceilalți spectatori se întoarseră să se uite. Următorul câştigător, zâmbitor şi 
nepăsător, păşi spre staţia de casierie. 

— Nu. Lando clătină din cap. Deocamdată avem o citire. Hai să verificăm. 

Într-un colț umbrit, fără să îi pese dacă vedea cineva ce făceau, deoarece 
oricum nimeni nu ar fi înțeles, Lando privi modul de alimentare al detectorului 
Imperial care reconstruia o hartă holografică a aurei lui Tymmo. Aşa cum Lando se 
aşteptase din păcate, citirea lui Tymmo arăta un contur perfect normal: nicio brumă 
albăstruie de potenţial Jedi, nimic ieşit din comun. 

— E un impostor. 

C-3PO păru dezamăgit. 

— Puteţi fi sigur, domnule? Ar trebui să subliniez că mulți oameni stăteau în 
jur şi ar fi putut perturba citirile. De asemenea, l-aţi scanat foarte repede şi nu prea 
atent. Amintiţi-vă, de asemenea, că detectorul în sine este extrem de vechi şi s-ar 
putea să nu fie complet fiabil. 

Lando îi aruncă droidului de protocol o încruntare sceptică, dar argumentele 
lui C-3PO aveau ceva adevăr. Trebuia să se străduiască să se lămurească. În plus, 
Lando se distrase pe Umgul până acum. 

— În regulă, îl vom mai verifica puţin. 

Uşurat că Noua Republică urma să plătească nota de plată, Lando se relaxă în 
spaţioasele sale camere de hotel. De la dozator comandă o băutură rece, 
asemănătoare unui punch, foarte populară pe Umgul, şi se duse pe balcon pentru a 
privi cum ceața groasă de seară se încolăcea pe străzi. Sorbi din băutură, incapabil 
să-şi înlăture încruntarea nedumerită sau să-şi netezească fruntea încrețită. 

— Să vă mai aduc ceva, domnule, sau să mă retrag deocamdată? întrebă C- 
3PO. 

— Te rog, fă-o! spuse el, dându-şi seama cât de bine ar fi fost să îl ţină liniştit 
pe droidul de protocol pentru o vreme. Dar lasă-ţi circuitele deschise în cazul în care 
R2 încearcă să ia din nou legătura cu noi. 

— Desigur, domnule. 

Dându-se drept droid de întreținere, R2 se dusese să cotrobăie prin 
adăposturile blobilor pentru a vedea dacă putea descoperi ceva ieşit din comun. 
Micuţul droid astromec îşi acordase frecvența de comunicare cu comunicatorul lui 
Lando pentru a putea transmite mesaje. Acum, cu C-3PO liniştit, Lando putea în 
sfârşit să gândească. Se duse la terminalul care deservea camera şi introduse o 
solicitare de informaţii. Pe ecran apăru automat un program complet pentru 
următoarele trei săptămâni de curse cu bloburi, dar Lando selectă un alt meniu. 

Comisia de Curse Umguliană era foarte exigentă în ceea ce priveşte furnizarea 
tuturor informațiilor referitoare la curse şi la propriile bloburi. O mostră de 
protoplasmă era prelevată de la fiecare blob înainte şi după orice cursă, apoi era 
supusă unor analize riguroase, ale căror rezultate erau disponibile publicului. Cu 
ajutorul unui asistent de informații încorporat în terminal, Lando reuşi să compileze 
testele, înainte şi după, pentru toți câştigătorii cu miză mare ai lui Tymmo. Nu ştia ce 
căuta, dar bănuia că era vorba de un drog folosit pentru a impulsiona bloburile să 
atingă o viteză mai mare, un stimulent care să îi afecteze doar pe câştigători. 

— Fă o corelaţie, zise Lando. Există ceva neobişnuit la aceşti câştigători 
anume? Ceva găsit în aceste bloburi, dar nu şi în celelalte? 

Tymmo paria doar din când în când, iar dacă manipularea sa era suficient de 
subtilă, Lando îşi putea imagina că membrii Comisiei de Curse ar fi putut rata o 
mică ajustare. Dar Lando ştia că o singură variabilă îi lega pe aceşti câştigători 
particulari de ceilalți blobi. Din moment ce sute de persoane pariau şi câştigau la 
fiecare cursă, comisia nu ar fi avut niciun motiv să se uite doar la acele curse 
particulare în care încasase Tymmo bani. 

— O anomalie minoră găsită în toate cazurile, spuse asistentul de informații. 

— Care este aceasta? 

— Urme slabe de carbon, siliciu şi cupru în testele chimice de după cursă ale 
fiecărui câştigător din acest subset. 

— Acest lucru nu a fost observat înainte? întrebă Lando. 

— A fost respins ca fiind irelevant. Explicaţie probabilă: contaminanțţi de mediu 
minor din blobstacolele însele. 

— Hmmm, şi aceleaşi urme apar la fiecare dintre câştigători? 

— Da. 

— Apar la oricare dintre celelalte teste ale bloburilor, câştigători sau învinşi, în 
orice cursă? 

— Verificăm. După o pauză, terminalul răspunse: Nu, domnule. 

Lando se uită la rezultatele testului. Cantităţile de contaminant erau absolut 
triviale, nimic care să fi avut vreun efect. 

— Speculaţii despre ce ar fi putut cauza asta? 

— Niciuna, răspunse terminalul. 

— Mulţumesc mult, spuse Lando. 

— Cu plăcere. 

C-3PO se ridică brusc în picioare, surprins din starea sa reenergizată. 

— Generale Calrissian! R2 tocmai m-a contactat. C-3PO atinse comunicatorul 
cu degetul său auriu, iar prin difuzor se auziră zgomote de bipuri. Domnul Tymmo a 
apărut la adăposturile pentru bloburi, deghizat ca un dresor de bloburi. R2 a 
confirmat identificarea sa. Ce ar putea să facă acolo? 

— Să mergem, spuse Lando. Nu mă aşteptam să încerce din nou atât de 
repede, dar acum l-am prins, orice ar face. 

Lando îşi înşfăcă pelerina şi şi-o puse pe umeri înainte să iasă din cameră. C- 
3PO ridică mâinile în semn de alarmă, dar merse cât de repede putu, cu dispozitivele 
sale de activare a motoarelor zbârnâind. 

Cei doi alergară pe străzile întunecate şi înceţoşate ale oraşului Umgul. În jurul 
lor, se ridicau locuinţe din calcar, suprapuse unele peste altele ca nişte cutii, lăcuite 
până la un luciu intens cu materiale de protecție împotriva umidității. La intersecțiile 
străzilor atârnau felinare, aruncând un halou perlat prin ceață. Muncitorii se urcau 
pe schele, dând jos bannerele vechi care anunțau vizita unui demnitar şi punând 
altele noi, în întâmpinarea vizitei Ducesei Mistal în oraşul Umgul. 

Lando alergă pe străzile pietruite, cu C-3PO în urma lui. Străzile abrupte urcau 
pe faleză. În partea din față şi adiacentă arenei de tip dolină, puteau vedea o 
structură mare şi iluminată, unde erau ținute şi monitorizate bloburile. 

Lando se strecură printr-o intrare de serviciu spre adăposturile pentru bloburi, 
iar C-3PO îl urmă. Mirosuri ciudate, de umezeală şi mucegai, umpleau aerul. Droizii 
de curățenie se mişcau pe coridoare, în timp ce alţii verificau controalele de 
temperatură ale boxelor pentru blobilor. Luminile fuseseră stinse pentru seară, 
încurajând bloburile să se odihnească. 

— C-3PO, ştii unde mergem? 

— Cred că îl pot localiza pe R2, domnule, spuse C-3PO şi se întoarse în cercuri 
lente înainte să indice drumul. 

Coborând încă un nivel, ajunseră într-o cameră întunecată sculptată în calcar. 
Luminile dinăuntru fuseseră setate la cea mai slabă intensitate luminoasă, iar 
generatoarele de umezeală mențineau camera umedă şi rece. 

— R2 este aici, Generale Calrissian. 

— Bine, fă linişte. Să vedem ce se întâmplă. 

— Credeţi că domnul Tymmo ar putea trişa, domnule? Chiar şi cu amenințarea 
cu pedeapsa capitală? 

Lando se încruntă la el. 

— Nu, sunt sigur că are un motiv perfect legitim pentru ca să poarte uniforma 
de dresor de bloburi, să se strecoare în adăpostul de bloburi noaptea târziu şi să se 
furişeze prin întuneric. 

— Ce uşurare, domnule. Mă bucur să aud că ar putea fi un candidat Jedi. 

— Taci din gură, C-3PO! 

Se strecurară prin intrarea într-o cameră plină de boxe cu bloburi. Bancuri de 
aproximativ douăzeci de incinte mici îi blocau linia vizuală în camera întunecată. În 
fiecare boxă, un blob gelatinos bolborosea şi vibra în timp ce se odihnea. 

Din partea îndepărtată a încăperii răsună un zgomot de zăngănit: o boxă de 
blob care se deschidea încet. Lando se strecură în tăcere de-a lungul rândurilor, 
lăsându-şi ochii să se adapteze la întuneric. În umbra ultimului rând de boxe, Lando 
observă o siluetă umană. Recunoscu constituţia lui Tymmo, mişcările sale ascunse, 
părul său negru şi lung. Tymmo era aplecat deasupra unei boxe, întinzând mâna 
înăuntru, încercând să facă ceva cu blobul din fața lui. 

Lando se aplecă aproape de C-3PO şi rosti nişte cuvinte în cea mai slabă 
şoaptă, ştiind că nu va fi auzit în agitația generală a blobilor. 

— Intensifică-ţi senzorii optici ca să poţi desluşi ce face şi înregistrează totul 
pentru a fi redat mai târziu. S-ar putea să avem nevoie de dovezi dacă vrem să-l 
prindem pe tipul ăsta. 

Înainte ca droidul să poată răspunde, Lando apăsă cu mâna pe gura lui C-3PO 
pentru a-l face să tacă. C-3PO dădu din cap şi se întoarse să se uite la omul din 
umbră. Cu un sunet de fluierat, R2-D2 cobori pe pasarela dintre boxe. Tymmo ridică 
privirea, surprins, dar R2 era echipat cu un dispozitiv de curățare şi freca podeaua 
de sub boxe. Trecu pe lângă Tymmo, ignorându-l pe om, aşa cum ar fi făcut un droid 
de curățenie. 

Lando încuviință din cap în semn de admiraţie pentru micul astromec. 

Tymmo se întoarse la treaba sa, şocat de apariţia lui R2 şi aparent dorind să 
plece de acolo cât mai repede. 

— Domnule! strigă C-3PO. Tocmai a implantat un mic obiect în protoplasma 
acelui blob! 

Tymmo se răsuci şi înşfăcă ceva dintr-unul dintre buzunarele salopetei. Lando 
nu avu nevoie de vreo lumină mai puternică pentru a recunoaşte blasterul. 

— Mulţumesc mult, C-3PO! spuse el în timp ce îl împingea pe droid. O clipă 
mai târziu, un proiectil de blaster străpunse peretele aproape de locul în care se 
aflaseră cu o clipă înainte. Haideţi! 

Se ridică în picioare şi alergă spre locul unde era ascuns Tymmo, ferindu-se 
pentru a profita de acoperirea pe care o ofereau boxele cu bloburi. O altă 
împuşcătură de blaster ricoşă prin întuneric, ratându-i cu mult. 

— R2! se lamentă C-3PO. Dă alarma! Cheamă gărzile! Alertaţi-l pe proprietarul 
adăpostului! Pe oricine! 

Tymmo trase din nou spre ei, iar C-3PO oftă când izbucniră scântei aproape de 
capul lui. 

— Vai de mine! 

În interiorul adăpostului, bloburile se treziră şi se agitară, rezemându-se de 
gratiile boxelor lor. Îl auziră pe Tymmo izbindu-se de colțul unei boxe. Ajunseră la 
boxa la care umblase Tymmo, iar Lando îşi ţinu capul plecat. 

— C-3PO, vezi dacă poţi afla ce a plantat în acel blob. 

— Chiar credeţi că e înțelept în acest moment, domnule? 

— Fă-o! Lando îşi scoase propriul blaster, scanând umbrele în căutarea siluetei 
lui Tymmo. Alarmele răsunau. Bună treabă, R2, mormăi Lando. 

Văzând o formă cocoşată, în plină mişcare, Lando riscă o lovitură de paralizare, 
dar rată. O serie de sunete electronice indignate îi spuse că aproape îl lovise pe R2. 

— Îmi pare rău pentru asta. 

Tragând cu blasterul, Lando îşi dezvăluise poziția. Tymmo ripostă, dar 
proiectilul său de energie se izbi de perete. Lando trase din nou şi, în timp ce raza 
paralizantă se extindea spre exterior, văzu mai multe bloburi din calea ei cum se 
ondulau şi îşi comprimau părțile laterale. 

— Împuşcături la adăpostul de bloburi, îşi spuse Lando. Exact cum voiam să- 
mi petrec vacanța. 

C-3PO stătea lângă boxă încercând să determine ce anume făcuse Tymmo. 
Blobul însuşi, enervat de deranj, se ridicase pe gratii, sprijinindu-se de uşa boxei. 
Lumina slabă strălucea pe corpul lustruit al lui C-3PO, oferind o ţintă clară; dar de 
data asta, când Tymmo trase, proiectilul blasterului său incineră încuietoarea boxei. 
Datorită apăsării blobului, uşa se deschise, iar întreaga masă gelatinoasă se revărsă 
pe capul lui C-3PO, scurgându-se în jos pe corpul său. Strigătele înăbuşite de panică 
ale droidului se auzeau prin protoplasma umedă. 

Văzând forma lui Tymmo mişcându-se printre umbre, Lando alergă după el. 
Celălalt bărbat porni spre ieşirea de sub arcadă cât de repede putea să se mişte în 
întuneric. 

— Tymmo! Stai pe loc! 

Tymmo se întoarse pentru a arunca o privire în direcția lui Lando, apoi porni 
cu o viteză ameţitoare. În acel moment, R2 se furişă din umbră, plasându-se direct în 
calea celui care alerga. Tymmo se izbi de droid, făcu o întoarcere prin aer şi ateriză 
pe spate. Lando se năpusti, apucând pistolul blaster al lui Tymmo şi smulgându-l 
până când arma se eliberă. 

— Bună treabă, R2. 

Tymmo se zvârcolea şi se împotrivea în timp ce alarmele continuau să sune. 

— Pleacă de pe mine! Nu te voi lăsa să mă duci înapoi la ea! 

— Ajutaţi-mă! Ajutor! striga C-3PO, fluturându-şi braţele, şi încercând frenetic 
să şteargă materia de pe învelişul său exterior. 

Droizii de pază şi ofițerii de securitate umani intrară grăbiţi în interiorul 
adăpostului. Luminile se aprinseră când cineva mări nivelul de iluminare. Tymmo se 
zbătu şi mai frenetic. 

— Aici! strigă Lando. 

Droizii de pază puseră stăpânire pe Tymmo, imobilizându-l cu braţele lor. Un 
altul se întinse să îl prindă pe Lando, iar acesta îşi dădu brusc seama că nici el nu 
avea un motiv întemeiat să se afle în adăpostul de bloburi. 

— Ce naiba se întâmplă aici! răcni o voce gravă. Un bărbat păros care părea că 
se îmbrăcase în grabă intră în zona adăpostului. Şi opriți alarmele astea blestemate! 
Îmi deranjează bloburile şi îmi dau dureri de cap. 

— Aici, domnule Fondine, răspunse unul dintre gardienii umani. 

Bărbatul se apropie pentru a-l vedea pe Tymmo zbătându-se în strânsoarea de 
forță a droidului de pază. Lando îi atrase atenția. 

— Am descoperit un posibil sabotaj al curselor, domnule. Acest om a cotrobăit 
prin bloburi. 

Omul îi aruncă lui Tymmo o privire acidă, apoi se întoarse spre Lando. 

— Eu sunt Slish Fondine, proprietarul acestor adăposturi. Ar fi bine să-mi spui 

cine eşti şi de ce te afli aici. 

Lando realiză, cu oarecare surprindere, că nu avea nimic de ascuns. 

— Sunt Generalul Lando Calrissian, un reprezentant al Noii Republici. L-am 
investigat pe acest om, Tymmo, ca parte a unei cu totul alte misiuni, însă cred că veți 
fi foarte interesat să analizați palmaresul său de victorii. 

Tymmo îl privi pe Lando. 

— Nu mă vei duce niciodată înapoi la ea! N-aş putea suporta asta... nu ştii 
cum este ea. Voi muri mai întâi. 

Slish Fondine îl făcu să tacă din gură cu un gest din mână. 

— Asta se poate aranja, dacă ceea ce spune Generalul este adevărat. Pe Umgul 
trişorii sunt executați. 

Sirenele de alarmă amuţiseră în cele din urmă. 

— Să mă ajute cineva, vă rog! strigă C-3PO. 

Fondine îl văzu pe droid luptându-se cu masa verzuie care picura şi se grăbi 
să-l ajute. Împingând protoplasma înapoi în masa principală, Fondine linişti şi 
mângâie blobul. 

— Uşor acum. Îi vorbi şi lui C-3PO. Nu te mai zbate! Blobul se teme de tine, 
aşa cum şi tu te temi de el. Fii calm. Îşi cobori vocea. Ei pot simți frica, să ştii. 

C-3PO încercă să rămână nemişcat în timp ce Fondine constrângea cu 
blândeţe blobul să se reîncorporeze înapoi în boxa sa. C-3PO deveni brusc din nou 
emoţionat. 

— Domnule! Tocmai am găsit un obiect electronic aproape microscopic în 
protoplasma acestui blob. Amplificând... se pare că este un micro-motivator! 

Lando înțelese brusc ce făcuse Tymmo. Un micro-motivator implantat în blob 
putea trimite un stimul intern puternic, provocând un răspuns frenetic la orice 
creatură. Dacă era reglat corespunzător, micro-motivatorul îi putea da unui blob 
viteza născută din teroare absolută. Gadgetul era atât de mic încât Tymmo îl putea 
autodistruge după ce blobul câştiga o cursă, lăsând doar urmele minuscule ale 
câtorva elemente componente în țesutul blobului. Şi nimeni nu ar fi ştiut vreodată. 

Slish Fondine îl privi cu furie pe Tymmo. 

— Asta e o blasfemie josnică împotriva întregului spirit al cursei de bloburi. 

Tymmo se strâmbă. 

— Am nevoie de bani! Trebuia să plec de pe planetă înainte să ajungă ea aici. 

Exasperat, Lando spuse: 

— Despre cine vorbeşti? Cine este ea? 

Se eliberă din strânsoarea droidului de pază. 

Ochii lui Tymmo rămaseră holbați la întrebarea lui Lando. 

— Nu ea te-a trimis să mă găseşti? Te-am văzut spionându-mă la curse. Ai 
încercat să mă prinzi, dar am scăpat. Nu mă voi întoarce niciodată la ea. 

— La cine?! strigară la unison atât Lando cât şi Slish Fondine. 

— Ducesa Mistal, bineînțeles. Se agaţă de mine în fiecare secundă, îmi suflă în 
ureche, nu mă scapă din ochi... şi nu am mai putut suporta. Trebuia să plec. 

Lando şi Fondine se uitară unul la altul fără să înțeleagă, dar R2 trâmbiţă, 
ciripind o explicaţie. C-3PO, desprins de blob, păşi înainte pentru a traduce. 

— R2 a făcut o verificare. Ducesa Mistal de pe Dargul a oferit o recompensă de 
un milion de credite pentru întoarcerea în siguranță a consortului ei pierdut - se 
pare că acesta a fugit de ea. Numele oficial al bărbatului este Dack, dar descrierea lui 

se potriveşte exact cu cea a domnului Tymmo. 

Tymmo îşi lăsă capul în jos, în semn de amărăciune. Fondine îşi încrucişă 
braţele la piept. 

— Ei bine? Ce ai de spus în apărarea ta? 

— Da, eu sunt Dack. Scoase un suspin imens. Ducesa Mistal a ajuns la vârsta 
căsătoriei în urmă cu doi ani şi s-a hotărât să-şi găsească consortul perfect. A dat un 
anunț în toată galaxia pentru candidaţi potențiali şi a avut milioane de candidați. Eu 
am fost unul dintre ei. Cine nu şi-ar fi dorit această slujbă? Era bogată, tânără şi 
frumoasă. Tot ce ar trebui să facă consortul ar fi să trăiască într-o opulenţă totală şi 
să fie răsfățat de Ducesă. 

Lacrimile ţâşniră în ochii lui Tymmo. 

— Talentul meu deosebit sunt chestiile electronice. Am construit acele micro- 
motivatoare de la zero. Când am aplicat pentru postul de consort, ştiam că şansele 
mele erau mici. Dar am reuşit să intru în computerul central din Palatul Dargul, 
sabotându-i pe ceilalți candidaţi, plantând un algoritm astfel încât computerul să 
scoată numele meu ca fiind alegerea perfectă. 

Slish Fondine păru dezgustat la simplul concept de a trişa într-un mod atât de 
atroce. 

— Eu şi Ducesa ne-am căsătorit şi totul părea exact aşa cum mă aşteptam... la 
început. Dar Ducesa era convinsă că eu eram perechea ei perfectă, sortită să fiu cu 
ea pentru totdeauna. În fiecare moment al zilei, refuza să mă lase să mă îndepărtez 
de ea mai mult de un braț. Mă trezea la orice oră din noapte, mă căuta în timpul 
pauzelor de masă. Mă prindea în capcană prin grădini, prin biblioteci. 

Ochii lui Tymmo deveniseră fioroşi, strălucind de panică. 

— Credeam că se va plictisi de mine - sau cel puţin se va obişnui să mă aibă 
prin preajmă - dar a trecut mai bine de un an! Nu puteam să dorm, tresăream la 
umbre. Eram o epavă, iar acest lucru o făcea să îi fie milă de mine... aşa că încerca şi 
mai tare! Şi nu puteam să plec! Pe Dargul se împerechează pe viață. Pe viață! Nu va 
renunța niciodată la căutări şi nu-şi va lua alt partener atâta timp cât voi trăi. Lui 
Tymmo păru să îi plutească un țipăt pe buze. Nu voi scăpa niciodată de ea! Trebuia 
să scap. 

— Ei bine, se pare că în sfârşit ai găsit o cale de scăpare, spuse Slish Fondine 
cu o voce furioasă. În calitate de escroc recunoscut, vei fi executat prompt, conform 
legilor de pe Umgul. 

Spre surprinderea lui Lando, Tymmo nici măcar nu încercă să se apere. Părea 
resemnat cu soarta lui. Dar Lando nu era atât de sigur de această idee. 

— Să ne gîndim puțin, domnule Fondine. Ai spus că există o recompensă de 
un milion de credite pentru întoarcerea lui în siguranţă la Ducesă, R2? 

R2 ciripi un răspuns afirmativ. 

— Acum, domnule Fondine, gândiţi-vă ce cadou extraordinar din partea 
statului ar fi acesta pentru viitoarea vizită a Ducesei, întorcându-i consortul la timp 
pentru a-i alina singurătatea. 

Tymmo gemu de nefericire. 

— Pe de altă parte, dacă l-ai executa, ştiind că este consortul ei dispărut, 
lucrurile ar putea deveni foarte neplăcute între Umgul şi planeta soră. Ar putea fi 
chiar motiv de război. 

Faţa lui Fondine se întunecă în fața acestor posibilități, dar onoarea sa fusese 

atât de ofensată încât alegerea nu-i era clară. Suspină. 

— Îl vom lăsa pe prizonier să decidă el însuşi. Tymmo, sau Dack, sau oricare ar 
fi numele tău... doreşti să fii executat sau să te întorci la Ducesa Mistal? 

Tymmo înghiți în sec. 

— Cât timp trebuie să mă gândesc la asta? 

— Nu este o întrebare capcană! spuse Lando. 

Tymmo suspină. 

— Pot măcar să mi se permită să mă odihnesc până când ajunge ea aici? O să 
am nevoie de toată puterea mea. 


Lady Luck ieşi din grota uriaşă a portului spaţial Umgul, ridicându-se 
deasupra ceții spre cer. Slish Fondine insistase, din spirit de corectitudine, să 
transfere jumătate din recompensa Ducesei în contul lui Lando atunci când va sosi 
aceasta. 

Având nevoie de bani, Lando ar fi putut dispune astfel de fondurile de pornire 
pe care să le investească într-o nouă operațiune, în vreo altă afacere care să-l 
entuziasmeze. Încercase minele de metal topit de pe Nkllon şi minele de gaz Tibanna 
de pe Bespin. Se întrebă ce ar putea găsi în continuare. 

Deşi se străduise din răsputeri să găsească un candidat demn pentru 
Academia Jedi a lui Luke, nu-i plăcea să se întoarcă cu mâna goală pe Coruscant. 
Dar ştia că vor mai fi şi alții. 

C-3PO rămase neobişnuit de tăcut în timp ce Lady Luck intra în hiperspațţiu, 
îndreptându-se spre casă. 

Capitolul 10 


Imaginile navelor se deplasau prin spaţiu ca nişte puncte de foc în jurul 
Coruscantului. Harta holografică a sistemului arăta locaţiile tuturor navelor aflate în 
raza de acțiune şi trasa orbitele de acces aprobate pe o grilă sferică uriaşă. 
Terminalele de date furnizau informații despre dimensiunile navelor şi condiţiile de 
aterizare, ținând evidenţa tuturor celor care anunţaseră controlul de trafic. O serie de 
zone roşii de pericol delimitau nişte nori de resturi de nave distruse care nu fuseseră 
încă înlăturate în urma bătăliei Coruscantului. 

Leia Organa Solo se afla lângă unul dintre controlorii de trafic. Văzând cât de 
ocupată era femeia care dirija traficul spaţial, Leia încercă să nu pună prea multe 
întrebări, dar îi era greu să aştepte. 

— E ceva. Controlorul de trafic întinse mâna cu pixul luminos pentru a indica 
o pictogramă pătrățoasă violetă folosită pentru Nava Stelară Mică - Tip Necunoscut. 
Ar putea fi aceea pe care o aşteptaţi, doamnă Ministru Organa Solo? Tocmai a ieşit 
din hiperspaţțiu. Nu am putut determina vectorul anterior. 

Leia simți un val de emoție. 

— Da, asta este. Au cerut autorizație? 

Controlorul de trafic atinse un implant de receptor de la tâmplă. 

— Vine acum. Pilotul trimite doar numele ei. Sună ca un fel de cod. Winter? 

Leia zâmbi. 

— Nu, e numele ei real. Dă-i permisiunea să aterizeze pe platforma superioară 
din partea de nord a Palatului Imperial, cu autorizația mea. Inspiră adânc, simțindu- 
şi inima cum bate mai repede. Mă voi duce personal să o întâlnesc. Se întoarse şi se 
îndepărtă cu paşi repezi înainte să-şi amintească să-i mulțumească controlorului de 
trafic pentru ajutor. Haide, C-3PO, spuse Leia în timp ce trecea grăbită pe lângă el. 

Droidul de protocol se trezi la realitate, apoi se grăbi să o urmeze cu mersul lui 
cu picioarele înțepenite. Se întorsese pe Coruscant cu R2 şi Lando cu trei zile în 
urmă şi petrecuse patru ore într-o baie luxoasă cu lubrifiant şi silicon. Acum 
strălucea ca nou, cu toate urmele de mucus de blob eliminate de pe finisajul său. 

Leia auzi zumzetul elementelor motrice ale lui C-3PO în timp ce o urma. Îl 
ignoră, pierdută în propriile ei gânduri contradictorii. Han ar fi trebuit să se întoarcă 
de pe Kessel cu două zile în urmă, dar tot nu primise nicio veste de la el. Probabil că 
se întâlnise cu unii dintre vechii lui prieteni de contrabandă, băuse prea mult, jucase 
jocuri de noroc până târziu şi uitase complet de celelalte obligaţii. Era un lucru bun 
că Chewbacca făcuse un jurământ de sânge să-l protejeze, pentru că Han avea să se 
confrunte cu ea când se întorcea, şi avea să aibă nevoie de protecţia unui Wookiee. 

Cum îndrăznea să uite aşa ceva? 

Deocamdată, Leia se duse să-şi întâmpine copiii gemeni întorşi acasă. Singură. 


Stând pe platforma superioară a palatului, Leia îşi întinse gâtul şi cercetă cerul 

încețoşat. Aurora Coruscantului strălucea în amurg, eclipsată de matricea complexă 
a marilor şantiere navale aflate pe orbită. 

— C-3PO, spune-mi în clipa în care îi vezi venind. 

Briza îi flutură şuvițele de păr în fața ochilor. 

— Da, Stăpână Leia. Sunt în căutare. Într-o imitație a unui gest uman, C-3PO 
îşi puse ambele mâini aurii în jurul senzorilor optici ca şi cum l-ar fi ajutat să se 
concentreze mai bine. Nu credeți că ar fi mai înțelept să ne îndepărtăm puţin de 
margine? 

Leia îşi ținu respirația. Copiii ei se întorceau acasă. Nu mai puseseră piciorul 
pe Coruscant de aproape doi ani, dar acum se întorceau pentru a rămâne. În sfârşit, 
putea fi o mamă adevărată pentru ei. 

Imediat după naşterea lor, gemenii fuseseră ţinuţi izolați pe o planetă secretă, 
descoperită de Luke şi Amiralul Ackbar. Era o lume neînregistrată pe nicio hartă, dar 
locuibilă şi protejată. Luke şi Ackbar stabiliseră acolo o bază bine păzită, lăsând-o pe 
Winter, credincioasa servitoare a Leiei, să aibă grijă de copiii Jedi. 

Presupuse că Luke le oferise copiilor ceva mai mult decât pe Winter ca 
protecţie, cu toate că... În timpul izolării lor protectoare, Leia reuşise să îi vadă pe 
Jacen, Jaina şi Anakin la intervale de câteva luni, de obicei cu Han alături. La o oră 
prestabilită, Winter ieşea din hiperspaţiu într-o navetă capabilă de zbor de lungă 
distanță. Fără să ştie vreodată destinaţia lor, Leia şi Han urcau la bordul navetei, 
erau izolați în compartimentul pasagerilor din spate, iar Winter îi ducea pe planeta 
protejată. Senatul Noii Republici fusese îngrozit de deplasările misterioase ale Leiei, 
dar Luke şi Ackbar reuşiseră să le reducă la tăcere obiecțiile. 

Leia spera că va reuşi să găsească timp pentru a-şi vizita bebeluşul, pe micuțul 
Anakin, acum că îi avea pe gemeni în grijă. Ar fi fost o tragedie dacă ar fi fost nevoită 
să fie o mamă şi mai puţin bună pentru cel mic decât fusese pentru cei doi. 

— Iat-o, Stăpână Leia! C-3PO îndreptă arătătorul în sus spre un punct de 
lumină pâlpâitoare care devenea mai strălucitor cu fiecare secundă. O navetă care 
coboară. 

Ea simți un spasm de nerăbdare amestecat cu un fior de emoție. 

Naveta se apropia, clipind lumini roşii şi verzi pe cerul crepuscular. Ocoli fostul 
Palat Imperial, apoi îşi activă sistemele repulsoare pentru a cobori cu un şuierat uşor 
pe platforma de aterizare. Cu o formă unghiulară şi asemănătoare cu cea a unui 
gândac, naveta nu purta niciun marcaj, niciun indiciu al planetei sale de origine. 

Cu un şuierat de egalizare a presiunii, trapa compartimentului pentru pasageri 
al navetei se deschise, prelungind uşor o rampă. Leia îşi muşcă buza şi făcu un pas 
înainte, holbându-se în umbre. Naveta oprea cea mai mare parte a brizei, ceea ce 
făcu zona să rămână calmă şi liniştită. Tinerii gemeni păşiră unul lângă altul şi 
aşteptară în partea de sus a rampei. Leia îi privi fix pe Jacen şi Jaina, amândoi 
senini şi cu părul închis la culoare, cu ochi mari şi plini de voie bună şi cu chipurile 
mici care păreau a fi nişte fantome ale lui Han şi Leia. După o secundă de ezitare, 
Leia alergă pe rampă, strângându-i pe copii în braţe. 

Atât Jacen, cât şi Jaina îşi îmbrăţişară mama. 

— Bine aţi venit acasă! spuse ea, în şoaptă. 

Sesiză în ei teamă şi rezervă; Leia îşi dădu seama cu durere că era practic o 
străină pentru ei. Winter le fusese dădacă de când îşi puteau ei aminti. Leia fusese 
doar un vizitator ori de câte ori îşi găsea timp de la îndatoririle ei. Dar avea să se 

revanşeze față de ei. Îşi promisese asta. 

Toate obligaţiile restante îi reveneau în minte, bântuind-o cu spectrul datoriei. 
Încă mai avea de rezolvat problema Ambasadorului Caridan şi o mie de alte sarcini 
sensibile pentru a ţine Noua Republică laolaltă. Zeci de sisteme planetare erau pe 
punctul de a se alătura Republicii dacă un reprezentant priceput - Leia însăşi — 
dădea dovadă de bună credință făcând o vizită de stat. Dacă Mon Mothma o chema 
pe Leia pentru a o ajuta să contribuie la ratificarea unui tratat, sau pentru a-i lua 
locul la un dineu de stat, cum putea Leia să refuze? 

Soarta galaxiei atârna în balanţă, depinzând în mod clar de ceea ce făcea ea. 

Cum puteau nişte copii să aibă prioritate față de asta? Şi ce fel de mamă era ea 
dacă se gândea la asta? 

— Unde e tati? întrebă Jacen. 

Furia o străbătu pe Leia ca o suliță de gheaţă. 

— Nu este aici acum. 

Winter îşi croi în cele din urmă drum din compartimentul pilotului. Leia se uită 
la prietena şi confidenta ei, iar amintirile calde o copleşiră. Winter avusese părul alb 
ca zăpada de când îşi amintea Leia, un chip senin care rareori lăsa să transpară 
chiar şi o fărâmă de furie. Observând absenţa lui Han, Winter îşi ridică sprâncenele, 
umbrindu-şi fața cu întrebări, însă rămase tăcută. 

— Unde este bebeluşul Anakin? întrebă Jaina. 

— Trebuie să mai stea cu mine încă o vreme, spuse Winter, îndemnându-i pe 
cei doi copii să coboare pe rampă. Haideţi, acum, vă vom duce la noua voastră casă. 

Cei doi copii porniră înainte, iar Leia îi urmă îndeaproape. C-3PO nu părea să 
ştie ce se aştepta de la el în timpul reuniunii, aşa că doar îi urmă, fluturându-şi 
braţele şi făcând exclamaţii agitate. 

— Cât timp stăm aici? întrebă Jacen. 

— Unde este camera noastră? spuse Jaina. 

Leia surâse la întrebări şi inspiră adânc înainte să le răspundă. De acum 
încolo avea sentimentul că va auzi multe întrebări. 


Când Leia îi sărută în cele din urmă pe gemeni de noapte bună, C-3PO nu se 
putea decide care dintre ei părea mai epuizat, mama sau gemenii. Leia îşi îndepărtă 
părul negru şi rebel de pe ochi în timp ce stătea la uşa camerei lor şi le mai suflă un 
sărut. 

După ce îşi ajustase servomotoarele pentru a permite ceva mai multă 
flexibilitate în articulaţii, C-3PO se strecură între paturile gemenilor. Se ocupase deja 
de detalii importante, cum ar fi asigurarea de căni cu apă proaspătă pentru copii şi 
instalarea unor mici luminiţe de noapte în colțurile întunecate. 

— Voi doi... purtaţi-vă frumos cu C-3PO, spuse Leia. Va sta aici până când veți 
adormi. Azi vi s-au întâmplat lucruri interesante şi vom face mult mai multe mâine. 
Mă bucur că v-aţi întors. 

Leia le aruncă un zâmbet călduros, arătând bucurie chiar şi prin oboseala de 
pe chipul ei. 

— Sunt sigur că mă pot descurca, Stăpână Leia, spuse C-3PO. Am trecut în 
revistă majoritatea bazelor de date disponibile despre psihologia copilului, cu 

excepţia celor recomandate de Împărat, bineînţeles. 

Privirea de răspuns a Leiei părea să poarte un pic de scepticism, ceea ce îl 
nedumeri pe C-3PO. 

— Nu vreau să dorm, spuse Jacen, ridicându-se în şezut în pat. 

Leia zâmbi în continuare. 

— Dar ai nevoie de odihnă. Poate că C-3PO îţi va spune o poveste de adormit 
dacă eşti cuminte. 

Făcu din nou un semn cu mâna, apoi dispăru înapoi în sufrageria principală. 

Copiii avuseseră într-adevăr o zi plină. După călătoria cu Winter, făcuseră un 
tur rapid al Palatului Imperial, apoi le fusese prezentată noua lor cameră. Chiar şi cu 
îndatoririle ei de Ministru de Stat, Leia reuşise să redecoreze camera de dormit a 
gemenilor în culori calde şi liniştitoare. 

C-3PO şi-ar fi oferit şi el ajutorul, dar în acel moment se afla cu Lando 
Calrissian la cursele de blob. Gândindu-se în urmă, C-3PO ar fi preferat sarcinile de 
decorare. 

De mai multe ori în timpul turului, Leia fusese întreruptă de apeluri insistente, 
documente care trebuiau autorizate, conversații scurte care nu puteau fi amânate. 
De fiecare dată, Leia îşi exprima sentimentul de vinovăţie, realizând că acesta era un 
indiciu a ceea ce avea să urmeze. Gemenii, deşi plini de entuziasm şi de încântare 
față de lucrurile noi din jurul lor, deveneau irascibili pe măsură ce oboseau. 
Fuseseră copleşiți de prea multe lucruri noi într-o singură zi, li se oferise o casă nouă 
şi li se spusese să doarmă într-o cameră necunoscută. Conform informaţiilor pe care 
C-3PO le descărcase recent, era perfect normal ca ei să stârnească mici neplăceri. 

— Nu vreau poveşti de adormit, spuse Jacen, încrucişându-şi mâinile mici la 
piept şi privindu-l sfidător pe C-3PO. 

— Fără poveşti, repetă Jaina. 

— Bineînţeles că vreţi, insistă C-3PO. Am căutat opere de colecţie ale literaturii 
pentru copii din mii de sisteme planetare. Am selectat ceea ce cred că va fi o poveste 
cu adevărat plăcută. Se numeşte Micul pui de Bantha pierdut, un clasic care a fost 
popular timp de generații întregi printre copiii de vârsta voastră. 

Aşteptase cu nerăbdare să spună acea poveste, amintindu-şi cât de mult se 
bucurase povestindu-le Ewokilor despre aventurile sale cu Stăpânul Luke şi 
Căpitanul Solo. Selectase chiar şi câteva efecte sonore foarte interesante pentru 
momentele potrivite din povestea Puiului de bantha. C-3PO nu se apropiase niciodată 
de fapt de o bantha vie în timpul petrecut pe Tatooine, dar călăreţii de bantha — 
Bandiţii Tusken - îl dezmembraseră în timpul primului lor atac asupra Stăpânului 
Luke. Presupunea că asta îi conferise o oarecare experienţă. 

— Nu vreau nicio poveste! repetă Jacen. 

Ambii copii aveau părul negru rebel şi ochii căprui adânci ai mamei lor. În 
momentul de față, băiatul avea o privire hotărâtă şi încăpăţțânată pe care C-3PO o 
văzuse adesea la Han Solo. Droidul îşi dădu seama că problema de față avea foarte 
puţin de-a face cu povestea actuală. Conform noilor sale informaţii despre copiii mici, 
gemenii se simțeau în acest moment strămutați şi neajutoraţi. Cu atât de multe 
lucruri scăpate de sub controlul lor, aveau nevoie să-şi exercite puterea, să pretindă 
cu insistență un mic punct de stabilitate. Jacen simțea nevoia să vadă că poate avea 
un oarecare efect asupra celor din jur. În acest moment, băiatul era foarte supărat; 
Jaina, sesizând suferinţa fratelui ei, părea pe punctul de a plânge. 

— Foarte bine, tinere Stăpâne Jacen. Vă voi spune povestea cu altă ocazie. 

C-3PO ştia exact trucul care să-i facă pe gemeni fericiți şi să-i lase să adoarmă. 
La urma urmei, vorbea fluent în peste şase milioane de forme de comunicare. Putea 
să cânte cântece de leagăn în nenumărate limbi şi în nenumărate stiluri. 

Selectase câteva care sigur le-ar fi plăcut gemenilor. Jacen şi Jaina ar fi 
adormit imediat. Începu să cânte. 


— Acum de ce plâng? spuse Leia, ridicându-se brusc şi uitându-se spre 
dormitor. Poate ar trebui să mă duc să văd. 

Winter întinse mâna pentru a-i atinge încheietura mâinii, oprind-o. 

— Vor fi în regulă. Sunt obosiţi, sunt speriați şi sunt neliniştiți. Ai răbdare. Şi 
pentru că eşti nouă pentru ei, îți vor testa limitele în fiecare clipă, ca să afle cum te 
pot manipula. Nu-i învăța că o să alergi la ei ori de câte ori vor scoate un sunet. 
Copiii învaţă foarte repede astfel de lucruri. 

Leia oftă şi se uită la servitoarea ei personală. De ani de zile, Winter o sfătuise 
în multe lucruri şi, de obicei, avea dreptate. 

— Se pare că eu sunt cea care trebuie să înveţe lucrurile repede. 

— Fiecare fază este un proces de învățare. Trebuie să găseşti un echilibru între 
dragostea ta pentru ei şi nevoia lor de stabilitate. Asta înseamnă să fii părinte. 

Leia se încruntă, în timp ce îngrijorarea ascunsă începea să-i domolească 
fericirea de a-i avea din nou pe copii alături de ea. 

— S-ar putea să fac asta de una singură. 

Privirea lui Winter deveni incisivă şi puse întrebarea care o frământa de ore 
întregi. 

— Unde este Han? 

— Nu e aici... lată unde este! 

Nevrând ca Winter să-i vadă indignarea nervoasă, Leia se ridică în picioare şi 
se întoarse cu spatele. În nenumărate rânduri, îşi imaginase posibilități ca Han să fie 
rănit, pierdut, atacat... Dar i se părea mai sigur să creadă alte posibilități. 

— Zboară la bordul Șoimului cu Chewbacca. Ar fi trebuit să se fi întors acum 
două zile. Ştia când se întorc gemenii acasă, dar nu s-a deranjat să fie aici! Este 
destul de rău că am fost practic inexistenţi ca părinți în primii doi ani din viața lor, 
dar el nici măcar nu-şi poate face timp să-i întâmpine pe Jacen şi Jaina când vin în 
sfârşit acasă. 

Han simţise de multe ori tăişul cuvintelor lui Leia, iar limba ei devenise mai 
exactă cu anii de practică diplomatică. O mică parte din ea se bucura că nu era aici 
pentru a suporta povara furiei ei. Dar, pe de altă parte, dacă ar fi fost aici, ea nu ar fi 
avut motive pentru o asemenea furie. 

— Unde s-a dus? 

Leia făcu semn cu mâna, încercând să pară dezinvoltă. 

— A plecat pe Kessel, să vadă dacă poate convinge vreunul dintre vechii mineri 
de mirodenii să se alăture Noii Republici. Nu s-a deranjat să dea un semn de când a 
plecat. 

Winter o fixă cu privirea, fără să clipească. Perioadele lungi de gândire intensă 
ale lui Winter o nelinişteau întotdeauna pe Leia. 

— Lasă-mă să-ți spun ceva, Leia. Cred că am dreptate. Dacă ar fi fost oricine 
altcineva într-o misiune ca asta, cu două zile întârziere şi fără niciun contact timp de 
o săptămână sau cam aşa ceva, ai fi fost îngrijorată. Foarte îngrijorată. În cazul lui 
Han, faci doar o presupunere că este iresponsabil. Dacă i s-a întâmplat ceva? 

— Asta e o nebunie. 

Se întoarse din nou cu spatele, pentru ca Winter să nu vadă că o frământau şi 
pe ea aceleaşi îngrijorări. Expresia gravă a lui Winter nu se schimbă. 

— Conform rapoartelor pe care le-am văzut, Kessel este un teritoriu relativ 
ostil. Nu doar minele de mirodenii, ci şi Centrul de Corecţie Imperial, cu nişte 
sisteme de apărare puternice pentru a împiedica evadarea prizonierilor. Întregul 
sistem nu mai are contact cu noi de ceva timp. 

Winter făcu o pauză, ca şi cum ar fi accesat alte amintiri. 

— Când Mara Jade şi Talon Karrde au unificat o parte din contrabandişti acum 
doi ani, Jade a observat că Kessel ar putea cauza anumite probleme. Nu ar fi bine să 
verifici cu un contact diplomatic de acolo ca să te asiguri că nu s-a întâmplat nimic 
cu Şoimul Mileniului? 

Leia clipi din ochi, enervată de sugestia lui Winter, deşi se gândise şi ea la asta 
de zeci de ori. 

— Pare o reacție exagerată, nu crezi? 

Winter o privi cu calm. 

— Sau pur şi simplu nu vrei să-ți arăţi îngrijorarea pentru că te-ar face de 
ruşine? 


Camera de comunicații privată arăta altfel în agitația dimineţii luminoase de pe 
Coruscant. Ultima dată când Leia se aflase în încăpere fusese pentru a-l contacta pe 
exasperantul Ambasador de pe Caridan, în toiul nopţii. Acum, în timp ce privea prin 
pereţii din sticlă, cu oglinzi, Leia vedea funcționarii minori care se grăbeau la 
sarcinile zilnice, personal administrativ şi de serviciu care probabil că lucra în Oraşul 
Imperial de ani de zile, fără să le pese prea mult de guvernul care conducea galaxia. 

Nu cu mult timp în urmă, gândi Leia, Alianţa fusese formată din cei mai 
curajoşi şi mai dedicați luptători, dispuşi să moară pentru idealurile lor. Cum a putut 
Noua Republică să degenereze atât de repede în birocraţie? Se gândi la eroii pe care îi 
cunoscuse, precum Jek Porkins şi Biggs Darklighter, care muriseră pentru a distruge 
prima Stea a Morţii, spera că spiritul lor mai rămăsese undeva în noul guvern. 

De la consola de transmisie, Winter scoase un mic zgomot pentru a-i atrage 
atenţia Liei. 

— A fost dificil, Leia, dar cred că am un contact. Întregul oraş Kessendra pare 
să fie abandonat, dar am reuşit să obţin codurile de comunicaţie pentru Centrul 
Imperial de Corecţie. Cu investigații suplimentare, am dat de urma unei persoane 
care pare să fie cel puţin teoretic la conducerea a ceea ce trece drept guvern acolo. 
Numele lui este Moruth Doole şi a lucrat inițial în administraţia închisorii. Cumva, el 
supraveghează acum operaţiunile de extragere a mirodeniei. Se pare că este destul de 
mult haos acolo. Primul meu contact a fost cu stația garnizoană de pe luna 
Kesselului. Toată lumea pare destul de alarmată de faptul că a fost contactată de 
Noua Republică. Am fost redirecționată către alte câteva staţii înainte ca Moruth 

Doole să accepte în cele din urmă să vorbească cu noi. Te aşteaptă chiar acum. 

— Dă-i drumul, spuse Leia. 

Winter îşi verifică pupitrul, apoi iniție contactul, iar Leia păşi în câmpul de 
transmisie. O mică hologramă a unei creaturi asemănătoare unei broaşte apăru 
deasupra estradei. Statica cauzată de echipamentul de transmisie prost de pe Kessel 
estompa coloritul lui Doole într-un verde-gălbui. Vesta lui arhaică şi cravata galben 
aprins îl dădeau un aer comic. 

— Dumneavoastră trebuie să fiți Ministrul Organa Solo? spuse Doole. 

Îşi întinse mâinile spre imaginea ei într-un gest de împăcare. Ea remarcă faptul 
că purta un fel de dispozitiv mecanic, poate un mecanism de focalizare, deasupra 
unuia dintre ochii săi asemănători unor lanterne. 

— Sunt extrem de încântat de prezența unui reprezentant al Noii Republici şi 
îmi cer scuze pentru orice dificultate în a lua legătura cu mine. Am avut parte de 
unele frământări sociale în ultimii doi ani şi mă tem că nu am reuşit încă să stingem 
toate tulburările. 

Buzele lui amfibiene cărnoase se întinseră în sus în ceea ce trebuie să fi vrut să 
fie un zâmbet. O limbă lungă şi ascuţită fâlfâia în timp ce vorbea, dar Doole vorbea 
atât de repede încât Leia nu reuşi să scoată niciun cuvânt. În anii dedicați serviciului 
diplomatic, Leia învățase să nu se bazeze prea mult pe citirea limbajului trupului la 
non-umani, dar putea fi acela un semn de nervozitate? 

— Acum, doamnă Ministru, cu ce vă pot ajuta? Credeţi-mă, ne-am gândit să 
trimitem un reprezentant pentru a stabili relații cu Noua Republică. Aş dori să vă 
adresez invitația de a trimite un Ambasador pe planeta noastră, în interesul 
menținerii armoniei. Pe Kessel ne place să credem că Noua Republică este prietenul 
nostru. 

Doole se opri brusc din vorbit, ca şi cum şi-ar fi dat seama că spusese prea 
multe. Leia se încruntă în sinea ei, dar îşi controlă expresia. Moruth Doole spunea 
exact ceea ce voia să audă, dând răspunsuri politice perfecte fără ca ea să fie nevoită 
să pună întrebările. Ciudat. La ce se gândea? 

— De fapt, domnule Doole... mă tem că nu vă cunosc titlul corect. Cum doriți 
să mă adresez? 

Doole se holba cu un singur ochi şi îşi ajustă lentilele mecanice, ca şi cum nu 
s-ar fi gândit niciodată la această întrebare înainte. 

— Ăăă, Comisarul Doole va fi de ajuns, cred. 

— Domnule Comisar Doole, salut propunerea dumneavoastră de deschidere şi 
cooperare şi sper că nu am acționat deja prematur. Unul dintre reprezentanţii noştri 
a plecat spre Kessel acum mai bine de o săptămână, dar nu am primit nicio veste de 
la el. Trebuia să se întoarcă acum trei zile. Vă contactez pentru a vedea dacă puteți 
verifica dacă a ajuns cu bine. 

Doole îşi ridică mâinile cu degete lungi la obraji. 

— Un reprezentant, ați spus? Aici? Nu am cunoştinţă de o astfel de sosire. 

Leia îşi păstră fața placidă, deşi inima i se înfrigurase. 

— Aţi putea verifica dacă nava lui, Şoimul Mileniului, a sosit? Am avut 
dificultăţi în a găsi o persoană însărcinată până acum. Poate că a raportat altcuiva în 
afară de dumneavoastră. 

Doole păru să se îndoiască. 

— Bineînţeles că pot verifica. Apăsă pe un terminal de date ascuns dincolo de 

marginile câmpului de transmisie. Foarte repede — prea repede, gândi Leia - Doole se 
îndreptă. Nu, îmi pare rău, doamnă Ministru. Nu avem nicio înregistrare a unei nave 
numite Șoimul Mileniului care să fi ajuns vreodată în spațiul Kessel. Cine pilota nava? 

— Numele lui este Han Solo. Este soţul meu. 

Doole se îndreptă brusc, şocat. 

— Îmi pare teribil de rău să aud asta. Este un pilot bun? După cum probabil 
ştiţi, grupul de găuri negre de lângă Kessel creează condiții de zbor extrem de 
periculoase, chiar şi prin hiperspaţiu. Foalele sunt una dintre minunile galaxiei, dar 
dacă a luat-o pe o traiectorie greşită prin acel grup... Sper că nui s-a întâmplat 
nimic! 

Leia se aplecă mai adânc în câmpul de transmisie. 

— Han este un pilot foarte bun, domnule Comisar Doole. 

— Voi aduna imediat o echipă de căutare, doamnă Ministru. Credeți-mă, 
Kessel va oferi tot ajutorul pe care îl putem da în această problemă. Vom cerceta 
suprafața planetei şi a lunii şi vom căuta în spațiu orice navă avariată. Vă voi 
informa imediat despre orice progres pe care îl vom face. 

Doole întinse mâna spre comenzile holotransmițătorului său, apoi se opri. 

— Şi, bineînțeles, aşteptăm cu nerăbdare să primim în mod oficial orice alt 
Ambasador pe care alegeți să îl trimiteţi. Sper ca data viitoare când vom vorbi să fie 
în circumstanțe mai fericite, doamnă Ministru Organa Solo. 

În timp ce imaginea lui Moruth Doole se transforma brusc în statică, Leia îşi 
lăsă expresia împietrită să se transforme într-o încruntare de confuzie şi suspiciune. 

Winter îşi ridică privirea de la comenzi. 

— Nu am detectat nicio contradicție totală a faptelor, dar nu sunt convinsă de 
adevărul total al celor spuse de el. 

Privirea Leiei se concentră asupra a ceva îndepărtat. Neliniştea îi răscolea 
interiorul, iar ea se simţea foarte prost pentru că fusese supărată pe Han. 

— Ceva este cu siguranţă în neregulă aici. 


90 


Capitolul 11 


Când Han Solo îşi pierdu în cele din urmă cumpătul, îl lovi pe gardian cu un 
pumn în plin care îl trânti pe spate. Han sări asupra bărbatului, lovindu-l iar şi iar în 
piept şi în stomac, dând cu pumnii în armura scorojită de soldat din trupele de şoc. 

Ceilalţi gardieni din sala de adunare se repeziră spre el, trântindu-l pe Han la 
podea. În spatele cabinelor de observare din oțel transparent, camerele de 
monitorizare a turei declanşară alarma şi chemară ajutoare. Uşa se deschise glisând 
spre spaţiile comune şi alți patru gardieni se năpustiră înăuntru, scoțându-şi armele. 

Chewbacca scoase un răget tunător de Wookiee şi pătrunse printre ceilalți 
gardieni, smulgându-i din spatele lui Han. Datoria pe viață față de partenerul său 
avea întâietate asupra bunului simț. Han continuă să lovească, strigând fără noimă 
la gardieni. Chewbacca zdrobi capetele a doi dintre gardieni şi le aruncă trupurile 
fără viață. Întăririle se uitară la Wookiee şi ezitară când văzură zidul de blană şi 
muşchi din faţa lor, scoţându-şi armele. 

Tânărul Kyp Durron se aplecă şi plonjă spre genunchii celui mai apropiat 
gardian înarmat, trântindu-l la podea. Se feri din calea lui, primind bocanci şi 
picioare, şi împiedicând alți doi indivizi. Neavând nimic de pierdut, alți prizonieri se 
alăturară încăierării, lovind fără discernământ tot ce se afla în apropiere, gardieni 
sau alți prizonieri. Mulţi dintre minerii de mirodenii captivi erau ei înşişi foşti 
gardieni de închisoare care fuseseră de partea cui nu trebuia în timpul revoltei lui 
Moruth Doole — astfel că ceilalți prizonieri îi urau. 

Cu un vuiet de energie, arcurile albastre ale unui blaster setat pe paralizant se 
revărsară şi îl trântiră pe Chewbacca pe spate, făcându-l să tuşească şi să 
scâncească, după care încercă să se ridice pe coate. Alarmele continuară să sune, cu 
un sunet pulsant care sporea haosul din sala de adunare. Mai mulți gardieni ieşiră 
în grabă din zona comună. Fulgerele albastre ondulau prin aer, secerând prizonierii 
revoltați şi doborând în acelaşi timp şi gardieni. 

— Ajunge! strigă Şeful Roke în microfonul de la gulerul său. Vocea sa explodă 
prin difuzoarele din sala de adunare. Opriţi-vă, sau vă paralizăm pe toți şi apoi vă 
disecăm ca să aflăm ce este în neregulă cu creierele voastre! 

Mai trase încă un fulger paralizant, doborând pe podea doi lucrători care se 
zbăteau ca nişte saci de gelatină. 

Han se smulse de lângă gardieni şi îşi frecă încheieturile zdrobite. Furia 
continua să-i clocotească prin minte şi trebui să depună eforturi suplimentare 
pentru a se calma ca să nu fie împuşcat. 

— Toată lumea în paturi! Acum! spuse Şeful Roke. 

Buzele i se încreţiseră; barba neagră-albăstruie arăta ca o pată de ulei murdar 
pe fața lui. Trupul lui butucănos părea încremenit şi periculos. 

Kyp Durron se ridică în picioare, dar, când surprinse privirea lui Han, schiță 
un zâmbet. Indiferent de pedeapsa pe care urmau să o primească, lui Kyp îi făcuse 
plăcere să se dezlănțuie. 

Doi gardieni foarte neliniştiți îl ridicară pe Chewbacca în picioare, atârnându-i 

braţele păroase pe după umeri. Un alt gardian purtând o cască veche şi ponosită de 
soldat din trupele de şoc îşi îndreptă arma spre Wookiee. Braţele şi picioarele lui 
Chewbacca se mişcară ca şi cum ar fi încercat încă să se zbată, dar fulgerul 
paralizant îi dăduse impulsurile nervoase peste cap. Gărzile îl aruncară într-una 
dintre celulele de detenţie şi activară uşa înainte ca Chewbacca să-şi poată relua 
controlul muscular. Se prăbuşi la pământ într-o învălmăşeală de păr maro ciufulit. 

Cu ochii întunecaţi de furie, Han se mişca cu o predispoziţie tensionată. Îl 
urmă pe Kyp până la şirul de paturi de metal. Gărzile se dădură la o parte şi se 
holbară la el. Han se urcă în patul său de dormit incomod. În jurul lui, tijele metalice 
care țineau saltelele şi paturile separate păreau o altă cuşcă. 

Kyp se urcă pe patul de sus şi se aplecă. 

— Ce-a fost asta? spuse el. Ce te-a stârnit? 

Unul dintre gardieni lovi cu un baston paralizant în marginea patului. 

— Ține-ţi capul înăuntru! 

Fața lui Kyp dispăru înapoi, dar Han încă îl auzea mişcându-se. 

— Sunt doar irascibil, cred, mormăi Han. În interiorul lui simţea o tristeţe 
goală. Tocmai mi-am dat seama că astăzi este ziua în care s-au întors acasă copiii 
mei. lat eu nu am fost acolo pentru a fi alături de ei. 

Înainte ca Kyp să poată răspunde, Şeful Roke activă câmpul de generare a 
somnului care pulsa în jurul paturilor şi îl trimise pe Han, care încă opunea 
rezistenţă, într-o prăbuşire nesfârşită de coşmaruri pesimiste. 


Stând în fața uşii anexei de prelucrare a mirodeniilor, Moruth Doole îşi potrivi 
accesoriul cu infraroşu pe ochiul său mecanic. Şuieră în propria-i nelinişte, dând din 
limbă şi scoțând-o pentru a gusta aerul, pentru a se menţine în siguranţă. 

Transmisia recentă de la femeia lui Solo îl făcuse foarte nervos în legătură cu 
ce i-ar putea face Noua Republică. În întunericul cald al camerelor de prelucrare a 
mirodeniei, se putea relaxa. Privind lucrătorii orbi şi neajutoraţi care îi executau 
ordinele oră după oră... Asta îl făcea să se simtă mai puternic, mai stăpân pe sine. 

Uşa metalică masivă se încuie cu zgomot, împiedicând pătrunderea luminii. 
Cea secundară se deschise glisând spre o încăpere ca un pântec care strălucea în 
ataşamentul său de vedere în infraroşu, caldă şi roşie de la căldura corporală a 
lucrătorilor. Doole inspiră adânc, adulmecând mirosul de mucegai al formelor de 
viață adunate. Se uită la petele portocalii neclare ghemuite deasupra liniei de 
procesare. Acestea se agitau, speriate de prezenţa lui tăcută. Asta îl făcu pe Doole să 
se simtă bine. Păşi printre ei, inspectându-le munca. 

Sute de larve oarbe, palide şi vermiforme, cu ochi mari şi nevăzători, se 
chinuiau cu cele patru braţe subțiri să manevreze cristalele delicate de mirodenii. 
Înfăşurau segmentele fibroase în hârtie opacă şi le încărcau în cutii speciale de 
protecție, care urmau să fie transportate apoi la şantierul naval şi la baza de transfer 
de pe luna Kessel. Cu larvele lucrând confortabil în întunericul total necesar pentru 
procesarea mirodeniilor, operațiunea lui Doole se derula mult mai bine decât sub 
controlul Imperial. 

Scurta amplificare telepatică oferită de fibrele de glitterstim făcuse din această 
substanță o marfă valoroasă, controlată cu strictețe de Imperiu. Alte planete aveau o 

formă mai slabă de mirodenie, cunoscută uneori sub numele de ryll mineral, dar 
Kessel era singurul loc unde se putea găsi glitterstim. Imperiul păstrase o mână de 
fier în jurul producției de mirodenii, folosind glitterstimul în scopuri de spionaj şi 
interogare, precum şi pentru verificarea loialității şi acordarea de autorizaţii de 
securitate. Cu toate astea, pe piața neagră existase întotdeauna o cerere uriaşă: 
îndrăgostiți care doreau să împărtăşească o legătură telepatică efemeră, artişti 
creativi în căutare de inspirație, investitori care încercau să obţină informații 
privilegiate, operatori de escrocherii care doreau să păcălească clienţii bogați. Mulți 
contrabandişti îi livrau mirodenia Huttului Jabba şi altor gangsteri distribuitori. 

Dar Imperiul nu mai controla producția de mirodenii. Doole se aşteptase să nu 
mai aibă probleme - până când Solo se întoarse. Aştepta de zile întregi apelul de pe 
Coruscant. Îşi repetase la nesfârşit răspunsurile, ştiind exact ce trebuia să spună. 
Poate că exersase prea mult, venind cu răspunsuri pripite care ar fi putut să o facă 
suspicioasă pe doamnaa Ministru Organa Solo. 

Skynxnex îi spuse lui Doole că exagerează, că trebuiau doar să-şi joace rolul. 
Solo şi Wookieeul fuseseră exilați în siguranţă în minele de mirodenii. Nimeni nu-i va 
găsi vreodată. Însă exista întotdeauna o şansă ca ceva să meargă prost. Poate că ar fi 
fost mai bine dacă ar fi ordonat uciderea lui Solo şi ar fi scăpat de toate riscurile. 

Doole se plimbă de-a lungul rândurilor de larve lucrătoare. Vederea lui, într-un 
infraroşu neclar, nu era cu mult mai rea decât vederea normală din ochiul său 
mecanic. Larvele asemănătoare unor omizi se înclinau în tăcere, lucrând servil. Doole 
le luase din sacul de ouă şi le crescuse aici, concentrându-le întreaga existență în 
jurul procesării mirodeniilor. Era ca un zeu pentru ele. 

La trecerea lui Doole, unul dintre cei mai mari masculi se ridică în poziție 
defensivă, fluturându-şi braţele fragile ca şi cum ar fi vrut să-l alunge pe Doole de pe 
teritoriul său. Spre şocul său, Doole remarcă faptul că larva mascul ajunsese 
aproape la maturitate. Oare timpul trecuse atât de repede? Acesta avea să-şi piardă 
în curând pielea şi să devină un adult puternic. Va trebui să-l ucidă cu mult înainte 
de asta. Ultimul lucru de care avea nevoie acum era concurența - chiar dacă asta 
însemna să ucidă unul dintre proprii copii. 


Şeful Roke stătea în sala de adunare cu mâinile în şolduri, oferindu-le 
lucrătorilor un surâs crâncen şi iscoditor. 

— Am mai pierdut o echipă ieri. Un gardian şi patru lucrători, în noile tuneluri 
adânci. 

Aşteptă ca acest lucru să fie înțeles, dar majoritatea prizonierilor observaseră 
deja lipsa acelor lucrători. 

— Mostrele aduse mai devreme arată că ar putea fi unul dintre cele mai bogate 
zăcăminte de mirodenii pe care le-am găsit, şi nu voi lăsa incompetența şi 
superstițiile să mă priveze de o plată bună. Am nevoie de câțiva voluntari care să 
coboare cu mine în tunelurile inferioare şi să verifice — şi dacă nu voi găsi voluntari, îi 
voi alege oricum. Şeful Roke aşteptă. Nu vă oferiţi voluntari cu toţii deodată. 

Scrută camera. Privindu-l, Han ştiu că va fi unul dintre cei aleşi, din cauza 
implicării sale în încăierarea din ziua precedentă. Dar nu se supăra - nu dacă 
bănuielile lui erau corecte. În loc să-i dea lui Roke satisfacția de a-l constrânge, Han 


93 


făcu un pas înainte. 

— Mă ofer voluntar. E mai bine decât încă o zi în care să mă murdăresc sub 
unghii. 

Roke îl privi surprins, apoi îşi îngustă ochii în semn de suspiciune. 

— Vin şi eu, spuse Kyp Durron păşind alături de Han. 

Han simţi o căldură plăcută înlăuntrul lui, dar o îndepărtă. Deocamdată, nu 
voia să explice nimic. Chewbacca gemu surprins, apoi mârâi o întrebare despre 
sănătatea mintală a lui Han. 

— Ce a spus? întrebă Şeful Roke. 

— Şi el se oferă voluntar, spuse Han. 

Chewie lăsă să iasă un scâncet neplăcut de negare, dar nu mai aduse niciun 
argument. 

— Încă un voluntar, spuse Roke, apoi cercetă camera. Tu, Clorr. Arătă spre un 
fost lucrător din închisoare care făcuse multe daune în timpul încăierării lui Han. 
Mai iau un gardian şi pe voi patru. Îmbrăcaţi-vă. Să mergem. 

Roke nu irosi timpul. Până acum, Han se obişnuise să-şi tragă costumul 
termic şi să-şi ajusteze masca respiratorie. Porni bateria de energie pentru a începe 
să pulseze căldura prin costumul său. Chewbacca arăta ridicol, cu cea de-a treia 
mânecă goală a costumului, moale şi lipită cu bandă adezivă de trunchi. 

Kyp şi Chewbacca continuau să se holbeze la Han, întrebându-se ce avea în 
minte. Han îşi mişcă uşor mâinile pentru a le înăbuşi deocamdată întrebările. 
Bineînţeles că avea un plan. 

Unul dintre ceilalți gardieni, cu un aer neliniştit şi stânjenit, îşi muta o 
carabină blaster de pe un umăr pe altul. 

— Să mergem! spuse Şeful Roke şi bătu din palme. 

Cei patru voluntari şi cel de-al doilea gardian se aliniară în fața deschiderii 
către camera metalică lungă care adăpostea vagoanele plutitoare de mină. Intrară, 
iar Şeful Roke desprinse trei vagoane din lungul tren. Roke şi gardianul se aşezară în 
față, în timp ce ceilalți se înghesuiseră în celelalte două vagoane. 

— Hei, ce ziceţi de nişte ochelari de protecţie cu infraroşu? strigă Han. Dacă 
într-adevăr există ceva acolo, va trebui să putem vedea unde să fugim. 

Roke îşi puse cu dispreț proprii ochelari de protecție cu infraroşu pe ochi. 

— Eşti dispensabil. 

Activă sistemul de ghidare de pe comenzile vagonului din față. Luminile se 
stinseră, iar uşa din partea opusă se deschise cu un geamăt, inundând 
compartimentul cu aer rece şi rarefiat. 

— S-a terminat cu ideea asta, spuse Han, apoi se grăbi să-şi pună masca 
respiratorie la locul ei. 

Prizonierul lipsit de entuziasm, Clorr, gemu consternat. Vagoanele plutitoare se 
puseră apoi în mişcare, câştigând viteză pe măsură ce zburau prin tuneluri. Aerul 
vâjâia în timp ce vagoanele se apropiau cu viteză de coridoarele de rocă prăbugşite din 
care generații de mineri de mirodenii forară zăcăminte de glitterstim. 

Când vântul trecerii lor acoperi alte zgomote, Kyp se aplecă mai aproape de 
Han, vorbind prin masca respiratorie. 

— Bine, spune-mi în ce ne-am băgat. 

Han ridică din umeri. 

— Am o idee şi, dacă am dreptate, putem ieşi cu toţii din mizeria asta. 

Chewbacca scoase un sunet sceptic, care se încheie cu o întrebare. 

— Gândeşte-te la asta, Chewie. Lumea a tot dispărut din când în când din 
acelaşi loc... dar dacă au găsit o cale de scăpare? Au lucrat în tuneluri noi, au intrat 
în zone neexplorate în căutarea de mirodenii, apoi dintr-o dată, o parte dintre ei nu 
se mai întorc. Ştim amândoi că există o mulțime de puțuri abandonate de minerii 
iliciți care s-au strecurat prin securitatea Imperială. Această planetă este plină de 
intrări către tunelurile de mirodenii. 

Han făcu o pauză, sperând că îşi dăduseră deja seama. 

— Echipele lui Roke au de obicei un gardian şi cinci prizonieri orbi. Ce s-ar 
întâmpla dacă ar veni după colț şi ar găsi brusc o breşă spre suprafaţă, care să le 
permită să vadă din nou. Ar putea să-l doboare pe gardian şi să-şi croiască drum 
spre libertate. Totuşi, odată ce Roke va descoperi ieşirea, o va bloca şi nu vom mai 
avea altă şansă. Dacă vrem să ieşim vreodată, dacă vreau să mă întorc să o văd pe 
Leia şi pe copii, trebuie să încerc. M-am gândit că poate va merita acest risc disperat. 

— Pare o şansă bună, spuse Kyp. Sunt aici de atât de mult timp, încât sunt 
dispus să încerc orice. 

Chewbacca fu de acord, dar cu ceva mai puţin entuziasm. 

Plonjară tot mai jos, şerpuind pe lângă colțuri ascuţite. De mai multe ori Han 
crezu că pereţii stâncoşi îi treceau la o palmă de cap şi încercă să se ghemuiască în 
interiorul vagonului. Nu voia să-şi imagineze ce s-ar fi întâmplat dacă capul lui 
Chewbacca s-ar fi lovit de un afloriment la viteza cu care se deplasau. 

În minele negre de mirodenii, Han pierdu rapid orice noţiune a timpului. Habar 
nu avea de cât timp călătoreau, cât de departe ajunseră sau cât de repede se 
deplasau vagoanele plutitoare prin tuneluri. Şeful Roke opri vagoanele şi le ceru 
prizonierilor să coboare. Gardianul îşi luă zgomotos de pe umeri carabina blaster. 

Han era extrem de atent la micile zgomote pe care le auzea, construindu-şi cea 
mai bună imagine mentală posibilă a poziţiei în care se aflau în permanență Şeful 
Roke şi gardianul. Era ceva de care avea nevoie să ştie dacă urma să evadeze brusc. 
Dar se afundaseră atât de adânc acum, încât nu-şi putea imagina cum ar fi putut 
găsi un pasaj spre suprafață. 

— Urmaţi-mă, spuse Şeful Roke. Vreau un prizonier în fața mea, iar gardianul 
să meargă în spate. 

Han auzi o împingere şi un oftat, apoi cineva se împiedică în față. Să fi fost 
Kyp? Nu, după gemetele dezagreabile stabili că omul din față era Clorr, fostul 
lucrător al închisorii. 

Şeful Roke scotoci în rucsacul său, scoțând o piesă anume de echipament. Han 
auzi un sunet electronic de pocnituri şi clicuri. Era un fel de detector. Han îşi ciuli 
urechile, ascultând cum se schimbau tonalităţile în timp ce Roke deplasa scanerul 
dintr-o parte în alta. 

— Mirodenii peste tot în jurul nostru, spuse Roke. Aşa cum am crezut, iar 
concentrația pare şi mai mare în față. Mergeţi înainte. 

Clorr se poticni în întuneric, urmat de Şeful Roke. Han mergea orbeşte. Îl simţi 
pe Kyp apucându-l de talie şi auzea respiraţia lui Chewbacca răsunând în spatele 
măştii respiratorii. Pe măsură ce înaintau, tunelurile deveneau din ce în ce mai reci. 
Degetele goale ale lui Han pocneau când le îndoia. Dădu drumul la căldura din 
costum, dar asta nu-l linişti prea mult. 

Clicurile electronice ale detectorului lui Roke deveneau tot mai puternice. 

— Concentrația creşte, spuse el. Acestea sunt unele dintre cele mai bogate şi 
mai proaspete filoane de mirodenii pe care le-am descoperit vreodată. Va mai fi mult 
de lucru pentru voi, prizonierii. 

Detectorul făcu un clic, iar ei se strecurară înainte. În afară de propriile lor 
zgomote, tunelul de mirodenii părea a fi compet liniştit. Lui Han i se păru că aude un 
zgomot brusc de foşnet mai departe în pasaj, ceva masiv care se mişca, se oprea, se 
mişca din nou, apoi începea să se întoarcă încet, ca şi cum ar fi urmărit. În față, 
Clorr mormăi pentru sine, dar Han îl auzi pe Şeful Roke îmbrâncindu-l să înainteze. 

— Citirea devine mai puternică chiar după colț. Vocea gravă a Şefului Roke 
avea o nuanţă copilărească de entuziasm. Va trebui să recalibrez senzorul. 

Han auzi din nou zgomotul îndepărtat de scârțâit, dar părea să fie mai departe. 
Nu era un zgomot pe care îl făcuse cineva din grupul lor. Părea ca nişte vârfuri 
metalice ascuţite care ticăiau pe sticlă. 

Tonul paşilor umani târşâiţi se schimbă pe măsură ce dădeau colțul. 

— Valorile mirodeniei au depăşit capacitatea de măsurare a detectorului! strigă 
Şeful Roke. 

Deodată, Clorr ţipă. 

— Hei! spuse Roke. 

Clorr ţipă din nou, dar sunetul se auzi venind parcă de la o adâncime mult mai 
mare a tunelului, de parcă ceva îl smulsese şi fugise, ducându-l într-un bârlog 
secret. 

— Unde eşti..., spuse Roke, apoi scoase şi el un strigăt speriat. 

Han auzi nişte picioare care se întorceau, fugind înapoi, şi îl împinse pe Kyp la 
o parte, înapoi pe unde veniseră. 

— Ai grijă! 

Şeful Roke se împiedică de Han, apoi căzu pe spate. Han se lovi de peretele 
stâncos, dar îşi păstră echilibrul. Roke zgâria podeaua, disperat să fugă. 

— Întoarce-te! îi strigă Han lui Kyp, dându-i tânărului un impuls spre 
vagoanele plutitoare. Ce este? îi strigă el Şefului Roke. 

Auzi din nou sunetul ascuţit, ticăit, apropiindu-se mai mult, alunecând ca şi 
cum ar fi fost mai multe picioare ascuţite care se terminau în gheare stiletto. 

Roke ţipă, apoi se auzi un oooof! în timp ce aerul îi era scos din el. Han auzi un 
zgomot surd când omul se lovi de pământ, dar Roke se ridică din nou în picioare, sau 
cel puţin în genunchi, târându-se înainte. 

Când Han începu să fugă, Roke îl apucă de picior şi se tinu de el. Han încercă 
să se elibereze, strigând: 

— Încetează! Trebuie să plecăm de aici! 

Dar, înainte ca Roke să-i dea drumul, ceva în spatele lui — ceva foarte mare şi 
foarte, foarte aproape -— îl apucă pe Roke şi îl trase înapoi, frângându-i strânsoarea. 
Unghiile lui Roke erau ca nişte gheare în timp ce încerca să apuce țesătura 
alunecoasă a costumului termic al lui Han, dar cu un zgomot rapid de şuierat fu 
târât în josul tunelului, încă gâlgâind şi strigând. 

În întuneric, Han nu putea vedea absolut nimic. 

— Fugiţi! strigă Han. 

Chewbacca răcni, apoi se năpusti ca un vehicul de demolare asupra 
gardianului din spatele lui. Kyp îl urmă pe Wookiee şi sări peste bărbatul căzut, dar 
Han se împiedică de el, prăbuşindu-se la pământ pe podeaua de piatră spartă. 

Nimeni nu putea vedea nimic. 

Gardianul se ridică în genunchi şi începu să se zbată şi să lovească ca şi cum 
Han ar fi fost duşmanul. Dar Han, orbit şi disperat, apucase altceva. Smulse 
ochelarii cu infraroşu de pe fața gardianului şi îi eliberă. 

Pereţii se strângeau în jurul lui. Țipetele şi sunetele de fugă panicată şi 
zgomotul tic-tac al creaturii monstruoase care se apropia răsunau claustrofobic în 
jurul lui. Gemetele de orbire bruscă şi de consternare ale gardianului căzut erau 
înăbuşite de masca respiratorie. Se agăță de Han, dar Han îi smulse şi masca 
respiratorie. Oxigenul care scăpa scoase un şuierat. Gardianul fu nevoit să-l elibereze 
pe Han pentru a-şi aranja masca, iar acesta se târi înainte. Trebuia să vadă. 
Trebuiau să găsească vagoanele plutitoare ca să poată scăpa. 

— Fugi, Chewie! Drept înainte! Asigură-te că Kyp vine cu tine! 

Îşi puse ochelarii de protecţie pe cap. Auzi din nou sunetele fugii, loviturile 
picioarelor ascuţite şi repezi. Venise o armată de chestii să atace, sau era doar un 
singur specimen foarte mare, cu multe picioare? 

Privind prin ochelari, văzu pata luminoasă a semnăturii în infraroşu a 
gardianului căzut şi siluetele strălucitoare ale lui Kyp şi Chewbacca care fugeau. 
Apoi auzi sunetul picioarelor tari şi ascuțite care veneau prin tunel, năpustindu-se 
asupra lor. Gardianul se mişcă, se ridică în picioare şi începu să se poticnească în 
spatele lui Han, dar nu mai putea vedea. Se clătină înainte şi înapoi şi se izbi de 
perete, lovindu-se cu capul de un afloriment dur. Picioare alergătoare şi monstruoase 
se apropiară, ca un zgomot de meteoriți care loveau în partea laterală a unei nave. 

Gardianul ţipă. Han se întoarse să îl privească, dar nu mai văzu nimic altceva 
în întunericul tunelului, nicio formă, nicio semnătură, nicio căldură corporală de la 
vreo creatură - nimic care să fie viu. Gardianul încremeni brusc, ca şi cum o mână 
uriaşă şi invizibilă l-ar fi apucat din spate. Apoi Han văzu, spre groaza lui, silueta 
unui picior lung şi filiform care se întindea pe talia gardianului şi un altul prins pe 
umărul acestuia, complet negru, ca un decupaj din forma infraroşie a gardianului. 
Bărbatul se zbătea şi se tânguia. Gardianul se smuci spre ceva... puşca lui blaster. 
Han oftă când o lance strălucitoare erupse în întunericul beznă, lovind creatura cu 
mai multe picioare, luminând-o cât pentru o frântură de bătaie de inimă. Han văzu 
ceea ce părea a fi o masă contorsionată de crengi ascuţite, un cuib de şobolani cu 
picioare zvelte, gheare şi colți întrepătrunşi de ochi - mulţi, mulți ochi. Apoi, creatura 
absorbi toată lumina, cufundând tunelurile din nou într-o orbire opacă. 

Gardianul fu ridicat în aer şi întors. Alte umbre ale picioarelor de gheaţă se 
înfăşurară în jurul lui. Dreptunghiul strălucitor al bateriei costumului termic ardea 
strălucitor în infraroşu, dar una dintre ghearele ascuţite se înfipse în el ca un 
ghimpe. Scântei zburară în întuneric, făcând să apară sclipiri în fața ochilor lui Han. 

În timp ce Han alerga înapoi, împiedicându-se şi poticnindu-se, văzu cum 
conturul în infraroşu al bărbatului se întuneca, pe măsură ce devenea la fel de rece 
ca şi împrejurimile sale. Creatura, orice ar fi fost, trebuie să fi absorbit sau să se fi 
hrănit cu energie, cu căldura corpului sau cu orice ar fi putut găsi în tunelurile goale 
şi reci. 

— Continuaţi să fugiți! strigă Han, acum că putea vedea formele din faţă. 
Distingea o strălucire slabă de căldură care încă mai radia din transportul plutitor. 
Vehiculul este chiar în fața ta, Chewie! Urcă-te în el! 

Wookieeul se izbi de partea metalică a vehiculului şi se târî până în dreptul 

consolei. Chewbacca se întinse şi îl apucă pe Kyp, trăgându-l pe unul dintre scaune. 

Apoi Han auzi din nou paşii zgomotoşi în spatele lui, care veneau prin tunel. El 
era următorul la rând. Alergă înainte, gâfâind, împiedicându-se de pietre şi lovindu- 
se de pereţii pe care nu-i putea vedea. Sângele i se transformase în apă înghețată. 

Chewbacca bâjbâia de-a lungul panoului de control al vagonului de mină 
plutitor, încercând să distingă butoanele în întuneric. Han continua să alerge. 
Sunetele picioarelor ascuţite deveneau mai puternice, răsunătoare. Riscă să arunce o 
privire peste umăr. Deşi auzea chestia care venea în viteză maximă după el, nu vedea 
nimic în întuneric, absolut nimic. Ajunse la vagonul plutitor şi sări în el. 

— Doar loveşte ÎNTOARCERE, Chewie! Loveşte orice! 

Chewbacca apăsă butonul de pornire, iar vagonul pivotă pe axa sa pentru a se 
întoarce în direcţia din care veniseră. 

Sunetele galopante ale creaturii cu picioare ca de oţel răsunau din ce în ce mai 
repede. Vagonul de mină plutitor prinse viteză, dar creatura continua să vină în 
spatele lui. Han încă nu o putea vedea cu ajutorul ochelarilor cu infraroşu. 

Cu un pocnet puternic, ceva izbi vagonul din spate, clătinându-l în lateral şi 
izbindu-l de peretele tunelului. Zburară scântei în timp ce zgâria de-a lungul 
stâncilor, dar vehiculul continuă să accelereze. Han auzi un vuiet gol în spatele lor, 
iar apoi zgomotele se îndepărtară din ce în ce mai mult. Creatura încetă să îi mai 
urmărească. Întunericul se rostogolea în față ca un mare vid negru. 

Han ştia că se îndreptau automat înapoi spre sala de adunare. Chewbacca 
gemea şi mârâia la el. Kyp şedea gâfâind de spaimă. 

— Ce ai văzut? întrebă Kyp. 

— Nu ştiu, spuse Han. Nimic din ce am mai văzut până acum. 

Chewbacca pufni într-un acces de furie, supărare şi o imensă uşurare, iar Han 
suspină. 

— Sunt de acord. Asta nu a fost una dintre ideile mele cele mai inteligente. 

Capitolul 12 


Luke Skywalker îi arată lui Gantoris minunile universului. Îşi duse pasagerul 
pe orbită în nava modificată, lăsându-l să privească de sus planeta condamnată Eol 
Sha. Luna prea apropiată atârna deasupra planetei ca un pumn ridicat împotriva 
unei perdele de stele. Pornind motoarele subluminice ale navetei, Luke se înălță în 
miracolul arzător al Nebuloasei Cauldron, în timp ce Gantoris privea prin ferestre 
spre gazele haotice şi strălucitoare. Apoi plonjară în infinitul tunelului hiperspaţial, 
traversând galaxia pe scurtătură. Spre Bespin. 

În timpul călătoriei lipsite de evenimente, Luke începu să-i vorbească lui 
Gantoris despre Forță, despre antrenamentul pe care candidații îl vor urma în cadrul 
Academiei Jedi care urma să fie înființată. Acum că acceptase să vină cu el, Gantoris 
părea dispus şi chiar dornic să înțeleagă ecourile şi sentimentele ciudate care îi 
atinseseră mintea de-a lungul vieții. 

Zumzetul motoarelor puternice ale navetei şi vârtejul ameţitor şi abstract al 
hiperspaţiului favorizară începerea câtorva exerciții de trezire a potenţialului lui 
Gantoris. Luke fusese surprins de puterea de concentrare a bărbatului, de modul în 
care putea să închidă ochii şi să se scufunde în mintea lui fără să fie distras. Luke 
fusese un tânăr nerăbdător în timpul propriei sale pregătiri Jedi; Gantoris avusese o 
educație mult mai dură, ceea ce îl făcuse să fie încrâncenat şi tenace. 

—  Întinde-te şi simte-ți mintea, simte-ți corpul, simte universul care te 
înconjoară. Forța se extinde în jurul şi prin toate lucrurile. Totul este o parte din 
toate celelalte. 

Luke acordă o atenţie deosebită la ceea ce îi ceruse lui Gantoris să facă. Obi- 
Wan Kenobi petrecuse ceva timp antrenându-l pe Luke, iar Yoda petrecuse mult mai 
mult. Dar Luke trecuse, de asemenea, prin antrenamentul eşuat al lui Joruus 
C'baoth, precum şi prin învățarea puterilor părții întunecate în timpul petrecut 
alături de Împăratul înviat. Nu putea uita că antrenamentul lui Obi-Wan îl 
transformase şi pe Anakin Skywalker în Darth Vader. Ar merita oare să-i aducă 
înapoi pe Cavalerii Jedi dacă prețul ar fi crearea unui alt Vader? Visele 
amenințătoare ale lui Gantoris despre un om al întunericului care îi va arăta puterea 
şi apoi îl va distruge, îl făceau pe Luke foarte neliniştit. 

În momentul în care scoase naveta din hiperspaţiu pentru a se apropia de 
Bespin, credea că Gantoris ar putea fi copleşit de noile privelişti. Dar bărbatul sever 
privea prin ferestre ca un copil, uimit de planeta gazoasă învolburată unde Lando 
Calrissian condusese cândva Oraşul Norilor. Priveliştea planetei învolburate îi aduse 
brusc în minte unele dintre cele mai mari orori din viaţa lui Luke. Îşi strânse ochii în 
timp ce simțea înțepătura acelor amintiri. 

Gantoris, aflat în compartimentul de pasageri din spatele lui, se aplecă în față. 

— S-a întâmplat ceva? Tocmai am simțit un puternic flux de emoţii venind din 
partea ta. 

Luke clipi din ochi. 

— Ai putut simți asta? 

Gantoris ridică din umeri. 

— Acum că m-ai învăţat cum să simt şi cum să ascult, totul s-a manifestat 
foarte clar. Ce anume te tulbură? Suntem în pericol? 

Luke deschise ochii şi privi din nou spre Bespin. Se gândi la prietenul său Han 
Solo răpit şi îngheţat în carbonită pentru a fi livrat lui Jabba; se gândi la duelul cu 
Darth Vader de pe pasarelele din Oraşul Norilor care îl costase mâna. Şi, cel mai rău 
dintre toate, îşi aminti de vocea gravă a lui Vader, care îi dăduse cumplitul mesaj. 

Luke, eu sunt tatăl tău! 

Luke tresări, dar se întoarse să privească în ochii întunecaţi ai lui Gantoris. 

— Am amintiri puternice despre acest loc. 

Gantoris păstră tăcerea, fără să mai pună alte întrebări. 


Instalaţiile miniere aeriene călătoreau pe curenţii de vânt de pe Bespin — 
rafinării automatizate plutitoare, rezervoare de depozitare care se legănau deasupra 
norilor şi instalații de preluare a gazelor valoroase din formațiunile de nori. Totuşi, 
nu toate aceste instalaţii plutitoare se dovediseră profitabile. Colosul în derivă 
Tibannopolis atârna gol, ca un oraş fantomă care plutea în aer. 

Luke urmări oraşul plutitor abandonat pe ecranele sale de navigație. 
Construcţia plutea deasupra norilor întunecațţi, în timp ce se aduna furtuna. Oraşul 
era înclinat din cauza defecţiunilor generatoarelor repulsorlift. 

— Acolo mergem? spuse Gantoris. 

Acoperişul, punțţile şi părţile laterale ale Tibannopolisului fuseseră luate de 
recuperatorii care adunau fier vechi. Arăta ca un schelet al fostului său aspect, cu 
plăci îndoite şi grinzi de susținere răsucite într-o emisferă largă; rezervoarele de 
balast îndoite atârnau dedesubt. Numeroase antene şi anemometre meteorologice 
ieşeau din articulații. 

— Aşteptăm pe cineva aici, răspunse Luke. 

Coborâse naveta pe o platformă de aterizare principală care părea suficient de 
rezistentă pentru a-i susține nava. Grinzile structurale încrucişate erau acoperite cu 
tablă de protecţie în formă de solzi, dar în unele locuri îmbinările se îndoiseră în sus, 
scoțând la iveală sudurile. 

Luke ieşi din navetă, iar Gantoris i se alătură. Părul lung şi întunecat care 
flutura în jurul lui ca o coamă, nu mai era împletit, ci stătea mândru în costumul 
său de pilot de mâna a doua. Ochii lui negri străluceau de uimire. 

Vântul puternic care sufla în rafale prin carcasa oraşului Tibannopolis scotea 
un sunet şuierător. Tesăturile de metal care se legănau răsunau în timp ce 
articulațiile ruginite se frecau unele de altele. Vântul avea o aromă chimică amară, 
de la reziduurile de gaze care pluteau la altitudini mai mari. 

Creaturi negre, asemănătoare unor păsări cu capete triunghiulare, se grupau 
în golurile deschise ale clădirilor, cuibărindu-se pe grinzile dezgolite. Pe măsură ce 
Luke şi Gantoris înaintau, creaturile zburătoare se agitau şi foşneau din aripile cu 
piele. Gurile lor se deschideau şi se închideau cu nişte sunete crocante. 

Deasupra şi în jurul oraşului Tibannopolis, norii se preschimbaseră în 
cenuşiul fumuriu al furtunilor iminente. Descărcări de fulgere se răsfrângeau prin 
grupul de nori de dedesubt. 

— Şi acum? întrebă Gantoris. 

Luke oftă şi aduse câteva pături impermeabile şi un set de aşternuturi de 
dormit din compartimentele de depozitare ale navetei de pasageri. 

— Am petrecut două zile închişi în navă. Nu am de unde să ştiu când s-ar 
putea întoarce Streen şi cred că ar trebui să încercăm să ne odihnim. 

— Streen? întrebă Gantoris. 

— Omul pe care îl aşteptăm. 


Furtuna trecuse în acea noapte şi spălase suprafețele expuse ale oraşului, 
provocând noi înflorituri de rugină şi de patină pe aliajele de construcție. Luke şi 
Gantoris îşi găsiră adăpost în clădirile degradate din Tibannopolis, odihnindu-se pe 
podeaua înclinată odată cu înclinarea oraşului abandonat. 

Cuprins de o transă Jedi mai odihnitoare decât somnul, Luke nu acorda prea 
multă atenţie celor din jur, dar ţinea o mică portiţă deschisă în minte, gata să îl 
trezească din nou la realitate. 

Gantoris îl surprinse. 

— Luke, cred că vine cineva. Îl pot simți. 

Luke se trezi instantaneu şi se ridică de sub alcovul metalic adăpostit, privind 
spre vârtejurile de nori spălăciți şi curaţi. Îi trebui doar o clipă pentru a depista 
prezența apropiată a unui om... dar era impresionat că Gantoris reuşise să-l simtă pe 
străinul îndepărtat. 

— Exersam, spuse Gantoris, întinzându-mă şi cercetând cu mintea. Nu sunt 
prea multe lucruri pe aici care să-mi distragă atenția. 

— Bună treabă. Luke încercă să nu-şi afişeze expresia mulțumită pe față, dar 
nu reuşi. Acesta este omul pe care îl aşteptam. 

Îşi folosi simțurile pentru a se concentra asupra unei forme negre care se 
apropia pe deasupra văzduhului plin de gaze. Luke văzu un grup uimitor de 
platforme legate între ele cu cabluri şi de rezervoare bombate, ţinute în aer de 
baloane şi acționate prin intermediul unor elice care ieşeau în toate unghiurile. 
Vehiculul hodorogit plutea în derivă spre ei, călărind vânturile. 

Luke zâmbi la vederea construcției bizare, în timp ce Gantoris privea uimit. 
Puteau distinge silueta unui singur om care stătea la cârmă, în timp ce brizele care 
suflau unduiau pânzele ajustabile de pe părțile laterale ale platformei principale. 

Streen, exploratorul de gaze, se întorcea acasă. 

Luke şi Gantoris se îndreptară spre platforma de aterizare pentru a-l aştepta. 
Când colecția de rezervoare de gaz, baloane şi platforme plate se apropia, Streen îi 
observă în sfârşit. La comenzile invenției sale, făcu virajele necesare şi se roti în jurul 
oraşului în ruine, ca şi cum ar fi fost speriat şi reticent să aterizeze. Dar, cumva, 
văzându-i doar pe cei doi aşteptând, îşi recăpătă curajul şi se lăsă purtat de briză. 

Streen nu ateriză cu vehiculul său, limitându-se să îl aducă la marginea 
platformei de aterizare şi să îl agaţe de stâlpii de susținere montați la balustradă. 
Luke apucă cablurile din fibră şi îl ajută pe Streen să-şi fixeze vehiculul. 

Nimeni nu vorbi. Streen continua să strecoare priviri furişate în direcţia lor. 

Luke îl examină cu atenție. Streen se apropia de vârsta bătrâneţii, era bărbos, 
cu părul şaten atât de amestecat cu şuvițele de păr cărunt încât devenise de o 

culoare crem. Pielea lui avea un aspect de coajă, ca şi cum vânturile şi aerul aspru 
de afară ar fi supt ceva esenţial din carnea lui. Prospectorul era îmbrăcat într-o 
salopetă foarte uzată, împânzită de buzunare, multe dintre ele umflate cu obiecte 
ascunse. În timp ce Streen păşea pe zona de aterizare, patru dintre creaturile negre 
asemănătoare unor păsări zburară din cuiburile aflate printre platformele, căminele 
de aerisire şi rezervoarele de gaz ale ambarcaţiunii lui Streen, întorcându-se în jungla 
de structuri de construcție din oraşul plutitor. 

— Tibannopolis nu mai e locuit de ani de zile, spuse Streen. De ce ați venit 
aici? 

Luke se îndreptă de spate şi îl privi pe bărbat. 

— Am venit să te vedem. 

Gantoris stătea răbdător lângă Luke Skywalker, simțindu-se ciudat că se afla 
acum într-o ipostază diferită. Se alăturase Jediului pentru a învăţa de la el, atras de 
viziunile sale despre un Ordin restaurat al Cavalerilor Jedi şi despre puterile pe care 
le puteau obţine prin intermediul Forţei. De data asta, asculta cum Skywalker 
începea să îi povestească lui Streen despre planurile sale de a înființa o academie, 
despre nevoia sa de potenţiali candidați care ar putea avea talent la folosirea Forţei. 
Observă scepticismul de pe chipul lui Streen, asemănător cu cel pe care el însuşi 
trebuie să-l fi arătat la început. Dar, dacă Streen nu avusese aceleaşi vise întunecate 
sau premoniţii, acest pustnic de pe Bespin ar fi trebuit să fie o persoană cu mintea 
mai deschisă decât fusese Gantoris însuşi. 

Streen se cocoţă pe suprafața corodată a platformei de aterizare şi îşi încruntă 
ochii spre cer înainte să se întoarcă spre Skywalker. 

— Dar de ce eu? De ce ai venit aici? 

Skywalker se întoarse în schimb spre Gantoris. 

— Există multe substanţe valoroase dizolvate în atmosfera Bespinului aflate în 
diferite straturi. Oraşele plutitoare sunt exploatări miniere uriaşe care rămân pe loc, 
deoarece extrag gaz de sub straturile de nori. Dar Streen este un prospector de nori. 
În anumite momente, o furtună sau o perturbare atmosferică profundă face ca un 
nor de substanţe volatile să erupă, aşteptând să fie absorbit. Streen pleacă în vânt cu 
rezervoarele sale, în căutarea comorii. Bespin are sateliți computerizați pentru a 
detecta aceste perturbări şi pentru a trimite oamenii companiei - însă Streen ajunge 
întotdeauna primul acolo. El ştie cumva că va avea loc o pertubare cu mult înainte 
să se întâmple. Este acolo aşteptând cu rezervoarele sale goale pentru a extrage tot 
ceea ce iese la suprafață şi a vinde apoi rafinăriilor independente. 

Skywalker se ghemui lângă pustnic. 

— Spune-mi, Streen... cum ştii când va apărea un strat de gaz? De unde îţi iei 
informațiile? 

Streen clipi din ochi şi se frământă. Acum părea chiar mai speriat decât atunci 
când îi văzuse prima dată pe străinii care aşteptau pe platforma de aterizare. 

— Pur şi simplu... ştiu. Nu-mi pot explica. 

Skywalker zâmbi. 

— Toată lumea poate folosi Forța într-o anumită măsură, dar câţiva au un 
talent înnăscut mai dezvoltat. Când îmi voi forma Academia Jedi, vreau să lucrez cel 
mai îndeaproape cu cei care au deja acest talent, dar nu ştiu cum să-l folosească. 
Gantoris este unul dintre candidații mei. Cred că tu ar trebui să fii un alt candidat. 

— Vino cu noi, adăugă Gantoris. Dacă Skywalker are dreptate, gândeşte-te la 

toate lucrurile pe care le-am putea realiza! 

— Cum poţi fi sigur de mine? întrebă Streen. Întotdeauna am crezut că a fost 
doar noroc. 

— Lasă-mă să-ți ating fruntea, spuse Skywalker. 

Când Streen nu se îndepărtă, Skywalker întinse ezitant degetele în față, 
atingând tâmplele bărbatului. Gantoris nu-şi putea da seama ce făcea Skywalker 
până când îşi aminti de testul pe care Luke îl făcuse asupra lui în subteranul 
camerei de lavă. Pentru o clipă, chipul lui Skywalker păru gol şi pierdut în 
concentrare, apoi, brusc, tresări înapoi, ca şi cum trupul său ar fi fost ars. 

— Acum sunt sigur, Streen. Chiar ai talent. Nu ai de ce să te temi. 

Dar Streen încă părea agitat. 

— Am venit în acest loc pentru că am nevoie de singurătate. Nu mă simt bine 
în preajma oamenilor. Îi simt cum mă presează... peste tot în jurul meu. Mie îmi plac 
oamenii. Mă simt singur, dar... este foarte dificil pentru mine. Abia suport să fiu în 
preajma lor atunci când îmi livrez încărcătura. Apoi trebuie să plec. Acum şapte sau 
opt ani, când Imperiul a preluat controlul asupra Oraşului Norilor, totul a devenit 
mult mai rău. Lumea era agitată. Gândurile lor erau pline de haos. Se uită 
consternat la Skywalker. Nu am petrecut prea mult timp cu oamenii timp de opt ani. 

Gantoris putea simți cum emoţiile bărbatului se îndreptau în direcția panicii... 
şi tocmai când Gantoris era sigur că Streen va refuza, Skywalker ridică o mână. 

— Aşteaptă, spuse el. Ce-ar fi să ne priveşti cum ne antrenăm pentru o vreme? 
Poate vei înțelege despre ce vorbesc. 

Ca şi cum ar fi fost mulțumit că avea o opţiune care nu-i cerea să ia o decizie 
imediată, Streen încuviință din cap. Se uită spre platformele sale plutitoare şi 
rezervoarele de gaz cu o tresărire sensibilă de regret, ca şi cum şi-ar fi dorit să nu se 
fi întors niciodată în Tibannopolis. Gantoris putea simți un ecou al emoțiilor lui, 
dorința de libertate pe care o ofereau norii de pe Bespin, consolarea de a fi singur. 

— Arată-mi noile tale exerciţii Jedi, Maestre. Învaţă-mă alte lucruri. 

Skywalker păru să tresară când i se spuse Maestru, iar Gantoris se întrebă cu 
ce greşise - nu era Luke Skywalker un Maestru Jedi? Cum altfel ar fi trebuit să fie 
numit? 

Skywalker ignoră comentariul. Arătă spre desişul de grinzi şi bare de metal 
ruginit în care îşi făcuseră casă stoluri de creaturi negre şi corpolente, care 
croncăneau şi se deplasau spre amiază. Departe, mai jos, norii se învolburau în ceea 
ce putea deveni o altă furtună. 

— Aceste creaturi zburătoare, spuse Skywalker. Le vom folosi. 

Streen înțepeni. Faţa lui deveni întunecată şi roşie. 

— Hei, nu-mi deranjaţi rawwkii. Apoi îşi cobori ochii, întorcându-se ca şi cum 
ar fi fost jenat de izbucnirea lui. Au fost singura mea companie în toţi aceşti ani. 

— Nu le vom face rău, spuse Skywalker. Doar priveşte. Îşi cobori vocea pentru 
a-i vorbi ca un instructor lui Gantoris. Acest oraş este un mecanism complex. Fiecare 
grindă, fiecare placă de metal, fiecare formă de viaţă, de la acei rawwki până la 
pungile de alge din aer şi tot ce ne înconjoară, are propria poziție în Forță. Mărimea 
nu contează. Insecte minuscule sau oraşe întregi plutitoare, fiecare este parte 
integrantă a universului. Trebuie să o simți, să o percepi. 

Îndreptând privirea spre structurile abandonate din jurul lor, dădu din cap. 

— Vreau să te uiţi la acest oraş, să-ți imaginezi cum se potrivesc piesele, să 

găseşti grinzile cu mintea ta, să-mi spui ce simți şi cum un lucru atinge un altul. 
Când crezi că ai găsit punctul de întâlnire în care se atinge un rawwk de o grindă, 
vreau să te întinzi şi să împingi cu mintea. Fă o mică vibraţie. 

Skywalker îşi încolăci degetul arătător în jurul degetului mare şi se întinse în 
față în timp ce dădea din cap spre un rawwk singuratic aşezat la capătul unei balize 
meteorologice. Îşi flutură degetul, ca şi cum ar fi alungat un ţânțar, iar Gantoris auzi 
un piuit îndepărtat. Sărind brusc în văzduh, rawwkiul flutură din aripi şi scoase un 
strigăt de alarmă. 

Gantoris chicoti şi, dornic să încerce, îşi mişcă propriul deget imitând ceea ce 
tocmai făcuse Jediul. Îşi imagină că vede cum un întreg stol de rawwkii îşi iau zborul 
- dar nu se întâmplă nimic. 

— Nu este atât de uşor, spuse Skywalker. Nu te concentrezi. Gândeşte-te, 
simte-te pe tine însuți făcând-o, imaginează-ți reuşita — apoi întinde-te cu mintea. 

De data asta mai serios, Gantoris îşi strânse buzele şi întredeschise ochii, 
căutându-şi ţinta. Văzu o antenă delicată cu multe ramificații pe care stăteau fixați 
cinci rawwbki. Îşi imagină antena, cunoscându-şi ţinta, şi se uită la ea. Respiră adânc 
şi împinse. Încă nu ştia prea bine ce făcea, dar simțea că se întâmplă ceva în mintea 
lui, ceva care funcționa, o forță... exterioară care îl conecta cu antena. 

Observă cum antena se mişca încet. Rawwkii se agitară, dar rămaseră pe 
poziţiile lor. Oricine altcineva ar fi privit ar fi putut presupune că vântul se 
schimbase în acel moment, dar Gantoris ştia că el o făcuse. 

— Bună încercare. Ai avut ideea corectă, dar acum închide ochii, zise 
Skywalker. Te laşi orbit de vedere. Ştii unde este antena, ştii unde sunt rawwkii. Poţi 
simți poziția lor în Forță. Nu ai nevoie să vezi cu ochii. Concentrează-te mai mult. 
Simte, înţelege ce vrei să faci. 

Sceptic, Gantoris închise ochii; dar, pe măsură ce se concentra, putea într- 
adevăr să vadă contururi vagi din ceea ce tocmai privise, mici imagini ulterioare 
imprimate în Forţă, cu ramificații care se întindeau şi le conectau la tot ce îl 
înconjura. Întinse degetele pentru a face din nou gestul de fluturare, dar ezită. Îşi 
dădu seama că nu avea nevoie de asta. Pocnitul degetelor fusese pur şi simplu un 
exemplu pentru ca Skywalker să se facă înțeles. Orice gesturi pe care le făcea, 
fluturând din mâini sau murmurând vrăji erau doar bazaconii. Înțelegerea Forţei era 
ceea ce îi permitea să facă ceea ce avea nevoie. 

Mulțumit de acea intuiție bruscă, Gantoris îşi păstră ochii închişi şi îşi 
încrucişă braţele. Îşi întinse un deget imaginar, pipăind metalul, imaginându-şi 
unghia lovind suprafaţa dură. În capul său auzi sunetul de ciocănituri în timp ce 
atingea, apoi deschise ochii pentru a-i vedea pe cei cinci rawwki cum îşi luară zborul, 
croncănind unul la altul ca şi cum şi-ar fi aruncat învinuiri. 

— Bun! spuse Skywalker. Sunt impresionat. Credeam că va fi mult mai dificil. 
Tot zâmbind, se uită la Streen, care îi privea în tăcere. Vrei să încerci şi tu? Ai 
potențialul necesar. Ţi-aş putea arăta cum. 

Streen se eschivă. 

— Nu, eu... Nu cred că aş putea face asta. 

— Nu este atât de dificil pe cât pare, spuse Gantoris. Vei simţi cum o altă 
putere va intra în tine. 

— Nu vreau să o fac, spuse Streen din nou, în defensivă. 

Apoi îşi cobori ochii şi îşi pipăi buzunarele, ca şi cum ar fi căutat ceva ce nu se 

aştepta să găsească. Gantoris crezu că făcea doar mişcări distrate. 

Bătrânul înghiți în sec, apoi se uită din nou la Skywalker. 

— Dacă mă înveţi cum să folosesc acest... simț pe care îl am... poți să mă înveţi 
şi cum să îl întrerup? Vreau să învăţ cum să nu îi simt pe cei din jurul meu, să nu 
fiu bombardat de stările lor de spirit, de gândurile lor iscoditoare şi de ideile lor 
înrăite. M-am săturat să fiu doar în compania acestor rawwkii. Mi-ar plăcea foarte 
mult să fac parte din nou din rasa umană. 

Skywalker îl bătu pe umăr. În salopeta lui întunecată, arăta ca un zeu 
binevoitor. 

— Asta pot să-ți arăt. 


Luke privi cum Streen tăia cablurile de fibre care ţineau nava sa plutitoare 
hodorogită de zona de andocare din Tibannopolis. Stând pe platformă, dădu navei 
sale un impuls în vânt, inutil. Barja goală de platforme şi baloane, elice şi rezervoare 
de stocare a gazului, pluti în derivă pentru a fi prinsă de curenții de aer învolburațţi. 

Streen îşi goli buzunarele salopetei şi acum se uită la Luke. 

— Ştiu că nu mă mai întorc aici. Vechea mea viață s-a terminat. 

Cei trei urcară la bordul navetei de pasageri a lui Luke şi se pregătiră să plece 
de pe Bespin. Luke simțea o satisfacţie arzătoare, nu doar pentru că părăsea planeta 
gazoasă care deţinea atâtea amintiri sumbre, ci şi pentru că ambele locuri de 
pasageri erau ocupate, pentru că avea doi noi candidaţi pentru academia sa Jedi. 

Înălță naveta de pe platforma de aterizare, apoi începu o ascensiune abruptă 
spre orbită. Sub ei, în direcția opusă, platforma abandonată a lui Streen continua să 
plutească în derivă, mărind distanța dintre ea şi oraşul abandonat. 

Streen se uita prin hubloul pasagerului, privind cu o tristeţe sumbră, care îi 
străpunse inima lui Luke cu milă. Mai jos, oraşul fantomă Tibannopolis era din nou 
cu adevărat pustiu. Apoi, Luke văzu că se întâmpla ceva uimitor. Oraşul prinse viață, 
cuprins de o mişcare, rotindu-se în timp ce mici siluete negre se ridicau în aer. Mii şi 
mii de rawwkii care îşi stabiliseră căminul alături de Streen îşi luaseră brusc zborul, 
părăsind metropola abandonată într-un stol uriaş care continua să vină şi să vină şi 
să vină, împrăştiindu-se printre nori într-un salut de adio pentru Streen. 

Privind pe fereastră şi observând acest lucru, Streen zâmbi. 

Capitolul 13 


Skynxnex introduse un nou pachet energetic în pistolul său dublu, zâmbi la 
armă, apoi o împinse în toc. 

— Mulţumesc, Moruth, spuse el. Nu vei regreta asta. 

Doole îşi bătu degetele spongioase pe biroul fostului director. Una dintre 
insectele iridescente scăpate zbură prin cameră, lovindu-se iar şi iar de fereastra 
largă care dădea spre peisaj. 

— Încearcă doar să nu faci mizerie, spuse Doole. Vreau ca Solo să dispară şi să 
fie îndepărtate toate urmele. Să nu mai rămână nimic. Este doar o chestiune de timp 
până când Noua Republică va veni să-şi bage nasul pe aici. Trebuie să fim absolut 
curați. Scutul energetic este funcțional? 

— ÎL testăm în această dimineaţă, iar inginerii noştri sunt încrezători că va 
funcţiona. Solo şi Wookieeul vor fi morți până atunci, spuse Skynxnex. Garantez 
personal. 

Buzele lui Doole se încrețiră ca o garnitură de cauciuc întinsă mult dincolo de 
forma ei. 

— Să nu te distrezi prea mult. 

Skynxnex îi zâmbi înapoi şi se întoarse să plece, cu ochii lui negri sclipind. 

— Doar atât cât este necesar, spuse el. 


Vagonul de mină străbătu tunelurile într-o beznă totală. Han nu avusese de 
ales decât să aibă încredere în sistemul de ghidare al computerului. Chewbacca 
găsise butonul de acceleraţie şi îl apăsase în mod repetat, încercând să se 
îndepărteze cât mai mult de oroarea cu multe picioare din adâncul minelor. 

Han se agăța de părțile laterale ale maşinii cu mâinile albite de frig şi teroare. 
De fiecare dată când treceau pe lângă un tunel lateral găurit, imaginația lui auzea 
zgomote de picioare scârțâitoare şi de gheare ca nişte coase care se întindeau să îi 
smulgă din vehiculul care trecea. 

— Cursul ne duce înapoi la sala de adunare, spuse Kyp. Asta ar putea fi şansa 
noastră de a scăpa. 

— Unde altundeva ar trebui să mergem? întrebă Han. Îşi simţea inima bătând 
cu putere. Chewbacca mârâi o întrebare, iar Han o traduse. Ştii vreo altă cale de 
ieşire din aceste tuneluri? 

— Nu ştiu, spuse Kyp, dar poate că aş putea găsi una. 

Han se luptă să îşi stăpânească o criză bruscă de frisoane. 

— Nu ştiu ce părere ai tu, dar eu nu am chef să mă plimb prin tuneluri 
întunecate căutând o ieşire — nu cu acea creatură care ne urmăreşte. 

Gândul unei morți înghețate în colții consumatori de energie ai monstrului 
făcea ca opţiunea întemnițării în minele de mirodenii să nu pară atât de teribilă, 
până la urmă. Înainte ca ei să poată concepe vreun plan alternativ, vagoanele se 

opriră în camera lungă de aşteptare. Uşa metalică de la capătul cel mai îndepărtat se 
închise brusc în urma lor. Cu ajutorul ochelarilor săi cu infraroşu, Han putu să vadă 
comenzile de activare pe peretele de lângă o uşă interioară. Genunchii îi erau slăbiţi; 
mâinile îi tremurau în timp ce forța accesul în camera de adunare. 

Lumina inundă totul în jurul lor, iar cei trei supraviețuitori se clătinară 
înăuntru, ținându-se unul de celălalt. Chewbacca îşi folosi brațele păroase pentru a-i 
ține pe Han şi pe Kyp în picioare. Ameţit, Han îşi puse mâinile peste ochi şi lăsă 
ochelarii cu infraroşu să îi atârne de gât. 

— Şeful Roke este mort, mormăi el către nimeni în mod special. Există un 
monstru în tuneluri. L-a atacat pe gardian. Abia am scăpat. 

— Han..., spuse Kyp. 

Chewbacca adulmecă, apoi răcni de furie. 

Han se luptă să-şi focalizeze vederea. Auzea oameni foindu-se în sala de 
adunare. Văzu doar umbre strălucitoare. În cele din urmă, reuşi să distingă o siluetă 
înaltă şi zveltă, cu părul negru şi ochii adânciţi pe fața ca un craniu. 

— Mă bucur că te-ai întors, Solo, spuse Skynxnex din cealaltă parte a camerei, 
apoi scoase pistolul dublu de la şold. 

Totul păru să se mişte încet pentru Han. Nu-şi revenise încă din doza de 
adrenalină provocată de teroarea absolută. Han văzu arma, îl văzu pe Skynxnex, 
văzu fața cadaverică a bărbatului. Doole îşi trimisese aghiotantul să îi ucidă. 

Han nu irosi timpul, împingându-l pe Chewbacca înapoi. 

— Înapoi, Chewie! Trebuie să plecăm de aici! 

Îl smucise pe Kyp prin uşa deschisă. Chewbacca scoase un urlet şi se aruncă 
în camera întunecată unde aşteptau vagoanele de mină plutitoare. 

— Hei! Skynxnex începu să alerge cu paşi lungi şi săltaţi care îl purtară prin 
sala de adunare. 

Han îi închise uşa în nas, zăvorând mecanismul de blocare. 

— Îi va lua o secundă ca să-şi dea seama de codul de acces. Treceţi în vagon, 
acum! Han sări pe scaunul pilotului. Se pare că vom încerca una dintre alternativele 
pe care le voiai, Kyp. 

Dădu drumul la motorul vehiculului care se legăna. De cealaltă parte a uşii se 
auziră bătăi şi apoi sunete de blastere care loveau metalul. Skynxnex avea de gând 
să o dezintegreze în drumul său. Trebuiau să ajungă imediat în siguranța relativă a 
tunelurilor. Han porni sistemul de ghidare al computerului şi dădu drumul la 
vehicul. Uşa mare de metal de pe partea cealaltă a tunelului lung de aşteptare se 
deschise cu un zgomot metalic, în timp ce vagonul de mină acceleră înapoi în tunelul 
central din care tocmai veniseră. 

— Nu-mi place să mă întorc acolo, spuse Han. 

Chewbacca răcni un comentariu, iar Han dădu din cap. 

— Da, urăsc şi mai rău să fiu împuşcat. 

— Îl cunoşti pe Skynxnex? întrebă Kyp, recăpătându-şi respiraţia. 

— Suntem prieteni vechi, spuse Han. De aceea vrea să ne ucidă. 

Vehiculul plutitor țâşni prin poarta metalică întredeschisă chiar în momentul 
în care uşa de la sala de adunare se topise, revărsând o pană de lumină în tunel. 

— Vor fi doar cu un minut în urma noastră, spuse Han. 

Cu ochelarii săi cu infraroşu putea vedea acum comenzile pilotului - dar 
niciuna dintre coordonate nu însemna nimic pentru el. Singura ieşire pe care o ştia 

era înapoi prin sala de adunare. 

— Ai vreo idee, Kyp? 

— Este un curs automatizat, spuse Kyp. Dacă aş avea timp să mă gândesc şi 
să mă orientez, aş putea să găsesc o soluție. 

— Nu ne permitem acest lux acum. 

Uşa mare de metal nu se închise în urma lor după ce trecură prin ea. Vântul 
biciuia pe lângă urechile lor, în timp ce Han îşi ţinea degetul pe butonul de 
accelerație. Din spate se auziră strigăte şi alți oameni urcându-se în vagoanele de 
mină care aşteaptau. Han se aplecă asupra comenzilor, dar motoarele repulsor nu 
puteau merge mai repede decât atât. Neputând să vadă şi neavând nicio cunoştinţă 
despre labirintul de tuneluri subterane, Han nu îndrăzni să piloteze manual vagonul. 
Trebuia să spere că va reuşi să ajungă suficient de departe, astfel încât Skynxnex să 
nu-l poată urmări... dar apoi ce se va întâmpla? S-ar fi pierdut în labirintul rece şi 
întunecat. Câţi alți monştri cu mai multe picioare îi aşteptau în umbră? 

Sunetul unui alt vagon de mină răsună în spatele lor. Han avea trei vagoane 
legate între ele, transportând trei călători cu un singur motor. Dacă Skynxnex şi 
ceilalți luau câte un singur vagon, ar fi călătorit mai repede. În câteva clipe ar fi 
ajuns în raza de acțiune a blasterelor. 

— Solo! urlă Skynxnex. 

— Țineţi-vă bine! spuse Kyp. 

Han îşi făcu instinctiv curaj în timp ce sistemul de ghidare al computerului îi 
împingea spre bifurcația din stânga a unui tunel nevăzut, apoi îi plonja abrupt în jos. 
Înainte ca Han să se întrebe dacă nu cumva îşi pierduseră urmăritorii, auzi vuietul 
cu ecou al vehiculelor de transport cu repulsor care se avântau prin tunel după ei. 

— Sunt deschis la sugestii, spuse Han. 

Se uită în urmă cu ochelarii săi cu infraroşu şi văzu ţinta luminoasă a lui 
Skynxnex şi a altor două vehicule. În întunericul rece, căldura propriului său corp ar 
fi fost la fel de evidentă pentru urmăritori. 

Chewbacca se ținea de Kyp, împingându-l în jos, în siguranță, în cel de-al 
doilea vagon. Wookieeul se întinse în spatele lui, bâjbâind după cheia de la cel de-al 
treilea vagon gol. Skynxnex şi cei doi gardieni micşorară distanța. Cu un mârâit către 
urmăritori, Chewbacca decuplă sigiliul magnetic de la al treilea vagon. 

Eliberat brusc, vagonul gol făcu o piruetă în spatele lor, căzând spre pământ. 
Skynxnex strigă, în timp ce viră în sus pentru a evita o coliziune. 

Celelalte două gărzi cotiră amândouă spre stânga, izbindu-se una de cealaltă, 
dar toţi cei trei urmăritori îşi păstraseră cumva echilibrul şi răcniră după Han. 

— Bună încercare, Chewie, spuse Han. 

Skynxnex îşi scoase pistolul dublu modificat, îl activă şi ținti. Când trase, cele 
două ţevi îşi trimiseră razele în unghiuri uşor intersectate una cu cealaltă. La o 
distanță scurtă dincolo de gura ţevii, cele două raze se uniră şi fuzionară, formând o 
serie sacadată de rafale, fiecare dintre ele conținând un scurt impuls de putere de 
zece ori mai mare decât cea a unei singure raze de blaster. Deşi arma era 
impresionantă, era aproape imposibil de ţintit cu ea, iar majoritatea celorlalți - chiar 
şi criminalii înrăiți — renunțaseră la ele în favoarea unor arme mai eficiente. 

Raza dublă defazată se revărsă, lovind tavanul tunelului din faţa lui Han. 
Explozia de căldură şi lumină îl orbi prin ochelarii cu infraroşu. Cumva, Kyp 
reacționă cu rapiditate şi smuci vagonul plutitor în lateral. În mod miraculos, virară 

pe lângă resturile care cădeau de sus, fiind loviți doar de câteva pietricele mici. 

— Toată lumea e bine? spuse Han. 

Chewbacca mârâi. 

— Deocamdată, spuse Kyp. 

Han se întoarse să se uite cum Skynxnex se deplasa în siguranţă prin mica 
avalanşă pe care o provocase. Căderile de pietre şi resturi prăbuşite loviră însă 
următorul vagon, făcându-l să se învârtă necontrolat. Vagonul se izbi de peretele 
aspru al tunelului într-o ploaie de scântei, apoi explodă, aruncând fragmente de 
metal peste tot. 

— Unul e terminat, spuse Kyp. 

Din gura deschisă a tunelului din față se auzeau sunete cu ecou. Prin ochelarii 
cu infraroşu, Han putea vedea alte pete de căldură - o caravană. Trecură prin 
tunelul lateral chiar în momentul în care un alt tren cu vagoane de mină plutitoare 
ieşi la suprafață. 

— Au adus întăriri! spuse Han consternat. Dar apoi văzu că vagoanele erau 
toate legate între ele — o altă echipă de mineri care se întorcea la sala de adunare la 
sfârşitul turei. 

Skynxnex şi celălalt gardian intrară direct în ele. Vagoanele lor care accelerau 
săriră în sus şi în jos, doborând trei muncitori nefericiți de pe scaune şi lăsându-i 
orbi şi pierduţi în tunel. Conducătorul vagonului de lucru făcu o manevră pentru a 
se da la o parte, izbindu-se de peretele stâncos al tunelului. 

Skynxnex se învârti în aer, dar îşi păstră cumva echilibrul pe scaun. Cel de-al 
doilea gardian se descurcă şi mai bine, ajungând lângă Skynxnex în timp ce se 
îndepărtau cu viteză de locul accidentului şi de echipa de lucru care striga. 

Han habar nu avea unde se duceau, dar se îndepărtau din ce în ce mai mult de 
orice loc sigur. Cu Skynxnex şi blasterul său dublu în spatele lor, nu aveau de ales 
decât să continue tot mai adânc în tuneluri. În fața lor, în negura de cerneală, o 
aglomerare bruscă de sclipiri perlate apăru dintr-un perete de piatră goală, 
clătinându-se în aer. Apoi, luminescenţa începu să se deplaseze în josul tunelului, 
îndepărtându-se de ei, ca şi cum ar fi încercat să fugă de vagoanele care se apropiau. 

— Încă un spectru! strigă Kyp. 

Vagonul lor plutitor urmări ființa luminoasă, reducând distanța. Dar, pe 
măsură ce se apropiau, chestia luminoasă acceleră, ca şi cum i-ar fi tachinat, 
zburând înainte, şerpuind în curbe chiar în fața lor. După strălucirea slabă, Han 
putu chiar să vadă curbele sinuoase ale stâncii. 

Skynxnex şi celălalt urmăritor goneau cu viteză în urma lor. 

— Uh-oh, spuse Kyp. Cred că tocmai mi-am dat seama pe ce curs ne aflăm. 
Toate astea mi se par foarte familiare. 

— Ce? spuse Han. Cum îţi poţi da seama? 

— Cel mai recent set de coordonate de destinaţie din acest computer de 
navigație a fost programat de către Şeful Roke. Ne întoarcem jos, acolo unde era 
monstrul acela! 

Chestia incandescentă se rostogolea în fața lor, scufundându-se în sus şi în 
jos, dar refuzând să dispară în pereţii acoperiţi de mirodenii. În timp ce se grăbea, 
iluminarea corporală a chestiei luminoase activă venele filiforme de glitterstim, lăsând 
în urma lor un mozaic de scântei albastre. 

Într-o porţiune lungă şi dreaptă de tunel, Skynxnex trase din nou cu pistolul 

său dublu. Ca şi cum ar fi simţit că se apropie focul de armă, Kyp clătină vagonul 
într-o parte în timp ce fulgerul cu pulsuri intense cobori prin tunel, trecu prin acea 
chestie fără s-o rănească şi lovi un perete îndepărtat. Impactul deschise o imensă 
breşă care dădea într-o altă galerie. Văzând o cale de scăpare, chestia luminoasă se 
strecură prin noua deschizătură. 

— Pune-l pe manual, spuse Kyp. Lasă-mă pe mine să pilotez. 

Până acum, ochii lor se obişnuiseră cu strălucirea chestiei luminoase şi puteau 
vedea cu adevărat încotro se îndreptau. 

— Nu vreau o călătorie întors gratuită acolo unde aşteaptă monstrul ăla. 

Han renunţă la comenzi. Fără să stea o clipă pe gânduri, Kyp lansă vagonul în 
secțiunea larg deschisă a zidului care ducea spre un labirint necunoscut. 

— Asta este aceeaşi serie de tuneluri, spuse Kyp. 

În timp ce se afundau în noua grotă, ceva lung şi fibros înțepă fața lui Han ca o 
sârmă ascuţită care trecea pe lângă el. Chestia zburătoare ţâşni în vasta încăpere, 
zburând prin întuneric până la peretele îndepărtat. Când se izbi de peretele de 
stâncă, însă, nu dispăru prin el, aşa cum făcuse prima chestie luminoasă. În 
schimb, sfera luminoasă se lipi de suprafața aspră a stâncii. Strălucea, scânteia şi 
pulsa, ca şi cum s-ar fi zbătut. Un alt şuvoi ca un bici lovi cu putere fața lui Han în 
timp ce zburau prin aer. În jurul monstrului strălucitor, vene largi de mirodenii 
fâlfâiau în albastru, pe măsură ce iluminarea le activa. Lumina pocni şi se răspândi 
în afară într-o rețea, cu încrucişări geometrice de-a lungul peretelui. Toate 
mirodeniile din cameră începură să se activeze în rânduri lungi, pe măsură ce lumina 
creştea într-o reacție în lanț. Tiparul părea familiar. 

— E ca o pânză! spuse Han. 

Spectrul se zbătea frenetic, în timp ce mirodeniile din jurul lui deveneau din ce 
în ce mai strălucitoare. Han văzu fibre lungi de sclipici atârnând liber, desfăşurate 
prin aerul deschis al grotei. Din spatele lor, Skynxnex trase din nou, într-o salvă 
lungă şi continuă, care îi rată în spaţiul larg. Fasciculul puternic lovi tavanul 
îndepărtat al galeriei, făcându-l să erupă cu piatră spartă fierbinte care se revărsa de 
pe plafonul tunelului. Imaginile din ochelarii cu infraroşu ai lui Han erau orbitor de 
luminoase. Pânza se întindea şi se zbătea, în timp ce părți din pânza de mirodenii se 
desprindeau într-o avalanşă care smulse cu ea porțiuni din strălucire. 

Apoi Han văzu creatura monstruoasă ridicându-se din bârlogul ei de pe 
podeaua grotei - un păianjen uriaş făcut parcă din sticlă suflată, cu toate marginile 
ascuţite, cu o sută de picioare şi o mie de ochi. Picioarele ascuţite se mişcau în ceață 
în timp ce se cățăra pe dărâmături spre spectrul incandescent care se zbătea în 
pânza de mirodenii. Han răsuci vagonul plutitor, gata să-şi croiască drum şi să se 
îndepărteze de monstrul care aproape că îl capturase în tuneluri — chiar dacă ar fi 
trebuit să zboare direct prin gâtul lui Skynxnex. Pe stâncile de dedesubt, aruncate ca 
nişte foi de hârtie folosită, zăceau siluetele fărâmițate ale Şefului Roke, ale lui Clorr şi 
ale paznicului, încremenite şi secătuite de fiecare picătură de energie corporală. 

Creatura probabil că adună depozite de mirodenii pentru ca pânza sa să 
captureze acele făpturi luminoase, gândi Han, sau orice altă creatură caldă pe care o 
putea găsi în tuneluri. Acesta era motivul pentru care lumina activa mirodenia 
glitterstim — pentru a declanşa capturarea făpturilor luminoase în capcană. 

Skynxnex şi paznicul care îl urma intrară în grotă. Sperietoarea de ciori trase 
din nou, fără să fie prea atent la direcția în care se îndrepta. Salva lui ricoşă în 

perete, activând mai multe mirodenii. Chestia-păianjen străluci de un albastru stins, 
iar arcuri electrice se prelinseră în sus şi în jos pe membrele sale ascuţite, ca şi cum 
creatura însăşi ar fi fost făcută din mirodenii activate. Atrasă de sursa de căldură 
care se apropia, se ridică complet. Skynxnex nu o văzu decât după ce îşi aduse 
vagonul de mină plutitor aproape în ghearele de prindere ale acesteia. În ultima 
clipă, Skynxnex îşi îndreptă în jos pistolul dublu fierbinte şi trase asupra creaturii 
lacome — dar păianjenul energetic absorbi puterea pistolului şi se năpusti asupra lui 
cu o duzină de membre. Skynxnex încercă să sară din vagonul condamnat, dar 
păianjenul îl străpunse cu un membru ascuțit, ridicându-i la înălțime corpul de 
sperietoare. Cu ultimele forțe, Skynxnex flutură din braţe în timp ce corpul îi 
îngheţa. Creatura cu mai multe picioare începuse să se hrănească. 

Gardianul care îl urma se răsuci în lateral când se lovi de o masă groasă de 
fibre de mirodenii care atârnau din tavan. Glitterstimul scânteie şi străluci în 
iluminarea crescândă. Când gardianul văzu că Skynxnex fusese capturat, văzu şi 
păianjenul uriaş şi tavanul grotei care se prăbuşea şi încercă să-şi întoarcă vagonul 
plutitor şi să dispară înapoi pe intrarea în cavernă cât de repede putea. 

Han, însă, văzu un pasaj deschis în tavan şi observă un firicel slab de lumină 
care venea din el. El nu voia decât să iasă de acolo înainte ca monstrul să se repeadă 
după ei, croindu-şi drum pe firele de sticlă ca de glitterstim.. 

— Acolo sus! îndemnă Han. 

Kyp îndreptă vagonul în sus, spre deschiderea din tavan, şi dădu brusc peste o 
altă reţea de tuneluri. Dar acele catacombe păreau făcute de om. În sfârşit, dăduseră 
peste unul dintre puţurile miniere ilicite săpate de contrabandiştii de mirodenii care 
căutau să găsească filoanele active. Han scoase un strigăt de încântare. 

— Asta este! Acum ieşim de aici! 

Chewbacca îl bătu pe spate, aproape dându-l jos de pe scaunul pilotului. 

Porniră în trombă în sus. Lumina zilei îndepărtate străpungea prin obstacolele 
zimțate ale pasajului. Han nu voia să încetinească, iar Kyp acceleră spre lumină. 

Vagonul plutitor ţâşni în aerul liber şi rarefiat de pe Kessel, unde lumina 
apoasă îi orbi ca o supernovă. Clipind şi chinuindu-se să vadă, Han îşi smulse 
ochelarii de protecţie şi preluă din nou comenzile pilotului, apoi stabiliză traiectoria 
pe suprafeța plată şi pustie a micii planete. În dreapta lor, zări coşul impunător al 
unei fabrici de atmosferă, care arunca spre cer aburi albi şi vapori de aer. 

— Pe acolo, spuse Kyp. Vom putea găsi o navă. 

— Bună idee, spuse Han. 

În timp ce se apropiau de construcţia enormă, zburând suficient de jos pentru 
a nu fi observați, era cu ochii în patru. Moruth Doole nu avea să afle de evadarea lor 
până când singurul gardian supraviețuitor nu se va întoarce în sala de adunare şi 
nu-şi va face raportul. Han, Kyp şi Chewbacca ar putea avea câteva momente pentru 
a lua un avans, dar nu foarte mult timp. Lângă fabrica de atmosferă, Han văzu, într- 
adevăr, o platformă de aterizare lată pe care se aflau patru nave. Două dintre ele 
erau vehicule locale de tip glisor şi nu le erau de folos - dar celelalte erau navete mici 
de aprovizionare, destul de capabile de zbor prin spaţiu, deşi nu ar fi fost rapide. 

Ținându-şi masca respiratorie pe față, Han arătă cu cealaltă mână. 

— Acolo jos. Să luăm una din navele alea şi ne îndepărtăm de Kessel. Îl apucă 
de umăr pe Kyp. Putem merge acasă. 


Capitolul 14 


Când Luke se întoarse pe Coruscant, se reîntâlni cu bucurie cu cei doi copii de 
doi ani ai lui Han şi ai Leiei, pe care nu-i mai văzuse de ceva vreme, de când el şi 
Ackbar stabiliseră în secret o planetă protejată pentru aceştia. 

Asteptă în reşedinţa lui Leia, jucându-se cu gemenii, azvârlindu-i în aer şi 
jucându-se cu ei folosind puterile sale Jedi. Jacen şi Jaina chiuiau de încântare, 
chicotind şi având intuiţia că unchiul lor Luke nu-i va lăsa niciodată să cadă. 

Copiii erau o minune pentru el. Fiind crescut alături de unchiul său Owen şi 
mătuşa Beru pe aridul Tatooine, Luke nu avusese prea mult timp pentru a se juca 
cu copiii, deoarece viața de fermier de umiditate însemna o muncă foarte grea. Când 
părăsise Tatooine împreună cu Ben Kenobi, se alăturase Alianţei Rebelilor, petrecând 
ceva timp ca pilot de navă de luptă şi antrenându-se ca să devină Jedi cu Yoda. Nu 
avusese niciodată timp sau ocazia să vadă copii — iar acum simțea la fel de multă 
bucurie să se joace cu ei, observând inocența din ochii lor mari, cum şi ei păreau să 
se bucure să-l aibă în preajmă. 

— Mai repede! Mai repede! strigă Jacen. 

În schimb, pentru a-l tachina, Luke îl opri pe băiat în aer, lăsându-l să atârne 
nemişcat, în timp ce o deplasa pe Jaina în jurul său. Fetița tipa şi întindea mâna, 
încercând să apuce urechea fratelui ei în timp ce se învârtea. 

Epuizat, Luke o lăsă pe Jaina să plutească încet pe un scaun capitonat, în 
timp ce întinse mâna pentru a-l prinde pe Jacen în brațe pe măsură ce băiatul 
cobora. Jaina se răsuci şi îşi întinse brațele dolofane în sus, dorind să fie şi ea ţinută 
în braţe. Luke îi făcu grimase băiețelului, încrețindu-şi buzele şi mişcându-le înainte 
şi înapoi. Vorbea cu o voce ciudată, care semăna cu cea a lui Yoda. 

— Forța puternică în acest micuț este, hmmmm? Da! Apoi Luke îşi încreți 
nasul şi observă ceva ce nu avea nevoie de puterile Jedi pentru a înţelege. Sau poate 
că nu Forţa e cea pe care o simt. Leia, cred că trebuie să-ți îndeplineşti o datorie de 
mamă. 

Îl tinu pe Jacen în fața lui. C-3PO dădu buzna în cameră. 

— Permiteţi-mi să mă ocup eu de asta, domnule. M-am antrenat mult în 
ultimele două zile. 

Luke zâmbi la gândul că C-3PO încerca să se descurce cu gemenii care se 
zvârcoleau. Observă că droidul părea un pic zgâriat şi lovit. 

— Asta făcea parte din programarea ta legată de protocol? 

— Dexteritatea mea manuală este suficientă pentru această sarcină, Stăpâne 
Luke. C-3PO îşi flexă degetele motorizate aurii, apoi îl luă pe Jacen din mâinile lui 
Luke. Şi credeţi-mă, îmi plac aceste îndatoriri mult mai mult decât să hoinărim prin 
spațiu, să fim împuşcaţi pe navele Imperiale sau să ne pierdem prin câmpuri de 
asteroizi. 

Leia intră în cameră. Îşi forță un zâmbet despre care Luke reuşi să-şi dea 
seama că era o mască. Părea foarte obosită. Nu era doar efortul de a combina 
îndatoririle sale diplomatice cu cele de mamă; altceva o preocupa profund, dar nu 

spusese nimic. Luke nu îşi băgase nasul — ar fi putut să cerceteze şi să-i afle secretul 
din minte, dar nu-i putea face asta surorii sale. lar ea putea chiar să fi descoperit 
până acum cum să-l blocheze. O va lăsa să abordeze subiectul în felul ei. 

— Unitatea de pregătire a mesei va fi gata în doar câteva minute, spuse Leia. 
Sunt foarte bucuroasă că te-ai întors, iar gemenii par să fie şi ei mulțumiți. 

Luke îşi dădu seama că nu-l mai văzuse pe Han de când venise; dar, din cauza 
programului lor încărcat, să-i vadă pe Han şi pe Leia în acelaşi loc şi în acelaşi timp 
era oricum o întâmplare rară. Era o minune că reuşiseră cumva să aibă trei copii! Să 
aibă oare absenţa lui Han vreo legătură cu îngrijorarea ascunsă a Leiei? 

Luke o luă din nou pe Jaina cu ajutorul Forţei, ridicând-o în aer. Ea chicoti şi 
începu să dea din mâini şi din picioare ca şi cum ar fi înotat prin spațiul deschis al 
camerei. 

— Leia, am nevoie de ajutorul tău în câteva chestiuni birocratice, spuse Luke. 

— Sigur. Ea îi zâmbi ironică. Cu ce pot să te ajut? 

— Mai trebuie să o contactez pe Mara Jade şi o mână de alţi posibili candidați 
Jedi. Dar acum că am doi cursanți aici şi mă aşteaptă, aş vrea să găsesc un loc unde 
să ne începem studiile Jedi. Şi trebuie să îl găsesc repede. Am vorbit cu Streen şi 
Gantoris, şi mi-e clar că nu este un loc potrivit pe Coruscant. Lui Streen nu-i place 
să stea în preajma altor persoane şi nu se va simţi prea bine în niciun loc din Oraşul 
Imperial. Tot Coruscantul este o metropolă, cu clădiri peste clădiri. Şi... Ezită, dar 
fiind o conversație privată cu Leia, nu putea să-i ascundă niciuna dintre îngrijorările 
sale. Există un oarecare pericol cu privire la ceea ce am putea face. Cine sunt eu ca 
să-i învăţ pe toți aceşti potenţiali Jedi? Nu am de unde să ştiu ceea ce ar putea 
declanşa un dezastru asemănător cu una dintre furtunile de Forţă ale Împăratului. Ar 
fi mai bine dacă am găsi un loc izolat, un loc solitar unde să ne putem efectua 
antrenamentul fără interferenţe. 

— Şi în siguranță. Ochii întunecațţi ai Leiei îi întâlniră pe ai lui, iar el ştiu că 
amândoi se gândeau la Darth Vader. Da, sunt de acord. Voi încerca să vă găsesc un 
loc potrivit. 

— Şi în timp ce cauţi, continuă Luke, trebuie să relocăm de asemenea pe toată 
lumea de pe Eol Sha. Au mai rămas doar vreo cincizeci de persoane în acel avanpost, 
dar planeta este condamnată. Când l-am luat pe Gantoris, am promis că vom găsi un 
nou cămin pentru supraviețuitori. Vezi ce poţi face. 

— Pentru un grup de oameni atât de mic, nu ar trebui să fie dificil, răspunse 
Leia. Orice loc sună mai bine decât planeta pe care o părăsesc. 

Luke râse. 

— Sau ai putea să-l pui pe Han să câştige o altă planetă pentru ei la un joc de 
cărți! 

Ea se uită la el ca şi cum ar fi fost înțepată. Da, într-adevăr, gândi el. E ceva 
legat de Han. O săltă iar pe Jaina în aer, apropiind-o de tavan, apoi o lăsă să revină 
jos. 

Dintr-o dată, Lando Calrissian dădu buzna în cameră fără să fie anunţat. 

— Leia! Winter tocmai mi-a spus că Han nu s-a întors încă. De ce nu ai vorbit 
cu mine despre asta? 

Speriat, Luke o lăsă pe Jaina să cadă şi abia reuşi să o prindă în aer lao 
palmă deasupra podelei dure. Jaina chicoti delirant, încrezătoare că totul fusese 
plănuit. 

Lando părea supărat şi furios în timp ce o privea pe Leia, punându-şi mâinile 
în şolduri şi lăsând pelerina să atârne în spatele lui. Apoi îl observă pe Luke. 

— Luke, ai de gând să faci ceva în legătură cu asta? 

— Nu ştiu despre ce vorbeşti, dar cred că Leia tocmai era pe cale să-mi spună. 

Ambii bărbaţi se uitară la ea. Ea suspină şi se aşeză. 

— Da, Han lipseşte. A plecat pe Kessel acum două săptămâni, iar acum au 
trecut patru zile peste termenul de întoarcere. Nu m-a contactat deloc, aşa că ieri am 
luat legătura cu cei de pe Kessel. Am vorbit cu cineva care pare să fie la conducere, 
un Rybet pe nume Moruth Doole. Doole spune că Han şi Chewie nu au ajuns acolo. 
Kessel nu are nicio înregistrare a Şoimului Mileniului. Doole a sugerat că s-ar putea 
să se fi pierdut în grupul de găuri negre. 

— Nu şi Han! spuse Lando. Şi nu cu Șoimul. Ştie să piloteze chestia aia 
aproape la fel de bine ca şi mine. 

Leia aprobă din cap. 

— Pe tot parcursul conversației am simțit ceva în neregulă cu modul în care se 
comporta Doole. Răspunsurile lui erau prea banale şi părea nervos. Am avut senzația 
clară că aştepta apelul meu şi că îşi inventase deja scuzele potrivite. 

— Nu-mi place asta, spuse Lando. 

— Ei bine, dacă Han lipseşte şi ştiați încă de ieri, de ce nu aţi trimis o flotă de 
cercetaşi ai Noii Republici? spuse Luke. O echipă oficială de căutare? Dacă s-a 
pierdut undeva în Foale? 

Leia suspină. 

— Gândeşte-te la asta, Luke. Dacă aş mobiliza o forță oficială, aş putea crea un 
incident galactic exact când vrem să aducem Kesselul alături de Noua Republică. Şi, 
în plus, recunoscu ea, îl cunoşti pe Han. Există o şansă foarte reală ca el să se 
prostească. A uitat că i se întorc copiii. Poate că a găsit un joc bun de sabacc sau a 
început să vorbească despre vremurile de demult cu unii dintre prietenii lui de 
contrabandă cu mirodenii — de aceea a vrut să plece în misiune în primul rând. 

— Vom merge să-l căutăm noi înşine, spuse Lando. 

Luke îşi dădu seama, după felul în care se lumină fața Leiei, că asta era ceea 
ce intenționase să întrebe de la început. 

— O să mergem să cotrobăim pe acolo, spuse el. Nu va exista niciun dispecerat 
oficial sau vreo înregistrare a misiunii noastre. 

— Mai bine să luăm Lady Luck, spuse Lando. E doar un iaht privat cu motoare 
destul de puternice. 

Leia făcu un pas înainte, o luă pe Jaina din poala lui Luke şi o legănă. 

— Voi avea grijă de Gantoris şi Streen cât timp eşti plecat. 

Luke încuviință din cap şi îşi întinse larg mâinile. 

— Vezi tu, de aceea eşti diplomat... te gândeşti la astfel de detalii. Doar să nu-i 
laşi să intre în vreo belea. 

— Ar trebui să-l luăm pe R2 cu noi, spuse Lando. Droidul ăsta mic m-a ajutat 
la cursele de bloburi. 

Luke aflase de isprăvile lui Lando cu impostorul Tymmo. 

— Poţi să-mi povesteşti totul în drum spre destinaţie. Leia a aşteptat destul. 

— Să mergem pe Kessel, spuse Lando. 

Capitolul 15 


Reugşiră să fure cea de-a doua navă. 

Han şi Chewbacca pierduseră timp preţios la bordul primei nave cargo de pe 
platforma de aterizare a fabricii de atmosferă, încercând să pirateze comenzile, în 
timp ce Kyp Durron veghea prin trapa deschisă. Aerul se simțea rece pe pielea lor 
expusă şi nu ştiau cât de multe radiaţii rătăcite de la Foale pătrunseseră de fapt prin 
stratul de protecţie atmosferică; respirația şuiera în spatele măştilor lor respiratorii. 
Nimeni nu-i văzuse. Încă. 

După numai câteva minute, Han activă din greşeală sistemele automate de 
blocare a navetei. Lovi nervos cu mâna în panou. 

— Trebuia să ştiu că nu sunt capabil să trec de sistemele de securitate de nivel 
înalt! 

Chewbacca scoase o placă de acces şi o aruncă în compartimentul din spate cu 
un zgomot asemenea unui speeder care se prăbuşea. Răcnind Wookiecul începu să 
smulgă firele de la comenzi şi să le înfigă în porturile de anulare, însă cele câteva 
lumini care mai funcționau pe panouri continuau să ardă în roşu. 

— Las-o baltă, Chewie. Vom încerca pe cealaltă navă, spuse Han. Cred că ştiu 
ce am greşit aici. 

Kyp supraveghea uşile minuscule de la coşul masiv al fabricii de atmosferă. 

— Încă nicio mişcare din interior. Suntem în siguranță. 

Alergară prin spaţiile deschise ale zonei de aterizare până la cea de-a doua 
navă de marfă, un vechi model Imperial cu blindaj plin de cicatrici şi aripi lungi şi 
plane care o făceau să arate ca un peşte mecanic zburător. Han şi Chewbacca 
zburaseră cu o navetă similară din clasa Lambda în misiunea lor de gherilă de pe 
Endor; dar acest model părea şi mai vechi. Închisorile trebuie să aibă o prioritate 
scăzută în ceea ce priveşte achiziţiile de echipamente noi, gândi el. 

Chewbacca deschise trapa, iar Han se strecură înăuntru, îndreptându-se direct 
spre comenzi. Wookieeul urcă în urma lui, în timp ce patru gărzi apărură la vedere în 
jurul perimetrului coşului atmosferic. Escadronul purta uniforme improvizate din 
vechile armuri de soldaţi din trupele de şoc şi costume termice pentru mină. 

Kyp se lipi de perete chiar în interiorul trapei deschise. Privind peste câmpul de 
aterizare, văzând că uitaseră să închidă uşa de la prima navă, iar acum intervenția 
lor era dureros de evidentă. Înghiţi în sec. 

— Mai bine te-ai grăbi, Han. Avem companie, dar nu ne-au văzut încă. 

— Dacă asta nu merge, suntem băgați adânc în bălegar de bantha, murmură 
Han, forțând ecranele de comandă şi îndepărtând placa de acces la controlul de 
securitate. 

Echipa de gărzi porni în ceea ce era probabil o patrulă de rutină. Han aruncă o 
privire în sus pentru a-i vedea prin fereastra navei, însă oţelul transparent 
reflectorizat împiedica patrula să observe compartimentul pilotului. Se întrebă de 
câte ori pe zi se plimbau gărzile în jurul perimetrului circular al coşului atmosferic. 
Spera că acum erau doar somnambuli. 

Încercă să pornească motoarele navetei, dar panoul de control îi afişă un mesaj 
de eroare. 

— Bălegar de bantha să fie, atunci, spuse el. 

Dar mai avea un singur lucru de încercat. 

Gardianul principal se opri brusc şi făcu un gest spre trapa deschisă a primei 
nave. Îşi înclină capul ca să vorbească în comunicatorul de pe cască, apoi porni cu 
prudenţă înainte. Luă un alt paznic cu el, în timp ce ceilalți doi îşi scoaseră armele şi 
se împrăştiară, privind dintr-o parte în alta. 

— Oh, Doamne, spuse Kyp. 

Han reconectă circuitul de securitate, activând din nou mecanismele de 
verificare a parolei, apoi fixă placa la loc. 

— Hai să încercăm. Kyp, pregăteşte-te să închizi trapa. Dacă va funcționa, 
gărzile vor fi supărate. Dacă nu funcţionează, mă voi supăra eu. 

Cei doi gardieni îşi scoaseră capetele din prima navetă, gesticulând sălbatic. 
Văzuseră sabotajul. Ceilalţi doi bolboroseau în stațiile de pe căşti, apoi sprintară spre 
a doua navetă, scoțând armele. 

Kyp apăsă pe butonul care închidea trapa. Toate gărzile începură să alerge, 
îndreptându-şi blasterele spre navetă. Han apăsă pe comenzile de pornire. Cu un 
vuiet şi un zumzet nemilos, motoarele se aprinseră. Energia electrică străbătu 
naveta. Han scoase un strigăt de triumf, dar Chewbacca îl trânti înapoi în scaunul 
pilotului, în timp ce lucra cu furie la comenzi cu mâinile lui mari şi păroase pentru a- 
i ridica de pe platformă. 

Gărzile traseră cu blastere asupra navei. Han auzi pocnetele sfârâitoare când 
proiectilele loviră nava, dar blindajul navei rezistă atacurilor cu arme de mână. 

La baza coşului atmosferic, uşile se deschiseră şi o întreagă echipă de gărzi 
țâşni afară ca nişte şopârle Anoat în sezonul de împerechere. Un fulger laser 
strălucitor străbătu oţelul transparent chiar în fața ochilor lui Han, orbindu-l. 

— E timpul să părăsim petrecerea, spuse el. 

Chewbacca îi ridică de la sol, manevrând nava departe de celelalte vehicule de 
pe pista de aterizare. Doi gardieni se străduiau să monteze un tun blaster, ridicându- 
l] pe trepiedul său şi aliniind punctul de ochire. Chewbacca mârâi, iar Han preluă 
comenzile. 

— Ştiu. Chestia aia poate fi o adevărată problemă dacă nu luăm repede 
altitudine. 

O rafală de rachete de aruncător de mână se izbiră de carcasa inferioară. Han 
pilotă nava mai sus, pe lângă uriaşul coş de fum, urcând în spirală şi folosind pereţii 
curbați ca pe un scut. Gărzile reuşiseră să tragă doar un singur foc de tun blaster, 
dar fasciculul dispăru pe lângă ei în timp ce Han se răsucea cu naveta în sus, 
păstrând coşul între el şi trupe. Mai jos, gărzile alergau în jurul perimetrului pentru 
a avea linie de tragere, dar Han pilotă naveta dincolo de raza de acţiune a focului 
armelor de calibru mic. 

— Am scăpat! spuse Han. Dă-i bice, Chewie! 

Atunci, turelele laser masive montate pe turnul atmosferic începură să tragă 
asupra lor. 

— Ce! strigă Han. Ce caută arme pe un turn atmosferic? Este o fabrică, nu o 
garnizoană! 

Un fulger verde strălucitor lovi aripa din dreapta a navei, trimițând-o să se 

rostogolească. Han şi Chewbacca se agățară de comenzi în timp ce nava se rotea, iar 
Kyp se agăță de suporturile scaunului pilotului. 

Se îndreptară spre curentul alb care ţâşnea dinspre coş, loviți dintr-o parte în 
alta de aerul fabricat care se revărsa în atmosfera Kesselului. 

— Ţineţi-vă bine! strigă Han. 

Nu voia să se prăbuşească din nou pe planetă. La accelerația maximă a 
navetei, îi duse de-a lungul curentului de aer, urcând ca o barcă ce se deplasa pe 
cursul rapid al unui râu. Rafalele verzi ale laserelor continuau să țâşnească în sus, 
dar, urcând pe curentul central, Han ţinu naveta în unghiul mort al mecanismelor 
lor de ochire. 

Se îndreptară spre marginile atmosferei, iar Han privi atât la Kyp cât şi la 
Chewbacca. 

— Ei bine, s-a cam terminat cu furişarea de aici. Acum, Moruth Doole va afla 
că am evadat. 

Ca şi cum ar fi fost un semn, comunicația navetei pocni şi se auziră în fundal 
vocea răguşită a lui Doole. 

— Asta e? Ai obţinut de data asta canalul corect? 

— Da, domnule Comandant. 

— Solo! Han Solo, mă auzi? 

— Măi, măi, se pare că e vechiul meu prieten Moruth Doole! spuse Han. Ce mai 
faci, amice? Sper că te simți mai bine decât asistentul tău Skynxnex. 

— Solo, mi-ai provocat mai multă suferință decât orice altă formă de viaţă din 
galaxie — inclusiv Jabba! Ar fi trebuit să te strivesc când te-am avut la mine în birou. 

Han îşi dădu ochii peste cap. 

— Ei bine, ţi-ai ratat şansa şi nu am de gând să-ţi mai dau alta. 

Doole chicoti, un râs şuierător heh-heh ca o persoană care se îneacă cu nisip. 

— Nu vei scăpa. O să mobilizez toate forţele împotriva ta. Ar fi bine să începi să 
te gândeşti la viața de apoi. 

Kyp privea fix prin fereastră, ca şi cum ar fi fost profund concentrat. Atmosfera 
se subția în jurul navei care fugea la limita îndepărtată a ceea putea să stăpânească 
gravitația de pe Kessel. Văzu luna Kesselului şi, dintr-o dată, începu să tremure 
necontrolat. Clipi din ochi, confuz. 

Chewbacca urlă în rețeaua de difuzoare. 

— Spune-i-o, Chewie, zise Han, apoi închise stația radio. 

Kyp se repezi în față şi apucă comenzile, activând rachetele de manevră şi 
făcând nava să se clatine înainte cu suficientă forță pentru a-i trânti pe Han şi pe 
Chewbacca în scaunele lor. Kyp căzu pe spate, incapabil să-şi păstreze echilibrul în 
urma accelerației. 

— De ce ai făcut asta? întrebă Han, uitându-se fix la Kyp. 

Dar Chewbacca scoase un sunet alarmat şi îl trase pe Han înapoi la consolă. 
Chiar sub ei, atmosfera strălucea şi se răsfrângea în timp ce un ecran ionizat 
impenetrabil apăru, acoperind planeta. 

— Scutul lor energetic este operaţional! spuse Han. 

Lucrătorii de pe baza lunară de pe Kessel reparaseră ecranul protector care 
bloca planeta-închisoare. Dacă Kyp nu ar fi apăsat accelerația exact când o făcuse, 
ar fi fost sfârtecați de bariera de energie sau ar fi fost blocați sub scut, fără să poată 
scăpa. 

— De unde ai ştiut? spuse Han, uitându-se peste umăr la Kyp. 

Kyp se ridică de pe podea, scuturându-şi capul pentru a-şi limpezi gândurile. 

— Nu mai contează. Eşti bine? 

— Da. Doar să ne îndepărtăm de Kessel. 

Han se întoarse spre comenzile navetei. 

— Chewie, contactează Noua Republică. Nu mai aştepta de data asta. Trebuie 
să afle ce se întâmplă aici, în caz că nu ne întoarcem. 

Wookieeul se aplecă asupra comenzilor de comunicare în timp ce Han se lupta 
cu navicomputerul. Han rămase uimit de ceea ce trebuia să facă. 

— La naiba! Chestia asta e un model vechi 500-X! N-am mai văzut aşa ceva 
decât într-un muzeu. Sper că ne-au lăsat un bloc de notițe pentru a face calcule de 
rezervă. Ar putea fi mai rapid şi mai precis! 

Chewbacca gemu şi îşi lovi cu pumnul păros în consolă cu destulă forță încât 
să îndoaie panourile. Han îi aruncă o privire lungă. 

— Ce vrei să spui cu suntem bruiați? Cine ne bruiază? 

Kyp se întoarse spre fereastra laterală şi spuse cu voce joasă: 

— Uite-i că vin. 

Garnizoana de pe luna Kessel scuipă zeci de nave de luptă transformate, 
cargoboturi blindate, X-interceptoare subțiri şi puternic înarmate şi nave de luptă 
TIE. Multe dintre nave trebuie să fi fost avariate în timpul războiului recent şi apoi 
recuperate. Acum, Doole îşi reactivase şi scutul de apărare planetară. Kessel avea să 
fie o adevărată fortăreață împotriva oricărui atac. Şiruri de X-interceptoare şi Y- 
interceptoare zburau, flancate de o parte şi de alta de o escadrilă TIE. Traversară în 
trombă reziduurile de atmosferă din urma orbitei planetei, lăsând o urmă luminoasă 
de gaz ionizat cu motoarele lor subluminice. 

— Puneţi-vă centurile de siguranță, spuse Han. Va fi o cursă infernală. Întinse 
mâna spre comenzi, pregătindu-se să riposteze, apoi simți un tăvălug în stomac. Ce? 
Nava asta e neiînarmată! Cercetă frenetic consola. Nimic! Nici măcar un singur laser! 
Nici măcar o praştie! 

Kyp se agăță de spătarul scaunului de pilot al lui Han, asigurându-se. 

— Am furat o navă de aprovizionare, nu una de luptă. La ce te aşteptai? 

— Chewie, pompează totul în scuturi... şi mă refer la tot, inclusiv suportul 
vital. Avem suficient aer aici pentru a rezista mai mult decât va rezista nava asta. 
Amplifică scuturile până când vor exploda. Va trebui să-i depăşim. 


Primul val de TIE-uri se apropie, cu motoarele lor ionice gemene urlând în 
difuzoarele de transmisie ale cabinei de pilotaj. Suliţele laser apărură, lovind nava, 
dar scuturile rezistară. X-interceptoarele atacară din spate. 

— Nava asta nu poate merge mai repede? întrebă Kyp. 

Luminile se diminuară în timp ce Chewbacca reîntărea scuturile. 

— Aşa cum ai spus, puştiule, am furat o navetă de marfă. Asta nu e o navă de 
curse şi cu siguranță nu este Șoimul. Pregăteşte-te pentru un salt în hiperspaţiu 
imediat ce fosila asta de navicomputer îmi dă un răspuns. Se uită fix la afişaj, apoi 
bătu în panou. Vor mai trece încă zece minute până când va da o traiectorie sigură. 
La naiba! Grupul de găuri negre dă peste cap toate calculele. 

Chewbacca interveni cu un comentariu zgomotos şi strident. 

— Ce a spus? întrebă Kyp. 

— A spus că scuturile noastre vor ceda în aproximativ două minute. Mi-aş dori 
să am arme... m-aş mulțumi chiar şi cu o piatră pe care să o arunc pe fereastră! 
Ochii îi erau mari şi brusc goi de speranță. Nu avem cum să rezistăm suficient de 
mult, iar Doole sigur nu va mai lua prizonieri a doua oară. Îmi pare rău că te-am 
băgat în asta, puştiule. 

Kyp îşi muşcă buza, apoi se întoarse să arate spre fereastra din față. 

— Du-te acolo. 

La Foale. 

Nori învolburaţi de gaz se încolăceau în adâncurile fără fund ale găurilor negre, 
făcând ca spaţiul să arate ca o împletitură încâlcită de fire incandescente. Gravitaţia 
aştepta să sfâşie orice navă care se apropia prea mult. Grupul inexorabil al Foalelor 
era menit să înghită sistemul Kessel însuşi în doar o mie de ani — dar Han nu voia 
să-i hrănească apetitul mai devreme de atât. 

Chewbacca răcni ceva ce nu avu nevoie de traducere. 

— Eşti nebun? întrebă Han. 

— Oricum ai spus că suntem morți. 

Patru Y-interceptoare traseră simultan în partea din stânga a navei, zguduind- 
o. O ploaie de scântei explodă din unitatea de comunicaţii, iar Chewbacca se strădui 
să redirecționeze circuitele. 

— Ar trebui să existe căi sigure de trecere prin ea, spuse Kyp. Trebuie să fie. 

— Da, şi aproximativ un milion de trasee care sunt o moarte subită! 

— Vom zbura pe muchie de cuțit pe tot drumul. Ochii tineri ai lui Kyp păreau 
nemăsurat de bătrâni în timp ce-l privea fix pe Han. Avem o şansă mai bună dacă 
rămânem aici şi luptăm? 

Imensele puțuri gravitaționale ale Foalelor formau un labirint pe toate căile 
hiperspaţiale şi spaţiale normale care treceau prin zona lor. Cele mai multe dintre 
rute erau fie fundături, fie mergeau direct în gâtlejul unei găuri negre. 

— Nu vom găsi niciodată cursul corect, spuse Han. Ar fi o sinucidere. 

Kyp îl apucă de umăr pe Han. 

— Îţi pot arăta calea. 

— Ce? Cum? 

O navă de vânătoare TIE zbură pe deasupra lor, rotindu-se în zbor şi trăgând 
asupra navetei furate. Crucişătoarele de la baza lunară se apropiară. Împotriva 
turbolaserelor navelor capitale, evadaţii ar fi fost vaporizaţi în câteva clipe. 
Chewbacca gemu în timp ce scuturile din spate slăbeau şi cedau. 

Han încercă să se descurce cu comenzile; atât el, cât şi Chewbacca încercau să 
întărească punctele slabe prin drenarea scuturilor mai puternice din față. Luminile 
din cabină se diminuau pe măsură ce scuturile absorbeau tot mai multă energie. 

— Te-am ajutat să navighezi prin tunelurile întunecate de mirodenii când 
fugeam de Skynxnex, nu-i aşa? spuse Kyp. Am ştiut când avea de gând Doole să 
pornească scutul energetic! Pot să găsesc calea cea bună prin Foale. 

— Asta tot nu-mi spune şi cum, puştiule! strigă Han. 

Kyp afişă o expresie stânjenită pentru o clipă, apoi vorbi repede. 

— Asta o să sune ca o religie veche şi banală... dar funcţionează! O bătrână 
care şi-a petrecut o parte din pedeapsă în tunelurile de mirodenii mi-a spus că am 

un fel de potenţial extraordinar. Mi-a arătat cum să folosesc ceva numit puterea sau 
tăria sau ceva de genul ăsta. 

— Forţa! strigă Han uşurat. Îi venea să-l apuce pe Kyp şi să-l îmbrăţişeze. De 
ce n-ai spus aşa? Cine era această femeie 

— Numele ei era Vima-Da-Boda5. Jos, în minele de mirodenii, m-a învăţat doar 
câteva lucruri înainte ca gărzile să o ia pe sus. Nu am mai văzut-o niciodată, dar am 
exersat ceea ce m-a învățat ea. M-a ajutat de câteva ori, dar nu prea înţeleg cum. 

— Vima-Da-Boda! spuse Han, amintindu-şi de Jedii pe care el şi Leia îi 
găsiseră pe Nal Hutta. 

În timp ce se ascundea plină de remuşcări, Vima-Da-Boda îşi petrecuse timpul 
în minele de mirodenii, îndeajuns pentru a-l antrena pe Kyp în câteva abilităţi 
esențiale. Han spera că va fi suficient de bun. 

— Nu-mi place asta, spuse Han. 

O altă pereche de nave de luptă îi survolă, trăgând în mod repetat. 

— Dar îmi place mai mult decât celelalte opțiuni pe care le avem acum. 

Îşi schimbă traiectoria, rotindu-se şi îndreptându-se direct spre grupul 
clocotitor de găuri negre. Spera ca scuturile slăbite ale navetei să reziste suficient de 
mult pentru a-i duce acolo. 

Prima dintre navele mai mari ajunse în dreptul lor şi deschise focul, făcând o 
buclă deasupra lor, apoi revenind, ca şi cum ar fi vrut să îi izbească. Forma 
cargobotului atacator făcu sângele lui Han să se transforme în apă, iar el o privi în 
tăcere şi consternat timp de o secundă întreagă înainte să reuşească să strige. 

— Este Şoimul Mileniului! E nava mea! 

Şoimul veni direct spre ei, trăgând iar şi iar, în timp ce scuturile frontale ale 
navetei încercau să compenseze loviturile. În ultima clipă, Han răsuci naveta furată 
într-un picaj abrupt, astfel încât Şoimul trecu pe deasupra lor. Unul dintre proiectile 
trecu prin scuturile şubrede şi străpunse blindajul navetei. 

— Asta-i culmea! spuse Han. Acum sunt supărat. Chewie, la ordinul meu 
renunță la scuturi şi aruncă totul în propulsie. Pompează până la ultima fărâmă de 
energie în motoarele noastre şi du-ne direct în Foale. Ochii lui coborâră spre afişaje. 
Scuturile cedează oricum în mai puţin de un minut, iar navicomputerul are nevoie de 
încă şase pentru a-şi termina calculele. Afurisite fie modele 500-X! 

O altă escadrilă de nave de vânătoare îi mitralie, apoi trecu în trombă, lăsând 
un gol în spatele lor, în timp ce o fregată uriaşă Lancer se apropia rapid. Un val de 
nave de patrulare a sistemului şi de crucişătoare Carrack îi urma, gata să folosească 
un întreg arsenal de turbolasere. Moruth Doole nu-şi asuma niciun risc de data asta. 

— Dă-i drumul, Chewie! spuse Han. 

Wookieeul opri scuturile şi canaliză toată energia către motoarele subluminice. 


5 Vima-Da-Boda - Cavaler Jedi uman de sex feminin din familia Sunrider care supraviețuise Marii 
Epurări Jedi. Vima avea o sabie de lumină veche de 10.000 de ani. Aceasta fusese construită în anul 
10.000 înainte de Bătălia de la Yavin şi se pare că fusese modificată de-a lungul anilor, deoarece 
semăna foarte puţin cu modelele stângace şi timpurii de săbii de lumină. În cele din urmă a ajuns în 
mâinile unei femei Maestru Jedi. Aceasta i-a dat-o Padawanului ei, care i-a dat-o lui Vima-Da-Boda, 
care, la rândul ei, i-a dat-o lui Leia, mulți ani mai târziu, pe Nar Shaddaa. La un moment dat, între 
anii 3 şi 9 după Bătălia de la Yavin, Vima a fost închisă pe Kessel pentru un motiv necunoscut. Vima 
l-a descoperit pe Kyp Durron, tânărul uman cu un potențial de Forţță în devenire. Chiar şi cu 
conexiunea ei amorțită cu Forța, Vima a putut simți puterea brută, neexploatată din Durron. 
Folosindu-se de conexiunea pe care o avea, Vima l-a învățat pe Durron ce abilități minore a putut, 

Naveta izbucni în față cu o viteză neaşteptată, surprinzând navele urmăritoare. 

— Surpriza nu ne va ajuta decât pentru câteva secunde, spuse Han. Apoi vom 
fi pe cont propriu. 

— Până atunci ar trebui să fim în ghearele Foalelor, şopti Kyp. 

— Dacă nu ai dreptate în privinţa asta, puştiule, nu vom şti niciodată. 

Perdele de gaz incandescent se aprinseseră în fața lor, reziduuri rotitoare 
încălzite de frecare în timp ce se învârteau în spirală pe orbite complexe prin Lobul 
Roche al unei găuri negre şi în gâtlejul alteia. Razele X mortale umplură spaţiul, 
forțând oţelul transparent să se întunece pentru a proteja ochii pasagerilor. 

— Numai un idiot complet ar încerca aşa ceva, spuse Han. 

Chewbacca fu de acord. 

Navele de pe Kessel îşi măriră acceleraţia, încercând cu disperare să îi prindă 
pe evadați înainte ca Han să ajungă la Foale. Han se aplecă asupra comenzilor, cu 
mâinile încleştate, ca şi cum ar fi vrut să mărească viteza prin simpla forță de voinţă. 

Navele de luptă eliberară o furtună de salve laser, dar uriaşele distorsiuni 
gravitaționale ale Foalelor le împrăştiară focul şi le trimiseră pe arcuri lungi, departe 
de ţintă. 

— Să sperăm că nu sunt şi ei nişte idioţi! spuse Kyp. 

Han se îndreptă spre şuvoaiele de gaze fierbinţi care ardeau. 

Navele de pe Kessel îi urmăriră până în ultima clipă, apoi se îndepărtară în 
plină forță cu motoarele de manevră, lăsându-şi prada să se ducă spre o moarte 
sigură. 

Nava lui Han plonjă în fălcile gravitaționale ale grupului de găuri negre. 


6 Lobul Roche — regiunea din jurul unei stele dintr-un sistem binar în care materialul orbital este legat 
gravitațional de acea stea. Este o regiune aproximativ în formă de lacrimă delimitată de un potențial 
gravitațional critic, cu vârful lacrimei îndreptat spre cealaltă stea. Lobul Roche este diferit de Sfera 
Roche, care aproximează sfera de influență gravitațională a unui corp astronomic în fața perturbațiilor 
provenite de la un corp mai masiv în jurul căruia orbitează. De asemenea, este diferit de limita Roche, 
care reprezintă distanţa la care un obiect ținut întreg doar de gravitație începe să se descompună din 
cauza forțelor mareice. 

Capitolul 16 


Leia îşi reprimă un zâmbet demn în timp ce-l conducea pe Gantoris în camera 
de proiecţie. Bărbatul brunet privea totul cu uimire, în timp ce încerca să vadă totul 
în acelaşi timp. Gantoris era impunător în noua sa uniformă, croită după măsura 
vechiul său costum pe care îl purtase ca lider pe Eol Sha. Leia încărcase un droid 
croitor cu tipare din arhive şi îi oferise uniforma lui Gantoris drept cadou. Acesta 
fusese încântat, plin de admiraţie. 

Chiar şi după ce ajunsese să-l cunoască, Leia se simțea inconfortabil în 
preajma lui. Deşi Luke o asigurase de existența unui potențial puternic de Jedi în 
acest om, lui Leia nu-i plăcea să se gândească la testele mortale la care Gantoris îl 
supusese pe Luke înainte să accepte să părăsească Eol Sha. Omul trăise o viață 
infernală, recunoscu ea, dar părea prea puternic, ochii lui întunecați păreau ca nişte 
cavităţi de foc ale furiei acumulate în el. Avea privirea unui om obişnuit cu puterea, 
căruia i se arătase brusc cât de mic era în univers. 

Dar cealaltă latură a lui Gantoris o intrigă pe Leia. Îl privea cum îşi muta ochii 
dintr-o parte în alta, înclinând capul pentru a se uita la turnurile clădirilor înalte 
care se ridicau până la marginea atmosferei de pe Coruscant. Rămase uimit de 
camerele de audienţă strălucitoare, de micile facilități personale din camerele pe care 
le obținuse Luke pentru el. Nu mai văzuse niciodată până atunci şi nici măcar nu-şi 
imaginase lucruri pe care Leia le considera obişnuite. 

Acum, în timp ce intrau în sala de proiecţie, Gantoris se holba la ferestrele 
uriaşe care umpleau pereţii cu privelişti largi ale Coruscantului şi ale clădirilor vechi 
de secole care înconjurau întreaga lume. Cei doi nu se aflau cu adevărat la o înălțime 
suficient de mare pentru o astfel de privelişte, iar Leia ştia asta; sala de proiecţie era 
de fapt o cameră internă, iar ferestrele erau ecrane de înaltă rezoluție care afişau 
imagini de la camerele montate în vârful Palatului Imperial. 

— Ce este acest loc? întrebă Gantoris. 

Leia zâmbi, încrucişându-şi braţele peste robă. 

— În momentul de față este doar o cameră. Peste o clipă, însă, îţi voi oferi o 
lume nouă. 

Se îndreptă spre pupitrul de control din mijlocul încăperii şi accesă imaginile 
pe care le compilase din arhive, înregistrări rămase de la studiile efectuate în Vechea 
Republică şi dosarele întocmite în timpul ocupaţiei Alianţei. 

Ecranele ferestrelor pâlpâiră, iar imaginile se schimbară, surprinzându-l pe 
Gantoris, care se răsuci când peisajul arătă brusc o planetă complet diferită. Ochii i 
se măriră şi se panică, de parcă Leia tocmai îl transportase în cealaltă parte a 
galaxiei. 

— Îţi arăt o nouă casă. Aceasta este Dantooine, locul pe care l-am ales pentru 
populaţia de pe Eol Sha. 

În jurul lor, ecranele ferestrelor afişau câmpii vaste de păşuni şi copaci ţepoşi. 
Dealuri purpurii se întindeau spre orizontul îndepărtat. O turmă de mici animale 
păroase hoinărea prin savană; în aer pluteau o mulțime de chestii strălucitoare 

asemănătoare unor baloane, fie plante, fie animale; câteva se agățaseră de crengile 
ascuțite ale copacilor cu ţepi. Două luni, una de culoare mov şi una verzuie, se 
înălțau deasupra. 

— Am stabilit una dintre primele noastre baze Rebele pe Dantooine. Are o 
climă blândă, forme de viaţă abundente, multă apă. Câteva triburi nomade hoinăresc 
pe coastele oceanului, dar în cea mai mare parte planeta este nelocuită. 

Leia folosise Dantooine ca momeală atunci când o interogase Marele Moff 
Tarkin la bordul Stelei Morţii. Pentru a salva iubitul ei Alderaan, Leia divulgase 
locaţia vechii baze Rebele de pe Dantooine, în loc să numească adevărata bază 
stabilită pe Yavin 4; dar Tarkin distrusese oricum Alderaanul, deoarece Dantooine 
era prea îndepărtată pentru o demonstrație eficientă a puterii Stelei Morţii. Acum, 
Dantooine putea fi folosită din nou, ca adăpost pentru refugiații de pe Eol Sha. 

— Crezi că poporului tău i-ar plăcea să trăiască într-un loc ca acesta? 

Leia îşi ridică sprâncenele. Gantoris, care până atunci nu văzuse decât propria 
sa lume distrusă, planeta gazoasă Bespin şi suprafața acoperită şi plină de clădiri a 
Coruscantului, păru impresionat. 

— Pare a fi un paradis. Nu există vulcani? Nu există cutremure? Mâncarea este 
din belşug şi nu există oraşe întinse? 

Ea încuviință din cap. Înainte ca Gantoris să mai poată spune ceva, uşa sălii 
de proiecţie se deschise. Leia se întoarse, surprinsă să o vadă pe Mon Mothma, Şeful 
de Stat, venind să li se alăture. Femeia cu părul arămiu mergea cu un pas ferm care 
o făcea să alunece pe podea. Lidera Noii Republici îi întinse o mână lui Gantoris. 

— Dumneavoastră trebuie să fiți unul dintre primii ucenici Jedi ai lui Luke 
Skywalker. Permiteţi-mi să vă urez bun venit pe Coruscant şi vă doresc mult succes 
în a deveni parte a noului Ordin al Cavalerilor Jedi. 

Gantoris luă mâna lui Mon Mothma şi îi făcu o uşoară plecăciune din cap. Însă 
Leia avu o impresie trecătoare că se considera un lider care se întâlnea cu un egal. 

— Mon Mothma, spuse Leia, tocmai îi arătam lui Gantoris câteva imagini de pe 
Dantooine. Ne gândim să-i mutăm pe refugiații de pe Eol Sha la vechea noastră bază 
de acolo. 

Mon Mothma zâmbi. 

— Bine. Sunt conştientă de situaţia dificilă a poporului tău şi aş vrea să-i văd 
în siguranță pe Dantooine. Întotdeauna am crezut că a fost una dintre cele mai 
plăcute baze ale noastre, nu la fel de aspră ca Hoth sau Baza Pinnacle şi fără jungla 
densă de pe Yavin 4. Se întoarse spre Gantoris. Dacă această lume se bucură de 
aprobarea dumneavoastră, îi voi da ordin Ministrului Organa Solo să înceapă imediat 
lucrările de relocare. 

Gantoris aprobă din cap. 

— Dacă acestea sunt imagini reprezentative, acest loc, Dantooine, ar fi un nou 
cămin perfect pentru poporul meu. 

Leia simți un val de uşurare. 

— Mă gândeam să-l pun pe Wedge... adică pe Generalul Antilles să se ocupe de 
relocare. De luni de zile supraveghează reconstrucția nivelelor inferioare ale oraşului 
şi, sincer, cred că e o risipă a talentelor sale. 

— Sunt de acord, spuse Mon Mothma. Deşi îngropată sub mai multe 
încrengături diplomatice şi decizii birocratice decât îşi putea imagina Leia, Mon 
Mothma îşi păstra cumva o energie calmă. De asemenea, calendarul tocmai mi-a 

amintit că Ambasadorul de pe Caridan va sosi peste două zile. Toate pregătirile 
decurg fără probleme? Pot să-mi ofer ajutorul în vreun fel? 

— Doar planificaţi-vă să fiți acolo. Asta este tot ce pot să vă cer. Am decis să 
mut recepţia în Grădina Botanică Skydome, în loc să o ţin aici, în Palatul Imperial. 
Din moment ce Ambasadorul Furgan pare ostil cauzei noastre, nu am vrut să-i 
exacerbez reacţiile primindu-l în fostul sediu al guvernului Împăratului. De fapt, 
Ambasadorul încearcă să îşi deghizeze misiunea aici ca fiind un simplu pelerinaj 
pentru a vizita diferite repere Imperiale. 

Mon Mothma aprobă uşor din cap, dar schiță un zâmbet. 

— Cel puţin vine. Acesta este cel mai bun semnal dintre toate. 

— Presupun că da. 

Leia rămăsese sceptică. 

— Apropo, nu am primit raportul tău despre misiunea lui Han pe Kessel. A fost 
o idee genială să-l trimiți pe el în locul unui Ambasador oficial. Han poate vorbi cu 
cei de acolo pe limba lor, iar redeschiderea circuitelor de mirodenii, departe de piața 
neagră, ar putea face minuni pentru noua economie. A avut vreun succes? 

Simţindu-se stânjenită, Leia îşi lăsă privirea pe podea. 

— A întârziat, Mon Mothma, aşa că nu am nicio informaţie în acest moment. 
Vă voi da un raport complet de îndată ce se va întoarce. Să sperăm că misiunea lui 
va fi un succes. 

— De acord. Expresia lui Mon Mothma dădea de înțeles că bănuia că există 
mai multe lucruri în povestea Leiei, dar nu mai puse alte întrebări. Trebuie să mă 
duc să discut cu reprezentanţii Ugnaught despre drepturile de salvare a navelor 
naufragiate de pe orbita Coruscantului. Mă tem că va fi o după-amiază lungă şi am 
vrut doar să vă salut cât am avut ocazia. Gantoris, a fost o plăcere. 

Mon Mothma se întoarse să plece, dar îi aruncă o privire înapoi lui Leia. 

— Apropo, faci o treabă bună, Leia. Prea des, în guvern, suntem copleşiți de 
atâtea grupuri de interese nemulțumite, de atâtea plângeri, încât uităm de lucrurile 
pe care le facem bine. Tu faci o mulțime de lucruri bune. 

Leia nu îşi putu ascunde un zâmbet stânjenit. Cel puţin dacă nu şi-ar fi 
pierdut soțul, ar fi fost mult mai fericită. 


Gemenii începură să plângă la unison imediat ce Winter păşi spre rampa 
navetei ei nemarcate. Servitoarea personală a Leiei se opri, continuând să stea cu 
spatele la Jacen şi Jaina, apoi se întoarse încet cu fața la ei. 

Leia îi strânse de umeri pe cei doi copii, însă aceştia încă o tratau pe mama lor 
ca pe o străină, chiar şi după mai multe zile. Ea se abținu, realizând că poate nu era 
cel mai bun lucru de făcut, dar se simți brusc posesivă față de gemeni. 

Faţa lui Winter era rece şi impasibilă sub părul ei alb. 

— Copii, din acest moment, să nu mai plângeți. 

Jacen pufni. 

— Vrem să rămâi, Winter. 

Winter întinse o mână, arătând cu degetul ca o suliță spre Leia. 

— Aceasta este mama voastră. Eu doar aveam grijă de voi. Sunteţi copii mari 
acum şi este timpul să fiți la casa voastră. Eu trebuie să mă întorc şi să am grijă de 

frățiorul vostru. 

Leia se abţinu să nu se cutremure. O cunoştea pe Winter de mult timp; femeia 
îşi amintea în totalitate tot ce văzuse sau auzise vreodată şi rareori arăta vreun fel de 
emoție. Acum, Leia credea că poate detecta o tristeţe în ea, un sentiment de pierdere, 
în timp ce îi încredința, în sfârşit, grija celor două ființe protejate. 

Leia îngenunche lângă gemeni. 

— Veţi sta cu mine de acum înainte, amândoi. Şi tatăl vostru ar trebui să se 
întoarcă acasă în curând. Ne vom distra mult împreună. 

Gemenii se întoarseră să o privească; Winter profită de acel moment pentru a 
se strecura în navetă. Înainte ca Jacen şi Jaina să observe că plecase, Winter activă 
uşile, izolându-se înăuntru. 

Leia rămase alături de copii pe pista măturată de vânt. Repropulsoarele navetei 
vâjâiau, accelerând. Leia făcu un pas înapoi, trăgându-i pe gemeni lângă ea. 

— Daţi-vă la o parte acum. Înapoi, unde e mai sigur. 

Jacen şi Jaina încă mai pufneau, pe punctul de a plânge din nou. În felul ei 
fără antrenament, Leia încercă să le trimită gânduri calme şi pline de dragoste. 

Apoi vorbi într-un comunicator de pe reverul robei ei. 

— Se acordă autorizație de plecare navetei nemarcate de pe platforma 
superioară din partea de nord a Palatului, sub autoritatea Ministrului Organa Solo. 

Controlorii de trafic orbital confirmară, iar naveta lui Winter se ridică de pe 
platformă, pivotă, apoi se îndreptă spre cer. Leia ridică mâna în semn de salut. 

— Faceţi-i cu mâna lui Winter, spuse ea. 

Gemenii fluturară în aer brațele lor grăsuțe. Winter aprinse luminile navetei 
spre ei; apoi declanşă motoarele pentru a se ridica pe orbită, iar nava se avântă în 
depărtarea străbătută de aurore. 

— Haideţi, copii, spuse Leia. Avem de recuperat mult timp pe care l-am 
pierdut. 


Streen stătea în vârful zgârie-norilor ruinaţi şi abandonaţi în care îşi făcuse 
casă. Când Luke îl adusese în aglomerația gălăgioasă a Oraşului Imperial, unde 
miliarde de ființe acopereau planeta cu toate gândurile şi toate sentimentele lor, 
Streen ceruse un loc unde să aibă parte de singurătate până când se vor muta în 
afara planetei, la baza lor de antrenament Jedi. Luke îi arătase părțile abandonate 
ale oraşului, iar Streen alesese cea mai înaltă clădire. Faptul că era la înălțime îi 
amintea de norii de pe Bespin. 

Acum, Leia îi aducea pe gemeni cu ea, ținându-i ferm de mână pe fiecare în 
timp ce îi conducea spre liftul abia funcţional, care ducea pe acoperiş. leşiră pe 
platforma superioară, unde Streen stătea singur pe margine. Bătrânul îşi legăna 
picioarele peste margini, nestingherit de prăpastia neîntreruptă de un kilometru de 
sub el. Privea în sus şi la peisajul urban nemărginit, la turlele geometrice ale 
clădirilor întinse. Urmărea formele minuscule ale liliecilor-şoimi care călătoreau cu 
ajutorul vânturilor termice. 

Leia traversă acoperişul. Nu-i fusese niciodată frică de înălțimi, deşi, având 
copii mici alături, simțea un alt tip de frică, o paranoia care îi strângea stomacul în 
legătură cu milioanele de lucruri care ar fi putut fi un pericol pentru copiii ei. 

Jacen şi Jaina voiau să se repeadă spre marginea platformei şi să se uite în 
jos, dar ea refuza să îi elibereze din strânsoare. 

Auzindu-i că se apropie, Streen se întoarse. Leia observă că purta încă salopeta 
cu multe buzunare, nevrând să se schimbe în hainele mai călduroase sau mai 
confortabile pe care i le oferise. 

— Am venit doar să vedem cum te simți, Streen. Cu Luke plecat, am vrut să 
mă asigur că nu mai ai nevoie de nimic altceva. 

Streen se opri o clipă înainte să răspundă. 

— Ceea ce mi-aş dori este singurătatea, dar mă tem că nu există niciun loc 
unde să pot avea parte de ea pe toată planeta asta. Chiar şi în cele mai liniştite locuri 
de pe Coruscant, pot auzi un zumzet constant de gânduri şi voci şoptite. Va fi foarte 
dificil pentru mine aici, până când voi învăța cum să le blochez. Maestrul Jedi a 
promis că mă va învăța cum să fac asta. 

— Luke ar trebui să se întoarcă în scurt timp, spuse Leia. 

Se apropiară de margine, însă Leia insistă să stea la o distanţă sigură. Dar 
Jaina trase în față până la întreaga întindere a brațului lui Leia, până acolo unde 
putea să se uite peste margine şi să privească în jos până la capăt. 

— E departe! spuse Jaina. 

— Prea departe pentru a cădea, spuse Leia. 

— Nu voi cădea. 

— Nici eu, spuse Jacen. 

Apoi insistă să se încordeze în față pentru a se uita şi el peste margine. 

Streen se uita la ei cu un fel de mirare. 

— Sunteţi mai buni decât ceilalți. Minţile copiilor sunt simple şi directe şi nu 
mă deranjează. Doar atunci când gândurile sunt complexe şi pline de mii de 
subînţelesuri, îmi provoacă dureri de cap. lar dumneavoastră, doamnă Ministru 
Organa Solo, sunteți mai liniştită şi mai concentrată decât majoritatea celorlalte 
fiinţe. 

— Luke m-a învățat cum să-mi controlez propria minte. Nu las să se scurgă 
gândurile şi sentimentele care te deranjează atât de mult. Mă feresc să le transmit 
altcuiva. 

Streen schiță un zâmbet slab, apoi se uită la cerul vast. Pe diferite traiectorii 
parabolice, luminile intermitente ale navetelor diplomatice care veneau şi plecau 
cutreierau cerul. 

— Sper că toţi cursanţii Jedi vor învăţa să fie la fel de tăcuţți ca şi 
dumneavoastră, doamnă Ministru. Mi-ar plăcea foarte mult să fiu în preajma altor 
ființe, să fac parte dintr-o comunitate ca dumneavoastră şi ca Maestrul Jedi. Cât 
timp va dura, ce credeți? 

El o privi adânc în ochi, iar ea îi îndepărtă pe copii de la margine. 

— În curând, spuse Leia. Cât mai curând posibil. 

Promisese că va găsi un loc pentru academia lui Luke înainte ca acesta să se 
întoarcă de pe Kessel. Trebuia să fie locul potrivit şi trebuia să-l găsească fără 
întârziere. 


Leia şi C-3PO insistară să le facă gemenilor o baie caldă înainte de culcare. 

Dădu drumul la apă în timp ce C-3PO verifica dacă temperatura era perfectă. 

Leia îi îndeamnă pe Jacen şi Jaina spre apa cu valuri, dar Jacen ezită. 

— Pune mai întâi bulele! 

— O să pun bulele în timp ce apa continuă să curgă. Acum intraţi înăuntru. 

— Winter pune mai întâi bulele, spuse Jaina. 

— Ei bine, de data asta o vom face un pic diferit, explică Leia un pic mai 
răspicat. 

— Vreau bule acum! strigă Jacen. 

— Vai de mine! Poate că ar fi mai bine să punem bulele înăuntru, Stăpână 
Leia, spuse C-3PO. 

Dar sfidarea gemenilor trezise încăpățânarea Leiei. 

— Nu, v-am spus să vă băgațţi în baie. Nu-mi pasă cum a făcut-o Winter. 
Acesta este locul unde trăiţi acum. Uneori facem lucrurile diferit. 

Jaina începu să plângă. 

— E în regulă! spuse Leia. Este totuşi o baie frumoasă. Uite. Îşi stropi mâna cu 
apă caldă. Nu contează când o să pui bulele. 

— Pot să pun eu bulele? întrebă Jaina. 

— Dacă intri, poţi adăuga bulele. 

Jaina se băgă prompt în apă şi îşi întinse mâinile. Leia îi înmână o sferă de 
culoarea chihlimbarului care se dizolva în agitația valurilor. 

Jacen sări în baia cu valuri. 

— Acum pun şi eu bule! 

— Prea târziu, spuse Leia. Data viitoare va fi rândul tău. 

— Poate ar trebui să-i lăsăm să mai adauge o sferă de bule? spuse C-3PO, 
aplecându-se pentru a-i aşeza pe copii în apă. 

Jacen îşi folosi ambele mâini pentru a arunca apă în fața droidului. 

— Vreau acasă! 

— Aici este acasă, Jacen. Acum locuieşti aici. Eu sunt mama ta. 

— Nu. Vreau acasă! 

Leia începu să se întrebe de ce o dezamăgeau tocmai acum abilităţile ei 
diplomatice. Gemenii începură să se stropească unul pe celălalt. La început părea o 
joacă uşoară, dar deodată - fără niciun motiv aparent - amândoi începură să plângă. 

Poate că asta va fi o bună pregătire pentru întâlnirea cu Ambasadorul Caridan, 
gândi Leia. 

Îşi strânse ochii în timp ce copiii continuau să plângă. C-3PO, din ce în ce mai 
agitat, încerca frenetic să determine care era dificultatea. 

Leia îşi dori să ştie unde se afla Han. 


127 


Capitolul 17 


Naveta furată se prăbuşi în Foale. Vortexurile de gaze fierbinți îi zguduiau 
dintr-o parte în alta, în timp ce Kyp se lupta să îl ghideze pe Han de-a lungul 
cursului lor fragil. Calea sigură era întortocheată şi înşelătoare, prin locurile unde 
singularitățile gravitaționale se anulau reciproc. 

Foalele în sine reprezentau una dintre minunile galaxiei. Însă şi existența unui 
ansamblu de găuri negre părea un lucru imposibil din punct de vedere astrofizic şi 
dusese la multe speculații cu privire la originea lor. Savanţii din Vechea Republică 
invocaseră argumente de natură probabilistică, conform cărora, printre stelele 
aproape infinite din univers, ceva asemănător cu Foalele trebuia să se manifeste cel 
puţin o dată. Alte speculaţii, inclusiv cele exprimate de contrabandiştii superstițioşi, 
sugerau că Foalele fuseseră de fapt construite, asamblate de o rasă străveche extrem 
de măreață şi puternică, care crease găurile negre într-o configurație abia stabilă 
pentru a deschide porţi către noi dimensiuni. 

În acest moment, lui Han Solo îi păsa doar de faptul că Foalele vor deveni 
probabil cauza morții sale. 

Interiorul navetei era întunecat, cald şi sufocant. Culorile sălbatice şi lumina 
aprinsă creau focuri de artificii psihedelice în afara navei şi umbre ciudate în 
interior. Toate sistemele de iluminat, de menținere a vieţii şi de reglare a temperaturii 
fuseseră oprite pentru a creşte puterea scuturilor care erau pe cale să cedeze. 

Han transpira în scaunul pilotului, urmărind comenzile de navigaţie pe care i 
le cedase lui Kyp. Deşi luptase pentru viața lui aproape constant în ultima 
săptămână, îi era foarte dor de Leia. Ea habar n-avea ce i se întâmplase şi probabil 
că era teribil de îngrijorată - dar, fără îndoială, era prea mândră ca să o arate. Lui 
Han îi displăcea şi mai mult să ştie că i se întorseseră copiii, în sfârşit, de pe planeta 
lor sanctuar, iar el nu fusese acolo să-i întâmpine. Dar nu avea să-i mai vadă 
niciodată pe niciunul dintre ei dacă naveta nu reuşea să supraviețuiască trecerii prin 
Foale. Totul depindea de abilitățile misterioase ale lui Kyp Durron. 

Kyp se chinuia cu comenzile, ghidând naveta prin unele dintre cele mai 
delicate şi mai dificile manevre pe care le văzuse Han vreodată - şi Kyp îşi ținea ochii 
închişi! Tânărul părea să vadă prin intermediul altor ochi, urmărind o traiectorie care 
nu era vizibilă cu vederea normală. Privind găurile negre ucigătoare din jurul navetei, 
Han voia să închidă şi el ochii. 

Kyp continuă să parcurgă intuitiv traseul implacabil de obstacole, strecurând 
naveta printre punctele fragile de stabilitate. Chewbacca stătea încremenit de 
propriile sale tensiuni, temându-se să nu tulbure concentrarea tânărului. 

Scânteile zburară pe unul dintre panourile de control, când cedă un scut. 
Chewbacca mârâi în timp ce îşi înfigea degetele lungi în comenzi, redirecționând şi 
răspândind uniform în jurul lor protecția rămasă. Dacă apărea o singură breşă în 
scuturi, razele X şi gazele fierbinți i-ar fi spulberat. 

Kyp nu tresări. 

— Ne apropiem de sfârşitul călătoriei, spuse el fără să deschidă ochii. Există o 

insuliță sigură din punct de vedere gravitațional în mijlocul roiului, ca ochiul unei 
furtuni. 

Han simţi cum îl cuprinse o uşurare. 

— Ar fi bine să ne ascundem acolo pentru o vreme, să reîncărcăm sursele de 
energie şi să facem câteva reparații rapide şi superficiale. 

Chewbacca mârâi, fiind de acord. 

— Şi să luăm o perioadă lungă şi sănătoasă de odihnă, spuse Kyp. 

Han observă un luciu de transpiraţie pe fruntea lui. În ciuda calmului său 
exterior, Kyp părea să se concentreze enorm, punându-şi la încercare abilitățile sale 
nou-născute. 

— Încă mai trebuie să găsim drumul de ieşire, să ştii. 

Gazele ionizate învolburate se desfăcură ca o cortină dată la o parte pentru a 
dezvălui oaza gravitațională din miezul roiului, un refugiu sigur pentru ca ei să se 
recupereze înainte să se întoarcă pe Coruscant. 

— Am reuşit! spuse Han în şoaptă. 

Dar altcineva găsise deja ascunzătoarea. Pe orbita unei mici insule stâncoase 
din centrul Foalelor atârnau patru Distrugătoare Imperiale uriaşe, echipate din plin 
cu armament. La o clipă după sosirea lor, roiuri de nave de luptă TIE se revărsară 
din hangarele Distrugătoarelor, într-o demonstraţie de forță foarte impresionantă. 

Han privi fix, incapabil să vorbească. Tocmai scăpaseră de execuție din mâinile 
lui Skynxnex, de atacul păianjenului de energie din minele de mirodenii, de lupta cu 
întreaga flotă de pe Kessel şi de distrugerea în labirintul gravitațional al Foalelor. 

Acum, scuturile navetei cedau, nu aveau arme -— şi o armadă Imperială tocmai 
fusese lansată spre ei. 

— După cum merg lucrurile, vom sfârşi prin a distruge accidental galaxia 
înainte de ora cinei, spuse Han. Porneşte din nou toate motoarele, Chewie! Hai să 
întoarcem chestia asta. Kyp, găseşte-ne o altă cale de ieşire! 

— Nu sunt multe căi de ales, spuse Kyp. 

Nava se cutremură ca şi cum ar fi lovit-o ceva din spate; apoi ieşiră scântei. 
Chewbacca gemu consternat, iar Han se uită la afişaje. 

— Toate scuturile noastre au cedat. Se holbă la cele patru Distrugătoare şi la 
valurile de nave de luptă şi interceptoare TIE care se îndreptau spre ei. Am impresia 
că avem o ţintă mare pictată chiar pe corpul navei noastre, continuă Han. Ne pot 
nimici cu o singură lovitură de armă. 

Se uită în jur, căutând ceva suficient de tare pentru a lovi cu piciorul; găsi un 
perete despărțitor şi se îndreptă spre el. 

Comunicaţiile pocniră şi, pentru o clipă, Han se aşteptă la un alt mesaj 
amenințător din partea lui Moruth Doole, dar gazele ionizate şi distorsiunile găurilor 
negre ar fi distrus orice transmisie care ar fi trecut prin stratul exterior al Foalelor. 

Din difuzoare se revărsară cuvinte aspre. 

— Naveta Imperială, bine ați venit! De multă vreme nu am mai primit veşti din 
exterior. Vă rugăm să ne comunicaţi codul de acces de securitate. Escadrila noastră 
TIE vine să vă escorteze. 

Han înțepeni, amintindu-şi că furaseră o navetă Imperială veche. Aveau la 
dispoziție câteva secunde înainte să fie spulberați. Dar un cod de acces de 
securitate? Trebuia să se gândească repede. 

Han acționă comutatorul emiţătorului. 


129 


— Aici naveta Imperială, ăăă... Endor. Am avut o călătorie dificilă prin Foale şi 
majoritatea sistemelor noastre informatice sunt la pământ. Cerem asistenţă. Făcu o 
pauză, apoi înghiţi în sec. Cât timp a trecut de când nu ați mai primit veşti din 
exterior? 

Un clic puternic se auzi de la celălalt capăt al firului. Navele de luptă TIE 
continuau să se îndrepte spre ei. Han se strâmbă, ştiind că bluful lui nu putea 
funcționa, fiind o ţintă neprotejată care urma să fie spulberată de mâncărimea 
degetelor Imperiale pe trăgaci. 

Vocea reveni, de data asta mai aspră şi mai clară. 

— Naveta Imperială Endor, repetăm... Care este codul de acces de securitate? 
Transmiteți imediat! 

Han se întoarse spre copilotul său. 

— Chewie, cât mai durează până când vom avea scuturile alea? 

Wookiecul îndepărtase panourile de acces la compartimentele laterale de 
energie, smulgând mai multe fire în timp ce le înşira printre degete şi încerca să 
repare conexiunile. Chewbacca adulmecă pentru a găsi circuite arse. Urma să treacă 
mult timp până când sistemele aveau să fie din nou funcţionale, chiar şi numai la 
limită. 

Han deschise încă o dată circuitul emițătorului. 

— Uh, după cum am spus, am suferit daune substanţiale la calculatoare. 
Suntem în imposibilitatea de a... 

— Scuză inacceptabilă! Codul este verbal. 

— Doar verificam, spuse Han. Fraza de cod este... 

Se uită la Kyp, sperând cu disperare că tânărul va fi capabil să scoată codul 
din aer, dar chiar şi Luke Skywalker era puţin probabil să facă aşa ceva. Kyp nu 
putu decăt să ridice din umeri. 

— Uh, ultimul cod pe care îl avem este RJ-2/ZZ/8000. Aştept confirmarea 
dumneavoastră. Făcu clic, apoi se uită la Chewbacca şi Kyp, întinzându-şi mâinile. A 
meritat o încercare. 

— Răspuns necorespunzător, răsună vocea răguşită. 

— Ce surpriză, mormăi Han. 

Transmisia continuă. 

— Este evident că nu aţi fost trimişi de Marele Moff Tarkin. Navetă Endor, 
urmează să fiți luaţi prizonieri imediat şi aduşi la bordul Distrugătorului Imperial 
Gorgona pentru un interogatoriu amănunţit. Orice tentativă de evadare sau de 
rezistență va duce la distrugerea voastră. 

Han se întrebă dacă ar trebui să se deranjeze să răspundă, apoi se hotări să 
nu o facă. Menţionarea Marelui Moff Tarkin, guvernatorul crud care construise prima 
Stea a Morții, îl lăsase perplex. Tarkin fusese nimicit în urmă cu zece ani, împreună 
cu arma sa apocaliptică. Era posibil ca cei de aici să nu fi fost contactaţi atâta timp? 

Naveta zvâcni ca şi cum ar fi înhăţat-o o mână uriaşă invizibilă. Han auzea 
plăcile de metal gemând în timp ce presiunea strângea corpul exterior al navei. 

— Este o rază tractoare, spuse el. 

Forma uriaşă de vârf de săgeată a Distrugătorului principal se profila în fața 
lor. Chewbacca gemu ceva, iar Han încuviinţă. Şi el avusese o presimţire despre asta. 

— Nici măcar nu te obosi, Chewie. Nu am putea niciodată să ne rupem de raza 
aia tractoare, nu am putea fugi de aici suficient de repede şi nu am putea supravieţui 

unei alte treceri prin Foale. 

O escadrilă de nave de vânătoare TIE înconjurară naveta ca un cocon, făcând 
să le fie imposibil să se abată din calea directă a razei tractoare. Distrugătorul 
Gorgona îşi deschise uriaşul său hangar pentru a-i înghiți pe prizonieri. Navele de 
vânătoare TIE veniră în viteză şi intrară în gura de metal cavernoasă. 

Han îşi aminti de momentul în care fusese adus la bordul primei Stele a Mortii, 
în acelaşi mod, flancat de nave de luptă Imperiale, încercând să se împotrivească 
unui puternic fascicul cu rază tractoare. Dar atunci, însă, îşi pilotase propria navă, 
iar ei reuşiseră să se ascundă în compartimentele secrete de depozitare ale Șoimului. 
Acum nici măcar nu mai aveau de unde să fure uniforme; purtau doar costumele 
termice de închisoare folosite pentru a lucra în minele de mirodenii de pe Kessel. 

— Nu vom face o impresie prea bună, spuse Kyp. 

Cele patru Distrugătoare pluteau deasupra unui grup de corpuri stâncoase 
interconectate, chiar în centrul Foalelor. Alte construcții şi resturi scheletice orbitau 
la mică înălțime în jurul arhipelagului de asteroizi. Han se întrebă din nou ce erau 
toate acestea. O zonă de pregătire? O bază secretă? De ce ar fi risipit Imperiul atâta 
putere de foc pentru a proteja mica aglomerare de roci de mai jos? 

Unda tractoare aduse naveta în cala Distrugătorului şi o transportă până la o 
zonă de aterizare izolată. În timp ce naveta se aşeza, Han auzi gemete şi ticăituri 
slabe, ca un cor de suspine mecanice de uşurare de la nava ponosită. Soldaţii din 
trupele de şoc înarmaţi se grăbiră să se aşeze pe poziţii, alergând în coloane 
regimentate care arătau că încă erau bine antrenați, încă erau foarte bine pregătiți. 
Purtau blastere de model vechi, ținute la îndemână. 

— Ar fi bine să vedem ce vor, spuse Han. Aveţi vreo idee strălucită? 

— Doar din cele mai puţin strălucite, răspunse Kyp dând din cap. 

Han suspină cu resemnare. 

— Hai să ieşim împreună. Mâinile sus şi mişcaţi-vă foarte încet. 

Chewbacca mormăi că nu avea o aversiune specială să moară în timpul luptei, 
dacă urmau oricum să fie executați. 

— Nu ştim asta, spuse Han. Să mergem. 

Chewbacca, cel mai intimidant, ocupă poziția centrală, în timp ce Han şi 
silueta mai mică a lui Kyp Durron îl flancau. leşiră şi se predară. Trupele de şoc îşi 
îndreptară instantaneu armele spre cei trei. Han se întrebă cum era posibil să fi 
reuşit să se aleagă cu un asemenea ghinion necruţător. 

La un semnal de atenţionare, rândurile din spate ale trupelor se redresară 
brusc, punându-şi armele la umăr, în timp ce rândurile din față ţinteau neclintit 
spre prizonieri. Han observă cum se deschid uşile din partea din spate a hangarului 
şi o femeie înaltă păşi prin ele, însoţită de câte o gardă de corp de fiecare parte. 

Avea o constituție zveltă şi mişcări precise. Purta o uniformă de culoare gri-oliv 
şi mănuşi negre. Se îndreptă spre ei, fără să le acorde prea multă atenţie celor din 
jurul ei, ca şi cum trupele ar fi fost nişte simple obiecte de decor. Femeia îşi aţinti 
privirea asupra prizonierilor. 

Cea mai izbitoare trăsătură a ei era părul bogat care îi flutura în jurul umerilor 
şi aluneca pe o lungime necunoscută pe spate. Părul ei era de culoarea cuprului 
fierbinte şi părea să strălucească de o intensitate electrică proprie. Ochii ei erau verzi 
şi pătrunzători, ca nişte fulgere de turbolaser. Se îndreptă direct spre ei. Han văzu 
insigna de la gulerul ei şi fu surprins să recunoască rangul de Amiral. 

Han însuşi urmase în tinerețe Academia Imperială şi ştia că o femeie care 
ajungea la rangul de Amiral era ceva nemaiauzit. Împăratul Palpatine avusese o 
prejudecată binecunoscută față de non-umani, dar susținuse şi o discriminare ceva 
mai subtilă față de femei, promovându-le rareori chiar şi pe cele care treceau testele 
riguroase. Faptul că această femeie avea rangul de Amiral - mai ales al unei mici 
flote de Distrugătoare de Clasă Imperială - era ceva remarcabil. 

Han se puse imediat în gardă; nu era o persoană cu care să te joci. 

Femeia se opri la piciorul rampei şi se uită încrâncenată la ei. Trăsăturile ei 
erau la fel de fin sculptate şi la fel de reci şi rigide ca ale unei statui. Buzele ei abia 
dacă se mişcau în timp ce vorbea. 

— Sunt Amiralul Daala, Comandantul flotei care păzeşte Instalaţia din Foale. 
Îşi aruncă ochii verzi către fiecare dintre ei, pe rând. Voi trei ați intrat într-o mare 
încurcătură. 

Capitolul 18 


Luke şi R2 nu avuseră prea multe de făcut în timp ce Lando pilotase Lady Luck 
spre Kessel. O ceață nebuloasă de atmosferă scăpată din ghearele gravitației 
înconjura planeta în formă de cartof, în timp ce luna garnizoană în formă neregulată 
se deplasa pe orbita sa apropiată. 

— Bun venit în punctul care reprezintă grădina galaxiei, spuse Lando. 

Luke se gândi la planeta sa natală Tatooine, la Marea Dunelor, la Marea 
Groapă din Carkoon, la Deşertul Jundland. 

— Am văzut şi mai rele, spuse el, iar R2 bipăi în semn de acord. 

Lando se apropie şi mai mult de ferestre. 

— Da, ei bine, nu te grăbi să judeci pripit. Încă n-ai privit acest loc de aproape. 

Deschise un canal de comunicare. Dacă Kesselul avea o rețea de detectare 
performantă, staţia ar fi trebuit să localizeze Lady Luck în momentul în care ieşiseră 
din hiperspațţiu. 

— Bună, Kessel! Mă ascultă cineva? Caut pe cineva pe nume Moruth Doole. 
Am o propunere de afaceri pentru el. Vă rog să răspundeți. 

— Cine eşti? interveni o voce care părea speriată. Identifică-te. 

— Mă numesc Tymmo, iar dacă doriţi alte informaţii, spuneţi-i lui Doole să mă 
întrebe el însuşi. Lando îi zâmbi lui Luke. Se gândea că folosirea numelui fals al 
escrocului de la cursele de bloburi adăuga încă un strop de ironie la misiunea lor. 
Între timp, asociatul meu şi cu mine avem nişte bani la dispoziţie — o jumătate de 
milion de credite, mai exact - aşa că fugiți şi aduceţi-l pe Doole. 

Interlocutorul rămase tăcut, fiind evident că ofițerul de comunicaţii se consulta 
cu cineva; apoi veni răspunsul. 

— Transmitem parametrii pentru o orbită de aşteptare, domnule... Tymmo. 
Urmaţi cu exactitate aceste instrucțiuni. Scutul nostru energetic este în prezent 
operaţional şi vă va dezintegra dacă veţi face o încercare neautorizată de aterizare. 
Aţi înţeles? 

Luke se uită la Lando şi amândoi ridicară din umeri. Lando vorbi pe canalul de 
comunicații: 

— Vom aştepta chiar aici până când Doole va întinde covorul de bun venit. Dar 
dacă îi ia prea mult timp, mă voi duce să-mi cheltuiesc banii în altă parte. 

Îşi duse mâinile la ceafă şi se lăsă pe spate în scaunul pilotului. Jos, Kesselul 
umplea fereastra. Era treaba lui Lando să îi strecoare în astfel de locuri, în timp ce 
Luke îşi ţinea ochii şi simțurile Jedi deschise pentru a găsi orice urmă de Han. 

Înainte să plece de pe Coruscant, îşi creaseră nişte profiluri personale false, 
eliminând orice menţiune despre Noua Republică, dar păstrând suficiente indicii 
despre afaceri şi tranzacţii dubioase pentru a oferi dovezi care să le confirme 
identitățile. Luke urma să rămână cât mai anonim, dacă era posibil. 

O voce răguşită răsună în cele din urmă din difuzoare. 

— Domnule Tymmo? Sunt Moruth Doole. Vă cunosc cumva? 

— Deocamdată nu... dar am un cont de credit destul de mare şi lichid de pe 

urma căruia mi se pare că ați putea dori să o faceți. 

Auziră o răsuflare înfundată. 

— Şi ce ar putea însemna asta? Ofițerul meu de comunicaţii a spus ceva 
despre o jumătate de milion de credite? 

— Am dat recent lovitura la cursele de bloburi de pe Umgullian. Caut un loc în 
care să investesc creditele şi întotdeauna am crezut că se pot face bani din 
exploatarea minieră a mirodeniei. Sunteţi dispus să discutăm? 

Doole abia dacă făcu o pauză. 

— Jumătate de milion de credite merită cu siguranţă o discuţie. Voi trimite o 
escortă de nave pentru dumneavoastră. Vă vor trece printr-un coridor sigur din 
scutul energetic. 

— Abia aştept să vă întâlnesc față în față, spuse Lando. 

Doole scoase doar un sunet şuierător, ca de broască. 


Lando lăsă Lady Luck pe platforma de aterizare a Centrului de Corecţie 
Imperial, înconjurată de nave de recunoaştere, transportoare terestre şi alte nave 
care fuseseră dezmembrate pentru piese funcționale. Era îmbrăcat în ţinută 
elegantă, zâmbitor şi cu ochiii strălucitori. Alături de el, Luke purta o salopetă 
banală de pe care fuseseră îndepărtate toate însemnele. 

Un pluton echipat cu armuri ale trupelor de şoc şi uniforme de puşcăriaşi îi 
conduse pe Luke, Lando şi R2-D2 spre uriaşul edificiu trapezoidal al penitenciarului. 
Masivitatea întunecată a închisorii părea să pulseze de ani de durere şi pedeapsă, 
stârnind simţurile sensibile lui Luke. Rămase tăcut şi în gardă. Cel puţin escortele îşi 
țineau armele în toc şi se comportau într-un mod cât se poate de primitor. 

Folosiră lifturile tubulare care urcau pe peretele frontal înclinat al închisorii. 
Prin oţelul transparent, Luke văzu cum pustietățile Kesselului se întindeau fără 
speranță în fața lor. Când lifturile se deschiseră în substructura administrativă, 
gardienii le făcură semn să îi urmeze. Funcţionarii şi birocrații cu aspect sordid se 
agitau pe holuri, părând mai ocupați decât ar fi vrut să fie. Luke se întrebă dacă 
Doole pusese în scenă acea activitate ca un spectacol impresionant pentru Lando; 
dar agitația frenetică părea mai mult haotică decât eficientă. 

Moruth Doole însuşi îi întâmpină pe unul dintre coridoare. Amfibianul 
butucănos îşi freca mâinile întinse şi dădea din cap spre ei. Un dispozitiv mecanic 
care îi acoperea un ochi se focaliza şi se refocaliza. 

— Bine aţi venit, domnule Tymmo! spuse Doole. Permiteţi-mi să îmi cer scuze 
pentru agitația de aici. Nu v-aţi ales un moment prea bun pentru a ne vizita. Ieri mi- 
am pierdut mâna mea dreaptă şi şeful meu principal de tură într-un accident în 
tunel. Vă rog să mă scuzațţi dacă par un pic... agitat. 

— În regulă, spuse Lando, strângând mâna întinsă a lui Doole. Eu însumi am 
fost administratorul mai multor operațiuni miniere mari. Uneori, planeta însăşi nu 
vrea să coopereze. 

— Foarte adevărat! spuse Doole, deschizându-şi şi închizându-şi gura ca un 
tânăr rawwk care cerşea mâncare. Interesant mod de a privi lucrurile. 

— Sper că nenorocirea nu a afectat prea mult producţia de mirodenii? spuse 
Lando. 

— Oh, vom reveni la producția maximă în scurt timp. 

Lando făcu un gest către Luke. 

— Asociatul meu este aici pentru a mă ajuta să verific detaliile mineritului de 
mirodenii şi pentru a mă sfătui cu privire la potențialul său ca investiție. Inspiră 
adânc. Ştiu că probabil v-am luat prin surprindere. Spuneţi-mi, există vreo parte a 
operațiunii dumneavoastră în care aş putea investi? 

Doole le făcu semn să îl urmeze spre biroul său. Vesta lui din piele de şopârlă 
se unduia în lumina incertă a coridoarelor. 

— Intraţi şi vom mai discuta. 

Doole înaintă clătinându-se, întorcându-şi capul dintr-o parte în alta, ca şi 
cum ar fi avut probleme în a vedea pe unde merge. În interiorul biroului fostului 
director, Doole le făcu semn să ia loc. R2 rămase nemişcat lângă Luke. 

Aruncând o privire prin birou, Luke remarcă bărbatul înghețat de carbonită 
atârnat pe un perete; luminile indicatoare ale sistemului de menţinere a vieţii de pe 
panoul de control erau toate stinse. 

— Un prieten de-al dumneavoastră? întrebă el. 

Doole scuipă un râset şuierător. 

— Un fost rival. A fost directorul închisorii de aici, înainte ca mica noastră 
revoluție să aducă capitalismul autentic în industria minieră a mirodeniilor. Se aşeză 
greoi în spatele biroului. Pot să vă ofer ceva de băut? 

Odată aşezat, Lando îşi puse brațele în poală. 

— Aş prefera să vorbim mai întâi despre afaceri. Dacă negocierile noastre par 
promițătoare, poate că putem sărbători cu o băutură. 

— Bună politică, spuse Doole, frecându-şi din nou mâinile. Acum, m-am 
gândit încă de la transmisia dumneavoastră, şi s-ar putea să am ceva care ar putea 
reprezenta investiția perfectă. Se întâmplă ca, exact înainte să moară, şeful nostru de 
tură să descopere un depozit excepţional de bogat de mirodenii glitterstim. Va fi 
nevoie de o sumă bună de bani şi de efort pentru a face reparații în tunelul prăbuşit 
şi pentru a exploata acea resursă, dar răsplata poate fi mai mare decât visele voastre 
cele mai nebuneşti. 

— Am nişte vise destul de nebuneşti, spuse Lando, afişând cel mai larg zâmbet 
al său. 

Luke îl întrerupse cu o voce severă şi sceptică. 

— Acestea sunt afirmații extravagante, domnule Doole. Ne-aţi permite ca 
unitatea noastră R2 să se conecteze la rețeaua dumneavoastră şi să inspecteze 
imaginea profiturilor şi pierderilor operaţiunilor dumneavoastră din, să zicem, ultimii 
doi ani? Asta îmi va oferi date concrete pe baza cărora să-i fac o recomandare 
domnului Tymmo. 

Doole se strâmbă când i se ceru să-şi deschidă registrele, dar Lando scoase din 
buzunar cardul de transfer de credit. 

— Pot să vă asigur că droidul nu va face nicio pagubă sistemului de date şi aş 
fi fericit să vă acord un mic depozit, dacă asta vă face să vă simțiţi mai confortabil. 
Să zicem, cinci mii? 

Doole era prins între propria dorință neliniştitoare de confidenţialitate şi nevoia 
de a părea cinstit în fața unui potenţial mare investitor - ca să nu mai vorbim de 
faptul că dorea cele cinci mii de credite doar de dragul lor. 

— Presupun că ar fi în regulă. Dar pot să îi dau acces droidului doar pentru 

cinci minute. N-ar trebui să aibă nevoie de mai mult timp pentru a găsi informaţiile. 

Luke aprobă din cap. 

— Va fi bine, mulțumesc. 

Oricum, R2 nu ar fi irosit efortul de a verifica rapoartele false de profituri şi 
pierderi. Ar fi început imediat să încerce să dea de urma oricărei înregistrări despre 
Han Solo, Chewbacca sau Șoimul Mileniului. 

Fredonând, R2 se conectă la portul terminalului de lângă biroul lui Moruth 
Doole. Brațul său de legătură de date zumzăia în timp ce accesa informațiile 
îngropate în computerul complexului penitenciar. 

În timp ce aşteptau, Lando îşi continua discuţia cu Doole. 

— Aş vrea să văd toate aspectele legate de extracția şi producţia de mirodenii. 
Sunt sigur că puteţi aranja un tur imediat. Lăsaţi-ne să observăm direct cum 
funcționează afacerea. Inclusiv aceste tuneluri prăbugşite... poate că aş vrea să 
investesc în reparaţii, dacă se pare că va fi un câştig bun. 

— Uh, spuse Doole, uitându-se în spatele lui ca şi cum ar fi căutat o scuză. 
După cum am spus, acum nu este un moment foarte bun. Poate că am putea aranja 
un moment mai potrivit pentru a vă întoarce... 

Doole îşi întinse mâinile moi. Lando ridică elocvent din umeri şi se ridică ca şi 
cum ar fi vrut să plece. 

— Înţeleg. Dacă nu vă interesează, pot să mă duc in altă parte. Banii ăştia îmi 
ard o gaură în cont. Vreau să fac ceva cu ei, chiar acum. Mai sunt şi alte mine de 
mirodenii pe alte planete. 

— Ah, dar acelea sunt surse de ryll, nu de glitterstim... 

— Sunt încă profitabile. 

R2 se retrase şi îi vorbi lui Luke. Deşi Luke nu înțelegea decât parțial limba 
droidului, auzi suficient pentru a şti că R2 nu-l găsise pe Han şi nici ceva deosebit de 
incriminator în ceea ce-l privea pe Doole. Dacă băncile de informații ar fi avut vreo 
înregistrare despre Şoim, acestea fuseseră şterse. 

— Ei bine, ce părere are droidul? întrebă Doole, auzind semnalele sonore. 

— Nu găseşte nimic ieşit din comun, spuse Luke, schimbând o privire abătută 
cu Lando. 

Doole se ridică în picioare, radiind. 

— În regulă. Vă înţeleg îngrijorarea, domnule Tymmo. Uneori, inconvenientele 
trebuie să aibă prioritate în chestiuni de afaceri. N-aş vrea să plecaţi de pe Kessel cu 
îndoieli. Haideţi, vă voi arăta linia de prelucrare a mirodeniilor, apoi vom aranja un 
tur al tunelurilor recent deschise. 

Porni brusc, deschizând drumul în timp ce ei îl urmau, căutând în continuare 
orice urmă de Han. 


Un vagon plutitor îi duse până la puțul de intrare al tunelurilor prăbuşite. 
Luke şi Lando se feriră involuntar în timp ce intrau în viteză în pasajul îngust în 
formă de tirbuşon. 

— Aici a avut loc o exploatare minieră ilegală pe vremea când Centrul de 
Corecție Imperial deținea controlul deplin, spuse Doole, ridicându-şi vocea deasupra 
sunetului motoarelor care se mişcau cu viteză. Infractorii au fost prinşi, iar acest puț 

de acces a fost sigilat până când o avalanşă recentă a deschis totul din nou. 

Doole îi duse în jos, într-o grotă largă, unde căzuse o parte din tavan. Lumina 
slabă se revărsa în jos, luminând zonele deschise. Lucrătorii înşiraseră lumini în 
jurul perimetrului în timp ce ciocăneau şi cărau piatra spartă. O echipă de 
aproximativ treizeci de persoane se agitau prin cameră, consolidând pereţii şi 
îndepărtând resturile. Tunelurile de ieşire din grotă fuseseră blocate de uşi 
pneumatice portabile care sigilau restul tunelurilor în întuneric. 

— Aceasta este o ocazie rară, domnule Tymmo, spuse Doole. 

Devenise din ce în ce mai vorbăreț după ce le arătase încăperile de prelucrare a 
mirodeniei, unde larvele oarbe împachetau glitterstimul. 

— Mirodenia trebuie să fie extrasă într-un întuneric total, aşa că aproape 
niciodată nu apucăm să vedem tunelurile în lumină directă. Dar avalanşa a lăsat să 
pătrundă lumina soarelui care oricum a stricat tot acest glitterstim. Am sigilat 
celelalte puțuri pentru a păstra restul. 

— Dar ce s-a întâmplat de fapt aici? întrebă Lando, uitându-se în jur. 

— Perturbaţii tectonice, spuse Doole. 

Luke putea să vadă urmele înnegrite în care loviturile puternice de blaster 
crestaseră pereţii de piatră şi ştia că era vorba de mult mai mult decât o simplă 
activitate seismică. Simți un val de spaimă stârnită de Lando. 

— Ce e chestia aia! arătă Lando spre cealaltă parte a grotei. 

Îngropate sub o grămadă de moloz, zeci de picioare sticloase ca nişte sulițe 
ieşeau în toate unghiurile. Noduli slabi ca nişte bijuterii presărau miezul sferic al 
corpului, cu ochi sticloşi de moarte. Restul corpului părea să fie făcut în întregime 
din colți. Bucăţi de stâncă căzute îl zdrobiseră, iar picioarele în formă de bici ale 
creaturii zăceau strâmbe, ca şi cum ar fi încercat să dea bolovanii la o parte. 

Doole se îndreptă spre carcasa creaturii. 

— Asta, prietenii mei, pare să fie chestia care creează mirodenia însuşi. Este 
prima creatură de acest fel pe care am întâlnit-o, dar trebuie să mai fie şi altele în 
adâncul tunelurilor. Aducem un xenobiolog să o studieze. Cea mai mare parte a 
corpului său pare să fie făcută chiar din glitterstim, iar firele pe care le scoatem din 
pereții tunelului sunt cele pe care le foloseşte ca pânză. Doole se opri înainte să 
atingă efectiv monstrul căzut. Gardianul însărcinat cu disecția li se alătură. Lovi cu 
bocancul unul dintre picioarele cristaline ascuţite. 

— Vrem să vedem dacă putem extrage glitterstim brut din sacul pânzei şi din 
spinii de pe cadavru. 

Doole clătină din cap în sus şi în jos. 

— Nu ar fi ceva? Glitterstim absolut pur! 

Lando dădu din cap fără să se implice. Luke, jucându-şi rolul, căută mai multe 
informații. 

— Şi cum afectează asta măsurile de siguranță? Creatura asta a atacat vreunul 
dintre mineri? 

— Da, a ucis mai mulți, inclusiv pe şeful de tură şi pe asistentul meu - cei 
despre care v-am spus. Câte cadavre ați găsit până acum? îl întrebă Doole pe 
gardian. 

— Trei proaspete şi două vechi, şi credem că a mai ucis câteva. Mai sunt un 
Wookiee mare şi alți câţiva prizonieri care încă nu au fost găsiți. 

Doole se încruntă la paznic, dar îşi recăpătă repede zâmbetul fals. 

Lui Luke i se făcu frig la auzul veştilor. Desigur, nu avea cum să ştie dacă 
Wookieeul în cauză era Chewbacca - Imperiul luase foarte mulți sclavi de pe planeta 
lor natală, Kashyyyk, iar mulţi supraviețuitori puteau foarte bine să fi fost trimişi pe 
Kessel. Luke întâlni privirea lui Lando, iar celălalt bărbat clătină uşor din cap. 

— Foarte interesant, spuse Lando. 

— Haideţi, mai sunt multe de văzut, spuse Doole în timp ce se îndrepta spre 
vagoanele plutitoare. Sper că toate astea vă impresionează. 

— Cu siguranţă că da, spuse Lando. Aveţi o operațiune uimitoare aici, domnule 
Moruth. 

Luke rămase tăcut. Toată ziua îşi întinsese simțurile, căutând vreun ecou al lui 
Han sau Chewbacca, dar nu găsise nimic. O mulțime de alte ființe se bălăceau în 
durere şi mizerie aici, dar Luke nu găsise niciun indiciu al celor pe care îi căuta. 

Han Solo poate că nu ajunsese niciodată pe Kessel şi cu siguranţă nu mai era 
acolo. Cel puţin nu în viaţă. 

Capitolul 19 


Apartamentul Amiralului de pe Distrugătorul Imperial erau spaţioase şi 
funcţionale, şi fuseseră singura locuinţă a lui Daala timp de mai bine de un deceniu. 

An de an, ea operase în vid de informaţii, singură ca întotdeauna, urmând 
instrucțiunile de rămas bun ale lui Tarkin, fără nicio altă contribuţie din partea 
Marelui Moff. Marea distorsiune a Foalelor însăşi blocase toate transmisiunile 
Holonet externe. Flota ei fusese izolată, iar echipajele de pe cele patru Distrugătoare 
intraseră în rutină, dar Daala nu îşi relaxase influenţa. Îi era teamă să se întrebe 
despre evenimentele din afara galaxiei, încrezătoare cel puțin în faptul că putea conta 
pe Imperiu cu regulile sale inflexibile, uneori crude, dar întotdeauna clare. 

Dar acum, în frământarea ei, era bucuroasă că locuința ei era izolată şi 
asigurată, liniştită şi goală, pentru ca nimeni să nu o poată vedea aşa. l-ar fi distrus 
complet imaginea. Totul fusese simplu înainte de interogarea noilor prizonieri. 

Daala porni înregistrarea şi o privi din nou, deşi reluase deja secvența de o 
duzină de ori. Putea să rostească cuvintele aşa cum le rostise prizonierul, dar 
această imagine minusculă nu putea transmite impactul pe care îl simţise când îl 
privise direct. Bărbatul, Han Solo, stătea legat într-un scaun de coşmar, complicat, 
cu tuburi de oţel, cabluri şi ţevi încâlcite în jurul său. Dispozitivele păreau ascuţite şi 
amenințătoare — cele mai multe dintre ele nu aveau alt scop decât acela de a spori 
teroarea prizonierului, iar se dovediseră eficiente în acest sens. 

Pe înregistrare, Daala se afla lângă Comandantul Kratas, Căpitanul navei 
amiral, Gorgona. Putea să simtă frica prizonierului, dar comportamentul său era plin 
de fanfaronadă şi sarcasm. Ar fi cedat cu uşurinţă. 

— Spune-ne de unde vii, spuse Daala. Alianţa Rebelilor este deja zdrobită? Ce 
s-a întâmplat în Imperiu? 

— Du-te şi sărută un Hutt! răbufni Solo. 

Daala se uită la el cu privirea de piatră pentru o clipă, apoi ridică din umeri, 
dând din cap către Kratas. Comandantul apăsă pe o plăcuţă de control, iar una 
dintre barele metalice de pe scaunul de imobilizare bâzâi. Mugşchii din coapsa stângă 
a lui Solo începură să aibă spasme, tremurând. Piciorul lui sărea în sus şi în jos. 
Spasmele deveneau din ce în ce mai puternice. Avea o privire nedumerită, confuză, 
ca şi cum nu ar fi putut înțelege de ce propriul corp se comporta brusc atât de 
ciudat. Crizele involuntare îi strângeau muşchii de sub piele. 

Daala surâse. 

Kratas ajustă una dintre comenzi, iar Solo tresări când muşchii de-a lungul 
părții stângi a cutiei toracice începură şi ei să aibă spasme, strângându-i corpul, dar 
scaunul nu-l lăsa să se mişte. Solo se împotrivi unui țipăt. 

Crizele nu erau atât de dureroase pe cât erau de înnebunitoare. Daala 
descoperise că cea mai eficientă tehnică de interogare era pur şi simplu să inducă un 
tic facial necruţător care făcea ochii să clipească la nesfârşit, ore în şir. 

— Vorbeşte-ne despre Imperiu, spuse ea din nou. 

— Imperiul se află în maşina de tocat gunoi! spuse Solo. Daala putea să-i vadă 

albul ochilor în timp ce Solo încerca să se uite în jos la muşchii rebeli ai picioarelor 
sale. Împăratul este mort. A murit în explozia celei de-a doua Stele a Morţii. 

Daala şi Kratas ridicară ambii capul. 

— A doua Stea a Morţii» Spune-mi despre ea. 

— Nu, spuse Solo. 

— Ba da, spuse Daala. 

Kratas ajustă un alt buton. Barele scaunului labirintic gemură, iar mâna 
dreaptă a lui Solo începu să se crispeze, degetele lui zgribulindu-se pe metalul neted, 
tremurând şi zvâcnind. Solo încercă să se uite peste tot în acelaşi timp. 

— A doua Stea a Morţii» întrebă din nou Daala. 

— Era încă în construcție când am declanşat o reacție în lanț în miezul ei. 
Darth Vader şi Împăratul se aflau la bord. 

Solo rezista, dar păru încântat să-i spună vestea. 

— Şi ce s-a întâmplat cu prima Stea a Morţii? spuse Daala. 

Solo zâmbi. 

— Alianţa a distrus-o şi pe ea. 

Daala era suficient de sceptică încât să nu-l creadă în totalitate. Un prizonier 
ar fi spus orice, mai ales unul sfidător ca acesta. Dar în sinea ei se temea că ar putea 
fi adevărat — pentru că asta explica alte lucruri, cum ar fi anii de tăcere. 

— Şi cum rămâne cu Marele Moff Tarkin? 

— E într-un miliard de atomi împrăştiaţi prin sistemul Yavin. A ars împreună 
cu Steaua Morţii. A plătit pentru vieţile tuturor ființelor de pe Alderaan, planeta pe 
care a distrus-o. 

— Alderaan a fost distrusă? ridică Daala din sprâncene. 

Kratas mări puterea care vibra prin scaun. Perle mici de sudoare apărură pe 
propria-i frunte. Daala ştia la ce se gândea Comandantul: în toţi acei ani de izolare, 
ei presupuseseră că Împăratul îşi menţinuse stăpânirea de fier, că flota de 
Distrugătoare atotputernice şi Steaua Morții secretă vor cimenta dominația Imperială 
în întreaga galaxie. Vechea Republică rezistase o mie de generații. 

Iar Imperiul... ar fi putut cădea în doar câteva decenii? 

— Cât timp a trecut de la explozia celei de-a doua Stele a Morţii? 

— Şapte ani. 

— Ce s-a întâmplat de atunci? Daala se aşeză în cele din urmă. Spune-mi 
totul. 

Dar Solo păru să capete o forță interioară şi tăcu. Se holbă cu ochii lui 
întunecați şi furioşi. Daala suspină. Era ca un spectacol repetat pe care trebuiau să-l 
joace. Kratas ajustă comenzile până când întregul corp al lui Solo era o masă de 
muşchi spasmodici şi contorsionațţi, ca şi cum o furtună se manifesta în interiorul 
său. 

Treptat, prizonierul spuse întreaga poveste a celorlalte bătălii, a războiului 
civil, a Marelui Amiral Thrawn, a Împăratului înviat, a armistițiului de la Bakura, a 
conflictelor teribile în care Imperiul în declin fusese învins iar şi iar - până când, în 
cele din urmă, îi spusese lui Kratas să-l lase în pace. Zumzetul puternic al scaunului 
se opri brusc, iar Han Solo se prăbuşi într-o beatitudine extenuată de a fi eliberat de 
asaltul propriilor muşchi. 

Daala făcu un semn în afara uşii celulei de detenţie, chemând un droid de 
interogare negru lucios care pluti înăuntru cu acele hipodermice care străluceau ca 

nişte sulițe în lumina slabă şi roşiatică. Solo încercă să se ferească înapoi, iar Daala 
putea vedea frica din ochii lui. 

— lată, zise Daala. Acum droidul interogator va confirma tot ceea ce ne-ai 
spus. 

Apoi se ridică şi plecă. 

Mai târziu află că Solo spusese într-adevăr adevărul în tot ceea ce mărturisise. 
Singură în apartamentul ei, Amiralul Daala opri înregistrarea. Capul îi bubuia cu o 
durere crâncenă şi pulsatilă, ca şi cum nişte unghii îi zgâriau interiorul craniului. 

Unul dintre savanții de la Instalaţia din Foale, aflând că noul prizonier fusese 
de fapt la bordul Stelei Morţii finalizate, ceruse să vorbească cu el. Daala avea să-i 
trimită savantului raportul de interogatoriu - după ce-l va edita, desigur. Uneori era 
imposibil să îi mulțumeşti pe aceşti savanți gen primadonă. Aveau o viziune atât de 
îngustă asupra lucrurilor. 

Acum, Daala avea griji mai mari. Trebuia să decidă ce să facă cu noile 
informații. Stătea în apartamentul ei, între două oglinzi curbate pe toată lungimea 
care proiectau o reflecţie a corpului ei, din cap până în picioare. Uniforma ei de 
culoare gri-oliv nu prezenta nicio cută, doar margini clare şi cusături aproape 
invizibile. Printr-un regim strict de exerciții şi antrenamente, nu luase în greutate 
nici măcar o fracțiune în timpul lungii sale misiuni; aspectul ei, deşi mai bătrân şi 
mai dur acum, încă o mulțumea. 

Daala purta cu mândrie însemnele strălucitoare de Amiral pe pieptul stâng: un 
rând de şase dreptunghiuri stacojii aşezate deasupra unui alt rând de dreptunghiuri 
albastre. Din câte ştia ea, era singura femeie care purtase vreodată un astfel de grad 
în Marina Imperială. Fusese o promovare specială, acordată direct de Marele Moff 
Tarkin însuşi, şi era posibil ca Împăratul nici măcar să nu fi ştiut de ea. Cu 
siguranță nu ştiuse despre Instalaţia din Foale. 

Părul ei de culoarea cuprului îi curgea peste umeri, ondulându-i-se pe spate 
până sub şolduri. Cu mai bine de un deceniu în urmă, Daala ajunsese la Instalaţia 
din Foale cu părul tuns scurt şi răvăşit, parte din umilința pe care Academia Militară 
Imperială o aplica femeilor candidate. Totuşi, după ce fusese izolată în interiorul 
Foalelor, Daala fusese pusă la conducere din ordinul direct al lui Tarkin. 

Reglementările stupide de dragul reglementărilor nu mai însemnau nimic 
pentru ea. Refuzase să se tundă, într-un gest de independenţă: rangul avea 
privilegiile lui. Simţea că Tarkin ar fi fost de acord. Dar Mofful era acum mort. 

Întorcându-se, diminuă luminile, apoi deschise uşa. Afară, două gărzi de corp 
reacționară luând poziţie de drepţi şi continuară să privească înainte. În ciuda 
izolării Instalaţiei din Foale, Daala insistase asupra performanţei maxime, exerciții 
regulate, sesiuni de jocuri de război. Fusese pregătită după modelul militar Imperial; 
deşi sistemul făcuse tot posibilul pentru a-i zdrobi ambițiile, Daala îşi urmase 
principiile. 

Sub armura lor, cei doi gardieni erau bine făcuţi şi atrăgători; însă Daala nu-şi 
mai luase un amant de pe vremea Marelui Moff Tarkin. După aceea, fanteziile 
fuseseră suficiente. 

— Escortaţi-mă până la hangarul de navete, spuse ea, păşind pe coridor. Mă 
duc la Instalaţie. Plecă, auzind gărzile mărşăluind în spatele ei, cu armele pregătite. 
Informaţi-l pe Comandantul de serviciu că am o întâlnire cu Tol Sivron. 

Una dintre gărzile de corp murmură în comunicatorul din cască. 

Străbătu coridoarele, meditând la complexitatea navei sale, a trupelor, a 
personalului de sprijin. În flota Imperială, un singur Distrugător adăpostea treizeci şi 
şapte de mii de membri ai echipajului şi nouă mii şapte sute de soldați, dar din 
cauza secretului Instalaţiei, Tarkin îi repartizase doar un echipaj scheletic - oameni 
fără familii, fără legături cu exteriorul, unii dintre ei fiind recrutaţi din lumi răvăşite 
în primele bătălii ale Imperiului. Totuşi, chiar şi sub o disciplină rigidă, echipajul ei 
rămăsese blocat aici timp de unsprezece ani, fără permisii, fără odihnă şi recreere, în 
afară de puținele facilități de distracție disponibile la bord. Trupele ei se plictisiseră 
de bibliotecile de divertisment - fără odihnă, plictisite şi supărate că fuseseră în stare 
de alertă atât de mult timp fără să primească veşti din exterior. Erau bine înarmați şi 
abia aşteptau să iasă şi să facă ceva -— la fel ca şi Daala însăşi. 

Daala avea la îndemâna ei puterea a şaizeci de baterii de turbolasere, şaizeci de 
tunuri ionice şi zece proiectoare de raze tractoare, dintre care unul tocmai fusese 
folosit pentru a captura naveta Imperială ponosită. În interiorul hangarelor, Gorgona 
transporta singură şase escadrile de nave de luptă TIE, două navete de asalt de clasă 
Gamma, douăzeci de păşitori AT-AT şi treizeci de păşitori de recunoaştere AT-ST. Alte 
trei nave identice, Manticorul, Basiliscul şi Hidra, orbitau în jurul Instalației, tot sub 
comanda Daalei. Cu ani în urmă, Mofful Tarkin o dusese pe Daala însăşi la 
şantierele Kuat Drive pentru a urmări construcția celor patru Distrugătoare. 

Zburaseră amândoi cu o mică navetă de inspecţie în jurul superstructurilor 
enorme care erau asamblate pe orbită. Cei doi rămăseseră tăcuţi în cea mai mare 
parte a timpului, uitându-se la enormitatea proiectului. În jurul lor, în spaţiu, 
luminile minuscule ale lucrătorilor, ale navelor de transport, ale topitoarelor de 
resturi şi ale extractoarelor de grinzi erau ca un stup de activitate. 

Tarkin îşi pusese o mână pe umerii ei, într-o strânsoare făcută parcă din corzi 
de oțel. 

— Daala, spuse el, îți dau suficientă putere pentru a transforma orice planetă 
în zgură. 

Acum, la bordul Distrugătorului Gorgona, Amiralul Daala intră într-un lift 
pentru personal care o duse pe ea şi gărzile din cabina comandantului, de sub turnul 
de comandă, până la unul dintre hangare. Nu îşi anunţă sosirea când uşile se 
deschiseră. Daala fu încântată să-şi vadă trupele împânzite în jurul navelor de luptă 
TIE, al navetelor şi al vehiculelor de serviciu. După atâția ani de plictiseală, 
personalul ei menținea fiecare sistem în perfectă stare de funcționare. 

La doar câteva luni de la finalizarea Instalației din Foale, Daala observase o 
stare generală de slăbiciune în rândul personalului. O parte din cauza ei, era sigură; 
sub comanda singurei femei ofițer superior, însărcinată să aibă grijă de o grămadă de 
savanți în cel mai protejat loc din galaxie, trupele deveniseră mai permisive. Dar 
câteva execuţii concrete şi amenințări continue menținuseră echipajul Daalei în 
permanenţă în alertă, perfecționându-le abilitățile şi făcând să fie de neconceput să 
se eschiveze de la îndatoririle lor. Acea tactică fusese una dintre lecţiile principale ale 
lui Tarkin. Să comande prin teama de putere, mai degrabă decât prin puterea în 
sine. 

Daala avea la dispoziție 180.000 de oameni, fără a mai pune la socoteală 
proiectanțţii de arme din Instalaţia din Foale. Nu voia să-i irosească. 

Privi în sus şi în jos prin hangar, părul ei de metal topit alunecând în urma ei. 
În interiorul unei cuşti electromagnetice care proteja întreaga navă, tehnicienii 

cercetau naveta Imperială Endor, care fusese adusă de noii prizonieri. Endor... ce fel 
de nume era ăsta? Nu mai auzise niciodată acest termen. Tehnicienii verificau 
marcajele de serviciu, balizele de localizare şi fişierele cu jurnalul de bord. 

Pentru o clipă, Daala se gândi să ia chiar naveta ponosită şi să i-o ducă lui Tol 
Sivron, cercetătorul-şef al Instalaţiei, efectul l-ar fi şocat astfel încât probabil că, 
măcar o dată, i-ar fi acordat atenţie. Dar ar fi fost un gest copilăresc. Îi lăsă pe 
tehnicieni să-şi continue munca şi alese în schimb naveta Imperială Edict. 

— Pot să o pilotez singură, le spuse ea gărzilor ei de corp. Lăsaţi-mă. 

În timpul zborului de coborâre dorea să fie singură. Ştia ce ar fi spus Sivron la 
auzul veştii, dar de data asta nu avea să-l lase să scape basma curată. 

Gărzile de corp se dădură la o parte în timp ce Daala păşi pe rampă în navetă. 
Se deplasa cu mişcări rapide, obişnuite, pornind motoarele, parcurgând lista de 
verificare automată. Îşi montă căştile cu microfon la tâmplă şi la ureche, ascultând 
vectorul de curs în timp ce ridica Edictul de pe rampă şi pornea ca o săgeată prin 
scuturile magnetice care separau hangarul de vidul din spațiu. 

În jurul ei se afla cochilia colorată şi letală a gazelor care se învârteau în 
golurile nesfârşite ale găurilor negre. Dedesubt atârna însăşi Instalaţia din Foale, un 
grup de planetoizi înghesuiți exact în centrul insulei gravitaționale. Suprafeţele 
stâncilor sterile se atingeau în unele locuri, şlefuindu-se între ele. Poduri şi cordoane 
imense ţineau asteroizii la locul lor. Tuburile de acces şi căile de transport conectau 
grupul de stânci în derivă. Sub conducerea Marelui Moff Tarkin, constructorii 
Imperiali transportaseră stâncile prin spațiu şi prin toate obstacolele până în Foale. 
Interiorul asteroizilor fusese transformat în camere de locuit, zone de laborator, zone 
de asamblare a prototipurilor şi săli de întâlnire. 

Dacă le vom prezenta cetățenilor o armă atât de puternică, atât de imensă încât 
să sfideze orice atac imaginabil împotriva ei, o armă invulnerabilă şi invincibilă în 
luptă, aceasta va deveni simbolul Imperiului. Daala citise un proiect al comunicatului 
pe care Tarkin îl trimisese Împăratului, îndemnând la crearea de superarme. S-ar 
putea să avem nevoie doar de o mână de astfel de arme pentru a subjuga mii de lumi, 
fiecare conținând milioane şi milioane de vieţi. O astfel de armă trebuie să aibă o forță 
suficient de mare pentru a distruge un întreg sistem, iar teama pe care o va inspira va 
fi suficient de mare pentru ca să conduceţi galaxia fără să fiți contestat. 

După ce obținuse permisiunea pentru proiectul său, Tarkin îşi folosise noua sa 
autoritate de Mare Moff pentru a pune la punct această instalație super-secretă de 
cercetare, unde putea izola cei mai străluciți savanți şi matematicieni, dându-le ordin 
să dezvolte noi tipuri de arme pentru Împărat. Deoarece Tarkin îşi asumase toate 
meritele fără să-şi menţioneze sursele, Împăratul însuşi nu ştia de existența acestei 
instalaţii. Constructorii şi arhitecţii care construiseră locul se îmbarcaseră pe o navă 
de întoarcere, crezând că îşi terminaseră misiunea, dar Daala le reprogramase ea 
însăşi navicomputerele cu un curs incorect de ieşire din Foale. În loc să zboare spre 
libertate, plonjaseră direct într-o gaură neagră. Nu mai rămăsese nimic în urmă. 

Secretul Instalației din Foale fusese protejat. După ce Tol Sivron şi echipele sale 
demonstraseră conceptul inițial al Stelei Morţii, Marele Moff Tarkin îl luase pe unul 
dintre cei mai buni savanți ai Instalaţiei, Bevel Lemelisk, pe Inelul Exterior pentru a 
supraveghea construcția efectivă a primului model de producție al Stelei Morţii. 

Ultimele cuvinte ale lui Tarkin către savanții din Foale fuseseră ca o provocare: 

— Bine. Acum creaţi o armă şi mai puternică. Depăşirea Stelei Morţii poate 


143 


părea de neconceput, dar trebuie să ne menţinem superioritatea, trebuie să 
menţinem un sentiment de teamă în rândul cetățenilor Imperiului. Steaua Morţii este 
teribilă. Gândiţi-vă la ceva şi mai cumplit. Aceasta este rațiunea voastră de a exista. 

Tarkin le acordase nouă ani pentru a dezvolta următoarea generaţie a armei 
sale supreme. lar acum, din moment ce Tarkin era mort şi nimeni altcineva nu mai 
ştia că Instalaţia din Foale exista, Daala putea să ia propriile decizii şi să îşi planifice 
propriul curs de acţiune. 

Ajungând în cele din urmă la micul câmp gravitațional al asteroidului 
administrativ central, Daala fixă naveta Edict pe doc. Stătea lângă navetă, respirând 
adânc aerul prăfuit, încărcat de gaze de eşapament şi dorindu-şi deja să se întoarcă 
pe punţile strălucitoare şi sterile ale Gorgonei. 

Se va ocupa rapid de Tol Sivron, apoi se va întoarce. 

Un contingent de soldați desemnaţi să lucreze la sol apăru pentru a o ajuta. 

— Urmaţi-mă, spuse ea. 

O demonstraţie de forță ar fi înăbuşit orice proteste din partea cercetătorului 
administrator. Nu îşi anunţă sosirea, ci trecu direct prin anticamere, speriind diverşi 
funcționari şi asistenți administrativi. Trupele de şoc rămaseră în gardă. Angajaţii se 
holbau la ei, apoi îşi reluau încet locurile şi se abțineau să scoată vreo vorbă. 

— Tol Sivron, trebuie să vorbesc cu tine, spuse Daala, intrând în biroul său. 
Am nişte veşti importante. 

Biroul administratorului savant era dezordonat, fiind totodată plin de toate 
lucrurile nedorite. Mai mult birocrat decât savant, Tol Sivron le cerea teoreticienilor 
şi proiectanţilor să construiască modele conceptuale şi prototipuri minuscule ale 
ideilor lor, pe care Sivron le lăsa pe rafturi, pe mobilă, în nişe. Daala bănuia că 
Sivron se juca cu ele în momentele de plictiseală, de parcă erau nişte jucării. 

Prin birou zăceau grămezi de oferte, studii de proiectare, rapoarte periodice de 
progres, grafice cu parametrii optimizați pe care administratorul cercetător le solicita 
pe suport de hârtie. Funcţionarii săi studiau acele rapoarte, apoi îşi scriau propriile 
rapoarte, rezumându-le şi făcând trimitere la alte documente. Daala bănuia că 
administratorul nu citea niciunul dintre ele. 

Tol Sivron îşi roti scaunul pentru a o privi cu o expresie plictisită. 

— Noutăţi? Nu am mai avut veşti de un deceniu. 

Sivron era un Twilek, cu fața pătată şi lipsită de păr, cu două cozi ca nişte bice 
care îi atârnau din craniu. Tentaculele îi cădeau peste umeri ca doi țipari sângeroşi 
fără piele care îi sugeau ceafa craniană. Ochii apropiaţi ca de porc ai lui Sivron şi 
gura plină de dinţi zimțaţi sporiră dezgustul lui Daala. În general, Twi'lekii erau nişte 
fiinţe de o reputaţie îndoielnică, care aveau de-a face cu contrabandiştii şi acționau 
ca nişte slugi pentru Lorzii Crimei precum Huttul Jabba. Deşi Daala rareori punea la 
îndoială deciziile lui Tarkin, nu înţelegea cum îşi dobândise Tol Sivron poziţia aici. 

— Ei bine, astăzi avem veşti. Am capturat trei prizonieri care au intrat în Foale 
cu o navetă Imperială furată. l-am supus pe toți la un interogatoriu amănunțit şi nu 
văd niciun motiv să mă îndoiesc de veridicitatea informaţiilor, oricât de neplăcute ar 
părea. 

— Şi care sunt aceste informaţii neplăcute? 

Daala îşi păstră expresia feței absolut rigidă. 

— Împăratul este mort, Rebelii au învins. Câţiva Lorzi Războinici au încercat să 
reconstruiască Imperiul, dar nu au făcut decât să provoace câţiva ani de război civil. 

O nouă Republică este acum principalul guvern al galaxiei. 

Sivron se ridică în picioare, şocat. Într-un gest nervos, cozile cefalice i se 
încolăciră după ceafă. 

— Dar cum s-a putut întâmpla aşa ceva? Cu proiectul nostru Steaua Morții... 

— Marele Moff Tarkin a construit o singură Stea a Morţii, dar Rebelii au reuşit 
să fure planurile şi cumva au descoperit un defect, un canal de evacuare termică 
care permitea accesul unei mici nave de luptă la miezul reactorului. Rebelii au 
distrus Steaua Morţii şi l-au ucis pe Tarkin. 

— Voi desemna o echipă care să analizeze planurile pentru a putea corecta 
acest defect! spuse Sivron, ca o chestiune de mândrie pentru el. Imediat! 

— Cum va ajuta asta la ceva acum? izbucni Daala. Tarkin îl avea pe Bevel 
Lemelisk cu el în exterior. După ce prima Stea a Morţii a fost distrusă, Împăratul 
însuşi i-a cerut lui Lemelisk să proiecteze un model mai mare, de data asta 
eliminând defectul cunoscut. A doua Stea a Morţii era încă în construcție când au 
distrus-o Rebelii. 

Sivron se încruntă, ca şi cum ar fi încercat să-şi dea seama cum putea rezolva 
o problemă veche deja de câţiva ani. Pe măsură ce anii trecuseră fără nicio veste din 
exterior, Sivron trimisese drone cu autodistrugere prin pereţii mistuitori ai Foalelor, 
transmițând semnale codificate, cu actualizări pentru Tarkin. Daala avea ordine 
stricte să nu părăsească Instalaţia din Foale, aşa că aşteptaseră. Şi tot aşteptaseră. 

Principala greşeală a Daalei fusese supraestimarea abilităților mentorului ei, 
Tarkin. Ea absolvise Academia Militară Imperială de pe Carida, unul dintre cele mai 
dure terenuri de pregătire pentru serviciul militar Imperial. Excelase la fiecare 
program de studii, învinsese mulți războinici în luptă individuală, îşi folosise 
abilităţile strategice pentru a nimici armate întregi în jocuri de război. 

Dar pentru că era femeie şi pentru că femeile ofițer erau extrem de rare în 
serviciul militar Imperial, Academia de pe Carida îi repartizase Daalei sarcini dificile 
şi ingrate, în timp ce îi promovau pe bărbații mai puțin talentaţi — bărbați pe care ea 
însăşi îi întrecuse de nenumărate ori — în poziții de autoritate. 

Din cauza frustrării, Daala îşi crease o identitate falsă în rețelele de 
calculatoare, un pseudonim sub care putea face sugestii care să fie ascultate. După 
ce câteva dintre aceste idei cu adevărat radicale dăduseră roade, Mofful Tarkin venise 
pe Carida pentru a-l găsi pe acest nou tactician strălucit - doar că munca sa de 
detectiv o descoperise în schimb pe Daala. Din fericire, Tarkin era mai inovator şi 
mai deschis la minte decât Împăratul. În mod discret, o transferase pe Daala în 
echipa sa personală, o luase cu el în teritoriile de la periferia Inelului Exterior, pe 
flota sa de Distrugătoare şi o lăsase să lucreze cu el. Deveniseră iubiți, două minți 
asemănătoare, cu spirit dur şi neiertător. Deşi era mai în vârstă decât ea, Tarkin 
dispunea de o putere şi o carismă pe care Daala le admirase. Puternic şi neobosit în 
viclenia sa tăcută, avea o încredere în sine atât de mare încât nu tresărea nici măcar 
în prezența lui Darth Vader. 

Pentru a o ţine pe Daala departe de ochii lumii, Marele Moff Tarkin îi dăduse 
patru Distrugătoare şi o însărcinase să păzească Instalaţia din Foale. Dar acum, 
când obținuse noile informaţii de la prizonieri, totul se schimbase. Totul. 

Sivron se uita la ea cu furia strălucindu-i în ochi. 

— Unde sunt aceşti prizonieri acum? 

— În celulele de detenţie, la bordul Gorgonei. Se recuperează după... rigorile 

interogatoriului. 

— Şi dacă vine cineva să-i caute? 

Se întoarse să se uite pe fereastra din oţel transparent de pe peretele biroului. 

— Au evadat de la operaţiunea de extragere a mirodeniei de pe Kessel. Habar 
n-aveau unde se duceau. Se presupune că sunt pierduţi în Foale... nici eu nu înţeleg 
cum au supraviețuit trecerii prin grupul de găuri negre. 

— De ce nu i-ați eliminat pur şi simplu? întrebă Sivron. 

Daala îşi păstră răbdarea cu un efort. Acesta era încă un exemplu de miopie a 
Twi'lekului. 

— Pentru că ei sunt singura legătură cu exteriorul pe care am avut-o în ultimii 
zece ani. Qwi Xux a cerut deja un interviu cu prizonierii pentru a le cere detalii 
despre adevărata Stea a Morţii. S-ar putea să fie nevoie să îi stoarcem pentru mai 
multe informații... înainte să decid ce vom face în continuare. 

Sivron clipi din ochii săi ca de porc. 

— Ce să facem? Ce vrei să spui? Ce este de făcut? 

Daala îşi încrucişă braţele la piept. 

— Putem să luăm noul Zdrobitor de Soare şi să distrugem Noua Republică 
sistem cu sistem. 

Se uită fix la el cu ochii ei verzi, fără să clipească, iar Twilekul se strâmbă. 

— Dar Zdrobitorul de Soare nu este încă terminată. Încă mai avem teste de 
făcut, rapoarte de întocmit... 

— Aţi tergiversat timp de doi ani. Sunteţi în întârziere datorită birocrației şi 
incompetenței voastre. Marele Moff Tarkin nu se mai întoarce şi nu mai aveţi nicio 
scuză pentru a întârzia. Am nevoie de armă acum şi o voi lua. 

Mintea ei continua să repete cuvintele pe care i le spusese Tarkin în timp ce 
inspectau şantierele Kuat. Îţi dau suficientă putere pentru a transforma orice planetă 
în zgură. Şi cu noua armă, Zdrobitorul de Soare, putea îngenunchea Noua Republică. 

— Dacă Solo spune adevărul, spuse Daala, atunci flota mea ar putea fi cea mai 
puternică rămăşiţă a Marinei Imperiale. Luă unul dintre modelele mici ale lui Tol 
Sivron. Nu mai putem aştepta aici. Acum e rândul nostru să le arătăm ce putem 
face. 

Capitolul 20 


Ambasadorul Caridan sosi împreună cu anturajul său pe platforma de 
aterizare vestică, recent reparată, departe de Palatul Imperial. Naveta sa diplomatică 
arăta ca un gândac negru lucios, încărcată cu arme care fuseseră neutralizate de la 
distanță înainte ca navei să i se permită să se apropie de Coruscant. 

Pe platforma de aterizare, Leia aştepta să-l întâmpine pe Ambasadorul Furgan 
cu un contingent complet al gărzii de onoare ale Noii Republici. Vântul se înteţise, 
suflând în jurul clădirilor înalte, ca şi cum ar fi încercat să împingă delegația 
Caridiană înapoi în direcția din care venise. Ea purta hainele oficiale ale guvernului, 
precum şi însemnele de rang pentru forțele Alianţei. 

Carida, cu puternicul său centru de pregătire militară, era una dintre cele mai 
importante fortărețe încă loiale Imperiului. Dacă reuşea să deschidă negocieri cu ei, 
lovitura ei nu ar fi fost uitată prea curând. Cu toate astea, sistemul Caridan avea să 
fie cu siguranță o bijuterie greu de sfărâmat, mai ales cu un Ambasador necioplit şi 
glacial ca Furgan. 

Ambasadorul Furgan cobori afară, pe picioarele sale butucănoase şi plin de 
sine, ca şi cum ar fi auzit o muzică de ceremonie. Uniforma sa era presărată cu mai 
multe insigne, medalii şi panglici decât ar fi putut câştiga o persoană într-o viață 
întreagă. 

După ce alți doi ofițeri din trupele de şoc îl urmară pe Ambasador, Furgan 
trase adânc aer în piept, privind în depărtare şi ignorând-o pe Leia. 

— Ah, aerul din Centrul Imperial. Se întoarse spre comitetul de primire care 
aştepta, încruntându-şi sprâncenele groase. Miroase un pic acru acum, totuşi. Miros 
de Rebeliune. 

Leia ignoră comentariul. 

— Bine aţi venit pe Coruscant, domnule Ambasador Furgan. Eu sunt Ministrul 
de Stat Leia Organa Solo. 

— Da, da, spuse Furgan cu nerăbdare. Cu toate că, după spusele lui Mon 
Mothma despre importanţa extremă a Caridei, mă aşteptam ca ea să trimită mai 
mult decât un mic demnitar să mă întâmpine. E ca o palmă peste față. 

Leia fu nevoită să recurgă la unele din exerciţiile de control al temperamentului 
predate de Luke, o tehnică Jedi de blocare a minţii care îi permitea să-şi reprime 
valul de furie. 

— Văd că nu v-aţi făcut timp să vă familiarizați cu structura guvernului 
nostru, domnule Ambasador. Deşi Mon Mothma este Şeful de Stat al Noii Republici, 
Cabinetul este organul de guvernare real, din care ministrul de stat şi corpul 
diplomatic din subordinea mea reprezintă poate cele mai importante elemente. 

Leia se opri, supărată pe Furgan pentru că o ademenise şi supărată pe ea 
însăşi pentru că se lăsase manipulată de el în jocuri meschine. Mon Mothma îi 
dăduse instrucțiuni să îi acorde toată curtoazia diplomatică Ambasadorului. 

Şi-ar fi dorit ca Han sau Luke să fie acolo, lângă ea. 

— Mon Mothma are o mulțime de alte îndatoriri, dar a aranjat o scurtă 

întâlnire între patru ochi cu dumneavoastră mai târziu în cursul zilei, spuse Leia. 
Până atunci, ați dori să vă conduc la apartamentul dumneavoastră? Să vă răcoriţi, 
poate, după călătorie 

Ochii lui Furgan arătau ca nişte fructe de pădure mici, prea coapte, când îşi 
îndreptă privirea spre ea. 

— Gărzile mele de corp se vor duce mai întâi în apartamentul meu. Vor cerceta 
fiecare centimetru al camerelor, fiecare aparat, fiecare perete şi podea pentru a 
îndepărta dispozitivele de ascultare ascunse sau instrumentele de asasinat. Gărzile 
rămase vor fi alături de mine în orice moment. Ei îmi vor furniza mâncare şi băutură 
din rezervele noastre pentru a ne asigura împotriva oricărei posibilități de otrăvire. 

Leia era consternată de insinuarea lui. Se abținu să mai insiste cu privire la 
faptul că acţiunile lui Furgan nu erau necesare, deoarece, fără îndoială, asta ar fi 
făcut exact jocul lui. În schimb, îi întoarse un zâmbet blând şi îngăduitor. 

— Desigur, dacă astfel de lucruri vă fac să vă simțiți mai confortabil... 

— Între timp, spuse Furgan, aş dori să fac imediat un tur al Palatului Imperial. 
Aranjează unul. Am venit în pelerinaj pentru a vedea reşedinţa Împăratului meu şi 
pentru a-mi prezenta omagiile. 

Leia ezită. 

— Nu plănuisem să... 

Furgan ridică o mână. Lângă el, soldații încremeniseră şi mai mult în poziție de 
drepți. Ambasadorul făcu un pas mai aproape de Leia, ca şi cum ar fi încercat să 
pară intimidant. 

— Cu toate astea, veți aranja. 


În acea după-amiază, Mon Mothma se afla în camera de audiență slab 
luminată, aşteptând în dreptul comenzilor holoproiectorului. Deşi avea o mie de alte 
îndatoriri de care trebuia să se ocupe, Carida părea cel mai probabil punct de focar 
al rezistenţei împotriva stabilității Noii Republici. Îi spusese clar lui Leia că îi 
considera sacrificiul timpului dedicat ca o investiție în vederea prevenirii unui posibil 
război. 

Fără să se mişte, Mon Mothma părea să umple încăperea cu prezenţa ei 
liniştită şi impunătoare. Leia nu înceta niciodată să-i admire puterea subtilă, dar de 
netăgăduit, pe care Mon Mothma reuşea să o afişeze chiar şi fără pregătire Jedi. 

Leia îl urmă pe Ambasadorul Furgan în timp ce acesta cobora rampa spre baza 
holoproiectorului. Morocănos, se uită în spatele lui spre locul unde gărzile sale de 
corp aşteptau la intrarea în cameră. Furgan refuză să-i lase în urmă, iar Mon 
Mothma refuză să lase chiar şi soldații Imperiali dezarmaţi să se apropie de ea. Jocul 
de putere fusese scurt şi tăios, dar în cele din urmă Mon Mothma le permisese 
soldaților să rămână în raza vizuală a Ambasadorului, însă în afara camerei. 

Dar obținuse şi o concesie aparent minoră. Mon Mothma le ceruse soldaților să 
îşi scoată căştile cât timp rămâneau în prezența ei. Soldații stăteau neacoperiți, 
ținându-şi sub braţ căştile asemănătoare cu nişte cranii, dezvăluind că erau oameni, 
tineri cadeți îmbrăcați în armură, dar cărora li se luase identitatea. 

— Staţi acolo, domnule Ambasador Furgan, spuse ea fără să-l salute în mod 
oficial. Aş dori să vă arăt ceva. 

Holoproiectorul străluci şi galaxia cunoscută umplu încăperea, miliarde de 
puncte stelare risipite în braţe rotitoare prin toată camera. Luminile se diminuau 
automat pe măsură ce marea de stele se evidenția. La uşă, soldaţii îşi ridicară 
capetele pentru a privi imaginea uriaşă. Pe podeaua camerei, atât Mon Mothma, cât 
şi Ambasadorul Furgan păreau nesemnificativi. 

— Aceasta este galaxia noastră, spuse Mon Mothma. Am trasat cu 
meticulozitate fiecare sistem înregistrat. Aceste stele — îşi flutură mâna şi o pată de 
albastru se răsfrânse pe braţele galaxiei — au jurat deja credință Noii Republici. Altele 
au rămas neutre, deşi nu neprietenoase cauzei noastre. Un strop de verde apăru 
printre stele. Zona întunecată este ceea ce a rămas din Imperiul Ssi-Ruuk. 

Ea indică o pată care acoperea o porțiune dintr-un braț spiralat. 

— Încă nu am explorat pe deplin lumile lor, deşi au trecut şapte ani de când 
forțele Imperiale şi ale Alianţei şi-au dat mâna la Bakura pentru a-i alunga pe 
invadatori. În cele din urmă, spuse Mon Mothma, cunoaştem aceste sisteme care 
încă mai sunt loiale Imperiului căzut. O pată mult mai mică de roşu împrospăta 
imaginea, concentrată în primul rând spre nucleul galactic, de unde îşi lansase 
forțele Împăratul înviat. După cum puteţi vedea, sprijinul vostru se diminuează 
rapid. 

Furgan nu părea impresionat. 

— Oricine poate picta puncte pe o hartă. 

Revoltată în sinea ei, Leia fu uimită de calmul lui Mon Mothma de a gestiona 
situația. Vocea ei nu crescu; pur şi simplu îl privea cu ochii ei calmi şi adânci. 

— Sunteţi binevenit să vorbiţi cu oricare dintre Ambasadorii acestor lumi 
pentru a le confirma loialitatea. 

— Ambasadorii pot fi mituiţi la fel de uşor cum pot fi schimbate culorile pe o 
hartă de proiecție. 

De data asta, vocea lui Mon Mothma deveni doar un pic mai dură. 

— Nu există mită care să poată schimba faptele, domnule Ambasador Furgan. 

— Dacă aşa stau lucrurile, atunci uneori faptele în sine trebuie să fie 
schimbate. 

Leia nu se putu abţine să nu-şi dea ochii peste cap. Într-un fel, era amuzant, 
dar părea o pierdere de timp. Furgan era complet imuabil, de parcă era înghețat în 
carbonită. 


Întreaga suprafaţă planetară a Coruscantului era acoperită cu straturi peste 
straturi de clădiri, construite, demolate şi reconstruite din nou. Guvernele galactice 
se schimbaseră de-a lungul mileniilor, dar Coruscantul fusese întotdeauna centrul 
politicii. Modelele complexe de construcție şi turnurile înalte din oţel transparent şi 
metal făceau ca vremea să fie greu de prezis. Ocazional, furtuni neaşteptate se 
formau din apa care se evapora din milioane de guri de evacuare, condensându-se şi 
ridicându-se din pădurile de zgârie-nori, formând mici averse care aruncau ploaia pe 
suprafeţele dure ale clădirilor. 

În timp ce diverşi diplomaţi se adunau în Grădina Botanică Skydome pentru 
recepţia Ambasadorului Furgan, o rafală bruscă de ploaie căzu pe geamurile din oţel 
transparent, mascând luminile strălucitoare ale aurorei de pe Coruscant. 

În depărtare, aproape de orizont, Palatul Imperial reconstruit se ridica ca un 
ansamblu de catedrale şi piramide pietruite, prezentând semnele mai multor epoci 
diferite. Leia nu dorea ca recepţia lui Furgan să aibă loc într-un loc care să 
amintească de opulenţa şi grandoarea Împăratului mort. 

Grădina Botanică Skydome era amplasată pe acoperişul nivelat al unui zgârie- 
nori izolat. Construit de un filantrop din Vechea Republică care se îmbogăţise prin 
înființarea Serviciului de Ştiri Galactice, imensul terariu era un loc îngrijit cu atenţie, 
cu medii împărțite în compartimente pentru a găzdui şi a expune flora altfel 
dispărută sau exotică din diverse sisteme din galaxie. 

Leia sosi împreună cu C-3PO şi cei doi copii ai ei, chiar în momentul în care 
ploaia începuse să cadă pe tavanul transparent. Când Leia intră pe uşă, deveni 
defensivă, cu justificările pe vârful limbii. Ştia că prezența gemenilor ar putea 
provoca agitaţie la o recepție diplomatică sufocantă, dar nu-i păsa. Pe tot parcursul 
zilei, Furgan o şicanase, lamentându-se, solicitând şi purtându-se în general 
nepoliticos. Leia renunțase la tot timpul petrecut cu gemenii pentru a fi cu 
Ambasadorul, şi decisese că nu mai merita să se chinuie. Poate că era un membru 
important al Cabinetului din Noua Republică, dar era şi mamă, încercând încă să se 
adapteze la noile cerinţe ale timpului ei. În camera ei, în timp ce îşi schimba hainele 
pentru recepţie, Leia simţea cum resentimentele ei mocnite ajunseseră la punctul de 
fierbere. Dacă urma oricum să fie plecată tot timpul, putea la fel de bine să-i lase pe 
Jacen şi Jaina cu Winter! În plus, C-3PO îi însoțea, fiind şi el un droid de protocol. 
Putea să îi supravegheze pe gemeni şi, de asemenea, să ajute la aspectele delicate ale 
întâmpinării şi traducerii, dacă era nevoie. 

De când dispăruse Han, era îngrijorată până la punctul de a avea stări de 
greață în cea mai mare parte a timpului. Luke şi Lando nu trimiseseră încă nicio 
veste. Avea nevoie să aibă un punct stabil în viața ei. Leia aproape că spera ca cineva 
să o provoace cu privire la aducerea gemenilor, ca să se poată răzbuna. 

Când trecu pragul uşii, gorilele lui Furgan o opriră. Soldaţii încă fără cască 
păreau stânjeniţi de faptul că o întâlniseră ochi în ochi, dar îşi păstraseră ferm 
poziţia în calea ei. În spatele lor, un număr egal de gărzi ale Noii Republici stăteau în 
gardă, urmărindu-i pe soldați. 

— Care este problema - privi însemnele soldatului şi le interpretă greşit în mod 
deliberat -, Locotenente? 

— Căpitan, o corectă el. Îi verificăm pe toţi. O măsură de precauţie împotriva 
asasinilor. 

— Asasini? zise ea, hotărând să fie mai degrabă amuzată decât supărată. 
Înţeleg. 

Unul dintre soldați scoase un scaner portabil şi îl trecu peste corpul Leiei, 
verificând dacă există arme ascunse. Leia se supuse cu glacialitate scanării. 

— Asta este pentru siguranța Ambasadorului, spuse el. Se uită cu dezaprobare 
la Jacen şi Jaina. Nu am fost informați că vor fi prezenţi copii. 

— Vă e teamă că unul dintre ei îl va ucide pe Ambasadorul Furgan? Leia se 
holbă la fața neclintită şi palidă a bărbatului, încruntându-se până când acesta 
tresări. Asta nu spune prea multe despre abilităţile tale de gardă de corp, nu-i aşa, 
Căpitane? 

Neliniştea lui agitată merita tot ce îi putea pricinui, gândi Leia. 

— Doar precauţii de rutină. 

Căpitanul îi scană pe Jacen şi Jaina, arătând un disconfort vizibil că trebuia să 
facă asta. Când îşi termină sarcina, încă refuza să se dea la o parte. 

Leia îşi încrucişă braţele la piept. 

— Şi acum ce mai este? 

— Droidul dumneavoastră, doamnă Ministru, zise Căpitanul. Trebuie să facem 
o verificare completă a programelor. Ar putea avea un program de droid asasin. 

— Eu, domnule? spuse C-3PO. Vai de mine! Doar nu vorbeşte serios! 

Leia îşi dădu ochii peste cap la simplul gând că droidul de protocol pricăjit ar 
putea fi un asasin. 

— Şi cât va dura această verificare completă a programelor? 

— Nu mult. 

Căpitanul luă un alt scaner cu fire de conectare. 

— Stăpână Leia, obiectez! Vocea lui C-3PO purta o urmă de panică. Dacă vă 
amintiți, am fost reprogramat în trecut într-un mod rău intenționat! Nu vreau să mai 
am încredere niciodată într-un scaner ciudat. 

Leia se adresă droidului, dar îşi lăsă privirea să pătrundă în ochii Căpitanului. 

— Lasă-l să o facă, C-3PO. Şi dacă programarea ta este alterată câtuşi de 
puţin, acest om va fi responsabil pentru un incident galactic care ar putea foarte bine 
să ducă la război - un război în care propriul său sistem de origine, Carida, ar fi ținta 
principală pentru toate forțele reunite ale Noii Republici. 

— Voi fi foarte atent, doamnă Ministru, spuse soldatul. 

— Într-adevăr, domnule, veţi fi! insistă C-3PO. 

Când în sfârşit reuşiră să treacă în zona de recepție, vremea se schimbase într- 
o ploaie măruntă. Lumea se plimba de-a lungul traseelor de vizitare pentru a observa 
formele strălucitoare şi bizare ale vegetației extraterestre. Pe măsură ce oaspeții 
treceau prin barierele de mediu ale câmpului de forță, umiditatea şi temperatura se 
schimbau drastic pentru a oferi condiţii adecvate de creştere pentru diferitele tipuri 
de plante. Plăcuţe minuscule afişau denumiri ştiinţifice scrise într-o duzină de 
alfabete diferite. 

Ținându-se de mâinile mamei lor, Jacen şi Jaina priveau cu uimire persoanele 
îmbrăcate în ținute diplomatice şi plantele exotice din lumi îndepărtate. 

Într-un decor deşertic luminos din centrul camerei, un soi monstruos de mare 
de cactus tentacular servea aperitive, unduindu-şi tulpinile groase înainte şi înapoi şi 
oferind mici sandvişuri, felii de fructe şi produse de patiserie prinse pe spinii săi 
lungi. Oaspeţii înşfăcau gustările de pe spini ori de câte ori tentacul-cactus se mişca 
în direcţia lor. 

Voinicul Ambasador Furgan părea a fi în centrul atenţiei, dar toată lumea îl 
privea din colțul ochilor, în loc să vorbească direct cu el. Luând seamă de îndatoririle 
politice, Leia oftă şi se îndreptă spre el, cu copiii tropăind alături de ea. 

Furgan îşi fixă privirea asupra gemenilor şi îşi goli băutura pe care o ţinea în 
mână. Ea privi cum ţinu paharul gol în dreptul unui flacon cu pompă de la şoldul 
drept. Furgan apăsă pe buton şi îşi turnă un nou pahar de lichid de culoare verde- 
miere. Bineînțeles, gândi ea, cineva paranoic în privința otrăvurilor îşi aduce propria 
rezervă. Ambasadorul purta un flacon identic la şoldul stâng. 

— Deci, doamnă Ministru Organa Solo, aceştia sunt faimoşii gemeni Jedi? 
Jacen şi Jaina, cred că aşa i-ați numit? Nu aveţi şi un al treilea copil, pe nume 
Anakin? 

Leia clipi, nedumerită la gândul că Furgan ştia atât de multe despre familia ei. 

— Ba da, bebeluşul este în altă parte... în siguranţă şi protejat. 

Ea ştia că el nu avea cum să fi descoperit locaţia planetei protejate, dar 
instinctul de mamă îi amplifică teama. Furgan o mângâie pe Jaina pe cap. 

— Sper că îi vei proteja şi pe aceştia doi. Ar fi păcat ca nişte copii atât de dulci 
să devină pioni politici. 

— Sunt foarte în siguranță, spuse Leia, simțindu-se brusc neajutorată. Ţinând 
un ochi pe Ambasador, se întoarse pe gemeni. Voi doi luaţi-l pe C-3PO şi mergeţi să 
vă jucaţi. 

— Va fi o experienţă foarte educativă pentru ei, Stăpână Leia, spuse C-3PO, 
împingându-i pe copii să se uite la exponatele de plante. 

Furgan îşi continuă conversaţia cu Leia. 

— Dacă vreţi părerea mea, e păcat că Împăratul nu a reuşit să-i elimine pe toți 
Jedii. Sarcinile neterminate sfârşesc întotdeauna prin a provoca probleme. 

— Şi de ce îţi este atât de frică de Cavalerii Jedi? spuse Leia. 

Deşi nu-i plăcea acea direcţie a conversaţiei, putea culege câteva informaţii de 
la Furgan. Ambasadorul sorbi îndelung din băutura sa. 

— Părerea mea este că, având în vedere tehnologia noastră sofisticată, nu ar 
trebui să ne chircim de frica în fața vrăjitoriei şi a puterilor mentale bizare care 
aparțin doar câtorva indivizi oarecare. Pare elitist. Cavalerii Jedi? Erau asemenea 
unor tipi duri pentru un guvern vechi şi slab. 

Leia reluă dezbaterea. 

— Împăratul pe care îl veneraţi atât de mult era foarte puternic în Forţă, la fel 
ca şi Darth Vader. De ce sunt ei atât de diferiți? 

— Împăratul beneficia de puteri speciale, spuse Furgan, ca şi cum ar fi spus 
ceva evident. La urma urmei, el rămâne Împăratul. Iar Vader s-a dovedit a fi un 
trădător în cele din urmă. Din câte am înţeles, el a fost cel care l-a ucis de fapt pe 
Împărat. Un motiv în plus pentru a scoate în afara legii astfel de puteri. 

Leia bănuia că probabil văzuse discursul lui Luke în fața Consiliului, care 
fusese difuzat pe scară largă. 

— Cu toate astea, Jedii au reuşit să supraviețuiască, iar întregul Ordin al 
Cavalerilor Jedi va fi restaurat. Fratele meu se va ocupa de asta. În câţiva ani, noii 
Cavaleri Jedi vor îndeplini acelaşi rol ca şi cei vechi, de protectori ai Republicii. 

— Păcat, spuse Furgan, întorcându-se pentru a căuta altă conversație, dar 
nimeni nu părea să vrea să vorbească cu el. 


C-3PO le pierdu urma gemenilor aproape imediat când aceştia deciseră să se 
joace de-a v-aţi ascunselea printre exponatele de floră, târându-se pe sub balustrade 
prea joase pentru ca C-3PO să se descurce, apoi fugărindu-se unul pe celălalt prin 
zonele marcate cu NU INTRAȚI. Când droidul le strigă să se întoarcă, Jacen şi Jaina 
manifestară o dificultate legată de auzul selectiv şi continuară să fugă. 

Îi urmărise printr-o livadă de arbori care picurară un mucus galben polenizat 
pe toată carcasa lustruită a corpului său; dar cel puțin noroiul lăsase o dâră de urme 
de paşi pe care să o urmărească. C-3PO suspină de consternare când văzu că urmele 
mici de paşi care duceau direct în zona PLANTE CARNIVORE. 

— Vai de mine! spuse el, imaginându-şi arbuşti însetaţi de sânge care digerau 
deja bucăți din micii copii. 

Totuşi, înainte să poată trage un semnal de alarmă, C-3PO auzi chicotelile 
ascuţite ale lui Jacen, la care se alăturase râsul surorii sale. Folosind localizatoarele 
direcționale, C-3PO se grăbi să se întoarcă în centrul expoziţiei. Aşezându-se în 
mijlocul unui cactus cu tentacule uriaşe, gemenii se jucau cu frunzele unduitoare, 
fără să ţină cont de spini. Cumva îşi croiseră cu uşurinţă drum printre vârfurile 
asemănătoare unor pumnale şi făcuseră o pernă din masa centrală de peri subțiri şi 
fini. 

— Stăpâne Jacen şi Stăpână Jaina, ieşiţi de acolo în clipa asta! spuse C-3PO 
cu o voce severă. Trebuie să insist! 

În schimb, Jaina chicoti şi îi făcu semn cu mâna. Agitat, C-3PO se întrebă cum 
ar putea să-i salveze pe copii de marea plantă fără să desprindă vreun aperitiv. 


În timpul conversaţiei se aşternu o pauză, genul de pauză care apare adesea în 
situaţii sociale forțate. În timpul acestei linişti, Ambasadorul Furgan făcu o mişcare. 

— Vă cer atenția! strigă el. 

Leia îl privi cum se îndepărta brusc de ea. Neştiind ce ar putea face, se încordă, 
pregătită pentru orice. 

Cele câteva conversații încetară brusc. Toate privirile se îndreptară spre 
Ambasadorul Caridan. Mon Mothma stătea de vorbă cu Generalul Jan Dodonna, 
bătrânul tactician care plănuise atacul asupra primei Stele a Morţii. Mon Mothma îşi 
ridică sprâncenele, curioasă la apelul la tăcere al lui Furgan. Jan Dodonna se opri 
din povestit şi mâinile lui încremeniră în mijlocul unui gest, în timp ce privea. 

Furgan îşi luă paharul gol şi îl lăsă la şold, umplându-l de data aceasta din 
flaconul din stânga. Leia se întrebă dacă nu cumva golise deja flaconul din dreapta. 

Ridicându-şi paharul sus, făcu un pas spre Mon Mothma, zâmbind. Leia îl 
privi neîncrezătoare. Avea de gând Ambasadorul acela grosolan să propună un toast? 

Furgan se uită prin încăpere, asigurându-se că avea atenţia tuturor. Chiar şi 
ploaia măruntă încetase. 

— Pentru toţi cei adunaţi aici — doresc să fiu ascultat. În calitate de Ambasador 
al Caridei, am fost împuternicit să vorbesc în numele Centrului Imperial de Pregătire 
Militară, al planetei mele şi al întregului meu sistem. Prin urmare, trebuie să vă 
transmit tuturor un mesaj. 

Îşi ridică vocea şi îşi ridică şi paharul. 

— Pentru Mon Mothma, care se autointitulează liderul Noii Republici... 

Cu un rânjet răutăcios, îi aruncă băutura drept în față. Lichidul verde-miere îi 
stropi obrajii, părul, pieptul. Ea se clătină înapoi, îngrozită. Jan Dodonna o prinse de 
umeri, sprijinind-o. Gura lui rămase întredeschisă de uimire. Gărzile Noii Republici 
de la uşă îşi scoaseră imediat armele, dar se abţinură cumva să tragă. 

— Denunţăm Rebeliunea voastră murdară de infractori şi criminali. Aţi 
încercat să mă impresionați cu numărul de alte sisteme lipsite de inteligenţă care s- 
au alăturat Alianţei voastre, însă nicio adunătură de gloate nu poate şterge crimele 
voastre împotriva Imperiului. 

Sparse paharul gol pe podea şi sfărâmă cioburile sub călcâiul cizmei sale. 

— Carida nu se va preda niciodată pretinsei voastre Noi Republici. 

Cu un gest, Furgan îşi luă anturajul şi plecă în trombă. La uşă, trupele de şoc 
îşi aşezară triumfător căştile albe înapoi pe cap, ascunzându-şi fețele, şi îl urmară pe 
Ambasador afară. Gărzile Noii Republici priviră după ei, cu armele pregătite, dar fără 
să ştie ce să facă. 

După o tăcere şocată, mulțimea erupse într-o bolboroseală de conversații 
indignate. Leia se îndreptă spre Şeful de Stat. Dodonna era deja acolo şi tampona 
hainele umede ale lui Mon Mothma. 

Băutura lipicioasă i se uscase pe față, dar Mon Mothma reuşi să schițeze un 
zâmbet pentru Leia. În vacarmul crescând de indignare, ea spuse: 

— Ei bine, nu am pierdut nimic încercând, nu-i aşa? 

În dezamăgirea ei, Leia nu putu să răspundă. 

Vocea de tinichea a lui C-3PO răsună peste zgomotul de fond. 

— Scuzaţi-mă, Stăpână Leia? 

Leia se uită agitată în jur după cei doi gemeni, temându-se că Furgan îi răpise 
cumva în timpul diversiunii sale, dar fu uşurată când îi văzu pe Jacen şi Jaina stând 
în picioare, cu fețele lipite de fereastra curbată, privind panorama Oraşului Imperial. 

În cele din urmă, cu coada ochiului, remarcă un braț auriu care se agita 
alarmat. Cumva, C-3PO se încurcase în tentaculele exponatul cactus; chiar şi din 
cealaltă parte a camerei, Leia putea vedea cât de zgâriată îi devenise carcasa. 

Aperitivele zăceau acum împrăştiate pe podea. 

— Mă poate ajuta cineva să mă eliberez de această plantă? strigă C-3PO. Vă 
rog? 

Capitolul 21 


Han Solo părea că se îneacă într-un şuvoi de coşmaruri. Nu reuşea să scape de 
durerosul interogatoriu cu droguri, în timp ce chipul împietrit şi frumos ca 
porțelanul al Amiralului Daala îl privea fix şi îl bombarda cu întrebări. 

— Doar puneţi-l aici, spuse o voce melodioasă de femeie. 

Nu era Daala. Trupul lui fu târât ca un bagaj pe podea. 

— Ni s-a ordonat să stăm de pază, spuse o voce înfundată, filtrată printr-o 
cască de soldat din trupele de şoc. 

— Staţi de pază, atunci, dar faceţi-o în afara laboratorului meu. Vreau să 
vorbesc cu el în linişte. 

Din nou se auzise vocea femeii. 

— Pentru propria ta protecţie..., începu soldatul. 

Han simți cum este lăsat să cadă pe podea. Membrele lui păreau să nu-şi 
amintească cum să se îndoaie. 

— Protecţie? Ce-o să facă - nu pare să aibă energia necesară nici măcar pentru 
a strănuta. Dacă i-ați lăsat în cap amintiri necercetate, vreau să le culeg fără nicio 
altă intervenţie. 

Han se simți din nou ridicat în picioare, cu braţele înfăşurate în spatele lui. 
Piatra rece şi netedă îi apăsa spatele. 

— Da, da, spuse vocea femeii, înlănțuie-l de coloană. Sunt sigură că voi fi în 
siguranță. Promit să nu mă las în raza de acțiune a colţilor lui. 

Auzi cizmele soldaților ieşind din cameră. Mintea lui deveni activă cu mult 
înainte ca trupul lui să-şi dea seama cum să reacționeze. Îşi amintea părți din 
interogatoriu, dar nu totul. Ce îi spusese Amiralului Daala? Inima lui începu să bată 
mai tare. Divulgase vreun secret crucial? Ştia măcar vreun secret esențial? 

Era destul de sigur că îi spusese evenimentele de bază cu privire la căderea 
Imperiului şi ridicarea Noii Republici - dar asta nu cauzase niciun rău, ba chiar ar fi 
putut aduce beneficii. Dacă Daala ar şti că nu are nicio şansă, poate că s-ar preda. 

Şi dacă bantha ar avea aripi... 

Ochii i se deschiseră în cele din urmă cu reticenţă, lăsând lumina să se 
strecoare înăuntru. Tresări la revenirea vederii, dar în cele din urmă ochii i se 
focalizară. Se afla într-o încăpere spațioasă, un fel de laborator sau centru de 
analiză, nu în celula sa de detenţie de pe Gorgonă. Auzea cântece şi sunete de flaut. 
Întoarse capul pentru a vedea o femelă extraterestră zveltă, care stătea în fața unui 
dispozitiv care părea a fi o combinaţie între o tastatură muzicală şi un panou de 
introducere a datelor. Îi auzise vocea certându-se cu soldatul din trupele de şoc. 
Acum fredona un şir complex de note în timp ce degetele ei cântau pe tastele 
muzicale; în fața ei se contura o schiță rotativă a unei forme triunghiulare 
tridimensionale, ca un ciob de sticlă acoperit cu un tetraedru şi cu un fel de capsulă 
de energie atârnând din punctul inferior. Cu fiecare ton pe care femeia îl procesa, 
linii suplimentare apăreau pe diagrama complicată. 

Han îşi mişca limba în gură şi încercă să vorbească. Voia să spună Cine eşti? 

dar buzele şi corzile vocale nu cooperară. Sunetele ieşiră mai degrabă ca un Şiiiine 
eeeşti? 

Speriată, extraterestra flutură cu mâinile ei subţiri în jurul imaginii geometrice 
tridimensionale. Apoi țopăi până la locul unde zăcea Han. Purta o insignă pe halat, 
imprimată cu chipul ei şi cu holograme strălucitoare, de tipul celor folosite pentru 
încuietori cu cifru. Era o umanoidă atrăgătoare, înaltă şi zveltă, cu o nuanţă 
albăstruie a pielii. Părul ei părea asemenea unor smocuri de pene perlate. Când 
vorbea, vocea ei era înaltă şi ascuţită. Ochii ei erau mari şi de un albastru intens, 
afişând o expresie de perpetuă uimire. 

— Am aşteptat să te trezeşti! spuse ea. Am atâtea întrebări să îți pun. E 
adevărat că ai pus piciorul pe prima Stea a Morţii şi că ai aruncat o privire la cea de-a 
doua în timp ce era în construcție? Spune-mi cum a fost. Orice îți poți aminti. 
Fiecare detaliu ar fi ca o comoară pentru mine. 

Întrebările grăbite veneau spre el prea repede ca să le asimileze. Ce legătură 
avea Steaua Morţii cu toate astea? Asta fusese acum zece ani! În schimb, Han îşi 
concentră privirea dincolo de ea. De cealaltă parte a ferestrei largi străluceau gaze 
pastelate, rotindu-se în jurul gurilor nesățioase ale găurilor negre. Numără toate cele 
patru Distrugătoare în formaţie de pe orbită, la mare distanţă. Asta însemna că 
trebuia să fie undeva în micul grup de planetoizi din centrul insulei gravitaționale. 

Şi era singur. Nici Kyp şi nici Chewbacca nu ajunseseră aici cu el. Spera ca 
măcar să fi supraviețuit interogatoriului violent al lui Daala. Încercă să îşi deschidă 
gura, străduindu-se să formeze din nou cuvintele. 

— Cine eşti? 

Femeia extraterestră îşi atinse insigna cu una dintre mâinile cu degete lungi. 

— Numele meu este Qwi Xux. Şi ştiu că tu eşti Han Solo. Am citit o copie pe 
hârtie a rezumatului informării pe care i-ai dat-o Amiralului Daala. 

Informare? Se referea la interogatoriu, la scaunul de tortură care îi provocase 
spasme în tot corpul? Întregul comportament al lui Qwi Xux părea superficial şi 
distrat, ca şi cum ar fi acordat doar o atenție redusă detaliilor, în timp ce îşi ținea 
mintea preocupată cu altceva. 

— Acum, deci, te rog să-mi povesteşti despre Steaua Morţii. Sunt foarte 
nerăbdătoare să aud ce-ţi aminteşti. Eşti prima persoană care îmi poate vorbi despre 
asta şi care a fost cu adevărat acolo. 

Han se întrebă dacă drogurile de la interogatoriu încă îi tulburau creierul sau 
dacă exista într-adevăr un motiv pentru care cineva ar fi vrut ca el să vorbească 
despre defuncta Stea a Morţii. Şi, oricum, de ce ar fi trebuit să-i spună ceva acestui 
savant Imperial? Oare îi divulgase ceva important lui Daala? Ce se întâmpla dacă ea 
îşi lua cele patru Distrugătoare şi ataca Coruscantul? 

— Am fost deja interogat. 

Fu încântat să-şi audă cuvintele ieşind suficient de clar pentru a fi înțelese. 

Într-o mână albăstruie, Qwi ţinea în mână o scurtă copie tipărită. 

— Vreau impresiile tale reale despre asta, continuă ea. Cum ţi s-a părut? Cum 
te-ai simțit când ai mers pe coridoare? Spune-mi tot ce îți poți aminti. 

Îşi răsucea mâinile cu o emoție abia stăpânită. 

— Nu. 

Răspunsul lui aparent o şocă pe Qwi suficient de mult încât să facă un pas 
înapoi şi să scoată un ciripit muzical speriat. 

— Trebuie să o faci! Sunt unul dintre cei mai buni savanţi de aici. 

Gura ei rămăsese parţial deschisă de confuzie. Începu să se plimbe în jurul 
coloanei unde era legat, forțându-l să întoarcă capul după ea. Efortul aproape că-l 
făcu să leşine. 

— La ce bun să ascunzi informaţii? întrebă Qwi. Informaţia este pentru toată 
lumea. Ne bazăm pe cunoştinţele pe care le avem, adăugăm la ele şi lăsăm o 
moştenire mai mare pentru succesorii noştri. 

Qwi i se păru că era de o naivitate inimaginabilă. Han se întrebă de cât timp 
era ascunsă în mijlocul roiului de găuri negre. 

— Asta înseamnă că îţi împărtăşeşti informaţiile cu oricine te întreabă ceva? o 
provocă el. 

Qwi încuviinţă din cap. 

— Aşa funcționează Instalaţia din Foale. Este baza tuturor cercetărilor noastre. 

Han abia reuşi să schițeze un zâmbet de triumf. 

— În regulă, atunci spune-mi unde sunt prietenii mei. Am venit aici cu un 
tânăr şi un Wookiee. Împărtăşeşte-mi această informaţie şi voi vedea ce-mi pot 
aminti despre Steaua Morţii. 

Reacţia neliniştită a lui Qwi îi spuse că ea nu luase în considerare până atunci 
decât chestiile simple. 

— Nu ştiu dacă pot să-ţi spun asta, zise ea. Nu e nevoie să ştii. 

Han reuşi să ridice din umeri. 

— Atunci înţeleg cât de mult înseamnă pentru tine propriul tău cod de etică. 

Qwi aruncă o privire spre uşă, ca şi cum s-ar fi gândit dacă să cheme până la 
urmă soldații. 

— Este scris în fişa mea de cercetător aici, să am acces la toate datele de care 
am nevoie. De ce nu-mi răspunzi la cele câteva întrebări simple? 

— Tu de ce nu vrei să răspunzi la ale mele? Nu ţi-am semnat niciodată fişa de 
cercetător. Nu am nicio obligaţie față de tine. 

Han aşteptă, uitându-se fix la ea în timp ce se agita. În cele din urmă, Qwi îşi 
scoase datapadul şi fredonă în timp ce tasta o cerere. Se uită la el cu ochi mari, de 
un albastru închis, care clipeau rapid. Părul ei părea o cascadă sclipitoare de penaj 
fin care i se revărsa până la umeri. Când fluieră din nou, datapadul oferi un răspuns. 

—  Însoţitorul tău Wookiee a fost repartizat la un detaşament de muncă în 
sectorul de întreţinere a motoarelor. Fizicianul care se ocupa anterior de dezvoltarea 
şi implementarea conceptului a fost întotdeauna încântat de muncitorii Wookiee. A 
pus să fie luaţi aproximativ o sută de pe Kashyyyk şi aduşi la Instalaţie atunci când a 
fost înființată. Nu ne-au mai rămas mulți. E o muncă grea şi periculoasă acolo, ştii? 

Han îşi schimbă poziţia, găsind încă dificultate în a se mişca. Auzise zvonuri că 
sclavii Wookiee fuseseră puşi la muncă în timpul construcției propriu-zise a primei 
Stele a Morţii. Dar Qwi vorbea despre aceste lucruri cu o franchețe simplă. 

— Dar celălalt prieten al meu? întrebă Han. 

— Cineva pe nume Kyp Durron... El este? Este încă la bordul Gorgonei, în zona 
de detenţie de înaltă securitate. Nu văd prea multe rapoarte de la interogatoriul său, 
aşa că se pare că nu a avut prea multe să le spună. 

Han se încruntă, încercând să evalueze informaţia, dar Qwi se animă din nou. 

— În regulă, ţi-am împărtăşit informaţiile pe care le doreai. Acum spune-mi 
despre Steaua Morţii! 

Se apropie mai mult de el, dar rămase mult în afara razei lui de acțiune. 

Han îşi dădu ochii peste cap, dar nu vedea niciun motiv să nu o facă. Steaua 
Morţii fusese distrusă cu mult timp în urmă, iar planurile se aflau în siguranță în 
nucleul de date protejat al fostului Centru Imperial de Informaţii. 

Îi povesti lui Qwi despre toate acele coridoare, despre zgomote. Ştia cele mai 
multe detalii despre hangar, zona de detenţie şi concasorul de gunoi, dar ea nu părea 
prea interesată de aceste detalii. 

— Dar ai văzut nucleul? Sistemele de propulsie? 

— Îmi pare rău. Am făcut doar o incursiune în timp ce altcineva dezactiva 
generatoarele de raze tractoare. Han îşi strânse buzele. De ce eşti atât de interesată 
de toate astea, oricum? 

Ea clipi din ochi. 

— Pentru că eu am proiectat cea mai mare parte a Stelei Morţii! 

Înainte să poată sesiza reacția de uimire a lui Han, ea se îndreptă spre peretele 
din apropiere şi acționă câteva comenzi care făcură ca o secțiune a suprafeței 
metalice să devină transparentă. Dintr-o dată, o panoramă uluitoare înlocui 
priveliştea restrânsă a sistemelor de gaze luminoase. Putea vedea celelalte grupări de 
stânci care formau Instalaţia din Foale. 

— De fapt, încă mai avem prototipul Stelei Morţii chiar aici, la Instalaţie. 

În timp ce Qwi vorbea, o sferă gigantică în formă de cadru din fire de oţel, la fel 
de mare ca oricare dintre asteroizi, apăru în spatele orizontului restrâns a celei mai 
apropiate suprafețe planetoide, ca un răsărit de soare ucigător. Prototipul semăna cu 
o imensă sferă armilară”, cu inele circulare conectate la poli şi desfăşurate pentru 
susținerea ei. Amplasat în structură şi suprastructură, se afla uriaşul miez al 
reactorului şi superlaserul distrugător de planete. 

— Aceasta este doar partea funcțională, spuse Qwi, uitându-se pe fereastră cu 
admirație înflăcărată în ochi. Nucleul, superlaserul şi reactorul, fără sistem de 
propulsie hipermotor. Nu am considerat necesar să adăugăm suportul structural şi 
toate punțile de locuit pentru trupe şi administratori. 

Han îşi regăsi din nou vocea. 

— Funcţionează? 

Qwi îi zâmbi, cu ochii strălucitori. 

— Oh, da, funcţionează minunat! 


Kyp Durron se simțea ca un animal prins într-o cuşcă. Se uită la pereţii 
monotoni şi apropiaţi ai celulei de detenție. Iluminarea venea prin grilajele cu fante 
din tavan, prea strălucitoare şi prea roşiatică pentru a fi confortabilă pentru ochii lui. 
Stătea pe patul său, cu privirea pierdută şi încerca să nu se gândească. 

Durerea rămasă încă îi pulsa prin corp. Droidul interogator fusese nemilos în 
identificarea stimulilor de durere din corpul său, atenuând endorfinele, astfel încât 
cea mai mică zgârietură părea o agonie. Acele ace hipodermice ascuțite se simțiseră 
ca nişte lănci în timp ce i se înfigeau în carne; iar drogurile care îi frângeau voința îi 
străbăteau venele ca lava. Îşi implorase amintirile să dezvăluie vreun detaliu pe care 


7 Armilar — ansamblu de cercuri concentrice, având un centru comun. 

anchetatorii l-ar fi găsit util, fie şi numai pentru a opri interogatoriul - însă Kyp 
Durron nu era decât o persoană oarecare, un prizonier nefericit care îşi petrecuse cea 
mai mare parte a vieţii pe Kessel. Nu ştia ce să le spună monştrilor Imperiali. În cele 
din urmă, îl consideraseră inutil. 

Kyp se holba la mâncarea pe care i-o oferise automat distribuitorul de la uşă. 
Deschizând capacul pachetului, încălzi spontan felul principal cu textură de proteine 
şi răcori desertul de fructe sintetice; după puţin timp, ustensilele însele începură să 
se descompună şi puteau fi consumate ca gustări. Dar în interiorul său, Kyp nu 
care se afla Han Solo. Spre deosebire de Kyp, Han ştia foarte multe despre Noua 
Republică şi avea multe secrete de divulgat. Interogatoriul lui Han ar fi fost mult mai 
amănunţit decât al lui. lar tratamentele Amiralului Daala fuseseră mai cumplite 
decât tot ceea ce experimentase Kyp în anii petrecuţi în Centrul Imperial de Corecţie. 
Cel puţin în minele de mirodenii ştia cum să evite să atragă atenţia asupra sa. 

De la vârsta de opt ani, Kyp trăise pe Kessel, adaptându-se regulilor, muncii 
chinuitoare, condiţiilor mizerabile sub vechea conducere Imperială sau sub lanţul 
uzurpatorilor şi stăpânilor de sclavi precum Moruth Doole. Părinţii lui muriseră, 
fratele său Zeth fusese recrutat la Academia Trupelor de Şoc, însă Kyp învățase cum 
să stea ascuns, să supraviețuiască şi să îndure. Totuşi, până la sosirea lui Han Solo, 
nu se gândise să evadeze. Han fusese cel care îi arătase că un grup mic şi hotărât 
poate scăpa din cătuşele de prizonier. Faptul că dădură peste o situaţie şi mai rea în 
interiorul Foalelor părea irelevant. Pilotând naveta furată, Kyp îşi folosise puterile 
sale de începător pentru a-i conduce în siguranță prin aglomerarea de găuri negre. În 
anii care trecuseră de când bătrâna Vima-Da-Boda îl învățase bazele abilităților Jedi, 
Kyp nu-şi folosise prea mult propria afinitate pentru Forţă. 

Îşi amintea chipul lui Vima-Da-Boda ca fiind schimonosit şi parcă plin de 
lepră; şi avea obiceiul de a se ghemui în colțuri, de a trage umbre în jurul ei ca şi 
cum s-ar fi ascuns de ochii curioşi şi nemiloşi. Jediul decăzut avea o conştiinţă plină 
de vinovăție care o sufoca ca o pătură, dar îşi făcuse timp să-l învețe pe Kyp câteva 
lucruri înainte ca Imperialii să o ia cu forța. 

— Ai un mare potenţial, îi spusese ea într-una dintre ultimele ei lecţii succinte. 

Kyp nu-i dăduse prea multă atenţie - până acum. Se holba fix la mâncarea lui 
neatinsă. Poate că dacă se concentra, să-şi focalizeze abilitățile pentru a manipula 
ceva, pentru a mişca un obiect minuscul, ar putea transforma acea abilitate într-o 
portiță de scăpare. 

O evadare! Cuvintele îi răsunară în inimă, evocând imagini de speranţă. Nu era 
sigur cum reuşea să facă ceea ce făcea. Simţirea celei mai bune rute prin tunelurile 
întunecate ale mirodeniilor i se părea perfect normală. În timpul zborului cu naveta 
prin norii de gaz în flăcări, ascultase vocea şoptită şi misterioasă care îl dirija. Kyp se 
întorcea şi modifica traseul, învârtindu-se şi rotindu-se ori de câte ori i se părea 
potrivit. Dar acum, când trebuia să se folosească de Forţă, nu ştia de unde să 
înceapă. 

Îşi fixă privirea pe învelişul de folie şubredă al mâncării instant, încercând să o 
îndoaie. Împinse cu mintea, imaginându-şi metalul subțire răsucindu-se şi 
încrețindu-se într-o minge — dar nu se întâmplă nimic. Kyp se întrebă cât de mult din 
divagațţiile lui Vima-Da-Boda fuseseră simple superstiții şi nebunii. Părinţii lui nu 
avuseseră niciun fel de puteri speciale. Pe colonia Deyer din sistemul Anoat, amândoi 

fuseseră politicieni locali de cuvânt. Auzind de o Rebeliune în creştere care se opunea 
politicilor rigide ale Împăratului, hotărâseră să lucreze din umbră, vorbind împotriva 
lui Palpatine astfel încât să-l facă să fie mai moderat, nu să-l răstoarne complet. Ca 
urmare, protestară vehement față de distrugerea Alderaanului — dar eforturile lor nu 
reuşiseră decât să facă să fie arestați amândoi, împreună cu fiii lor, Zeth şi Kyp. 

Kyp îşi aminti de acea noapte de groază, când trupele topiseră uşa locuinţei 
familiei sale, deşi nu era încuiată. Soldaţii înarmaţi mărşăluiseră în camerele de zi, 
lovind cu piciorul în mobila fragilă din fibră de sticlă. Căpitanul trupelor citi un ordin 
de arestare prin intermediul difuzorului filtrat din cască, acuzându-i pe părinții lui 
Kyp de trădare; apoi scoaseră blasterele şi îi paralizară pe cei doi adulți stupefiați. 
Zeth, fratele mai mare al lui Kyp, încercase să-i protejeze, astfel că trupele îl 
paralizară şi pe el. Kyp, cu lacrimile curgându-i pe față, nu putuse decât să privească 
neîncrezător la cele trei corpuri căzute, în timp ce trupele îi legau cătuşe paralizante 
la încheieturi. Încă nu-şi putea imagina cum de îl consideraseră o amenințare, din 
moment ce avea doar opt ani la acea vreme. 

Kyp şi părinții săi fuseseră duşi pe Kessel, în timp ce Zeth, în vârstă de 
paisprezece ani, fusese transferat ca recrut cu creierul spălat la Academia Militară 
Imperială de pe Carida. După aceea, nu mai auzise niciodată de Zeth. 

După puţin mai mult de un an, Kessel suferise tulburări interne uriaşe, cu 
revolte în închisori, Imperiali fiind răsturnațţi, iar stăpânii de sclavi preluând 
controlul. Părinții lui Kyp muriseră în timpul revoltei, executați pentru că se aflau de 
partea greşită la momentul nepotrivit. Kyp însuşi supraviețuise ascunzându-se, 
devenind taciturn şi invizibil. Timp de opt ani putrezise în întunericul tunelurilor, iar 
acum evadase. Doar pentru a fi capturat din nou. 

Cumva, se părea că Imperialii erau mereu acolo pentru a-i distruge toate 
aspiraţiile. Pe Deyer, trupele îl răpiseră de acasă; pe Kessel, îl aruncaseră în minele 
de mirodenii. Acum, când el şi Han scăpaseră în sfârşit, îl încolțiseră din nou. 

Furia lui Kyp se concentră într-un proiectil şi încercă din nou să-şi folosească 
abilitatea asupra tăvii cu mâncare. Împinse, iar o picătură de sudoare îi căzu în ochi, 
încețoşându-i vederea. Se mişcase oare tava, tresărise puţin? Văzu o mică adâncitură 
în chifteluța proteică care constituia felul principal. Făcuse el asta? 

Poate că furia era cheia pentru a-şi concentra energiile latente. 

Şi-ar fi dorit ca Vima-Da-Boda să fi petrecut mai mult timp instruindu-l cât 
stătuse în mină. Se concentră asupra pereţilor, asupra împrejurimilor sale înguste. 
Trebuia să găsească o modalitate de a evada de acolo, Han dovedise deja că se putea 
face. Kyp îşi jură că, dacă va reuşi să scape, va găsi pe cineva care să-l învețe cum să 
folosească acele puteri misterioase. Nu voia să mai fie niciodată atât de neajutorat. 


Privind-o pe delicata Qwi Xux, care semăna cu o pasăre, Han nu putu deloc să 
şi-o imagineze ca fiind creatoarea Stelei Morţii. Dar lucrase de bunăvoie la Instalaţia 
din Foale şi îşi recunoscuse rolul într-un mod cât se poate de firesc. 

— Ce caută o fată drăguță ca tine într-un asemenea loc? zise el în cele din 
urmă. 

— Cu asta mă ocup. La asta mă pricep cel mai bine. Qwi dădu absentă din 
cap, ca şi cum s-ar fi gândit la răspunsul ei. Aici am şansa de a mă confrunta cu cele 

mai mari mistere ale cosmosului, de a rezolva probleme despre care alții au afirmat 
că sunt de nerezolvat. Să văd cum ideile mele nebuneşti prind contur. Este foarte 
palpitant. 

Han încă nu putea înţelege. 

— Dar cum ţi s-a întâmplat asta? De ce te afli aici? 

— Oh, asta! spuse Qwi, ca şi cum ar fi înţeles brusc întrebarea. Planeta mea 
natală era Omwat, pe Inelul Exterior. Moftul Tarkin a luat zece tineri copii Omwati 
din diferite oraşe. Ne-a repartizat în tabere intensive de educaţie forțată, încercând să 
ne transforme în mari proiectanți şi persoane care să rezolve probleme. Eu am fost 
cea mai bună. Am fost singura care a reuşit să treacă prin toate acele programe. Am 
fost premiul lui şi m-a trimis aici ca răsplată. La început am lucrat cu Bevel Lemelisk 
pentru a duce la bun sfârşit Steaua Morţii. Când am terminat planurile, Tarkin l-a 
luat pe Bevel, lăsându-mă pe mine să creez concepte noi şi mai bune. 

— Bine, spuse Han, aşa că te întreb din nou, de ce faci chestiile astea? 

Qwi se uită la el ca şi cum ar fi devenit brusc un prost. 

— Este cel mai interesant lucru pe care mi-l pot imagina. Pot să îmi aleg 
provocările şi, de obicei, am succes. Ce mi-aş putea dori mai mult? 

Han ştia că nu reuşea să înțeleagă. 

— Cum poate să-ţi placă să lucrezi la astfel de chestii? Este oribil! 

Qwi mai făcu un pas înapoi, părând nedumerită şi rănită. 

— Ce vrei să spui cu asta? Este o muncă fascinantă, dacă te gândeşti la ea. 
Unul dintre conceptele noastre a fost să modificăm dispozitivele existente de cuptoare 
moleculare în Devastatoare de Lumi autonome, care să poată extrage materii prime 
de pe suprafața unei planete, să le introducă în fabrici uriaşe şi automatizate de la 
bord şi să producă maşini utile. Suntem destul de mândri de această idee. l-am 
transmis propunerea lui Tarkin la scurt timp după ce l-a luat pe Bevel cu el. Vocea ei 
se stinse. Mă întreb ce s-a întâmplat cu acea idee. 

Han clipi din ochi uimit. Înspăimântătoarea flotă de Devastatoare de Lumi 
atacase planeta natală a Amiralului Ackbar, distrugând o parte din frumoasa lor 
lume a apelor înainte ca maşinăriile să fie distruse. 

— Devastatoarele de lumi au fost deja construite, mormăi Han, şi folosite foarte 
eficient. 

Faţa lui Qwi se lumină. 

— Oh, asta e minunat! 

— Nu, nu este! îi strigă el în față. Ea se dădu înapoi. Tu ştii la ce sunt folosite 
invențiile tale? Ai vreo idee? 

Qwi se dădu înapoi, îndreptându-se din nou în poziţie defensivă. 

— Da, bineînţeles că da. Steaua Morţii urma să fie folosită pentru a distruge 
planetele moarte pentru a permite extragerea directă a metalelor grele prinse în miez. 
Devastatoarele de Lumi urmau să fie fabrici autonome care să scotocească asteroizii 
sau lumile sterile pentru a produce o gamă largă de articole fără a polua planetele 
locuite. 

Han pufni pe nas şi îşi dădu ochii peste cap. 

— Dacă tu crezi asta, vei crede orice. Ascultă-le numele! Steaua Mortii, 
Devastatoare de Lumi... nu sună ca ceva destinat dezvoltării economice pe timp de 
pace, nu-i aşa? 

Qwi se încruntă şi îi întoarse spatele. 

— Oh, ce mai contează? 

— Prima ţintă a Stelei Morţii a fost planeta Alderaan... lumea natală a soției 
mele! A ucis miliarde de ființe nevinovate. Devastatoarele de Lumi au fost dezlănțuite 
pe lumea locuită de Mon Calamari. Sute de mii de locuitori au murit. Acele fabrici 
eficiente ale voastre au fabricat nave de luptă TIE şi alte arme de distrugere, nimic 
altceva. 

— Nu te cred. 

Vocea ei nu părea încrezătoare. 

— Eu am fost acolo! Am zburat printre resturile Alderaanului, am văzut 
ravagiile de pe Mon Calamari. Nu ai citit despre asta în raportul meu de la 
interogatoriu? Amiralul Daala m-a forțat de nenumărate ori să furnizez acele detalii. 

Qwi îşi încrucişă braţele subțiri şi albăstrui la piept. 

— Nu, asta nu era în raportul tău de informare, pe care tu îl numeşti atât de 
melodramatic interogatoriu. 

— Înseamnă că nu ai primit întregul raport, spuse Han. 

— Prostii. Am dreptul la toate datele. Se holba la picioarele ei. În plus, eu 
dezvolt exclusiv conceptele. Le fac să funcționeze. Dacă cineva din exterior abuzează 
de invențiile mele, nu pot fi trasă la răspundere. Asta depăşeşte sfera de aplicare a 
ceea ce fac eu. 

Han scoase un sunet nehotărât, clocotind de furie. Cuvintele ei păreau a fi 
exersate, ca şi cum ar fi fost ceva ce-i fusese inoculat. Nici măcar nu părea să se 
gândească la ceea ce spunea. Qwi o zbughi înapoi la panoul ei de afişare 3D, bătând 
pe tastele muzicale şi fredonând pentru a alcătui imaginea lungă şi unghiulară pe 
care o construia când deschise Han ochii. 

— Vrei să vezi la ce lucrez acum? întrebă Qwi, evitând cu grijă orice menţiune 
a discuţiei anterioare. 

— Sigur, spuse Han, temându-se că, atunci când nu va mai dori să vorbească 
cu el, Qwi îl va trimite înapoi în celula sa de detenţie. 

Făcu un gest spre imaginea micii nave. Cu patru laturi şi alungită, arăta ca 
ciobul lung al unei pietre preţioase cu fațete de foc. Din diagramă putea vedea un 
compartiment al pilotului cu suficient spațiu pentru şase persoane. Lasere mici 
împânzeau zonele strategice; partea de jos a vârfului lung adăpostea o ciudată 
antenă de transmisie în formă de turelă. 

— În momentul de față lucrăm la îmbunătăţirea blindajului, spuse Qwi. Deşi 
nava nu este cu mult mai mare decât o navă de luptă cu un singur loc, trebuie să fie 
cu totul impenetrabilă la atac. Prin introducerea unui blindaj cristalin cuantic, în 
care câteva straturi de atomi sunt suprapuse atât de dens pe cât permite fizica, apoi 
laminate peste o altă peliculă subţire la fel de rezistentă, dar cu deplasare de fază, 
putem fi siguri că nimic nu o poate afecta. Nici măcar o zgârietură. 

Han dădu din cap spre amplasamentele sistemelor laser; nu putea vedea prea 
bine din poziţia pe care o ocupa, înlănțuit de o coloană de susținere. 

— Atunci de ce mai adăugați armamentul dacă nava este indestructibilă? 

Avea viziuni despre o flotă de astfel de chestii care să înlocuiască navele de 
luptă TIE; o mică forță de nave de asalt indestructibile ar putea pătrunde în orice 
flotă a Noii Republici şi să ciopârțească navele după bunul lor plac. 

— Această navă este foarte manevrabilă şi suficient de mică pentru a nu fi 
observată la o scanare la nivelul întregului sistem, dar tot ar putea întâmpina o 

oarecare rezistență. Aminteşte-ţi, Steaua Morții era de mărimea unei mici luni. 
Aceasta realizează prin eleganţă ceea ce Steaua Morţii a realizat prin forță brută. 

Cu o teamă rece în interior, Han nu voia să ştie răspunsul la următoarea 
întrebare. Cum putea să compare această navă mică cu Steaua Morții? Dar nu se 
putu abţine să nu întrebe: 

— Şi ce este această navă? Ce face? 

Qwi privi imaginea cu admirație, mândrie şi teamă. 

— Ei bine, nu am testat-o încă, dar primul model la scară reală este practic 
finalizat. Numim acest concept Zdrobitorul de Soare, mic, dar extrem de puternic. O 
navă mică şi impenetrabilă lansează un proiectil cu rezonanță modulată într-o stea, 
care provoacă o reacție în lanţ în miezul acesteia, declanşând o supernovă chiar şi în 
stelele cu masă redusă. Simplu şi direct. 

În groaza lui, Han nu mai avu ce să spună. Steaua Morţii distrusese planete, 
dar Zdrobitorul de Soare putea distruge sisteme solare întregi. 

Capitolul 22 


Luke şi Lando se aflau cu Moruth Doole la mare înălțime în interiorul unuia 
dintre coşurile atmosferice de pe Kessel. Se ţineau de balustrada ruginită de la 
marginea unei pasarele, privind în jos, de la o înălțime ameţitoare. Sprijinindu-se de 
jgheab, respirară aerul fabricat care fierbea pe cer; lui Luke îi amintea de marele puț 
de aer din Oraşul Norilor. 

Doole strigă în zgomotul de fond. 

— Conform unui vechi studiu Imperial, există suficientă materie primă în 
scoarța Kesselului pentru a menţine atmosfera în echilibru timp de un secol sau 
două, în ritmul nostru actual de consum. Ridică din umeri, încovoindu-şi umerii 
butucănoşi într-un fel de convulsie. Cu câţiva ani în urmă, producția a fost mai mare 
pentru ca sclavii să se poată plimba şi să respire aerul... dar ce rost are să permitem 
asta? 

Lando dădu din cap înţelept, ca şi cum ar fi fost preocupat în continuare, în 
timp ce Luke nu spuse nimic. Doole fusese ghidul lor turistic timp de o zi întreagă, 
vorbind mai mult chiar şi decât Senatorii cu discursuri lungi de pe Coruscant. 
Amfibianul voia jumătatea de milion de credite a lui Lando şi exalta virtuțile 
Kesselului ca un reprezentant al Camerei de Comerţ Planetare. Oriunde îi ducea 
Doole, Luke îşi întindea simțurile de Jedi, încercând să găsească vreun semn de Han 
sau Chewbacca. Dar nu simțea nicio tresărire în Forță, nicio undă a prezenței 
prietenilor săi. Poate că erau cu adevărat morți până la urmă. 

Lando îşi continuă conversaţia cu Doole, strigând în curentul care se ridica 
prin coşul de fum. 

— Multe se pot schimba pe aici până când se termină aerul. Ceea ce contează 
este ceea ce realizezi în timpul vieţii tale. 

Râsul şuierător al lui Doole fu înghițit de zgomotul de fond. Întinse mâna 
pentru a o pune pe umărul lui Lando. 

— Gândim la fel, domnule Tymmo. Cui îi pasă ce se va întâmpla după ce ne 
vom transforma în praf spaţial? Mai degrabă aş prefera să storc totul de pe Kessel cât 
îl mai am în palmă. 

— Se pare că ai o operaţiune foarte mare. De ce încă o conduci solo? întrebă 
Lando. 

Doole tresări la termenul solo, iar Luke ştia că Lando îşi alesese cuvântul cu 
grijă; amândoi observară reacția Rybetului. 

— Ce vrei să spui? întrebă Doole. 

— Ei bine, odată cu încheierea confiscării de către Imperiu a mirodeniilor, m-aş 
fi gândit că v-aţi deschis toate piețele, că ați găsit o mie de reprezentanți care să 
distribuie produsul. Jabba este mort. De ce nu v-aţi aliat cu contrabandiştii unificați 
sub comanda lui Talon Karrde şi Mara Jade? Probabil că asta trebuie să-ți fi afectat 
profiturile. 

Doole îndreptă un deget spre Lando. 

— Profiturile noastre cresc enorm, acum că avem toate mirodeniile, şi nu doar 

ceea ce putem fura de sub nasul Imperialilor. Şi după ce am stat atât de mult timp 
sub jugul Imperiului, nu am vrut să ajung în aceeaşi situaţie cu Noua Republică. 
Toată lumea ştie că Jade şi Karrde sunt doar nişte marionete. 

Văzând scepticismul lui Lando, Doole făcu semn cu mâna. 

— Oh, dar ne gândim la asta, bineînțeles. De fapt, am vorbit deja cu un 
Ministru din Noua Republică, deschizând o linie de comunicare care ar putea duce în 
cele din urmă la o alianţă. 

— Sună ca o veste bună, spuse Lando cu o voce neangajată. 

Doole îi conduse înapoi de-a lungul pasarelei până la uşa de acces, unde 
aştepta R2. Închizând uşa grea în urma lor, Doole făcu o pauză pentru ca urechile lor 
să se adapteze la liniştea bruscă. 

— După cum vedeţi, se schimbă multe lucruri pe aici. Tu, prietene, ai ales un 
moment bun pentru a te alătura. 

— Dacă mă hotărăsc să investesc, spuse Lando cu fermitate. 

— Da, da, dacă te decizi să investeşti. Adevărul este că acest lucru ar putea fi 
chiar mai important, domnule Tymmo. După moartea lui Skynxnex, voi avea nevoie 
de un nou, ăăă, asistent pentru conducerea minelor de mirodenii. 

Lando îşi adună pelerina în spatele lui într-un gest de autoimportanţă. 

— Dacă investesc o jumătate de milion de credite, Doole, mă aştept să fiu mai 
mult un partener decât un asistent. 

Doole făcu practic o plecăciune. 

— Bineînţeles că da. Detaliile banale pot fi rezolvate. Voi avea nevoie şi de un 
nou şef de tură. Poate că tovarăşul tău de aici ar fi interesat de această muncă? 

Se uită la Luke, mijindu-şi ochiul său alb ca oul. 

Luke întâlni ochiul mecanic al Rybetului şi se holbă la lentilele care schimbau 
focalizarea, încercând să scoată câteva secrete din creierul lui Doole. 

— Va trebui să mă gândesc la asta, răspunse Luke. 

Doole îl ignoră, concentrându-şi din nou atenţia asupra lui Lando. 

— Acum, deci, ai văzut practic totul. Mai este ceva ce pot să-ți arăt? 

Lando se uită la Luke, care medită un moment. Gândurile la luna neregulată şi 
la baza sa de securitate îl tot tulburau. Dacă Han nu se afla pe Kessel, poate că era 
încarcerat pe baza lunară. 

— Nu eşti îngrijorat de un atac din partea rămăşițelor Imperiului? întrebă 
Luke. Sau de forțele de consolidare din Noua Republică? 

Doole făcu un semn cu mâna, parcă de ignorare a comentariului. 

— Avem propriile noastre sisteme de apărare. Nu vă faceți griji. 

Dar Luke insistă, încercând să sune ca un partener de afaceri precaut. 

— Dacă vrem să investim, ar trebui să vedem aceste presupuse apărări. Ştim 
despre scutul energetic lăsat de Centrul de Corecţie Imperial. Dar aveți vreun fel de 
flotă? 

Doole începu să se bâlbâie, dar Lando preluă inițiativa. 

— Moruth, dacă e ceva ce nu vrei să vedem... 

— Nu, nu, nu, nu e nicio problemă. Va trebui doar să aranjez o navetă până la 
baza lunară. Nu vreau să credeţi că avem ceva de ascuns! 

Doole se grăbi să pregătească naveta, lăsându-i pe Luke şi Lando să schimbe 
priviri sceptice. Lui Lando nu-i plăcea ideea de a o lăsa pe Lady Luck în urmă pe 
pista de aterizare a Centrului de Corecţie Imperial, dar Doole continuă să joace rolul 
de gazdă amabilă. Luke încerca în tăcere să-l consoleze în timp ce decolau în naveta 
cu rază scurtă de acţiune, dar Lando continua să se uite prin hubloul mic de parcă 
nu-şi va mai vedea niciodată nava. 

Luna Kesselului se apropia, arătând ca o sferă găurită, cu cea mai mare parte 
a rocii scobite pentru a adăposti un hangar intern mare, precum şi generatoarele şi 
transmițătoarele enorme care creau scutul energetic protector care înconjura 
planeta. După ce aterizară, Moruth Doole ieşi cu paşi mari din navetă, făcându-le 
semn să îl urmeze cu o nerăbdare care îl făcu pe Luke curios. Doole rămase în 
picioare, aşteptându-i în timp ce R2 îşi croia drum pe rampă şi intră în grota uriaşă. 
În spatele unui paravan transparent de reţinere a atmosferei, Luke putea să vadă 
stelele şi reziduurile de gaz care se învârteau în jurul grupului de găuri negre. 

Doole părea mai mândru de flota sa defensivă decât era de oricare alt aspect al 
operațiunilor de pe Kessel. 

— Urmați-mă. 

Merse legănat pe podeaua de piatră a hangarului, conducându-i de-a lungul 
rândurilor de nave de luptă aranjate într-o ordine aparent aleatorie. Trecură pe lângă 
nave pe care Luke le cunoştea şi altele atât de exotice încât nici măcar nu le putea 
identifica. Pentru a evalua flota, apelă la cunoştinţele sale de pilot de vânătoare: X- 
interceptoare, Y-interceptoare, corvete Corelliene puternice, un singur B-interceptor, 
nave de luptă TIE, interceptoare TIE, patru bombardiere TIE, câteva nave de luptă 
Skipray, navete de asalt de clasă Gamma. În spaţiu, ca nişte premii în jurul 
deschiderii zdrenţuite a lunii, pluteau nave de atac mai mari - trei crucişătoare 
Carrack, două fregate mari Lancer şi un singur crucişător de atac Loronar. 

— După ce am izgonit Imperiul, spuse Doole, am acordat cea mai mare 
prioritate flotei defensive. Am cumpărat toate navele de luptă pe care le-am găsit, 
indiferent de starea lor, şi am angajat mecanici Corellieni experimentați de pe Nar 
Shaddaa. 

Zâmbi cu buzele sale amfibiene. 

— Tocmai am reuşit să repunem scutul energetic în funcțiune acum două zile. 
Acum pot să răsuflu uşurat. Cu scuturile în sfârşit funcționale şi cu noua noastră 
flotă ca rezervă, Kesselul este în siguranță şi independent. Putem stabili prețurile 
pentru glitterstim în întreaga galaxie fără interferenţe din partea nimănui. 

— Cu siguranță sunt o mulțime de nave, fu de acord Lando. Sunt impresionat. 

Luke îşi amintea câte probleme întâmpinase Noua Republică pentru a obţine 
suficiente nave de luptă în timpul campaniilor de gherilă ale Amiralului Thrawn. 
Dacă Moruth Doole trăsese toate sforile pe care le putea trage pentru a obţine fiecare 
navă funcțională din sector, nu era de mirare că proviziile fuseseră atât de limitate. 

— Ar trebui să fim capabili să ne apărăm împotriva piraţilor de mirodenii, nu 
crezi? spuse Doole. 

Continuară să meargă de-a lungul rândurilor de nave staționate. Dintr-o dată, 
Lando încremeni, iar Luke simţi un val de emoție cutremurătoare din partea lui. R2 
începu să ciripească sălbatic. Luke se uită în jur până când văzu un cargobot uşor 
modificat, de fabricație Corelliană - o navă care îi părea în mod cert familiară. 

— Ce se întâmplă? întrebă Doole, uitându-se la droid. 

Lando avu nevoie de o clipă pentru a-şi recăpăta calmul, apoi bătu cu degetele 
în cupola superioară a lui R2. 

— Ceva radiații cosmice rătăcite, presupun. Din când în când, la unităţile 
astea astromec vechi se mai defectează câte un circuit. Înghiți în sec. Aş putea vorbi 
cu asistentul meu pentru un moment în particular, Moruth? 

— Oh, desigur. Doole se îndepărtă discret. Mă duc să mă asigur că mecanicii 
pregătesc naveta pentru întoarcerea noastră pe Kessel. Se întoarse spre Luke şi forță 
umorul în tonul său. Acum nu începe să-l convingi pe şeful tău să nu facă investiții 
aici! 

În momentul în care Doole se îndepărtă din raza de acţiune a urechilor, Lando 
dădu din cap cu entuziasm către cargobot. 

— Ăsta e Şoimul, Luke! Îl cunosc aşa cum un krabbext îşi cunoaşte cochilia! 

Luke se uită la navă, recunoscând-o el însuşi, dar dorind mai multe dovezi. 

— Eşti sigur? 

— Este Şoimul, Luke. Era a mea, îți aminteşti, înainte ca Han să mi-o ia la o 
partidă de sabacc. Dacă te uiţi, poți vedea cicatricea striată din partea de sus, unde 
am distrus antena subspaţială în încercarea de a scăpa din Steaua Morții. 

Luke observă, de asemenea, urme de arsuri de la o luptă recentă în spaţiu. 

— S-ar putea să fi schimbat inscripțiile, să fi şters miezul de memorie. Mai 
există vreo altă cale prin care putem dovedi asta? 

— Du-mă în cabina de pilotaj. Han a făcut nişte modificări la navă de care 
nimeni altcineva nu ar trebui să ştie. 

Când Doole se întoarse, Lando spuse: 

— Asistentul meu vrea să se asigure că ați făcut o întreţinere amănunțită a 
acestor nave. Dacă nu aveţi grijă de ele, nu fac o flotă defensivă prea bună. Hai să 
aruncăm o privire în interiorul uneia la întâmplare... să zicem, nava Corelliană de 
acolo. 

Doole păru luat prin surprindere, aruncând o privire spre Şoim. 

— Aceea? Uh, avem o mulțime de nave de luptă de top pe care le puteţi verifica. 
Aceea este un fel de... rablă. 

Lando făcu un semn cu degetul. 

— Dacă alegi tu nava pentru noi, Moruth, asta contrazice tot scopul unei 
inspecții aleatorii, nu-i aşa? Deschide-o pe aceasta. Haide. 

Cu reticență, Doole acţionă comenzile externe care coborâră rampa Șoimului. 
Lando preluă conducerea, urmat de Luke, în timp ce R2 se deplasa atât de aproape 
în urma lui Doole, încât aproape că îl lovi peste călcâie pe Rybet. Înăuntru, Lando 
păşi spre carlingă, aparent pentru a verifica sistemele. Trecându-şi degetele cu drag 
peste suprafețele pătate şi uzate, apăsă câteva întrerupătoare. 

— Stabilizatorul de fluxuri de ioni se prezintă ca fiind optim, la fel şi 
generatorul de câmp de stază. Ar trebui să ne întoarcem şi să verificăm convertorul 
de energie? Chestiile astea sunt renumite pentru că se strică pe cargoboturile 
Corelliene. 

Lando se întoarse pe coridorul îngust care ducea de la cabina de pilotaj spre 
secțiunea centrală de şedere a navei. Întorcându-se la stânga spre rampa de intrare, 


3 Krabbex - specie de crustaceu pe cale de dispariție, originar de pe lumea oceanică Dac. Se 
caracterizează prin zece picioare, două mandibule în gură, două rânduri de spini de-a lungul spatelui, 

păşi cu grijă pe plăcile punţii principale. De la panourile de control, descuie 
încuietorile ascunse, iar când călcă pe plăcile corespunzătoare cu călcâiul cizmei, 
acestea se ridicară, dezvăluind cele şapte compartimente secrete pe care Han le 
instalase personal ca şi containere de contrabandă cu mirodenii ascunse sub podea. 

— Te-am prins, Doole, nenorocitule! Lando îl apucă de cravata galbenă de la 
gât. Ce-ai făcut cu Han şi Chewbacca? 

Doole păru complet uimit, fluturându-şi mâinile întinse în aer. 

— Despre ce vorbeşti? îngăimă el. 

În timp ce Lando privea în ochii imenşi ai Rybetului, Doole îşi strecură una 
dintre mâini în vestă şi scoase un mic pistol blaster de rezervă. Luke îl văzu şi 
reacționă instantaneu, împingând cu mintea şi folosind Forţa pentru a-l azvârli pe 
Moruth Doole departe de Lando. Blasterul se declanşă, trimițând o rază mortală ce 
ricoşă pe coridorul Șoimului. Rybetul căzu pe spate, apoi se ridică în picioare. Trase 
din nou spre ei, dar ochiul său mecanic nu apucase să se focalizeze şi fascicululul 
trecu pe lângă. Doole fugi pe rampă, strigând după gărzi. Ochiul său mecanic se 
desprinse, zdrăngănind şi rostogolindu-se pe sol. Panicat, alergă după el, pipăind 
orbeşte cu mâinile. Luke izbi comenzile uşii, ridicând rampa şi închizând trapa. 

— Ar fi trebuit să-l ţinem ca ostatic, spuse el. Acum va fi mult mai dificil să 
ieşim de aici. 

Afară, Doole dăduse alarma. Gărzile alergau printre navele parcate, scoțând 
blasterele şi fixându-şi armurile. 

— R2, du-te la computer! spuse Luke. 

Lando sări în scaunul din spatele comenzilor. 

— Mă îndoiesc că mai putem face ceva pentru Han. Trebuie să ne întoarcem şi 
să o anunțăm pe Leia. Ea poate aduce o forță de ocupație la scară largă asupra 
Kesselului. Vom cerceta locul ăsta cu un scaner de înaltă rezoluție. 

— Dacă scăpăm de aici în viaţă, spuse Luke. 

— R2, strigă Lando, conectează-te la computerul copilotului şi la comenzile 
hangarului. 

Droidul astromec ciripi dispus să ajute şi se rostogoli spre consola de navigaţie. 

Afară, în hangar, se auziră alarmele de securitate. Lumea alerga în toate 
direcțiile, neştiind încotro să se îndrepte. Luke îşi dădu seama imediat că mercenarii 
aveau mult mai puțină experiență de cooperare decât cel mai neglijent regiment 
Imperial. Dar în momentul în care Lando ridică nava de pe podeaua platformei de 
aterizare, toată lumea avu o ţintă inconfundabilă. 

— R2, coboară câmpul de la ieşire! strigă Lando. 

Folosind propulsoarele de manevră, mişcă nava înainte, luând viteză pe 
măsură ce se ridicau deasupra celorlalte nave de luptă parcate. Piloții se îmbarcă în 
navele lor, pregătiți pentru o confruntare spațială. Pe orbită în jurul satelitului, 
navele de luptă nu păreau încă să fie conştiente de situație. Lando acceleră în 
direcţia hangarului larg cu deschidere spre spaţiu. Nu puteau vedea scutul invizibil. 
R2 fluiera şi bipăia, dar sunetele nu erau pozitive. 

— Coboară scutul! insistă Lando. 

Conectorul de interfață al lui R2 zbârnâia în timp ce lucra cu computerul 
hangarului, încercând să evite comenzile cu parolă. 

— Trebuie să coborâm scutul acum, R2! spuse Luke. 

Propulsoarele din spate ale Şoimului se activară şi accelerară brusc înainte, 

căpătând viteză. 

— Haide, spuse Lando către navă. Poţi s-o faci. Fă-o încă o dată pentru Han. 

R2 bipăi triumfător cu o clipă înainte ca ei să iasă prin deschidere. Luke 
tresări, însă scutul dispăru exact la timp. Luminile de alertă începură să se activeze 
în marile nave de luptă care se aflau pe orbită. Sistemele de armament se încălziră, 
în timp ce modulele de ţintire se fixară pe punctele alese. 

Șoimul Mileniului zbură în spaţiul deschis în timp ce, în spate, forțele de pe 
Kessel goneau pe urmele lor. 

Capitolul 23 


În hainele sale întunecate, Tol Sivron veni să o viziteze pe Qwi Xux în 
laboratorul ei de cercetare. Inspiră adânc şi şuierător, iar cozile lui cefalice se 
mişcară neliniştite în timp ce privea fix la configuraţia laboratorului ei. 

Administratorul Twilek dădea impresia că nu mai pusese niciodată piciorul 
într-un laborator adevărat până atunci - ceea ce i se păru ciudat lui Qwi, din 
moment ce el era responsabil de întreaga Instalaţie. 

Qwi îşi întrerupse calculele muzicale cu un ciripit atonal. 

— Domnule Director Sivron! Cu ce vă pot fi de folos? 

Tol Sivron solicita rapoarte scrise regulate, studii de fezabilitate şi rezumate ale 
progreselor; găzduia o întâlnire săptămânală între savanţi pentru a-şi împărtăşi 
ideile şi munca într-un schimb sincer şi stimulant. 

Dar Tol Sivron nu obişnuia să vină în vizită. Acum se plimba prin încăpere, 
cotrobăind printre lucruri, frământându-şi articulațiile şi privind echipamentul 
standard ca şi cum ar fi fost profund interesat. Îşi trecu vârfurile degetelor cu gheare 
peste dispozitivul de calibrare al unui analizor de tensiune a sudurii, murmurând un 
Mmm hmm, bună treabă! ca şi cum Qwi însăşi ar fi inventat instrumentul obişnuit. 

— Am venit doar să vă felicit pentru eforturile dumneavoastră remarcabile şi 
permanente, Doctore Xux. Sivron îşi mângâie una dintre cozile cefalice vermiforme 
ce-i era înfăşurată în jurul gâtului; apoi vocea lui deveni severă. Dar sper că ați 
terminat cu iterațţiile nesfârşite asupra proiectului Zdrobitorul de Soare. Ştiţi că am 
depăşit data stabilită de Marele Moff Tarkin şi trebuie să ne mişcăm repede. Insist să 
vă scrieți raportul final şi să puneţi în ordine toată documentaţia. Trimiteţi-o la 
biroul meu cât mai curând posibil. 

Qwi clipi la el, supărată. Ea prezentase deja cinci rapoarte finale separate, dar 
de fiecare dată Sivron îi ceruse să refacă o anumită simulare sau să testeze din nou 
sudurile structurale din blindajul cuantic al Zdrobitorului de Soare. Nu dădea 
niciodată motive, iar Qwi avea impresia că oricum nu citea deloc rapoartele. Dacă ar 
fi depins de ea, Zdrobitorul de Soare ar fi fost gata de lansare cu doi ani în urmă. 
Începuse să se plictisească de proiect, dorind să treacă la un altul pe care să-l poată 
începe de la zero şi să se întoarcă din nou la munca ei plăcută şi plină de imaginaţie. 

— Veţi avea raportul în această seară, domnule Director Sivron! 

Nu trebuia decât să trimită o repetare a raportului precedent. 

— Bine, bine, spuse Sivron, mângâindu-şi din nou cozile cefalice. Am vrut doar 
să mă asigur că totul este în ordine. 

Pentru ce? gândi Qwi. Nu plecăm nicăieri. Ura când administratorii şi militarii 
îşi tot băgau nasul în munca ei. Fără vreun alt cuvânt, Tol Sivron plecă. 

Qwi se holbă după el, apoi activă dispozitivul de blocare a uşii sale, rar folosit. 
Întorcându-se la terminalul de imagistică, continuă să încerce să spargă acel zid de 
parole din faţa ei. Îi plăceau provocările, până la urmă. Nu se putea opri să nu se 
gândească la ceea ce îi spusese Han Solo. La început fusese un nou puzzle de 
rezolvat, dar apoi începuse în sfârşit să fie atentă. Pentru ea, toate prototipurile pe 

care le dezvoltase erau concepte abstracte transformate în realitate prin muzică, 
matematică şi intuiţii geniale. Îşi tot spunea că nu ştia şi nici nu-i păsa la ce erau 
folosite invențiile ei. Cu siguranță putea să ghicească, dar încerca să nu o facă. Nu 
voia să ştie! Bloca acele gânduri înainte ca ele să iasă la suprafață. Dar Qwi Xux nu 
era o proastă. Steaua Morţii trebuia să servească la fragmentarea planetelor epuizate, 
moarte, pentru a oferi acces la materiile prime din adâncul nucleului. Chiar aşa! Se 
gândise la scuza asta după aceea? Devastatoarele de Lumi ar fi trebuit să fie fabrici 
călătoare imense care să ia rămăşiţele inutile şi să fabrice zeci de componente 
industriale valoroase. Corect! Dar Tarkin fusese alături de ea în timpul presiunii 
imense din timpul pregătirii sale inițiale. Ea ştia de ce era capabil omul. 

Iar noul Zdrobitor de Soare era... 

— Ce? spuse Han, ridicând vocea atât de tare încât o durură urechile ei fragile. 
La ce altceva ar putea fi folosit Zdrobitorul de Soare decât pentru a distruge complet 
orice formă de viață din sistemele care nu sunt pe placul Imperialilor? Nici măcar nu ai 
o scuză falsă, cum ar fi exploatarea minereurilor. Zdrobitorul de Soare are un singur 
scop: să aducă moartea a nenumărate ființe nevinovate. Nimic mai mult. 

Cu toate astea, Qwi nu putea să poarte responsabilitatea pentru vieţile 
dispărute. Asta nu făcea parte din munca ei. Ea doar întocmea planuri, se juca cu 
proiecte, rezolva ecuaţii. O entuziasma să descopere ceva considerat anterior 
imposibil. Pe de altă parte, era perfect conştientă de ceea ce făcea... deşi naivitatea 
prefăcută îi oferea o scuză atât de frumoasă, un scut perfect împotriva propriei 
conştiinţe. În bazele de date ale Foalelor, Qwi descoperise interogatoriul complet al lui 
Han Solo - protejat de o parolă pe care o spărsese cu uşurinţă —, o înregistrare video 
integrală în loc de o simplă transcriere. Sivron şi Daala îi ascunseseră, într-adevăr, o 
mare parte din ea... dar de ce? În timp ce Qwi urmărea întreaga sesiune de tortură, 
nu putea să-şi creadă ochilor. Nu bănuise niciodată că informațiile îi fuseseră 
sustrase în acest mod! Cuvintele de pe hârtie păreau atât de reci şi de cooperante. 

Dar la un nivel mai profund, profesional, era revoltată de Amiralul Daala. Se 
presupunea că accesul la date era deschis tuturor cercetătorilor din Foale. Nu i se 
refuzase nici măcar o singură cerere de informaţii în cei doisprezece ani petrecuţi în 
interiorul aglomerării de găuri negre! Dar asta era chiar mai rău. Nu doar că i se 
refuzase accesul la raportul complet -— dar fusese mințită ca să creadă că raportul lui 
Han nu mai conținea alte date. 

Dar informaţiile sunt menite să fie împărtăşite! gândi Qwi. Cum pot să-mi fac 
treaba dacă nu am la dispoziție date pertinente? 

Qwi întâmpinase puţine probleme în a sparge diferitele parole. Se părea că 
nimeni nu se aştepta ca ea să se obosească să caute. Citise întregul raport cu o 
uimire dezgustată: distrugerea Alderaanului, atacul de pe Yavin 4, ambuscada flotei 
Rebelilor deasupra Endorului, uriaşa navă-spital şi transportoarele de personal 
transformate în micrometeoroiți de către al doilea superlaser al Stelei Morţii. 

La ce credeai că vor fi folosite? spuse Han. Qwi închise ochii la acest gând. 

Concentrează-te pe problemă. Fusese mantra copilăriei ei. Să nu fie distrasă de 
nimic altceva. Rezolvarea problemei era singurul lucru important. Rezolvarea 
problemei însemna însăşi supraviețuirea. În copilărie, îşi amintea că petrecuse doi 
ani în mediul steril şi silențios al Sferei Educaţionale Orbitale de deasupra lumii ei 
natale, Omwat. Qwi avusese zece ani standard, aceeaşi vârstă ca şi ceilalți nouă 
tovarăşi ai ei, fiecare dintre ei fiind selectat din diferite aşezări Omwati în formă de 


171 


fagure de miere. De pe orbită, continentele portocalii şi verzi păreau suprarealiste, 
încețoşate de nori şi pline de canioane, pătate de munți răsăriți — nimic în comparaţie 
cu hărțile curate pe care le văzuse înainte. Dar alături de Sfera Educaţională a lui 
Qwi orbita şi Distrugătorul personal al Moffului Tarkin. Era o simplă navă din clasa 
Victory, dar suficient de puternică pentru a face să cadă o ploaie de moarte şi ruină 
asupra lumii Omwat dacă elevii ar fi dat greş. 

Timp de doi ani, viața lui Qwi fusese o succesiune nesfârşită de instruiri, 
testări, pregătiri, examinări, fără alt scop decât acela de a îngloba toate cunoştinţele 
despre disciplinele inginereşti în minţile flexibile ale tinerilor Omwati - sau de a le 
spulbera creierele în acest proces. Cercetările lui Tarkin demonstraseră că tinerii 
Omwati erau capabili de performanţe mentale uimitoare, dacă erau impulsionați 
corespunzător şi suficient. Cele mai multe dintre minţile tinere cedau sub presiune, 
dar unele dintre ele ieşeau ca nişte bijuterii prețioase, strălucitoare şi creative. Mofful 
Tarkin voise să testeze acea posibilitate. Bărbatul sfrijit, dur ca oţelul, stătuse în 
uniforma sa de gală în timpul examenelor importante, privindu-i pe copiii Omwati 
care supraviețuiseră, în timp ce se confruntau cu probleme care îi zăpăciseră pe cei 
mai buni proiectanți ai Imperiului. Qwi îşi amintea cât de alarmați fuseseră atunci 
când unul dintre colegii ei de clasă, un tânăr de sex masculin pe nume Pillik, căzuse 
brusc pe podea într-un fel de criză, ţinându-se de cap şi ţipând. Reugşise să se ridice 
în genunchi, plângând, înainte ca gărzile să-l înhaţe. Încă se mai agăța de foaia de 
examen în timp ce aceştia îl luau cu forța, strigând că vrea să-şi termine lucrarea. 

În tăcere, Qwi şi cei trei colegi de clasă supraviețuitori se duseseră la fereastra 
Sferei Educaţionale pentru a privi cum turbolaserele de pe Distrugătorul distrugeau 
aşezarea în formă de fagure de miere a lui Pillik, ca pedeapsă pentru eşecul său. Qwi 
nu putea fi distrasă de consecințe. Dacă îşi pierdea concentrarea, toată lumea ar fi 
murit. Trebuia să blocheze orice grijă. Problemele erau simple şi sigure, pentru a fi 
rezolvate de dragul lor. De data asta nu-şi putea permite să se gândească dincolo de 
provocarea abstractă. În cele din urmă, Qwi fusese singura din grupul ei care reuşise 
să treacă de stagiul de pregătire. Nu primise nicio instruire legată de ştiinţele 
biologice, păstrându-şi astfel memoria pentru cât mai multă fizică, matematică şi 
inginerie. Tarkin o trimisese la noua Instalaţie din Foale şi o plasase sub tutela 
marelui inginer Bevel Lemelisk. De atunci, Qwi rămăsese în Foale. 

Problemele trebuiau să fie rezolvate de dragul lor. Dacă se lăsa distrasă de 
sentimente, se întâmplau lucruri îngrozitoare. Îşi amintea imaginile oraşelor Omwati 
în flăcări, care străluceau de pe orbită ca nişte focuri de tabără îndepărtate, 
incendiile declanşate cu tehnologie laser care măturau savanele din lumea ei - dar 
avea prea multe calcule de terminat, prea multe proiecte de modificat. 

Qwi îşi liniştise conştiinţa lăsând responsabilitatea pe seama altora. Dar 
adevărul era că ea crease instrumentele care provocaseră direct moartea unor 
civilizații întregi, distrugerea unor lumi întregi. Zdrobitorul de Soare putea distruge 
sisteme solare cu o simplă apăsare de buton. 

Qwi Xux avea o mulțime de lucruri la care trebuia să se gândească, dar nu ştia 
cum să procedeze. Asta era o problemă cu totul nouă şi diferită de rezolvat. 


Chewbacca stătea ca o statuie, refuzând să se mişte şi provocându-l pe paznic 

să folosească din nou bastonul electric. Gardianul o făcu. 

Chewbacca răcni la durerea care îi străbătea pielea; nervii i se zvârcoleau în 
urma atacului. Îşi ridică braţele păroase, clocotind de dorința de a smulge membrele 
omului gras şi placid din trunchiul său sferic. 

Paisprezece soldați din trupe de şoc îşi îndreptară blasterele spre el. 

— Te întorci la treabă, Wookiee, sau trebuie să mai măresc cu câteva trepte 
reglajul de putere? 

Gardianul bătu cu mânerul bastonului electric în palmă, privindu-l pe 
Chewbacca cu o expresie blazată. Tenul său avea un aspect prăfuit şi lipsit de sânge, 
ca şi cum pe sub piele nu trecuse niciodată vreun strop de viață. 

— Altădată poate că m-aş fi bucurat de provocarea de a te frânge, Wookiee. 
Sunt aici de paisprezece ani standard cu un întreg echipaj de sclavi Wookiee. Am 
pierdut câţiva în timpul procesului, dar i-am frânt pe toţi, iar acum aceştia urmează 
ordinele şi îşi îndeplinesc sarcinile. Cu toate astea, Amiralul Daala insistă ca totul să 
fie în perfectă stare pentru mobilizarea de mâine. 

Lovi cu vârful verde şi sfârâitor al biciului în aerul din fața lui Chewbacca, 
pârjolindu-i o parte din blană. Chewbacca îşi încordă buzele negre şi mârâi. 

— Nu am timp să mă joc acum, spuse gardianul. Dacă va trebui să mai pierd 
timp disciplinându-te, am să te arunc în spaţiu. Ai înțeles? 

Chewbacca se gândi să-i răcnească în față, dar gardianul părea serios. Cel 
puțin Chewbacca trebuia să supraviețuiască suficient de mult timp pentru a afla ce 
se întâmplase cu Han. Cu mult timp în urmă, Han îl salvase pe Chewbacca de alți 
sclavagişti şi încă îi era dator pe viață. Scoase un mârâit slab de consimțământ. 

— Bine, acum întoarce-te la naveta de asalt! 

Chewbacca purta o salopetă de lucru gri, cu buzunare pentru a ţine uneltele de 
diagnosticare a motoarelor şi hidrocheia fixă. Niciuna dintre unelte nu putea fi 
folosită ca armă; Chewbacca verificase deja acest lucru. 

Naveta de asalt de clasă Gamma ocupa o bună parte din hangarul inferior al 
Gorgonei. Chewbacca avea o mică tabletă de date cu configuraţia proiectorului de 
raze tractoare şi a generatoarelor de scuturi deflectoare. Lucrase pe alte nave înainte 
şi cunoştea Şoimul pe dinafară datorită numeroaselor reparaţii directe pe care el şi 
Han fuseseră nevoiţi să le facă. Cu specificaţiile de pe tableta de date, putea repara 
cu uşurinţă tehnologia Imperială veche de zeci de ani. 

În partea din spate a navetei de asalt, Chewbacca verifică duzele de eşapament 
ale reactoarelor de propulsie şi testă cu părere de rău suporturile pentru tunurile 
blaster. În partea din față a navei, o trapă convenabilă de îmbarcare permitea accesul 
echipajului de comandă, dar Chewbacca optă pentru metoda mai riguroasă de a 
deschide şi de a urca pe una dintre uşile de lansare retractabile folosite pentru a 
lansa trupele de asalt zero-G” în timpul unui asalt spațial. 

Înăuntru, avea acces la nivelul motoarelor, unde umblă la modulatoarele de 
energie şi la sistemele de susținere a vieţii. Îşi stăpâni impulsul de a smulge circuite 
şi de a deteriora echipamentele - gardianul l-ar fi executat imediat, iar un astfel de 
sabotaj minor nu ar fi dus la nimic. Chiar şi daunele subtile ar fi fost probabil 
descoperite în timpul procedurii inițiale de verificare. 

În secțiunea spartană pentru pasageri a navetei de asalt se aflau doar nişte 


9 Zero-G - Gravitaţie zero. 

banchete pentru echipajul de soldaţi spaţiali, precum şi compartimente de depozitare 
cuplate energetic pentru armura lor voluminoasă de tip zero-G. 

În partea din față, Chewbacca porni şi verifică consola de comandă, făcu un 
test de funcţionare a computerelor de zbor cu două module în paralel... şi se gândi să 
răstoarne fotoliile pe care urmau să stea cei cinci membri ai echipajului de comandă. 

Afară, în hangarul de pe Gorgonă, paznicul cel gras strigă şi biciui aerul. 
Chewbacca simți un val de furie auzind strigătele de agonie ale celorlalți sclavi 
Wookiee timoraţi. Nu ştia nimic despre colegii săi de captivitate; fusese ținut într-o 
celulă separată, iar ei nu aveau voie să vorbească între ei. 

Chewbacca se întrebă cât timp trecuse de când aceşti sclavi extenuaţi nu mai 
atinseseră crengile copacilor de acasă. 

— Treceți la treabă! strigă gardianul. Avem multe de făcut astăzi! Sunt trei sute 
de nave numai pe Gorgonă! 

lar Chewbacca ştia că celelalte trei Distrugătoare aveau un număr egal de nave 
de vânătoare TIE, nave şi navete de asalt. Îşi strânse pumnul în jurul unui capac de 
depozitare ridicat, îndoindu-l vizibil. Voia să ştie de ce insistase Amiralul Daala 
asupra acestei rapidități atât de disperate. 


Lui Qwi Xux nu-i plăcea să fie bruscată de trupele de şoc. În anii petrecuţi la 
Instalaţia din Foale, învățase să ignore trupele rigide care mărşăluiau pe coridoare în 
armuri albe, în nesfârşite antrenamente robotizate şi formații care nu aveau niciun 
sens. Aveau cu toții o memorie defectuoasă, sau ce? Odată ce învăţa ceva, nu mai 
avea nevoie să continue să exerseze şi iar să exerseze. Qwi nu le mai acorda prea 
multă atenţie - până când o echipă mărşălui în laboratorul ei şi insistă să îi urmeze. 

Cu doar câteva clipe înainte, Qwi îşi oprise căutările ilicite în baza de date şi 
dezactivase blocarea de confidenţialitate de la intrarea în laborator. Nu avea niciun 
motiv să creadă că trupele bănuiau ceva, dar totuşi simţea o teroare nemăsurată. 

Trupele se strângeau în jurul ei într-o bulă protectoare în timp ce o conduceau 
pe coridoarele cu gresie. 

— Unde mă duceți? reuşi în cele din urmă Qwi să întrebe. 

— Amiralul Daala doreşte să vă vadă, spuse Căpitanul prin difuzorul filtrat de 
pe casca sa. 

— Oh. De ce? 

— Va trebui să-ți spună ea însăşi asta. 

Qwi înghiți un nod rece din gât şi îşi drese vocea cu un ton arogant. 

— De ce nu a putut veni ea însăşi la mine? 

— Pentru că Amiralul Daala este o persoană ocupată. 

— Şi eu sunt o persoană ocupată. 

— Ea este ofițerul nostru comandant. Tu nu eşti. 

Qwi nu mai puse alte întrebări, ci îi urmă în tăcere în timp ce o duceau printr- 
un tub de acces către un alt asteroid din conglomeratul principal, apoi la bordul unei 
mici navete din hangarul de debarcare. Când ajunseră la bordul Distrugătorului 
Gorgona, Qwi nu se putu abţine să nu se minuneze, fiind fascinată. Deşi navele 
uriaşe pluteau pe cerul de deasupra Instalației de când îşi amintea, rareori avusese 
ocazia să urce la bordul lor. Escorta o conduse direct pe puntea de comandă a navei. 

Turnul de comandă în formă trapezoidală se înălța deasupra corpului principal 
în formă de vârf de săgeată, oferind o privelişte panoramică asupra peisajului vast al 
navei. Qwi stătea în picioare şi privea prin ferestrele din față spre grupul de stânci 
care formau Instalaţia. Îşi aminti pentru o clipă, cum privea din Sfera Educaţională 
Orbitală cum Mofful Tarkin distrugea oraşele Omwati care se aflau mult mai jos. 

Echipajul de comandă se agita la posturile lor, concentrat asupra muncii ca şi 
cum ar fi fost în mijlocul unui exercițiu important. Pe coridoare, trupele de şoc 
defilau în pas vioi. Mesajele suprapuse din intercomunicații împânzeau aerul. Qwi se 
întrebă cum de puteau trupele fi atât de active după un deceniu în care nu făcuseră 
nimic. 

Amiralul Daala stătea lângă consola sa de comandă, privind la turbioanele 
letale de gaze care blocau accesul dinspre exterior. Qwi îi vedea silueta zveltă şi 
perfectă, mascată de o aură de păr castaniu care îi curgea ca o mantie vie pe spate. 
Când Daala se întoarse cu fața la ea, o parte din păr rămase acolo unde atârna, 
înfăşurându-se în jurul taliei ei, în timp ce alte şuvițe se arcuiră în spatele ei. 

— Aţi vrut să mă vedeți? întrebă Qwi. 

Vocea ei gravă fremăta în ciuda eforturilor de a-şi controla nervozitatea. 

Daala o privi o clipă, iar Qwi avu impresia că era pusă sub o lentilă de 
microscop în vederea unei disecții. Apoi, Daala păru brusc să o recunoască. 

— Ah! Tu eşti Qwi Xux, responsabilă de proiectul Zdrobitorul de Soare? 

— Da, doamnă Amiral. Făcu o pauză de o clipă, apoi spuse: Am greşit cu ceva? 

— Nu ştiu. Ai greşit? răspunse Daala, apoi se întoarse spre fereastra largă, 
uitându-se la celelalte nave ale ei. Nu pot obține nicio informație directă de la Tol 
Sivron, aşa că o să-ți spun direct. Dacă mai ai de efectuat vreo lucrare la Zdrobitorul 
de Soare, finalizeaz-o acum. Mobilizăm flota. 

Daala interpretă greşit tăcerea şocată a lui Qwi. 

— Nu vă faceți griji... voi autoriza orice asistență de care aveți nevoie, dar totul 
trebuie să fie gata într-o zi. Ați avut la dispoziție cu doi ani mai mult decât v-a dat 
Marele Moff Tarkin. Este timpul să punem în funcțiune Zdrobitorul de Soare. 

Qwi inspiră adânc, încercând să îşi potolească gândurile. 

— Dar de ce acum? De ce atâta grabă? 

Daala se întoarse spre ea, afişând o expresie acră. 

— Am primit noi informații. Imperiul zace rănit şi vulnerabil în exterior, iar noi 
nu putem sta aici şi aştepta. Avem patru Distrugătoare, o flotă completă despre care 
Rebeliunea nu ştie nimic. Din moment ce prototipul Stelei Morţii nu este capabil să 
călătorească în hiperspaţiu, ne este inutil în această operaţiune - dar vom avea 
Zdrobitorul de Soare. Frumosul tău Zdrobitor de Soare. Luminile gazelor care ardeau 
afară străluciră în ochii Daalei. Cu ajutorul lui putem distruge Noua Republică, 
sistem cu sistem. 

Toate avertismentele lui Han răsunară la fel de tare ca nişte ţipete în capul lui 
Qwi. Avusese dreptate în legătură cu totul. 

Daala îi dădu acordul să plece, iar Qwi se împiedică în timp ce trupele o 
escortară înapoi spre naveta care o aştepta. Trebuia să ia o decizie mai repede decât 
se aşteptase. 

Capitolul 24 


În apartamentul ei, prin faţa ochilor Leiei se derulau imagini de planete. 
Statistici, populaţii, resurse - date concrete pe care trebuia să le asimileze şi să le 
evalueze pentru a lua o decizie. Pe cele mai multe dintre lumi le respinsese din start; 
pe altele le marcase ca posibilități. Până acum, nimic nu-i sărise în ochi ca fiind locul 
perfect pentru ca Luke să-şi stabilească Academia Jedi. 

Nu părea a fi o cerere atât de dificilă, din moment ce Noua Republică cuprindea 
atât de multe planete posibile. Găsise Dantooine ca noua casă pentru supraviețuitorii 
de pe Eol Sha. De ce îi crea atâtea probleme un loc pentru o academie? 

După ce îi întâlnise pe primii doi cursanți ai lui Luke şi văzuse cât de 
neobişnuiți erau, Leia bănui că pregătirea Jedi va necesita o izolare completă. 
Vorbise din nou cu Gantoris şi Streen în ultima zi şi se simțea descurajată să 
constate că amândoi se simțeau nefericiți şi abandonați. Măcar dacă Luke s-ar fi 
întors în curând... cu Han! 

În timp ce verifica alte locuri, Leia se gândi cum îl antrenase Yoda pe Luke pe 
planeta mlăştinoasă Dagobah, un loc complet lipsit de altă viață inteligentă. Fratele 
ei ar fi vrut un loc asemănător pentru propriii săi cursanți. 

Bine, dar cum rămâne cu Dagobah în sine? gândi ea, ducându-şi un vârf de 
deget pe buza inferioară. Mlaştinile îl ascunseseră pe Yoda timp de mulți ani şi cu 
siguranță locul era izolat de traficul galactic principal... dar Dagobah nu avea 
facilități adecvate. Ar fi trebuit să ridice o academie de la zero. Mobilizând forțele de 
construcție ale Noii Republici, Leia ar putea face treaba în scurt timp... dar nu era 
sigură că acesta era răspunsul potrivit. Cumva, simţea că locul potrivit avea să-i sară 
în ochi. Pentru că restaurarea Ordinului Jedi însemna atât de mult, Luke ar fi fost 
foarte selectiv în privința locului potrivit. Doar că ea încă nu-l găsise. 

Mesageria centrală bâzâi. Din nou. Deşi era abia la jumătatea dimineții, 
pierduse deja numărul întreruperilor. Cu un oftat, Leia răspunse, văzând cum se 
contura imaginea unui alt funcționar minor. 

— Doamnă Ministru Organa Solo, spuse funcţionarul. Îmi pare rău că vă sun 
acasă, dar avem nevoie să vă decideţi asupra unei selecţii de mâncăruri pentru 
banchetul Bimmini. Termenul limită este astăzi. Opțiunile sunt fileuri de grătar cu 
sos acrişor, medalioane de nerf cu ciuperci dulci, dewback la grătar... 

— Voi lua medalioanele de nerf. Mulţumesc! 

Închise receptorul, apoi se linişti înainte să se întoarcă la imaginile planetelor. 

În camera de dormit, Jacen izbucni în hohote puternice de plâns, la care i se 
alătură într-o clipă sora lui. C-3PO fredona nişte sunete de consolare, apoi începu să 
cânte încă unul dintre cântecele sale de leagăn, ceea ce îi făcu pe cei doi să plângă şi 
mai tare. O parte din Leia voia să se grăbească să intre în camera copiilor pentru a 
vedea ce se întâmpla, în timp ce o altă parte din ea voia doar să le sigileze uşa pentru 
a avea mai multă linişte. 

În dimineaţa de după recepţia de la Grădina Botanică Skydome, ambii copii se 
îmbolnăviseră de răceală. Febră uşoară, congestie şi o stare generală de irascibilitate 

— genul de boală minoră frecventă de care gemenii urmau, fără îndoială, să sufere 
încă pentru câţiva ani - dar Leia nu voia să-i abandoneze pur şi simplu în grija lui C- 
3PO. După o actualizare a programelor, droidul de protocol se dovedise capabil să 
aibă grijă de copiii de doi ani. Dar Leia resimțea în sine o stare de apărare. Ea era 
mama lor; deşi era un nou fel de responsabilități pentru ea, Leia nu voia ca droidul 
să aibă grijă de ei tot timpul, indiferent cât de competentă era programarea lui. Copiii 
îşi petrecuseră deja atât de mult timp din viață cu Winter, încât Leia voia să 
recupereze timpul pierdut - dacă îndatoririle ei politice i-ar fi dat ocazia! 

Înainte să poată apela fişierul privitor la o altă planetă pe care să o ia în 
considerare, centrul de mesaje răsună din nou. 

— Ce este? spuse ea, adunând fiecare fărâmă de civilizaţie pe care o mai avea. 

Nu îl recunoscuse pe administratorul extraterestru din imagine. 

— Ah, doamnă Ministru Organa Solo, vă sun de la biroul Ministrului adjunct al 
Industriei. Mi s-a comunicat că aţi putea oferi o sugestie cu privire la un gen de 
muzică care ar fi potrivită pentru a fi difuzată în timpul sosirii delegatului Ishi Tib? 

Pentru o clipă, Leia se gândi la perioada în care fusese prizoniera Huttului 
Jabba. Cel puţin, Lordul Crimei cu aspect de melc nu-i ceruse să facă nimic mai 
mult decât să stea acolo şi să arate frumos... 

Înainte să termine de închis apelul, primi un mesaj de la Amiralul Ackbar. Deşi 
îl plăcea pe Amiralul Mon Calamari, îi fu greu să rămână calmă. Cum va putea să 
rezolve ceva cu toate aceste întreruperi? 

— Bună ziua, domnule Amiral... pot să vă ajut rapid? Sunt în mijlocul unui 
proiect destul de mare în acest moment. 

Ackbar încuviinţă din cap cu amabilitate, rotindu-şi ochii mari de peşte în față 
într-un gest de curtoazie. 

— Bineînţeles, Leia. Îmi cer scuze pentru întrerupere, dar aş dori să solicit 
observaţiile tale cu privire la discursul pe care tocmai l-am scris. După cum îţi 
aminteşti, îl susțin mâine în fața Cabinetului, iar tu ai fost de acord să-mi furnizezi 
date despre redistribuirea sectoarelor ambasadelor din zonele devastate ale Oraşului 
Imperial. Am scris discursul fără contribuţia ta, dar trebuie să am informațiile 
înainte de ziua de mâine. Am marcat clar unde trebuie să adăugaţi gândurile 
dumneavoastră. Ar fi posibil... 

— Bineînţeles, domnule Amiral. Îmi pare rău că nu am fost mai atentă. Vă rog 
să mi-l trimiteţi la adresa mea personală de rețea şi mă voi ocupa de el imediat. 
Promit. 

Ackbar încuviinţă din capul său de culoarea somonului. 

— Mulţumesc, şi îmi cer scuze din nou pentru întrerupere. Vă las să vă 
întoarceți la treabă. 

Când termină, Leia nu putu face altceva decât să stea cu ochii închişi, sperând 
la câteva clipe de linişte. În momentele de linişte, însă, începu să-şi facă prea multe 
griji pentru Han.... 

Soneria uşii răsună. Leia aproape că ţipă. 

Mon Mothma stătea în pragul uşii, în roba ei albă şi vaporoasă. 

— Bună, Leia. Te deranjează dacă intru? 

Leia se bâlbâi, încercând să-şi recapete calmul. 

— Uh, te rog! 

Mon Mothma nu venea niciodată în vizită, nu arătase niciodată cea mai mică 

predispoziţie de a avea nevoie în vreun fel de vizite sociale. Deşi era calmă, liniştită şi 
carismatică, Şefa de Stat se distanţase dintotdeauna de oricine altcineva. 

În timpul primelor zile ale Rebeliunii, Mon Mothma se certase cu tatăl Leiei, 
Bail Organa, în plenul Senatului. Mon Mothma era un Senator nou pe atunci, o fire 
de foc care insista asupra unor schimbări rapide şi radicale care îl consternaseră pe 
experimentatul Bail Organa. În cele din urmă, însă, îşi uniseră forțele pentru a se 
opune Senatorului Palpatine în încercarea sa de a deveni Preşedinte; însă, după ce 
eşuaseră şi Palpatine se autoproclamase Împărat, Mon Mothma începuse să 
vorbească despre o rebeliune făţişă. Îngrozit, Bail Organa nu considerase rebeliunea 
necesară până după Masacrul de pe Ghorman!0, când realizase în sfârşit că 
Republica pe care o slujise atât de mult timp era cu adevărat moartă. 

Moartea lui Bail Organa şi distrugerea Alderaanului o afectaseră profund pe 
Mon Mothma. Dar nu lăsase niciodată să se înţeleagă că ar fi vrut să se 
împrietenească cu fiica fostului ei rival. 

— Ce pot face pentru tine, Mon Mothma? întrebă Leia. 

Aceasta se uită prin apartament, fixându-şi privirea pe peisajele spectaculoase 
ale Alderaanului expuse pe pereţi —- pajişti, oraşe turn cu aspect organic, aşezări 
subterane. Ochii ei păreau să fie acoperiți de un licăr subțire de lacrimi. 

— Am aflat că îți sunt bolnavi copiii şi am vrut să-ți ofer consolările mele. Fixă 
o privire tăioasă asupra Leiei. Şi am aflat, de asemenea, că Han şi Chewbacca nu s- 
au mai întors din misiunea lor pe Kessel. Mi-aş dori să nu fi încercat să-mi ascunzi 
asta. Pot să fac ceva? 

Leia îşi cobori privirea. 

— Nu. Lando Calrissian şi fratele meu Luke au plecat deja să vadă ce pot găsi. 
Sper că vor aduce veşti în curând. 

Mon Mothma aprobă din cap. 

— Şi am vrut, de asemenea, să te felicit pentru munca pe care o faci. Sau poate 
că alegerea cea mai potrivită este să te consolez. 

Leia nu îşi putu ascunde surpriza. 

— Recepţia pentru Ambasadorul Furgan a fost un dezastru! 

Mon Mothma ridică din umeri. 

— Şi crezi că cineva s-ar fi putut descurca mai bine decât tine? Ai făcut o 
treabă perfect adecvată cu Caridanii. Unele bătălii pur şi simplu nu pot fi câştigate. 
Având în vedere potenţialul Caridanilor de a provoca haos galactic, cred că faptul că 
mi s-a aruncat o băutură în față este un incident relativ minor. 

Cu un zâmbet slab, Leia fu nevoită să recunoască faptul că avea dreptate. 

— Acum, dacă aş putea găsi un loc care să găzduiască Academia Jedi a lui 
Luke, aş simți că fac progrese în toată această mizerie. 

Mon Mothma zâmbi. 

— Şi eu m-am gândit la asta, încă de când şi-a ţinut Luke discursul. Cred că 
am o sugestie. 


10 Masacrul de pe Ghorman - incident care a avut loc în anul 2 înainte de Bătălia de la Yavin, în care 
trupele Imperiului au măcelărit protestatarii paşnici de pe planeta Ghorman. Magva Yarro, care luase 
parte la proteste, a supraviețuit masacrului şi a ajuns să se alăture Partizanilor lui Saw Gerrera. 
Rapoartele despre masacru au ajuns la Senatorul Tynnra Pamlo, care lucra îndeaproape cu Serviciul 
de Informaţii al Alianţei Rebelilor. În urma masacrului, Senatoarea Mon Mothma de Chandrila l-a 
acuzat public pe Împăratul Palpatine pentru atacurile asupra locuitorilor de pe Ghorman, ceea ce a 
determinat Imperiul să încerce să o captureze. 

Ochii întunecațţi ai Leiei se măriră de uimire. 

— Te rog! 

Mon Mothma indică terminalul de date din camera de zi a lui Leia. 

— Îmi permiţi? 

Leia îi făcu semn să folosească terminalul. Deşi era politician de-o viaţă, Mon 
Mothma se apucă să opereze în baza de date; era evident că nu era străină de a-şi 
face propriile cercetări. Când imaginile noii planete se cristalizară în zona de 
proiecție, Leia simţi cum o străbate un fior de entuziasm. Sentimentul încrezător că 
acesta era locul potrivit îi creştea în inimă. Se întrebă cum de trecuse cu vederea 
ceva atât de evident. 

— Ia-l în considerare, spuse Mon Mothma, zâmbind. Are tot ceea ce ar putea 
avea nevoie — linişte, climă bună, facilități deja existente. 

— Este perfect! Nu ştiu de ce nu m-am gândit şi eu la ea. 

Mesageria centrală bâzâi din nou. 

— Ce e? strigă Leia către interlocutor. 

Îşi dădu seama că ar fi trebuit să fie mai reţinută, dar ajunsese la capătul 
răbdării. Mon Mothma rămase la terminalul de date, privind din afara câmpului 
vizual. 

Interlocutorul renunţă şi el la tact. 

— Avem nevoie de raportul dumneavoastră chiar acum, doamnă Ministru 
Organa Solo. Comitetul pentru deşeuri orbitale deliberează cu privire la dispunerea 
epavelor din jurul Coruscantului. Trebuia să participaţi la discuţiile noastre din 
această dimineaţă... 

Leia îl recunoscu pe funcţionar ca fiind Andur, Vicepreşedintele Comisiei. 

— Asistentul meu a anulat deja toate întâlnirile mele pentru astăzi. Îmi pare 
rău că nu am putut participa. 

— Am primit anularea dumneavoastră, dar nu am primit raportul. Aţi fost de 
acord să scrieți un rezumat şi să ni-l distribuiți la această sesiune. Aţi depăşit 
termenul de predare! Copiii bolnavi nu fac Noua Republică să înceteze să mai 
funcționeze. 

Văzând roşu, Leia îşi aminti momentul în care se afla în Palatul lui Jabba, 
ținând în mână detonatorul termic care pulsa, aşteptând ca acesta să explodeze şi 
să-i ucidă pe toţi. Cinci, patru, trei, doi... Cumva, se stăpâni. Poate că faptul că 
petrecuse o zi cu Ambasadorul Furgan îi îmbunătățise rezistenţa. 

— Poate că sunt Ministru de Stat, domnule Andur, dar sunt şi mamă. Trebuie 
să fac ambele meserii... nu pot să o sacrific pe una de dragul celeilalte. Copiii au 
nevoie de mine acum. Comisia poate aştepta. 

Supărat, Vicepreşedintele ridică vocea. 

— Ar fi fost mult mai uşor să finalizăm deliberările dacă ați fi fost aici, în loc să 
fiți acasă făcând pe dădaca - nu ați putea angaja un droid medical care să se ocupe 
de secrețiile nazale ale copiilor? Ne ocupăm de o problemă importantă, care afectează 
soarta întregului trafic spaţial care intră şi iese de pe Coruscant! 

Leia înțepeni. 

— Şi aici am o problemă importantă de care mă ocup! Cum poţi să te aştepţi 
să-mi pese de întreaga galaxie dacă nu-mi pasă nici măcar de propria mea familie? 
Dacă voiai un devotament fără minte față de datorie, fără să-ţi pese de alte ființe, 
atunci ar fi trebuit să rămâi în vechiul Imperiu! Întinse mâna spre comenzi. Raportul 

meu vă va fi emis la momentul potrivit, domnule Andur. 

Îl deconectă înainte ca el să mai spună un cuvânt. 

La sfârşitul exploziei sale, Leia se prăbuşi în scaunul care se adaptă după 
forma corpului, amintindu-şi brusc de oaspetele ei. Fața ei deveni stacojie de jenă. 

— Acel Comitet se întruneşte săptămânal, şi nu există niciun motiv pentru 
care nu ar fi putut aştepta până data viitoare, spuse ea cu o voce aprigă şi în 
defensivă. Chiar nu am de gând să las nicio negociere importantă să se ducă pe apa 
sâmbetei. Îmi cunosc îndatoririle. 

Mon Mothma aprobă din cap, împărțind unul dintre zâmbetele ei placide şi 
inimoase. 

— Bineînţeles că nu o vei face, Leia. Înţeleg. Nu-ţi face griji în privinţa asta. 

Şefa de Stat o privi pe Leia cu ceea ce părea a fi un nou şi surprinzător respect. 

Leia suspină şi se uită fix la imaginea planetei de pe terminalul de date. 

— Poate că ar trebui să plec şi eu să petrec câteva luni la Academia Jedi, de 
îndată ce o va pune Luke pe picioare... deşi ştiu că asta nu se va întâmpla niciodată. 
Să-ţi iei o vacanță departe de Oraşul Imperial este la fel de uşor ca şi cum ai pleca 
departe de o gaură neagră. Afacerile de stat îmi acaparează întreaga zi. 

Se surprinse plângându-se şi adăugă repede: 

— Dar, desigur, restabilirea Ordinului Jedi este foarte importantă. Eu am 
potențialul de a folosi Forţa şi la fel şi gemenii. Dar o pregătire temeinică va necesita 
mult timp şi concentrare — două lucruri pe care se pare că eu nu le am. 

Mon Mothma o privi cu seriozitate, apoi o strânse pe Leia de umăr. 

— Nu-ţi face prea multe griji. Te aşteaptă alte lucruri importante. 

Capitolul 25 


Han se răsuci cu un geamăt în celula de detenţie. Striaţiile dure de pe 
suprafața patului său - Han se gândea la ele ca la nişte dungi de disconfort — făceau 
ca somnul însuşi să fie un coşmar. Se trezi dintr-un vis legat de Leia, poate singura 
bucurie pe care o trăise în ultimele trei săptămâni. Lumina slabă şi roşiatică se filtra 
în jos, afectându-i ochii fără să-i ofere o iluminare utilă. 

Deschise ochii, auzind oameni mişcându-se în fața uşii celulei sale, zgomotul 
cizmelor de trupe pe grătarele podelei, voci înăbuşite. Încuietoarea cibernetică făcu 
clic când cineva activă codul de parolă. Se ridică în picioare, brusc alert. Îl durea 
corpul, mintea îi era încă ameţită de la drogurile de interogatoriu, dar se încordă 
când uşa se deschise. Nu avea nicio idee despre ce era vorba, dar era sigur că nu-i va 
plăcea. 

Lumina coridorului se revărsă înăuntru, iar Qwi Xux se afla lângă un soldat 
înarmat. Părea măcinată şi chinuită de propriile gânduri, ceea ce îi stârni lui Han un 
zâmbet satisfăcut. Spera că pierduse mult somn după ce aflase despre utilizările 
devastatoare ale invențiilor ei. Poate că încerca să se păcălească singură, dar nu-l 
putea păcăli pe el. 

— Ce, te-ai întors ca să mai discuţi câteva probleme morale, Doc? Ar trebui să 
fiu eu conştiinţa ta? 

Qwi îşi încrucişă brațele palide-albastre la piept. 

— Amiralul Daala mi-a dat permisiunea să te interoghez din nou, spuse ea cu 
răceală, deşi limbajul trupului ei nu se potrivea cu tonul. Se întoarse spre gardian, 
părul ei perlat strălucind în întunericul coridorului. Vrei să mă însoțeşti înăuntru 
pentru interogatoriu, Locotenente? Mă tem că prizonierul ar putea să nu coopereze. 

— Da, Doctore Xux, spuse gardianul, urmând-o în celulă. 

Apoi glisă uşa parţial închisă în urma lui. În timp ce era cu spatele, Qwi scoase 
un blaster din buzunarul utilitar de pe halatul ei, îl îndreptă spre gardian şi trase o 
rafală paralizantă. Arcuri de foc albastru îl înconjurară, apoi se stinseră în timp ce 
omul se prăbuşea pe podea. 

Han sări în picioare. 

— Ce faci!? 

Qwi păşi peste soldatul prăbuşit. Cu o zi înainte păruse mai fragilă; pistolul 
blaster greu de tip Imperial părea uriaş în mâna ei delicată. 

— Amiralul Daala mobilizează întreaga flotă în mai puţin de o zi. Plănuieşte să 
ia Zdrobitorul de Soare şi cele patru Distrugătoare pentru a nimici Noua Republică. 
Prietenul tău Kyp Durron este, de asemenea, programat să fie lichidat în această 
după-amiază. Îşi ridică sprâncenele în formă de pene. Este asta o scuză suficientă 
pentru a evada cât de repede putem? 

Mintea lui Han se învârtea. În acest moment, singurul lucru la care se putea 
gândi era să-i revadă pe Kyp şi pe Chewbacca, apoi să se întoarcă pe Coruscant 
pentru a se reîntâlni cu Leia şi cu gemenii. 

— Nu am nicio întâlnire pe care să nu pot fi convins să o anulez. 

— Bine, spuse Qwi. Alte întrebări? 

Han zâmbi ironic în timp ce începea să-şi tragă pe el armura de soldat ca 
deghizare. 

— Nu. Sunt obişnuit să fac astfel de lucruri. 


Kyp putea simți schimbarea în aer - primul indiciu că eforturile sale de a se 
concentra asupra Forţei chiar reuşeau ceva. Urmări fiecare mică schimbare în 
curenții de aer, în miresmele domoale din jurul celulei, în multitudinea de sunete 
neînsemnate care răsunau prin pereţii de metal. Întinzându-şi mintea prin pânzele 
invizibile ale Forței, Kyp putea simți un nou avânt din partea gardienilor atunci când 
aceştia trecură pe lângă celula lui. Putea simţi o tresărire de fiecare dată când cineva 
distribuia tava cu mâncare prin uşă. Dar atitudinea lor se schimbase. Din întreaga 
navă, putea surprinde unde slabe de activitate, tensiune, anxietate crescândă. 

Ceva era pe cale să se întâmple. 

Din ce în ce mai mult, înțelegea un adevăr mai profund şi sfâşietor. Emoţiile 
fuseseră atât de clare la gardianul care staționa lângă uşa lui în timpul nopții 
precedente. Kyp Durron nu urma să ia parte la... indiferent ce activitate pregăteau 
Distrugătoarele. Un tânăr din minele de mirodenii de pe Kessel nu putea furniza 
nicio informaţie utilă; nu aveau niciun motiv să îl ţină în viaţă. 

Amiralul Daala programase deja eliminarea lui Kyp. Nu mai avea mult de trăit. 
Buzele i se încleştară într-un rânjet furios. Imperiul încercase să-l distrugă toată 
viața lui, iar acum era pe cale să reuşească. 

Când auzi voci în fața uşii sale, simți barajul neliniştii lor, planurile de violență 
încolțite în spatele minţii lor. Nu avea cum să se apere! Disperat, Kyp îşi lipi capul de 
placa metalică rece a uşii, încercând să culeagă câteva cuvinte din conversație. 

... programat pentru execuţie în această după-amiază. 

... Ştiu asta. Noi suntem... să-l luăm. Amiralul ... autorizație chiar aici. 

„.„„neregulă. De ce... vreţi? 

„„„test de armament... țintă... concept nou... vital pentru noul armament al flotei... 
imediat! 

...nevoie de o autorizație specifică... doar o autorizaţie generală. 

„NU... suficient! 

Vocile ridicară tonul, dar Kyp nu putu desluşi mai multe cuvinte. Încercă să 
descifreze trei voci care vorbeau deodată. Kyp se pregătea să lovească în momentul în 
care uşa glisa şi se deschidea. Ştia că va fi doborât de focuri de blaster cât ai zice 
peşte — dar cel puţin se va termina şi va muri în condiţiile lui, nu ale Imperiului. 

...Lerific la... mai întâi. Aşteaptă... 

Dintr-o dată, Kyp auzi o lovitură şi o explozie înăbuşită. Un obiect greu se izbi 
de uşă. Kyp tresări înapoi când uşa se deschise brusc. Soldatul mort se prăbuşi pe 
spate în celulă cu un zgomot produs de armura albă. O gaură fumegândă se revărsa 
din articulația taliei uniformei sfărâmate. Un alt soldat intră ţinând în mână pistolul 
blaster. Lângă el se afla o femeie extraterestră zveltă, cu un aer delicat, dar în acelaşi 
timp indignat. 

— Sper că a fost suficientă autorizaţia, spuse soldatul, apoi îşi scoase casca. 

— Han! strigă Kyp. 

— Chiar urăsc birocraţia, spuse Han, împingând cu piciorul gardianul mort. 
Crezi că te poți strecura în uniforma asta, puştiule? 


— Nu, nu-l vreau pe unul din cei vechi şi lenți! 

Qwi îl lovi cu un pocnet pe gardianul detaşamentului de lucru Wookiee. 

Prin câmpul vizual îngustat din casca sa de soldat, Han o privi pe femeia 
delicată jucând rolul unui cercetător dur şi nerăbdător. Bărbatul rotund se uită la 
subalternii săi păroşi, fără să se intimideze, de parcă ar fi fost obişnuit să fie certat 
de cercetătorii de tip primadonă. Fața paznicului arăta asemenea lutului palid şi 
umed. Han se agită, transpirând în uniforma strâmtă. Casca avea filtre nazale, dar 
costumul încă avea mirosul de corp de la fostul său proprietar. Soldaţii Instalaţiei din 
Foale trăiau în uniformele lor şi probabil că dezinfectau interiorul mult mai rar decât 
lustruiau exteriorul. 

Gardianul ridică din umeri, ca şi cum nerăbdarea lui Qwi nu-l privea. 

— Aceşti Wookiee au fost exploataţi din greu timp de peste un deceniu. La ce 
vă aşteptaţi de la ei? Toţi sunt lenți şi fără valoare. 

Han putea vedea că majoritatea celorlalți Wookiee care se plimbau prin hangar 
aveau blana pestriță şi umerii încovoiațţi, ceea ce îi aducea aproape la înălțimea unui 
om. Aceşti sclavi arătau de parcă voința lor ar fi fost zdrobită de anii de robie aspră. 

— Nu vreau să aud scuze, zise Qwi. Clătină din cap, făcând să strălucească 
penele perlate ale părului ei. Ni s-a ordonat să facem o mulțime de treabă înainte de 
plecarea flotei şi am nevoie de un Wookiee cu ceva energie. Dă-mi-l pe prizonierul 
nou pe care îl ai. El va face treaba mai bine. 

— Nu e o idee bună, zise paznicul, încrețindu-şi fruntea pătată. E indisciplinat 
şi ar trebui să-i verificaţi de două ori munca. Nu puteţi avea încredere în el că nu va 
încerca să vă saboteze. 

— Nu-mi pasă cât de indisciplinat poate deveni! răbufni Qwi subit. Cel puţin 
nu va adormi la locul de muncă. 

De cealaltă parte a hangarului, un Wookiee înalt cobori dintr-o navetă de asalt 
de clasă Gamma. Se îndreptă de spate după ce stătuse în cabina înghesuită şi se 
uită prin hangar. Han fu nevoit să se abțină să nu-şi smulgă casca şi să-i strige 
numele. Wookiecul părea gata să lovească, abia stăpânindu-se să nu izbucnească 
într-o furie sinucigaşă. Chewbacca putea dezmembra, cu mâinile goale, cinci-şase 
TIE-uri înainte să-l doboare trupele. Gardianul privi la Wookiee, ca şi cum s-ar fi 
gândit. 

— Am autorizație de la doamna Amiral Daala însăşi, spuse Qwi, întinzând o 
foaie de hârtie rulată, purtând sigiliul lui Daala. 

Han se uită la ceilalți soldați care stăteau de pază în sala motoarelor. Nu putea 
recurge la aceeaşi autorizație brutală pe care o folosise pentru a-l scoate pe Kyp 
Durron din celulă. Alături de Qwi Xux, Kyp - purtând cea mai mică dintre cele două 
uniforme sustrase - stătea nemişcat. Han ştia că puştiul trebuia să fie îngrozit, dar 
Kyp îşi revenise brusc şi făcuse tot ce îi sugerase Han. Simţi un fior de căldură 
interioară şi spera ca tânărul să poată ieşi de aici şi să aibă viața normală pe care o 
merita. 

— Bine, dar îl luaţi pe riscul dumneavoastră, spuse în cele din urmă gardianul. 

Nu voi fi răspunzător dacă strică ceea ce l-aţi pus să lucreze. 

Apoi fluieră şi făcu semn unei perechi de soldaţi să îl aducă pe Chewbacca. 

Wookieeul mârâi de furie, uitându-se în jur cu ochi negri şi duri. Nu-l 
recunoscu pe Han şi n-o cunoştea nici pe Qwi Xux. Chewbacca se uită la ei, 
resemnat că primise o altă misiune. 

— Puțin mai multă cooperare! strigă gardianul, apoi îl lovi cu biciul său 
energetic, arzând o vânătaie fumegândă pe omoplații lui Chewbacca. 

Wookieeul urlă şi mârâi, dar se stăpâni cumva, în timp ce ceilalți soldați îşi 
scoteau blasterele, gata să-l ameţească dacă îşi ieşea din fire. Han se încordă, 
strângându-şi pumnii atât cât îi permiteau mănuşile blindate. Mai mult decât orice 
îşi dorea să bage mânerul generator al bastonului energetic în gâtul gardianului şi 
să-l activeze la putere maximă. Dar, în schimb, rămase în poziție de aşteptare, fără 
să facă nimic, fără să spună nimic. Ca un bun soldat. 

Cei patru ieşiră în marş din hangar. Gardianul îi ignoră şi se îndreptă spre 
ceilalți Woolokie captivi şi începu să lovească în stânga şi în dreapta cu bastonul 
energetic, vărsându-şi furia. Han simți cum i se strânge stomacul. 

Chewbacca continua să se uite dintr-o parte în alta, ca şi cum ar fi căutat 
şansa de a scăpa. Han spera doar că puteau ajunge într-un loc mai retras înainte ca 
marele Wookiee să se hotărască să-i sfâşie pe toți. 

Uşile se închiseră, lăsându-i într-un coridor alb şi puternic luminat. 

— Chewie! spuse Han, trăgându-şi casca de soldat. 

După ce respirase prin filtrele nazale acrişoare, chiar şi mirosul de mosc al 
unui Wookiee i se părea dulce. Chewbacca gemu încântat de surpriză şi îl apucă pe 
Han într-o îmbrăţişare puternică, înfăşurându-l cu braţele păroase şi ridicându-l de 
pe podea. Han gâfâi pentru a respira, recunoscător pentru protecţia armurii. 

— Lasă-mă jos! spuse el, încercând să se abțină să nu chicotească. Dacă te 
vede cineva, o să creadă că mă omori! Nu ar fi un motiv stupid să fii împuşcat? 

Chewbacca fu de acord şi îl cobori înapoi pe podea. 

— Şi acum ce facem? o întrebă Han pe Qwi. 

— Dacă poţi să ne scoţi de aici pilotând o navetă, putem scăpa, spuse Qwi. 

Han zâmbi. 

— Dacă asta este singura noastră problemă, suntem liberi să plecăm acasă. 
Pot să pilotez orice navă... dă-mi doar şansa. 

— Atunci hai să plecăm de aici, spuse ea. Timpul se scurge. 


Când se îmbarcară în naveta care îi ducea înapoi la Instalaţia din Foale, Han 
nu mai puse nicio întrebare. Înconjuraţi de alți soldaţi care îşi vedeau în mod riguros 
de treburile lor, nici el şi nici Kyp nu putură să vorbească cu Qwi. 

Conversaţia obişnuită părea interzisă. 

Qwi se agita, privind pereții navetei, ferestrele înguste care arătau bariera 
mortală a Foalelor propriu-zise, cu căile sale secrete — dacă puteau scăpa. 

Han îşi dorea cu disperare să îi revadă pe Leia şi pe gemeni. Îi umpleau 
gândurile din ce în ce mai mult, preocupându-l în momentele în care ar fi trebuit să- 
şi concentreze fiecare frântură de atenţie asupra pericolului din jurul său. Îl durea 
dorința de a o strânge din nou în braţe pe Leia — dar gândul la ea în timp ce purta o 

uniformă de soldat din trupele de şoc părea să-i estompeze emoția. 

Alături de el stătea Kyp, lizibil în spatele măştii de soldat. Dar găurile ochilor 
de pe cască continuau să se întoarcă spre Han, ca şi cum ar fi căutat siguranţă. Han 
şi-ar fi dorit să aibă mai multe de oferit - dar nu cunoştea planul lui Qwi. De ce se 
întorceau la Instalaţia din Foale, în loc să fure o navă şi să se întreacă prin spaţiu? 
Ar fi fost o cursă foarte rapidă, indiferent de momentul în care ar fi început -— iar 
pregătirile de atac ale Amiralului Daala deveneau tot mai complete cu fiecare oră. 

Han trebuia să avertizeze Noua Republică de dezastrul care urma să se abată 
asupra ei. Mai întâi, fusese îngrijorat de concentrarea puterii în jurul Kesselului — 
dar flota de patru Distrugătoare şi armele secrete ale Instalaţiei din Foale păreau 
infinit mai rele decât orice ar fi asamblat laolaltă Moruth Doole de la fier vechi. 

Chewbacca purta o salopetă de mecanic, arătând ca un lucrător însărcinat cu 
întreținerea unui echipament din unul dintre laboratoare. Scotea mormăieli pentru el 
însuşi, mulțumit că se reunise cu prietenii săi, dar nerăbdător să intre în acţiune. 

Qwi rămase necomunicativă, ţinându-şi mâinile subțiri şi albăstrui încrucişate 
în poală. Han se întrebă dacă nu cumva mersese prea departe cu acuzaţiile sale 
privind naivitatea şi natura malefică a muncii ei. Şi-ar fi dorit să ştie la ce se gândea. 

Când naveta ateriză pe unul dintre asteroizii Instalaţiei şi când debarcară 
trupele, Qwi îi conduse pe Han, Kyp şi Chewbacca departe de hangarul stâncos 
printr-un tunel suficient de înalt pentru a permite deplasarea navelor. 

— Pe aici, spuse ea. 

Han nu recunoscu locul unde îi ducea. 

— Nu ne întoarcem la laboratorul tău, Doctore? 

Qwi îngheţă în mijlocul pasului înainte să se întoarcă spre el. 

— Nu, niciodată. 

Apoi continuă să meargă mai departe. Când ajunseră la o uşă metalică înaltă, 
păzită de doi soldaţi, Qwi îşi scoase din nou insigna, afişând hologramele imprimate 
în bătaia luminii. Soldaţii se redresară în poziție de drepți. 

— Deschideţi-mi uşa, spuse Qwi. 

— Da, Doctore Xux, spuse gardianul şef. Insigna dumneavoastră, vă rog? 

Ea îi întinse insigna cu un zâmbet abia controlat. Han începu să devină 
neliniştit. Acei gardieni o recunoşteau pe Qwi din vedere, iar ea părea mai 
confortabilă acum decât fusese în timpul altor părți ale evadării lor. Era oare un fel 
de trădare? Dar cu ce scop? El şi Kyp se întoarseră unul spre celălalt, dar căştile de 
soldaţi le păstrară expresiile indescifrabile. 

— Wookieeul este aici pentru a face o întreținere serioasă a motoarelor - o 
revizie completă a lichidului de răcire înainte de mobilizarea de mâine a flotei, spuse 
Qwi. Aceste două gărzi sunt antrenate special pentru a-l împiedica să se manifeste. 
Wookieeul a mai provocat pagube înainte şi nu ne putem permite întârzieri. 

Han încercă să nu se strâmbe. Qwi vorbea prea repede, lăsând să i se vadă 
nervozitatea. 

— Daţi-mi doar autorizaţiile corespunzătoare, zise gardianul. Cunoagşteţi 
rutina. 

Îi glisă insigna printr-un scaner pentru a o înregistra pe Qwi, apoi i-o înapoie. 
Soldatul părea indiferent, ca şi cum era bucuros să fie detaşat aici şi nu în mijlocul 
pregătirilor frenetice în desfăşurare. 

Qwi se duse la terminalul de date de la uşă şi introduse o comandă, apoi îi 

înmână din nou copia tipărită a permisiunii Amiralului Daala. Han se întrebă de câte 
ori avea de gând să folosească aceeaşi bucată de hârtie! 

— Acolo, veţi vedea cererea de lucru aprobată pentru Wookiee cu o notă pentru 
manipulatori speciali. A fost autorizată de însuşi Tol Sivron. 

Gardianul ridică din umeri. 

— Ca de obicei. Lasă-mă să scanez numerele de serviciu ale celor doi soldați. 
Apoi sunteți liberi să intrați. 

Introduse numerele lui Han şi ale lui Kyp, apoi acționă comenzile uşii. 

Uşile mari din oţel-beton glisară în fiecare parte, dezvăluind un hangar luminat 
de nişte globuri de lumină care levitau. Deasupra capului, luminatoare rectangulare 
largi permiteau să pătrundă strălucirea stranie a gazelor care se învârteau în jurul 
Foalelor. Qwi păşi în încăpere, iar întregul ei comportament se schimbă, ca şi cum ar 
fi rămas brusc fără suflare. Han, Kyp şi Chewbacca o urmară. 

Gardianul acţionă comenzile şi uşile se închiseră, închizându-i înăuntru, iar 
Qwi se relaxă vizibil. 

Han se holbă la o navă cum nu mai văzuse niciodată. Mai mică decât Șoimul 
Mileniului, nava era alungită şi cu fațete, ca un ciob lung de cristal. Propriile sale 
motoare de propulsie o mențineau în poziție verticală, cu o scară care ducea spre 
trapa deschisă. Laserele defensive se ridicau din colțurile fațetelor sale. 

Blindajul era multicolor şi strălucitor, asemănător unui strat de metal topit şi 
petrol în continuă schimbare. La vârful inferior atârna trunchiul ciudat de neclar al 
unui emițător-torpilă de rezonanţă extrem de puternic. Deşi nu era cu mult mai mare 
decât o navă de vânătoare, Zdrobitorul de Soare zumzăia cu un potențial mortal. 

— O să furăm nava asta? strigă Han. 

— Bineînţeles, spuse Qwi Xux. E cea mai puternică armă concepută vreodată 
şi mi-am petrecut opt ani din viață pentru a o proiecta. Doar nu vă aşteptaţi să o las 
aici pentru Amiralul Daala, nu-i aşa? 

Capitolul 26 


Motoarele subluminice ale Șoimului Mileniului se aprinseră vijelios în timp ce 
nava se îndepărta de satelitul garnizoană al Kesselului. Un roi de nave de luptă 
goneau în urma ei, împânzind spaţiul cu focuri de blastere multicolore. Navele de 
mare capacitate începură să se apropie de traiectoria de zbor a Șoimului ca nişte 
giganți adormiți treziți de insecte înțepătoare. 

Lando făcu tot posibilul să se ferească de salvele de laser concentrat. 

— Motoarele subluminice sunt încă în stare optimă. Ori Han a întreţinut-o cu 
un mecanic veritabil, ori a recondiționat-o Doole pentru flota sa, spuse el. Să vedem 
cât de bine funcţionează sistemele de armament. 

Două nave de luptă Z-95 Headhunter, asemănătoare unor viespi, se năpustiră 
după ei, trăgând cu bateriile triple de laser legate între ele; în imediata apropiere 
veneau trei Y-interceptoare cu rază lungă de acțiune, ponosite. 

Luke se întoarse şi fluieră surprins. 

— Headhuntere! Nu credeam că le mai foloseşte cineva! 

— Cred că Doole nu putea fi prea pretenţios, spuse Lando. 

Şoimul fu zdruncinat de câteva lovituri directe de laser; scuturile proaspete şi 
complet încărcate rezistară, pentru moment. Lando cobori tunul blaster prin trapa de 
la bord, apoi trase spre urmăritori. După cinci salve prelungite, Lando reuşi să 
lovească nacela unui Y-interceptor, forțându-l să iasă din formaţie şi să se plece 
pentru reparații. 

— Unul a fost tăiat de pe listă... Au mai rămas doar o mie, spuse Lando. 

Navele Z-95 Headhunter îi bombardară cu focuri repetate de laser, ca şi cum ar 
fi vrut să-i pedepsească pe cei din Şoim. 

— Coboară aproape de planetă şi survolează atmosfera, spuse Luke. Să îi 
ardem în scutul energetic. 

Lando stabili un curs spre lumea plină de protuberanţe de pe Kessel în timp ce 
îşi manifesta nemulțumirile. 

— Nici noi nu putem detecta scutul energetic. De unde ştii că nu vom fi 
dezintegrați şi noi? 

— Avem reacții mai bune decât ei. 

Lando nu se arătă convins. 

— Am fost la un pas de a intra într-un scut energetic o dată, în timpul atacului 
asupra Stelei Morţii. Nu sunt nerăbdător să repet acea experiență. 

— Ai încredere în mine, spuse Luke. 

Kesselul se mărea în fața lor, plin de cicatrici şi învăluit într-un halou vâscos 
de aer care se scurgea. 

— Ne apropiem. 

Luke se ţinu de spătarul scaunului pilotului, cu ochii pe jumătate închişi. 
Respira regulat, întinzându-şi mintea, simțind puterea pulsatorie generată ca o 
mantie protectoare de către luna garnizoană. 

— Nu adormi peste mine, Luke! 

— Continuă să zbori. 

Navele Headhunter se năpustiră în urma lor, flancate de celelalte două Y- 
interceptoare rămase. 

— Scutul deflector de la pupa începe să resimtă loviturile, spuse Lando. Dacă 
tipii ăştia se apropie mai mult, vor zbura prin gurile de evacuare! 

— Fii pregătit, spuse Luke. 

Kesselul le umplea acum întreaga fereastră, clocotind cu furtunile sale 
turbulente de aer rarefiat, cu micile coloane de fum de la numeroasele fabrici de 
atmosferă care trasau linii deasupra peisajului. 

— Sunt gata, sunt gata! Spune doar un cuvânt şi... 

— Trage în sus, acum! 

Tensiunea îl ajută pe Lando să reacționeze ca o catapultă. Trase de comenzi, 
smulgând Şoimul drept în sus într-o curbă strânsă. Luate prin surprindere, toate cele 
patru nave atacatoare se spulberară în nori de combustibil aprins şi metal ionizat, în 
timp ce se izbeau de scutul energetic invizibil. 

— L-am ratat cu doar câțiva metri, spuse Luke. Relaxează-te, Lando. 

R2 bipăi, iar Luke îi răspunse după ce se uită la expresia de pe fața lui Lando. 

— Nu, R2, nu cred că este interesat de o măsurătoare exactă. 

Se înălțară chiar deasupra atmosferei pe o orbită strânsă care îi ducea în jurul 
polilor Kesselului. Perdeaua de stele se desfăşura după marginea planetei în timp ce 
peisajul se desfăşura cu viteză sub ei; apoi făcură o buclă înapoi în spațiu, într-o 
cursă nebună pentru a scăpa. Apoi intrară direct în valul de nave de luptă care 
erupea din luna garnizoană. Strigând surprins, Lando lansă o pereche de rachete 
Arakyd de şoc din tunurile frontale. Densitatea de nave care se apropiau era atât de 
mare, încât chiar şi focurile de armă sălbatice reuşiseră să nimerească de două ori, 
doborând o navă de vânătoare TIE şi o navă de luptă, în timp ce norul fierbinte de 
fragmente distruse o altă navă B-interceptor puternic înarmată. 

— Să nu ne lăudăm pentru că am avut grijă de câteva nave. Mai am doar şase 
rachete. 

— Nu ne vom preda acum, spuse Luke. 

— Nu, vreau să spun doar că trebuie să fugim, nu să luptăm. Cel puţin 
motoarele sunt în perfectă stare, spuse Lando. Șoimul nu a mai fost atât de răsfățat 
de când îl dețineam eu. 

— Cât de repede putem pleca de aici? întrebă Luke. 

Conectat lângă scaunul copilotului, R2 ciripi şi bipăi. Luke aruncă o privire în 
jos şi văzu rânduri de lumini roşii pâlpâitoare pe panoul de navigație. 

— Oh. 

— Ce spune? întrebă Lando. Îşi întoarse privirea de la navele care se îmbulzeau 
pe fereastră, la micul droid astromec. Ce e în neregulă cu el? 

— Sistemul de navigaţie nu funcționează, spuse Luke. 

— Ei bine, repară-l! 

Luke pornise deja în fugă după curba coridorului pentru a smulge panoul de 
acces la sistemul de navigaţie al Şoimului. Aruncă o privire la sistem, simțind cum 
inima i se scufundă într-o gaură neagră la fel de adâncă ca cele din Foale. 

— Au scos modulul de coordonate. Nu e aici. 

Lando mârâi. 

— Acum ce ne facem? 

Ca răspuns la rachetele de şoc ale lui Lando, navele de luptă de pe Kessel se 
formară în grupuri de luptă mai strânse, lovind Şoimul cu o furtună de proiectile de 
blaster. Luke fu nevoit să îşi protejeze ochii de fulgerele orbitoare ale loviturilor care 
ratară cu foarte puţin şi ale loviturilor deviate. 

— Nu ştiu, dar ar fi bine să o facem cât de repede putem. 


— Sunt din Noua Republică! spumega Moruth Doole de furie, tropăind în sus 
şi în jos. Se vor întoarce şi vor raporta totul! 

Îşi îndreptă cravata galbenă mototolită pentru a-şi recăpăta calmul, dar nu 
funcţionă. Îi venea să-i strivească pe evadați ca pe nişte gândaci pe care să-i 
mănânce. Spioni şi trădători! Îl ademeniseră, îl minţiseră, îl batjocoriseră. 

— Trimiteţi toate navele pe care le avem! strigă el în canalul care transmitea 
către forțele sale. Abia reuşise să ajungă la centrul de comandă al lunii garnizoană. 
Înconjuraţi-i, striviţi-i, zdrobiţi-i. Nu-mi pasă de preţul pe care trebuie să-l plătesc! 

— Trimiterea tuturor navelor s-ar putea să nu fie o strategie bună, răspunse 
unul dintre Căpitani. Piloții nu cunosc formaţiile de luptă şi nu vor face decât să se 
încurce unii pe alții. 

Ochiul mecanic al lui Doole zăcea în bucăţi împrăştiate în partea de sus a 
consolei, iar el nu vedea suficient de bine pentru a-l asambla la loc. Cu focalizarea 
încețoşată a singurului său ochi pe jumătate orb, Doole nu-l putea identifica pe 
mercenarul disident. 

— Nu-mi pasă! Nu vreau să pierd totul la fel cum l-am pierdut pe Han Solo! 

Bătu cu pumnul moale în consolă, zdruncinând bucăţile ochiului său mecanic. 
Lentila primară săltă, alunecă de pe margine pentru ca apoi să se spargă pe podea. 


Şoimul gonea drept spre Foale, lăsând în urmă planeta Kessel. 

— Vom fi în regulă, zise Luke. Pot folosi Forța pentru a găsi o cale sigură. 

— Dacă există o cale sigură, murmură Lando. 

Transpirația se profila pe fruntea lui Luke. 

— Ce altă alegere avem? Nu ne putem ascunde în altă parte, nu putem fugi de 
toate acele nave de luptă şi nu putem intra în hiperspaţiu fără un sistem de 
navigație. 

— Ce varietate mare de opţiuni, spuse Lando. 

Mobilizate în cele din urmă, navele capitale veneau după ei, trăgând cu 
tunurile ionice suficient de puternice pentru a deschide o cale printr-un câmp de 
asteroizi. Cele două fregate mari Lancer creau o pânză mortală în fața Şoimului cu 
cele douăzeci de tunuri laser cu patru ţevi; dar navele Lancer erau leneşe, iar Şoimul 
îşi mărea avansul. Cumva, celelalte nave capitale anticipaseră fuga lor spre grupul de 
găuri negre şi convergeau în fața lor, în timp ce Lando forța motoarele Şoimului. 

— Haide, haide! Mai stoarce un pic de viteză. 

Zece nave de patrulare a sistemelor, proiectate inițial pentru viteză maximă 
pentru a combate contrabandiştii şi piraţii, trecură pe lângă Şoim şi se aliniară într-o 
blocadă. Dar în imensitatea tridimensională a spațiului, Lando reuşi să se strecoare 

printre ele. Exploziile laser erupeau peste tot în jurul lor. 

— Scuturile noastre se apropie de linia roşie, spuse Lando. 

Trei crucişătoare uşoare din clasa Carrack - la jumătatea distanței dintre 
fregatele Lancer şi cuirasatele mai mari, precum cele din Forța Întunecată pe care le 
pierduse Bel Iblis — formau un cleşte cu trei braţe, în dreapta, în stânga şi în sus. Pe 
urmele Șoimului, se afla ovoidul neregulat al unui crucişător de atac Loronar, cea 
mai mare navă din flota Kessel. În timp ce cursa de urmărire trecea prin plasa de 
nave de patrulare a sistemului, crucişătorul de atac era supus, fără să fie rănit, unor 
tiruri rătăcite destinate Șoimului. 

Lando privea pe ferestre la spectacolul înfiorător din Foale şi la navele de luptă 
uriaşe care se îndreptau spre ei. R2 scoase un bip pe care nici măcar Luke nu-l 
putea traduce. 

— Numai un idiot complet ar intra într-un astfel de loc, spuse Lando, apoi îşi 
strânse ochii. 

— Atunci să sperăm că ei nu sunt la fel de idioţi, spuse Luke. 

Capitolul 27 


Amiralul Daala stătea în turnul de comandă al Distrugătorului Gorgona, 
privind la flotă şi simțind cum se acumulează energia în interiorul ei. Era vremea ei! 
Imperiul putea să cadă, dar odată cu el dispăreau toţi oamenii care o striviseră. 
Acum putea să-şi arate valoarea. Daala putea să lupte în propria ei bătălie. 

Contempla culorile înceţțoşate ale Foalelor şi grămada de stânci înşirate 
împreună, de unde proveneau armele pentru asaltul ei. În formaţie, Hidra, Basiliscul 
şi Manticorul porniră, aşteptând să se arunce asupra galaxiei cu o precizie rapidă şi 
mortală. Noua Republică va cădea în genunchi. 

Nu era interesată în a conduce ea însăşi fostul Imperiu - Daala nu avusese 
niciodată astfel de aspirații. Scopul ei principal în acest moment era doar să le 
provoace durere Rebelilor. Îşi linse buzele, iar părul îi atârna greu pe spate, şerpuitor 
ca demonul după care fusese numită nava ei amiral. Marele Moff Tarkin ar fi fost 
mândru. 

Comandantul Kratas, omul care conducea subsistemele de pe Gorgonă, îi vorbi 
de la un terminal de comunicații. 

— Doamnă Amiral Daala, am un mesaj prioritar de la nivelul de detenție! 

— Nivelul de detenţie? Ce este? 

— Prizonierii Han Solo şi Kyp Durron au evadat! Un gardian a fost găsit amețit 
în camera de detenţie a lui Solo, iar un altul este mort în celula lui Durron. Amândoi 
au fost dezbrăcaţi de armură. Încercăm să-l interogăm acum pe supraviețuitor. 

Daala simţi cum un şoc de furie îi perturbă nerăbdarea care-i străbătea venele. 
Se îndreptă complet de spate, ridicând sprâncenele şi concentrându-se intens asupra 
lui Kratas. 

— Urmăreşte numerele de serviciu ale uniformelor furate. Poate că s-au logat 
undeva. 

Ordinele ei veniră ca nişte rafale de laser executate succesiv. 

Kratas îşi consultă terminalul, apoi vorbi în comunicator. Daala îşi strânse 
mâinile la spate şi se plimba, strigând ordine către personalul de pe punte. 

— Adunați imediat o echipă de căutare. Cercetaţi fiecare punte a Gorgonei. Nu 
se poate să fi plecat de pe navă. Nu există niciun alt loc unde s-ar fi putut duce. 

— Doamnă Amiral! zise Comandantul Kratas. Gardianul supraviețuitor susține 
că unul dintre savanții de la Instalaţie a venit să-l vadă pe Solo. Qwi Xux. Gardianul 
insistă că Doctorul Xux a avut autorizaţie direct de la dumneavoastră. 

Maxilarul lui Daala căzu; apoi îşi strânse buzele într-o linie de fier, fără sânge. 

— Verifică-l pe Wookiee! Vezi ce s-a întâmplat cu el. 

Kratas consultă baza de date. 

— Gardianul spune că noul prizonier Wookiee a fost repartizat şi dus la o 
misiune de prioritate mai mare. Înghiţi în sec. Qwi Xux a fost cea care l-a solicitat. A 
folosit din nou codul dumneavoastră de autorizare. 

Nările Daalei se umflară, dar apoi un alt gând o lovi ca un asteroid care se 
prăbuşea. 

— O, nu! spuse ea. S-au dus după Zdrobitorul de Soare! 


Singur în hangarul păzit în care se afla Zdrobitorul de Soare, Han urcă prin 
trapă. 

— Nu-mi amintesc ultima dată când a trebuit să folosesc o scară pentru a 
pătrunde în interiorul unei nave! Destul de primitiv pentru o armă atât de sofisticată. 

— Funcționează. Qwi urcă pe scară în spatele lui. Sistemul sofisticat este 
înăuntru. În rest, totul e doar o fereastră. 

Han se aşeză în scaunul pilotului şi se uită la comenzi. 

— Totul pare să fie etichetat aşa cum trebuie, deşi amplasarea este puțin 
ciudată. Pentru ce este asta? Aşteaptă puţin, o să-mi dau seama. 

Kyp ajunse în vârful scării, făcu o pauză, apoi îşi scoase casca de soldat. 

— Filtrele astea de măşti put! spuse el, apoi, cu o plăcere evidentă, aruncă 
casca asemănătoare unui craniu pe podeaua camerei. 

Casca se izbi şi săltă ca un cap retezat. Părul întunecat al lui Kyp era ondulat 
de sudoare şi ciufulit din cauza căştii care îl strânsese, însă chipul îi strălucea într- 
un zâmbet. Chewbacca pătrunse în compartiment, ferindu-şi capul şi strecurându-se 
prin trapa îngustă. Se uită la luminatoarele din tavanul camerei, apoi mârâi la forma 
unui Distrugător care orbita deasupra lui. Han îşi lăsă propria cască pe podeaua 
cabinei de pilotaj, iar Kyp o împinse cu piciorul sub scaun, dând-o la o parte. Han 
atinse sistemul de navigaţie al Zdrobitorului de Soare, pornindu-l. 

— Chestia asta e în stare mai bună decât naveta Imperială pe care am furat-o. 
Toate coordonatele sunt înregistrate în baza de date, Doctore? 

Qwi încuviință din cap, aşezându-se cuviincios şi fixându-se în scaun. 

— Zdrobitorul de Soare a fost gata de zbor de ani de zile. Am aşteptat doar 
ordine de la Imperiu. Din fericire, nu s-a întors nimeni, nu? 

Han îşi strânse buzele, scanând comenzile. 

— Totul aici pare destul de standard, spuse el. Nu voi avea prea mult timp 
pentru antrenament. 

Chewbacca scoase un urlet Wookiee de provocare. Mai jos, Han auzi uşa 
blindată grea deschizându-se şi apoi paşi zdrăngănitori în timp ce o echipă de soldați 
pătrundea în cameră. Stând în fața uşii, Kyp scoase capul prin trapa îngustă. 

— lată-i că vin! 

— Închide trapa, puştiule, strigă Han. Acum rămânem aici până vom pleca! 
Chewie, ai găsit comenzile pentru arme? 

În scaunul copilotului, Chewbacca îşi trecu mâinile uriaşe peste butoane şi 
cadrane. În cele din urmă găsi ceea ce voia, şi scoase un urlet. Tunurile laser 
defensive montate în diferite unghiuri se rotiră în timp ce testa mecanismele de 
ochire. 

Deşi soldaţii trăgeau cu carabinele blaster, nu provocară nicio pagubă. 

Han se uită la Qwi. 

— Nici măcar nu avem scuturile activate! 

— Blindajul ăsta va rezista împotriva tuturor atacurilor pe care ni le pot aplica, 
spuse ea cu un zâmbet satisfăcut. Aşa a fost concepută nava. 

Han rânji şi-şi pocni degetele de la mâini. 

— Ei bine, în acest caz, hai să profităm de câteva secunde în plus şi să facem 
asta cum trebuie! 

Acţionă comenzile, activând motoarele repulsor. Interiorul Zdrobitorului de 
Soare se clătină în timp ce întreaga navă se ridică în aer, plutind pe amortizoarele 
repulsoare. Afară se auzea sunetul slab al unei alarme. 

— Chewie, îndreaptă tunurile laser drept în sus. Să executăm un salut cu 
douăzeci şi unu de salve... direct prin acoperiş! 

Wookieeul mârâi pentru el însuşi; apoi, fără să aştepte ca Han să dea ordinul, 
declanşă deodată tot armamentul de pe Zdrobitorul de Soare. Kyp se grăbi spre 
scaunul său, legându-se cu centura. Qwi privea cu ochii mari spre cabina de pilotaj. 

Tavanul hangarului explodă către exterior sub barajul de energie laser. Unele 
dintre bucățile mai mari de moloz căzură în jos, izbindu-se de fuzelajul Zdrobitorului 
de Soare, dar majoritatea luminatoarelor explodară în spaţiu odată cu scurgerea 
aerului care se revărsa în Foale. Soldaţii care îşi zvârcoleau braţele şi picioarele, fură 
aspirați prin spărtură, ca nişte rămăşiţe printre resturile de rocă şi oțel transparent 
aflate pe orbită joasă în jurul stâncilor grupate. Armura lor poate că îi proteja 
împotriva decompresiei masive pentru câteva minute, dar erau cu toţii condamnați. 

Han înălță Zdrobitorul de Soare, accelerând prin gaura de evacuare pe care o 
făcuseră prin partea superioară a hangarului. leşiră în spațiul deschis, iar Han simți 
o euforie pe care nu o mai simţise de când ajunseseră pe Kessel. 

— Acum e acum! spuse el. Urmează partea distractivă. 


Privind Instalaţia de pe puntea de comandă a Gorgonei, Amiralul Daala simți 
cum i se înnoadă stomacul. De ani de zile, singura ei îndatorire fusese să protejeze 
mica aglomerare de planetoizi, răsfățându-i pe savanţi. Marele Moff Tarkin spusese 
că ei dețineau viitoarea securitate a Imperiului, iar ea îl crezuse. 

Daala fusese călcată în bătături, abuzată, exploatată la Academia Militară de 
pe Caridan. Tarkin o salvase de acolo. Îi dăduse responsabilitatea şi puterea pe care 
le câştigase prin propriile abilităţi. Îi datora totul lui Tarkin. Îl va răzbuna distrugând 
Noua Republică, făcând ca sistemele lor stelare să devină supernove, unul câte unul. 
Nu se puteau ascunde nicăieri. În acelaşi timp, îşi va lăsa amprenta în istoria 
galaxiei, un Lord Războinic care reuşise acolo unde eşuase un întreg Imperiu. 
Gândul o făcu pe Daala să-şi încovoaie buzele palide într-un zâmbet sinistru. În timp 
ce privea, observă suflul unei explozii pe una dintre stâncile Instalaţiei din Foale. 
Apoi, forma minusculă a Zdrobitorului de Soare apăru ca o pată cu unghiuri ascuţite 
caracteristice, care se depărta de limitele planetoidului care îl adăpostea. 

— Alertă roşie! strigă ea. Mobilizaţi toate forțele. Au luat Zdrobitorul de Soare şi 
nu-i putem lăsa să scape cu el. Este cea mai valoroasă armă a noastră! 

— Dar..., doamnă Amiral, spuse Comandantul Kratas, dacă rapoartele tehnice 
sunt corecte, nimic nu poate atinge Zdrobitorul de Soare. 

— Trebuie găsită o modalitate să-i prindem. Mobilizaţi celelalte Distrugătoare. 
Vom încerca să îi blocăm, să le tăiem calea de scăpare. Lansaţi suficiente nave de 
luptă mici pentru a-i copleşi. 

Îl fixă pe Kratas cu privirea. Părul ei părea să se ridice de la sine, ca şi cum ar 
fi amenințat să devină un garou pentru gâtul lui. 

— Asigură-te că înţelegi asta, Comandante. Nu-mi pasă câte pierderi suferim, 
nu putem să renunțăm la Zdrobitorul de Soare. Acea singură armă valorează mai 
mult pentru mine decât toate cele şase escadrile de TIE-uri de la bordul acestui 
Distrugător. Recuperaţi-o cu orice preţ. 


Trei Distrugătoare se apropiară în spatele navei furate. 

— Nu le-a luat mult timp să-şi dea seama că se întâmplă ceva, spuse Han. 

Nori de nave de luptă TIE se revarsară din rampele de lansare ale Manticorului 
şi Gorgonei, îndreptându-se spre ei în formaţii atât de dense încât Han nici nu putea 
vedea prin ele. Fulgerele laser clipeau şi loveau ca nişte picături de ploaie pe ecranul 
de vizualizare. 

— Întotdeauna am vrut să văd dacă pot zbura legat la ochi, spuse Han. 

— Ce fac? Încearcă să ne copleşească sau doar să ne încurce? spuse Qwi. 

Zdrobitorul de Soare, neavariat, se clătina în stânga şi în dreapta din cauza 
loviturilor de blaster. 

— Nu, dar ne pot distruge sistemul de armament extern... de fapt, au făcut-o 
deja, spuse Han, verificând afişajele. Fiecare dintre laserele noastre este deconectat. 

— Atunci trebuie doar să îi depăşim, spuse Kyp. 

Un alt Distrugător, Basiliscul, îşi lansă escadrilele de nave de luptă TIE, val 
după val, din hangare. 

— Navele astea vor bloca spaţiul astfel încât nici măcar nu ne vom putea 
mişca! Han smuci comenzile Zdrobitorului de Soare, încercând să se ferească, dar 
mijind ochii în cea mai mare parte a timpului. Cine a mai auzit de un ambuteiaj în 
mijlocul unui roi de găuri negre? 

Kyp îl apucă de umăr. 

— Ai grijă, Han. 

Cel de-al patrulea şi ultimul Distrugător se aşeză între ei şi universul exterior, 
blocându-le trecerea. Hidra scoase în față tunurile sale turbolaser enorme, țţintind 
puterea de foc concentrată spre nava mică. Celelalte trei Distrugătoare se apropiară 
din spate pentru a le tăia calea de scăpare prin labirintul de găuri negre. 

— Şi acum ce facem? întrebă Kyp. 

Forma mare de vârf de săgeată a Hidrei umplea spaţiul din fața lor. 

— Qwi, ai spus că blindajul ăsta poate suporta orice, nu-i aşa? întrebă Han. 

— Tot ceea ce am putut testa pe el. 

— În regulă, ţineţi-vă bine. E timpul să accelerăm pentru a vedea cât valorează 
această jucărie de lux. 

Apoi trase manetele de control înapoi. Forța bruscă îi împinse pe cei patru 
evadați înapoi în scaunele lor, în timp ce Zdrobitorul de Soare înainta cu putere, 
direct spre Hidra. Uriaşa navă de luptă devenea din ce în ce mai mare, umplându-le 
tot câmpul vizual şi continuând să se extindă. Proiectile mari de turbolaser verde 
fură lansate spre ei, dar tunurile nu-şi puteau reorienta ţinta suficient de repede 
pentru a putea compensa viteza navei care se îndrepta direct spre ei. 

— Han, ce faci? strigă Kyp. 

— Ai încredere în mine, spuse Han. Sau, de fapt, ai încredere în ea. Făcu semn 
cu capul spre Qwi. Dacă a greşit măsurătorile testului, vom fi cu toţii o mare clătită 

organică! 

Turnul de comandă trapezoidal al Hidrei se năpusti asupra lor, direct în calea 
navei. O navă de luptă TIE sinucigaşă se izbi de Zdrobitorul de Soare pentru a-i devia 
cursul, dar nu reuşi decât să explodeze la impactul cu invincibila armură cuantică. 
Han nu avu nicio problemă în a compensa eroarea de traiectorie. 

— Atenţie! ţipă Qwi. 

Detaliile turnului de comandă le umpleau acum vederea în timp ce vuiau spre 
nava Imperială. Han putea chiar să vadă hublourile punţii, figurile minuscule ale 
echipajului de comandă, unele paralizate de groază, altele fugind nebunește. 

— Han! strigară Qwi şi Kyp la unison. 

Chewbacca scoase un răget fără cuvinte. 

— Drept în gâtul lor! spuse Han. 

Nava blindată străpunse puntea de control a Hidrei ca un glonț. Resturile se 
împrăştiară în urma lor. Nava ieşi pe partea cealaltă, spulberând suprastructura în 
drumul ei. Impactul, infernul şi un sunet ca o mie de gonguri îi doborâră într-o 
stupoare temporară. În cele din urmă, Han răsuflă uşurat. 

— Am reuşit! 

În spatele lor, marea navă de luptă erupse în flăcări. 

— Eşti nebun! spuse Qwi. 

— Nu-mi mulțumi încă, Doctore, spuse Han. 

În flăcări, scăpată de sub control, nava decapitată - Hidra - se răsuci spre 
spate, plutind neputincioasă spre capcana gravitaţională a uneia dintre găurile 
negre. O avalanşă de capsule de supravieţuire țâşniră de pe punţile destinate 
echipajului, dar motoarele cu putere redusă ale capsulelor de salvare nu puteau 
accelera suficient pentru a le scoate din găurile negre, astfel că traiectoriile lor 
deveniră un fel de spirale. 

Punțţile inferioare şi imensele motoare de hiperpropulsie ale Distrugătorului 
condamnat începură să explodeze în timp ce se nava prăbuşea în capcana instabilă a 
aglomerării Foalelor. Norii de flăcări se întindeau şi se lățeau, amestecându-se cu 
gazul învolburat, în timp ce Hidra îşi începea scufundarea infinită în singularitate. 

— Nu suntem nici pe departe liberi să plecăm acasă, spuse Han în timp ce se 
avânta în supa de gaz ionizat. Bine, Kyp, spuse el. Acum e rândul tău să preiei 
comenzile. Scoate-ne de aici. 

Câteva clipe mai târziu, celelalte trei Distrugătoare se adunaseră în spatele lor 
într-o urmărire furtunoasă. 

Capitolul 28 


Pe puntea de comandă a Gorgonei, Amiralul Daala privea cu groază cum Hidra 
se prăbuşea în colaps, cu puntea de comandă distrusă de impactul cu Zdrobitorul de 
Soare. Singurii supraviețuitori urmau să fie navele de luptă din cele şase escadrile 
TIE; în caz contrar, toate navele ar fi fost pierdute. Deşi expresia ei era sculptată în 
gheață, lacrimi fierbinți ardeau nestingherite în ochii lui Daala. Mii de oameni se 
prăbuşiră spre moarte în timp ce Hidra cădea ca un dragon ucis în vârtejul negru. 

Strălucind cu invincibilitatea sa nebănuită, Zdrobitorul de Soare trecu printre 
rămăşiţe, îndreptându-se spre partea exterioară a Foalelor. 

— După ei! izbucni Daala. Urmărire totală. 

Eşecul se prăbuşi peste ea ca o nicovală. Se ascunsese în Foale de prea mult 
timp, antrenându-şi trupele, supunându-le la exerciţii de antrenament şi repetiţii 
generale — dar asta nu fusese suficient. În prima ei bătălie reală, Daala pierduse un 
sfert din cei aflați sub comanda ei — împotriva a patru prizonieri evadați! 

Marele Moff Tarkin ar fi pocnit-o puternic peste față şi ar fi destituit-o din grad. 

Pe Daala o usturau obrajii din cauza loviturii imaginare. 

— Vor regreta ziua în care ne-au descătuşat! spuse ea în şoaptă. 

Dar fără Zdrobitorul de Soare, planurile ei de a face ravagii în Noua Republică 
se vor nărui. Respiră adânc şi cu putere. Nu avea timp să intre în panică acum. 

Gândeşte repede. la decizii. Salvează situația. 

Platforma de comunicaţii străluci şi apăru o imagine a lui Tol Sivron. 
Transmisia pâlpâia cu întreruperi statice cauzate de exploziile laser din jurul lor. 

— Doamnă Amiral Daala! Dacă intenţionaţi să vă desfăşurați flota, insist să 
luaţi şi savanții de pe Instalaţia din Foale. 

Fără să se obosească să se întoarcă să vadă imaginea Twilekului, Daala 
continuă să privească moartea în flăcări a Hidrei. Se gândi la toate disputele pe care 
le avusese cu administratorul - incompetenţa lui Sivron, întârzierile, scuzele lui, 
insistența lui de a cere rapoarte şi teste până la epuizare. 

— Eşti pe cont propriu, Tol Sivron. E timpul să ne facem datoria de soldaţi ai 
Imperiului. 

Tol Sivron îşi flutură cozile cefalice drept în spatele lui, agitat. 

— Aveţi de gând să ne lăsați fără apărare? Cum rămâne cu ordinele pe care vi 
le-a dat Marele Moff Tarkin? Ar trebui să ne protejaţi! Măcar lăsați în urmă unul 
dintre Distrugătoare! 

Daala clătină din cap, făcând părul de culoarea cuprului să curgă în jurul ei. 

— Tarkin este mort, iar acum eu iau toate deciziile. Am nevoie de fiecare gram 
de putere de foc pentru a da o lovitură fatală Noii Republici. 

— Doamnă Amiral Daala, trebuie să insist... 

Daala scoase pistolul blaster de la şold şi îl îndreptă spre imaginea lui Sivron 
de pe podiumul de comunicaţii. Dacă Twilekul ar fi fost personal pe punte, l-ar fi 
ucis; dar nu va distruge echipamente valoroase într-un acces de furie. Ținând 
blasterul îndreptat direct spre imaginea lui Tol Sivron, ca şi cum l-ar fi amenințat, se 

îndreptă spre el. 

— Cerere respinsă, Sivron, zise Daala, apoi îl deconectă, întorcându-se 
netulburată să-şi privească flota. Comandante Kratas, părăsim Foalele în urmărirea 
Zdrobitorului de Soare. Chemaţi toate escadrilele de nave de luptă TIE, acum! 

Kratas dădu ordinul, iar ea privi cum micile nave se întorceau spre bazele lor. 
Daala se agită, urând întârzierea. 

— Toate cele trei Distrugătoare să se conecteze la acelaşi sistem de calcul al 
cursului. Voi căuta coordonatele specifice din înregistrările mele personale, codificate 
cu parola mea. 

Ultimii care părăsiseră Instalaţia din Foale, fuseseră inginerii constructori... şi 
li se dăduse un curs greşit, condamnându-i să cadă într-una dintre găurile negre. De 
data asta, însă, Amiralul Daala şi toată puterea de foc de care dispunea urmau să 
țâşnească asupra galaxiei neştiutoare, gata să o ia înapoi. 


Zdrobitorul de Soare vibra din cauza a mii de tensiuni, în timp ce se deplasa pe 
muchie de cuțit pe marginea gravitaţiei prin vârtejurile din Foale. 

Kyp Durron stătea la comenzile simplificate, alături de ochii vigilenţi ai lui Han 
Solo, dar Han nici nu visa să intervină în intuiţia lui Kyp, oricât de îngrozitor ar fi 
părut drumul pe care îl avea în față. Kyp închise pe jumătate ochii în timp ce privea 
printr-o imagine mentală labirintul periculos spre un loc în siguranță. Smuci nava 
spre dreapta, apoi plonjă în jos, evitând frenetic obstacolele nevăzute. Han continua 
să exercite asupra umărului puştiului o presiune fermă şi liniştitoare. Gazele fierbinți 
ardeau în jurul lor ca un cuptor al iadului. 

Qwi Xux se holba la Kyp şi la pilotajul lui orb, cu ochii ei albaştri-închis la 
culoare şi fața încremenită de teroare. 

— Nu-ţi face griji, spuse Han. Puştiul ştie ce face. O să ne treacă prin Foale — 
dacă poate cineva să o facă. 

— Dar cum o face? 

Vocea lui Qwi suna ca un fluierat, ca nişte note înalte interpretate de un artist 
amator. 

— Nu în vreun fel pe care ştiinţa ta îl poate explica. Nici eu nu sunt sigur că 
înțeleg Forţa, dar nu o pun la îndoială. Obişnuiam să cred că este o religie de doi 
bani, dar nu mai cred asta. 

Brusc, perdelele de gaz se desfăcură în fața lor, desprinzându-se pentru a 
dezvălui infinitatea neagră a spaţiului deschis. În sfârşit, scăpaseră de Foale! 


În fuga lor nebună de forțele de pe Kessel, Luke şi Lando încercară să treacă 
printre navele capitale reunite. Tresăreau de fiecare dată când un proiectil lovea 
scuturile Şoimului. Forma de mastodont a crucişătorului de atac Loronar se afla 
direct în calea lor, tăindu-le încercarea unei scăpări dubioase prin Foale. Cele zece 
tunuri ionice montate în prova crucişătorului lansară rafale după rafale asupra lor. 

Un proiectil lovi în plin Şoimul Mileniului, iar sistemele lor începură să pâlpâie 
în timp ce zburau scântei din panourile de control. 

Lando strânse de comenzi şi îi strigă lui Luke: 

— Scuturile cedează, iar tipii ăştia nu vor să ia prizonieri. 

— Tu du-ne în Foale, spuse Luke. E singura noastră şansă. 

— Nu m-am gândit niciodată că o să-mi ţin pumnii pentru ca să se întâmple 
asta! Lando se aplecă asupra comenzilor. R2, vezi dacă poți să măreşti puterea în 
scuturile frontale. Vom fi loviți puternic de crucişătorul ăla când vom trece pe lângă 
el. Are nevoie doar de lovitură bună şi suntem terminațţi. 

— Aşteaptă, zise Luke, uitându-se la gazele învolburate din fața lor. Iese ceva! 

Forma asemănătoare cu un spin a Zdrobitorului de Soare se îndepărta în viteză 
de Foale, lăsând o dâră de gaze fierbinți. Câteva clipe mai târziu, trei Distrugătoare 
de clasă Imperială, complet înarmate, ieşiră din Foale ca nişte bantha în flăcări. 


Suspinul de uşurare al lui Han se transformă într-o exclamaţie de consternare, 
când văzu întreaga flotă de pe Kessel masată în fața lor, cu armele gata să tragă. 

— De unde au apărut toate aceste nave! Nu se poate să ne fi aşteptat pe noi! 

Extenuat de chinul pilotării, Kyp spuse: 

— Han, de ce de fiecare dată când evadăm, ajungem într-o situație mai rea 
decât cea pe care am părăsit-o? 

— Este vorba doar de o sincronizare bună, puştiule. Han izbi cu pumnul în 
comenzi. Nu este corect! Ar fi trebuit să ne dea morți acum câteva zile! 

Chewbacca urlă şi-şi înfipse degetul păros în fereastră, arătând spre o navă 
aflată în avangarda forțelor de atac adunate. Şoimul Mileniului. 

Buzele lui Han se îndoiră în jos. 

— Mă duc să-l prind pe negustorul ăla de noroi care îmi pilotează nava. Nu mai 
avem operațional niciunul dintre tunurile laser? 

După ce verifică din nou instrumentele de bord, Chewbacca mârâi negativ. 

— Atunci îi vom lovi, aşa cum am făcut cu Distrugătorul. 

— Han, spuse Kyp, mie mi se pare că celelalte nave urmăresc Şoimul. Trag în 
el. 

Han se aplecă în față pentru a se uita mai atent. Qwi fu de acord cu afirmația 
lui Kyp. 

— Cargobotul acela uşor nu pare să facă parte din flota de atac. 

Fulgere verzi de turbolaser se îndreptau spre Şoim dinspre navele de patrulare 
a sistemului, crucişătorul mare de atac şi crucişătoarele uşoare din clasa Carrack. 

Expresia lui Han se schimbă imediat. 

— Hei, ce se întâmplă aici? Ar fi bine să nu-mi distrugă nava! 

Apoi apărură Distrugătoarele lui Daala în spatele lor, croindu-şi drum din 
ghearele Foalelor. 

— Uită-te pe ecranele din spate, Han! spuse Kyp. 


Distrugătoarele Gorgona, Basiliscul şi Manticorul ţâşniră ca nişte monştri dintr- 
un dulap, ca nişte demoni uriaşi încărcaţi cu armamentul distructiv al Imperiului 
căzut. 

Forţele de mercenari de pe Kessel, care trăgeau deja cu tunurile lor laser spre 
Şoim, năvăliră grămadă asupra flotei Imperiale. Unii dintre ei se desprinseră în 
lateral, întorcându-se pentru a fugi înapoi spre sanctuarul de pe Kessel. Alţii se 
panicară şi deschiseră focul asupra Distrugătoarelor. 

Amiralul Daala încearcă să controleze acţiunile întregii sale flote dintr-un 
singur post de pe punte. Întâlnirea cu ciudatele nave de război de cealaltă parte a 
Foalelor o şocă, dar reacţionă rapid. 

— Ridicaţi scuturile! E o capcană. Rebelii au deja forțele aici, aşteptându-ne. 

Cum reuşise Han Solo să păcălească droidul ei interogator? Rebelii aflaseră 
cumva despre Instalaţie şi îl trimiseseră pe Solo în interior cu o poveste inventată 
pentru a atrage flota lui Daala acolo unde ar fi putut fi distrusă? 

Văzu flota inamică deschizând focul asupra navelor ei, dar nu erau pe măsura 
puterii ei de foc. La urma urmei, Marele Moff Tarkin îi dăduse suficient armament 
pentru a distruge planete întregi. 

— La staţiile de luptă! Să curățăm acea gloată o dată pentru totdeauna. Arătă 
spre aglomeraţia de combatanți care se înghesuiau în calea ei. Deschideţi focul! 


Luke şi Lando îşi rezervară o clipă pentru a se uita unul la celălalt în timp ce 
focul încrucişat izbucnea în jurul lor. 

— Asta ar putea fi şansa noastră de a ieşi de aici! spuse Lando. 

— Da, s-ar putea să nici nu observe că plecăm, spuse Luke. Dar de unde, în 
numele universului, au apărut Distrugătoarele astea? 

Dintr-o dată, un semnal sonor răsună de pe canalele de comunicaţii ale 
Șoimului, distinctiv pentru că părea atât de inocent printre tonurile de avertizare ale 
sistemelor supraîncărcate şi ale scuturilor care cedau. R2 fluieră, atrăgând atenţia 
asupra lui. 

Lando se uită în jos. 

— Primim un mesaj pe frecvenţa privată de comunicaţii a Şoimului. Lando se 
încruntă. De unde ar şti cineva să transmită aşa ceva? Cum ar putea cineva să ştie 
codul privat al Şoimului? 

Apoi, vocea furioasă a lui Han Solo răsună pe difuzor. 

— Oricine se află în Şoim ar fi bine să aibă un motiv al naibii de bun pentru a 
zbura pe nava mea! 

— Han! Tu eşti? spuse Lando. 

Un fior brusc îl străbătu pe Luke. 

— Lando? spuse Han după o pauză. În difuzoare, hohotul lui Chewbacca 
acoperi propria exclamațţie a lui Han. Ce naiba faci aici? 

În spaţiul din jurul lor, lănci de lumină orbitoare scânteiau în timp ce armele a 
două flote erau puse în funcţiune. Ca nişte dragoni krayt rivali în sezonul de 
împerechere, forțele de pe Kessel şi cele Imperiale se izbiră unele de altele într-o 
bătălie spaţială totală. 

— Han, ascultă-mă. Luke este şi el aici, spuse Lando. Trebuie să ne 
îndepărtăm de Kessel, dar sistemul de navigaţie al Șoimului este dezactivat. Nu 
putem face saltul în hiperspațţiu. 

O explozie îi zdruncină din dreapta, dar majoritatea navelor de luptă de pe 

Kessel îşi concentrau puterea de foc asupra amenințării mult mai mari a flotei 
Imperiale a lui Daala. Deşi depăşite fără speranță, cele trei crucişătoare Carrack se 
aliniară şi începură să bombardeze Basiliscul. 

Pe canalul de comunicaţii privat, îl auziră pe Han vorbi cu altcineva din spatele 
său, apoi îi răspunse lui Lando. 

— Putem transfera coordonatele pe sistemul tău de navigație şi vom zbura în 
tandem spre Coruscant. 

Lando verifică computerul, văzu numerele care se derulau şi ridică un pumn în 
semn de triumf. 

— Am reuşit! R2, pregăteşte-ne de plecare. 

— Ai face bine să-mi păstrezi nava în siguranță, Lando, zise Han. La semnalul 
meu. 

— Ai cuvântul meu, Han. 

Mâinile lui Lando zburară peste comenzile familiare ale Şoimului. 

— Gata să intrăm în hiperspațiu! spuse Han. 

Forțele de pe Kessel flancau şi atacau Distrugătoarele mult mai mari, lovind 
navele Imperiale cu rafalele tunurile lor ionice şi cu grupurile de turbolase. Dar 
Distrugătoarele îşi lansaseră propriile escadrile de nave de luptă TIE pentru a 
măcelări forțele neînregimentate de pe Kessel. 

— La semnalul tău, Han! 

— Dă-i drumul! 

Ultimul lucru pe care îl văzură, fu masivul crucişător de atac Loronar de pe 
Kessel care explodă sub focul concertat al lui Manticorului şi Gorgonei. Apoi văzură 
cum coca în flăcări se rostogolea şi se izbea de Basilisc, provocând deformarea şi 
incendierea părții inferioare a fuselajului ca un vârf de săgeată. 

Apoi, universul se umplu de linii stelare. 

Capitolul 29 


Reintâlnirea fu exact aşa cum şi-o imaginase Han. Petrecuse mult timp 
gândindu-se la ea în timpul lungului zbor de întoarcere pe Coruscant. 

Leia şi gemenii îl întâmpinaseră în momentul în care Zdrobitorul de Soare şi 
Șoimul Mileniului atinseseră, unul lângă altul, platforma de aterizare înaltă. Han ieşi 
cu spatele prin trapa Zdrobitorului şi începu să coboare pe scară, dar Leia alergă în 
față şi îl îmbrăţişă înainte ca el să reuşească să coboare până jos. 

— Te bucuri că m-am întors? întrebă el. 

— Mi-a fost dor de tine! spuse ea, sărutându-l. 

— Ştiu, spuse el cu un zâmbet răutăcios. 

Ea îşi puse mâinile în şolduri. 

— Ce, nu ţi-a fost dor de mine? 

Han se întoarse într-o parte cu sfială. 

— Ei bine, mai întâi ne-am prăbuşit pe Kessel, apoi am rămas blocaţi în minele 
de mirodenii, apoi am fost capturați de o grămadă de Imperiali în mijlocul unui roi de 
găuri negre. Chiar nu am avut prea multe ocazii... 

Când Leia păru că vrea să-l lovească, Han reacționă cu un zâmbet. 

— Dar chiar şi prin toate astea nu-mi amintesc mai mult de vreo două secunde 
în care să nu-mi fi fost dor de tine din toată inima. 

Leia îl sărută din nou. 

R2 cobori pe rampa Șoimului, iar C-3PO se repezi să îl întâmpine. 

— R2-D2! Mă bucur că te-ai întors. N-o să-ți vină să crezi ce dificultăți am avut 
cât timp ai fost plecat! 

R2 bipăi ceva ce nimeni nu se deranjă să traducă. 

Kyp Durron şi Qwi Xux coborâră din Zdrobitorul de Soare şi se uitară la 
turnurile şi spiralele nesfârşite ale Oraşului Imperial, metropola de oţel şi aliaj 
transparent strălucitor care se întindea până la orizont. Deasupra lor, luminile mici 
ale navetelor sclipeau pe cer. 

— Ăsta da oraş! spuse Kyp cu un oftat. 

Qwi părea copleşită. Zdrobitorul de Soare avea să fie transferată într-un hangar 
de înaltă securitate pentru a fi studiat de savanții Noii Republici. 

Lui Qwi nu-i plăcea să îl abandoneze, dar nu avea de ales. 

Han se îndreptă spre cei doi copii ai săi, îngenunchind şi strângându-i pe 
Jacen şi Jaina în braţe. 

— Hei, copii! Vă amintiți de tatăl vostru? A trecut mult timp, nu-i aşa? 

Le ciufuli părul şi se uită la ei cu uimirea pe care o simțea întotdeauna când 
vedea cât de mult crescuseră între vizitele pe care le aranja Winter pe planeta Anoth. 
Acum, însă, cei doi ani de izolare şi protecţie a lui Jacen şi Jaina se terminaseră, iar 
copiii erau acasă pentru a rămâne cu ei, lăsându-l doar pe bebeluşul Anakin să aibă 
nevoie de protecție specială. 

Jacen încuviință din cap; apoi, o clipă mai târziu, Jaina încuviință şi ea din 
cap. Han nu era sigur că le credea răspunsul, dar îi îmbrățişă oricum. 

— Ei bine, dacă nu vă amintiți de mine, o să încerc să mă revanşez față de voi 
de acum încolo. 


Un funcționar îngâmfat care purta uniforma strălucitoare a unui birou 
administrativ din afara lumii îl încolți în cele din urmă pe Lando într-un salon 
diplomatic de înaltă clasă. Funcţionarul ţinea o servietă blindată asemănătoare cu 
cea pe care o purtau agenții de investigare a creditelor şi avea aceea conduită de 
persoană căreia i se încredințase o misiune a cărei importanţă o supraestima drastic. 

— Sunteţi Lando Calrissian? întrebă oficialul. Încerc să vă localizez de câteva 
zile. Mi-aţi îngreunat foarte mult munca. 

Apoi avansă cu paşi repezi. Lando observă că nu se putea strecura spre 
intrarea din spate a salonului. Lângă el, la masă, Han ridică din sprâncene. Amândoi 
veniseră în salon pentru a se relaxa şi a se linişti după lungile interogatorii ale 
Înaltului Comandament al Alianţei. Din nefericire, salonul se adresa birocraţilor şi 
funcționarilor politici şi servea doar băuturi dulci îmbietoare. Han şi Lando le 
sorbeau încet pe ale lor, încercând să nu facă grimase. 

Lando auzise zvonuri despre un anchetator care încerca să-i dea de urmă şi 
reuşise să-l evite până acum. Se temea că era vreun datornic care îl urmărea sau că 
era vorba de o plângere cu privire la exploatările miniere de gaz tibanna pe care le 
abandonase pe Bespin sau la minele de metale fierbinţi pe care le pierduse recent pe 
Nkllon. 

— Da, în sfârşit m-aţi prins, spuse Lando cu un oftat. Ce doriți? Pot obţine cea 
mai bună reprezentare juridică din galaxie aici, în Oraşul Imperial. 

— Nu va fi necesar, spuse investigatorul, aruncându-şi servieta blindată pe 
masă, apoi jucându-se cu dispozitivul de blocare cibernetică. Mă voi bucura să scap 
de asta. 

Ridicând capacul servietei, din ea ieşise o lumină sclipitoare. Celelalte persoane 
din salon se întoarseră să se holbeze. Servieta era plină de pacheţele atent sortate de 
pietre preţioase cu fațete de foc şi chrysopazuri strălucitoare. 

— Sunt de pe planeta Dargul şi aceasta este recompensa pe care v-o datorează 
Ducesa Mistal pentru readucerea în siguranţă a iubitului ei consort Dack. Puteţi să 
solicitați o evaluare, dar mi s-a spus că aceste bijuterii sunt evaluate la aproximativ 
un milion de credite. Plus servieta, care valorează încă patruzeci. 

Lando se holbă, aplecat asupra servietei şi uimit de conţinutul ei. 

— Un milion? spuse el. 

— Un milion, plus patruzeci pentru servietă. 

— Dar eu trebuia să primesc doar jumătate din recompensă. 

Investigatorul băgă mâna în buzunar. 

— Am uitat să vă dau asta. Este un mesaj de la Slish Fondine, proprietarul 
hambarelor de bloburi unde aţi ajutat la prinderea consortului Dack. 

Îi înmână lui Lando un mic obiect dreptunghiular. Lando îl întoarse în mână, 
încruntându-se, apoi îşi trecu unghia de-a lungul încrețiturii din centru. Deschise 
placheta cu mesajul, apoi împături cele două jumătăţi pentru a-l aşeza în poziție 
verticală pe mica lor masă. 

Apăru o imagine a deţinătorului stabilimentului de bloburi. 

—  Salutări, Lando Calrissian. Din moment ce asculți acest mesaj, voi 
presupune că ţi-ai primit recompensa. Mă bucur să spun că sugestia ta de a nu-l 
executa pe criminalul Tymmo s-a dovedit avantajoasă pentru toate părțile implicate. 
Ducesa Mistal a fost atât de încântată să îşi primească consortul înapoi, încât a 
insistat să îți plătească întreaga recompensă şi s-a oferit să construiască pentru 
mine un circuit subsidiar de blobstacle pe arena principală de pe Umgul. Angajăm 
deja ingineri talentați pentru a proiecta obstacole şi mai dificile pentru noul traseu, 
care, la cererea Ducesei Mistal, se va numi Circuitul Dack. Îţi trimit aceste nestemate 
de cristale de foc şi de chrysopaz şi sper că veţi cheltui recompensa cu înțelepciune. 
De ce nu vii pe Umgul să pariezi? Aş fi bucuros să îţi fiu gazdă. 

În timp ce mesajul se dizolva în firişoare de lumină, Lando nu putu face altceva 
decât să privească cu gura căscată la averea sa. 

Han râse, apoi îi făcu semn investigatorului scund să se aşeze. 

— Alătură-te nouă pentru o băutură. De fapt, poftim... poţi să o iei pe a mea! 
Oricum e prea dulce pentru mine. 

Investigatorul clătină din cap, expresia dură rămânând pe fața lui. 

— Nu, mulțumesc. Nu cred că mi-ar face plăcere. Aş prefera să mă întorc la 
munca mea. 

Spunând asta, investigatorul părăsi salonul. Han îl bătu pe Lando pe umăr. 

— Ce ai de gând să faci cu toţi banii ăştia? Încă te mai gândeşti să-i investeşti 
în exploatarea minieră a mirodeniilor? 

Lando reveni la realitate cu o tresărire de defensivă. 

— Nu-mi place să spun asta, dar când ne-a arătat Moruth Doole împrejurimile, 
am fost destul de impresionat de potenţialul de acolo. În plus, mirodenia are o 
mulțime de întrebuințări bune - alternative perfect legitime în terapia psihologică, 
investigațiile criminale, comunicarea cu rasele extraterestre, chiar şi inspirație 
artistică şi divertisment. Ştiai asta, Han, altfel nu ai fi făcut tu însuţi curse speciale 
cu mirodenii pe vremuri. 

— Ai dreptate, Lando. 

Dar cu toate astea, imaginația lui Lando continua să se concentreze asupra 
problemei. 

— Nu văd de ce minele de mirodenii trebuie să fie conduse ca o operaţiune a 
unui stăpân de sclavi. Multe dintre ele ar putea fi automatizate. Chiar dacă sunt mai 
mulți păianjeni energetici care umblă prin preajmă, am putea folosi doar droizi 
suprarăciţi în tunelurile mai adânci. Fără mari investiții. Nu văd care este problema. 

Han îl privi sceptic, luă o înghiţitură din băutura sa, apoi îşi încreţi buzele. 

— Înţeleg. 

— În plus, spuse Lando, sunt în căutarea unei nave noi. A trebuit să o las pe 
Lady Luck abandonată pe Kessel. S-ar putea să nu o mai recuperez niciodată. Ce aş 
putea să fac pentru moment? Văzând privirile nerăbdătoare ale celorlalți din salon, 
Lando închise brusc capacul servietei. Oricum, e minunat să fii din nou solvabil! 


— Haideţi cu toţii înăuntru! strigă Wedge Antilles în interiorul spațioportului 
din Oraşul Imperial, care răsuna de ecou. Pregătiţi-vă de plecare. 
Ultimii specialişti în colonizare, sociologi şi instructori de supraviețuire ai Noii 

Republici îşi urcară bagajele personale pe rampa transportului de dimensiuni medii. 
Nava de nouăzeci de metri lungime ocupa cea mai mare parte a unui întreg hangar 
din sectorul de aprovizionare, dar grupul avea nevoie de un transportor suficient de 
mare pentru a-i transporta pe supraviețuitorii de pe Eol Sha şi puţinele lor bunuri, 
precum şi proviziile necesare pentru a-şi întemeia un nou cămin pe Dantooine. 

Wedge urmări ultimele detalii ale operaţiunii, consultând o listă de verificare pe 
datapadul său. Cel puţin asta era o misiune mai bună decât să dărâme clădiri în 
ruină - pentru moment. Se bucura să zboare din nou, chiar dacă era doar un 
transportor de pasageri lent în loc de o navă de luptă. 

Cu toate astea, ştia că în viitorul apropiat urmau misiuni mai dificile. Amiralul 
Daala şi cele trei Distrugătoare Imperiale ale sale devastaseră sistemul Kessel, apoi 
dispăruseră în hiperspaţiu. Noua Republică îşi trimisese cei mai buni urmăritori 
pentru a afla unde se ascunsese. Han era convins că va efectua atacuri de gherilă 
devastatoare, ieşind din hiperspaţiu şi distrugând planete la întâmplare. O bombă 
scăpată de sub control precum era Daala nu ar fi urmat o strategie generală 
previzibilă. Întreaga Nouă Republică trebuia să fie în gardă. 

Chewbacca insista ca o forță de ocupaţie a Noii Republici să se îndrepte spre 
Instalaţia din Foale pentru a elibera sclavii Wookiee. Înaltul Comandament al Alianţei 
dorea, de asemenea, să pună mâna pe orice alte planuri şi prototipuri rămase în 
laboratorul secret de arme. 

S-a terminat cu relaxarea şi colectarea de moloz, gândi Wedge. Lucrurile vor 
deveni mult mai interesante. Dar în acest moment misiunea lui era să ducă oamenii 
de pe Eol Sha în siguranţă pe noua lor planetă. Când totul fu verificat la bord, Wedge 
îl observă pe Gantoris stând singur lângă containerele de aprovizionare îngrămădite 
la perete. Liderul coloniei strămutate arăta înalt şi puternic, dar nu părea să ştie 
cum să reacționeze la vederea plecării navei de relocare. 

— Nu-ţi face griji, îi strigă Wedge, îți vom duce oamenii la noul lor cămin. După 
ce au trăit cu vulcani şi cutremure toată viața lor, Dantooine le va părea un paradis. 

Gantoris încuviință din cap, încreţindu-şi fruntea netedă. 

— Transmite-le salutările mele. 

Wedge îi făcu semn cu mâna. 

— Tu du-te şi devino cel mai bun dintre noii Cavaleri Jedi. 


Luke se uită în profunzimea ochilor lui Kyp Durron, căutând esența unui Jedi. 
Tânărul tresări, dar continuă să întâlnească privirea lui Luke. 

— Eşti neliniştit, Kyp? întrebă Luke. 

— Un pic. Ar trebui să fiu? 

Luke zâmbi în timp ce-şi amintea cum i se mândrea lui Yoda, spunându-i că 
nu-i era frică de pregătirea sa viitoare ca Jedi. Ñi va fi, spusese Yoda, îţi va fi! 

Han îi întrerupse, punându-şi mâna pe umărul lui Kyp. 

— Ar fi trebuit să fi fost acolo să-l vezi cum zbura prin tunelurile întunecate de 
mirodenii. Şi ne-a călăuzit cu ochii închişi chiar prin Foale! Puştiul ăsta are mult 
potenţial, Luke. 

Luke aprobă din cap. 

— Eram pe cale să fac şi eu trucul ăla prin Foale. Ştiu cât de dificil trebuie să fi 

fost. 

— Asta înseamnă că mă vei lua la Academia Jedi? întrebă Kyp. Vreau să ştiu 
cum să folosesc această putere pe care o am. În timp ce stăteam într-o celulă de pe 
un Distrugător, am jurat să nu mai fiu niciodată neajutorat. 

Luke scoase pachetul de energie şi paletele de senzori din cristal ale vechiului 
scaner Imperial care fusese folosit cândva pentru a detecta descendenții Jedi. 

— Să încercăm mai întâi cu acest scaner. 

Desfăcând cablurile, întinse paletele de cristal de o parte şi de alta a lui Kyp. 

— Asta nu va durea sau ceva de genul ăsta. Doar cartografiază potenţialul 
simțurilor tale. 

Activă întrerupătorul de scanare de pe pachetul de control şi o linie îngustă de 
lumină de culoarea cuprului străbătu corpul lui Kyp, în timp ce o imagine mai mică 
a liniei de scanare reapăru în mişcare inversă în fața lor, digitalizând imaginea 
scanării lui Kyp Durron. Reproducerea lui Kyp atârna în aer, scăldată de o aură 
albastră palidă pe care Luke o găsise şi la ceilalți cu potenţial Jedi autentic. Dar aura 
creştea şi descreştea, nuanţându-se, devenind mai întunecată, apoi mai luminoasă, 
brăzdată de roşu, după care se învolbura. 

— Ce înseamnă asta? întrebă Kyp. 

— E în regulă, nu-i aşa? 

Han părea nerăbdător ca protejatul său să fie acceptat. 

Luke se întrebă despre cartografierea anormală, neliniştit pentru că nu ştia 
cum să o interpreteze. Strălucirea putea fi rezultatul unui echipament de scanare 
defect, deoarece instrumentul fusese supus unui tratament dur şi nu mai putea fi 
calibrat — sau putea fi faptul că, din cauza tensiunii şi presiunii exercitate asupra lui 
Kyp timp de atâţia ani, acesta nu-şi revenise încă la potenţialul maxim. 

— Văd multă putere acolo. Foarte multă, spuse Luke, iar Kyp oftă uşurat de 
reasigurare. Lasă-mă să mai încerc un test. 

Luke îşi întinse mâinile pentru a atinge părul negru şi ondulat de pe capul lui 
Kyp. 

— Lasă-l să facă ceea ce vrea să facă, îi şopti Han tânărului. Ai încredere în el. 

Luke închise ochii şi trimise un firicel de gând în adâncul minţii lui Kyp, acolo 
unde se ascundeau amintirile primare profunde, lăsând puţin loc pentru gândirea 
conştientă. Luke atinse acel punct interior din subconştientul său ascuns. Împinse... 
şi deodată se trezi aruncat înapoi, dat la o parte ca o bucată de puf într-o furtună de 
vânt pe Bespin. Ateriză pe spate în cealaltă parte a camerei, icnind. 

Han şi Kyp alergară spre el în timp ce el se chinuia să se sprijine pe coate. 
Luke îşi scutură capul de ameţeală. 

— Îmi pare rău! zise Kyp. Nu ştiu ce am făcut! Nu am încercat să o fac. Sincer! 

— Ce s-a întâmplat? spuse Han. Ce înseamnă asta pentru Kyp? 

Luke clipi, apoi le zâmbi. 

— Nu vă faceţi griji pentru mine. Eu însumi am declanşat asta. Dădu din cap. 
Kyp, ai o putere uluitoare! Luke se ridică în picioare şi îl apucă de mână pe tânăr. 
Eşti cu siguranță binevenit să te antrenezi la academia mea. Sper doar să ştiu cum 
să mă descurc atunci când vei ajunge să-ți controlezi pe deplin abilitățile. 

Epilog 


Luke Skywalker, Maestrul Jedi, se afla în vârful Marelui Templu de pe Yavin 4. 

Sub picioarele sale se aflau sala tronului goală şi marea sală de audienţă cu 
luminatoarele deschise spre soare. Îmbrăcat într-o mantie Jedi nouă, purtând sabia 
de lumină la brâu, Luke simțea căldura care îl scălda. Aromele picante şi persistente 
se ridicau ca un abur din pădurea tropicală luxuriantă de dedesubt. 

Ruinele antice lăsate în urmă de rasa dispărută Massassi se întindeau în mari 
edificii geometrice, acum invadate de jungla vorace. Luke se afla în vârful ziguratului 
care fusese cândva o stație de observaţie impunătoare pe vremea când baza Rebelă 
fusese găzduită pe Yavin 4. 

Pe cer, o sferă imensă de un portocaliu pal care îi umplea cea mai mare parte a 
vederii, dezvăluia planeta Yavin. Gigantul gazos fusese un scut pentru baza Rebelă în 
momentul în care prima Stea a Mortii orbita în poziţie de tragere cu superlaserul său 
distrugător de planete. Baza Yavin fusese abandonată de Rebeli cu ani în urmă. Dar 
multe dintre structurile de piatră sfărâmată erau încă funcționale. 

Având în vedere puterea dezlănțuită a flotei din Foale şi viitoarele acţiuni de 
distrugere ale Amiralului Daala, Noua Republică avea nevoie cu disperare de o forță 
puternică dincolo de puterea militară pură, un grup de gardieni care să mențină 
ordinea în galaxie. Luke intenționa să-i adune pe toţi cei pe care îi putea aduna, 
imediat - nu doar pe Gantoris şi Streen, ci şi pe Kyp Durron, Mara Jade, câteva 
dintre vrăjitoarele de pe Dathomir, Kam Solusar şi alții pe care îi întâlnise de la 
Bătălia de pe Endor încoace. lar căutarea de noi persoane cu potenţial Jedi va trebui 
să fie intensificată. Avea nevoie de candidați, cât mai mulți posibil. 

Nivelurile superioare ale unora dintre structurile Massassi cu acoperişuri plate 
fuseseră suficient de libere pentru ca Luke să aterizeze cu nava sa. În curtea largă 
folosită cândva ca rampă de lansare de către Alianţă, vechiul X-interceptor al lui 
Luke stătea la răcoare în ceața care se ridica din jungla lunii Yavin 4. 

Când Mon Mothma şi Leia îi oferiseră baza Rebelă abandonată, Luke acceptase 
cu bucurie acea şansă. Pentru a-şi începe antrenamentul propriu-zis, încercă să 
recreeze toate exerciţiile pe care i le predase Yoda pe Dagobah, precum şi sesiunile de 
antrenament pe care le începuse cu Obi-Wan Kenobi. Avea, de asemenea, vechiul 
Holocron Jedi, baza de date istorice vizuale pe care Leia o luase din fortăreața 
Împăratului înviat. Studiase informaţiile din arhiva ascunsă a cunoştinţelor Jedi de 
pe Dathomir. Avea multe unelte, iar elevii săi purtau în ei căile de acces către o mare 
putere. Dar, din nou, Luke era îngrijorat. Dacă unul dintre discipolii săi - sau mai 
mult de unul! — ar fi căzut în partea întunecată, ar fi avut el însuşi puterea de a-l 
aduce înapoi? Şi cine era acest om întunecat care bântuia visele lui Gantoris cu 
profeţii de distrugere? 

În timp ce Luke privea peste priveliştea vastă a junglei sălbatice şi dense, văzu 
cicatrice largi şi arse acolo unde incendiile devastaseră pădurile tropicale. Dar 
ecologia lunii ripostase cu îndârjire, vindecându-se singură. 

Ciorchini denşi de arbuşti cu frunze albastre cu miros pătrunzător, arborii 

Massassi şi ferigile cățărătoare acopereau solul într-o plasă impenetrabilă care se 
întindea cât vedea cu ochii, întreruptă doar de ruinele unor temple împrăştiate care 
se ițeau prin verdeață. 

Construcţiile extraterestre lăsate în urmă de Massassi păreau pline de secrete 
şi cunoştinţe proprii. Luke clipi şi simţi puterea locului din jurul său, minunea, 
misterul lui. Abia aştepta să înceapă să-şi aducă discipolii aici. 

Era locul perfect pentru a antrena un nou Ordin de Cavaleri Jedi. 


SFÂRŞIT 

UNIVERSUL STAR WARS 
ANEXE 


ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viața cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generații după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştiţi în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniți de partea 

întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuţilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăție şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influenţă şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiții mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruțare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 

lume la alta. 

Sigur pe poziţia sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânaţi în mod 
sistematic şi executați sumar. Ei s-au văzut abandonați, trădați sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcțiune era permanent dezbinat, iar conducerea directă a fost 
încredințată Guvernatorilor regionali numiți de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenţei într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înțeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informații strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 

pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 
fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intenţiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 

